
POEMS  OF  GEOFFEEY  CHAUCER. 

THE  CANTERBURY  TALES. 

THE  PROLOGUE. 

[HAN  that  Aprille  with  his  schowres 

swoote 
The  drought  of  Marche  hath  perced 

to  the  roote, 
And  bathud  every  veyne  in  swich 

licour, 
Of  which  vertue  engendred  is  the  flour ; 
Whan  Zephirus  eek  with  his  swete  breeth 
Enspirud  hath  in  every  holte  and  heeth 
The  tendre  croppes,  and  the  yonge  sonne 
Hath  in  the  Ram  his  halfe  cours  i-ronne, 
And  smale  fowles  maken  melodic, 
That  slcpen  al  the  night  with  open  yhe,  lo 

So  priketh  hem  nature  in  here  corages: — 
Thanne  longen  folk  to  gon  on  pilgrimages. 
And  palmers  for  to  seeken  straunge  strondes, 
To  feme  halwes,  kouthe  in  sondry  londes  ; 

And  specially,  from  every  schires  ende 

Of  Engelond,  to  Canturbury  they  wende, 

The  holy  blisful  martir  for  to  seeke, 

That  hem  hath  holpen  whan  that  they  were  seeke. 

Byfel  that,  in  that  sesoun  on  a  day, 
In  Southwerk  at  the  Tabbard  as  I  lay,  20 

Redy  to  wenden  on  my  pilgrimage 
To  Canturbury  with  ful  devout  corage. 
At  night  was  come  into  that  hostelrie 
Wei  nyne  and  twenty  in  a  company e, 
Of  sondry  folk,  by  aventure  i-falle 
In  felawschipe,  and  pilgryms  were  thei  alle, 
That  toward  Canturbury  wolden  ryde. 
The  chambres  and  the  stables  weren  wyde. 
And  wel  we  weren  esud  atte  beste. 
And  schortly,  whan  the  sonne  was  to  reste,         so 
So  hadde  I  spoken  with  hem  everychon, 
That  I  was  of  here  felawschipe  anon, 
And  made  forward  erly  to  aryse. 
To  take  oure  weye  ther  as  I  yow  devyse. 
But  natheles,  whiles  I  have  tyme  and  space, 
Or  that  I  ferthere  in  this  tale  pace, 
Me  thinketh  it  acordant  to  resoun. 
To  telle  yow  alle  the  condicioun 
Of  eche  of  hem,  so  as  it  semede  me. 
And  which  they  weren,  and  of  what  degre ;         40 
And  eek  in  what  array  that  they  were  inne : 
And  at  a  knight  than  wol  I  first  bygynne. 

A  Knight  ther  was,  and  that  a  worthy  man, 
That  from  the  tyme  that  he  ferst  bigan 
To  ryden  out,  he  lovede  chyvalrye, 
Trouthe  and  honour,  fredom  and  curtesie. 
Ful  worthi  was  he  in  his  lordes  werre. 

And  thereto  hadde  he  riden,  noman  ferre, 

As  wel  in  Cristendom  as  in  hethenesse, 

And  evere  honoured  for  his  worthinesse.  so 

At  Alisandre  he  was  whan  it  was  wonne, 

Ful  ofte  tyme  he  hadde  the  bord  bygonne 

Aboven  alle  naciouns  in  Pruce. 

In  Lettowe  hadde  reyced  and  in  Ruce 

No  cristen  man  so  ofte  of  his  degre. 

In  Gernade  atte  siege  hadde  he  be 

Of  Algesir,  and  riden  in  Belmarie. 

At  Lieys  was  he,  and  at  Satalie, 

Whan  they  were  wonne ;  and  in  the  Greete  see 

At  many  a  noble  arive  hadde  he  be.  60 

At  mortal  batailles  hadde  he  ben  fitene, 

And  foughten  for  oure  feith  at  Tramassene 

In  lystes  thries,  and  ay  slayn  his  foo. 

This  ilke  worthi  knight  hadde  ben  also 

Somtyme  with  the  lord  of  Palatye, 

Ayeyn  another  hethene  in  Turkye  ; 

And  everemore  he  hadde  a  sovereyn  prys. 

And  though  that  he  was  worthy  he  was  wys, 

And  of  his  port  as  meke  as  is  a  mayde. 

He  never  yit  no  vilonye  ne  sayde  70 

In  al  his  lyf,  unto  no  manor  wight. 

He  was  a  verray  perfight  gentil  knight. 

But  for  to  telle  you  of  his  array, 

His  hors  was  good,  but  he  ne  was  nought  gay. 

Of  fustyan  he  wered  a  gepoun 

Al  bysmoterud  with  his  haburgeoun. 

For  he  was  late  comen  from  his  viage, 

And  wente  for  to  doon  his  pilgrimage. 

With  him  tlier  was  his  sone,  a  yong  Squyek, 
A  lovyer,  and  a  lusty  bacheler,  80 

With  lokkes  cruUe  as  they  were  layde  in  presse. 

Of  twenty  yeer  he  was  of  age  I  gesse. 

Of  his  statnre  he  was  of  evene  lengthe, 

And  wondurly  delyver,  and  gret  of  strengthe. 

And  he  hadde  ben  somtyme  in  chivachie, 

In  Flaundres,  in  Artoys,  and  in  Pieardie, 

And  born  him  wel,  as  in  so  litel  space, 

In  hope  to  stonden  in  his  lady  grace. 

Embrowdid  was  he,  as  it  were  a  mede 

Al  fill  of  fresshe  floures,  white  and  reede.  90 

Syngynge  he  was,  or  flowtynge,  al  the  day ; 

He  was  as  fressh  as  is  the  moneth  of  May. 

Schort  was  his  goune,  with  sleeves  long  and  wyde. 

Wel  cowde  he  sitte  on  hors,  and  faire  ryde. 

He  cowde  songes  wel  make  and  endite, 

Justne  and  eek  daunce,  and  wel  purtray  and  write. 

So  hote  he  lovede,  that  by  nightertale 

He  sleep  nomore  than  doth  a  nightyngale. 

Curteys  he  was,  lowly,  and  servysable, 

And  carf  byforn  his  fadur  at  the  table.  100 

A  Yeman  had  he,  and  servantes  nomoo 
At  that  tyme,  for  him  luste  ryde  soo ; 
And  he  was  clad  in  coote  and  hood  of  grene. 
A  shef  of  pocok  arwes  bright  and  kene 
Under  his  belte  he  bar  ful  thriftily. 
Wel  cowde  he  dresse  his  takel  yomanly ; 
His  arwes  drowpud  nought  with  fetheres  lowe. 
And  in  his  bond  he  bar  a  mighty  bowe. 
A  not-heed  hadde  he  with  a  broun  visage. 
Of  woode-craft  cowde  he  wel  al  the  usage.         110 
Upon  his  arme  he  bar  a  gay  bracer, 
And  by  his  side  a  swerd  and  a  bokeler, 
And  on  that  other  side  a  gay  daggere. 

Harnej-sed  wel,  and  scharp  at  poynt  of  spere ; 
A  Cristofre  on  his  brest  of  silver  schene. 
An  horn  he  bar,  the  bawdrik  was  of  grene ; 
A  forster  was  he  sothely,  as  I  gesse. 

Ther  was  also  a  Nonne,  a  Prioresse, 
That  of  hire  smylyng  was  fill  symple  and  coy ; 
Hire  grettest  ooth  nas  but  by  seynt  Loy ;  120 

And  sche  was  clept  madame  Englentyne. 
Ful  wel  sche  sang  the  servise  devyne, 
Entuned  in  hire  nose  ful  semyly ; 
And  Frensch  sche  spak  ful  faire  and  fetysly, 
Aftur  the  scole  of  Stratford  atte  Bowe, 
For  Frensch  of  Parys  was  to  hire  unknowe. 
At  mete  wel  i-taught  was  sche  withalle ; 
Sche  leet  no  morsel  from  hire  lippes  falle, 
Ne  wette  hire  fyngres  in  hire  sauce  deepe. 
Wel  cowde  sche  carie  a  morsel,  and  wel  keepe,  130 
That  no  drope  ne  fil  uppon  hire  breste. 
In  curtesie  was  sett  al  hire  leste. 
Hire  overlippe  wypude  sche  so  clene, 
That  in  hire  cuppe  ther  wa»  no  ferthing  sene 
Of  grees,  whan  sche  dronken  hadde  hire  draught. 
Ful  semely  aftur  hire  mete  sche  raiight. 
And  sikurly  sche  was  of  gret  disport, 
And  ful  plesant,  and  amyable  of  port, 
And  peyned  hire  to  counterfete  cheere 
Of  court,  and  ben  estatlich  of  manere,  i40 

And  to  ben  holden  digne  of  reverence. 
But  for  to  speken  of  hire  conscience, 
Sche  was  so  charitable  and  so  pitous, 
Sche  wolde  weepe  if  that  sche  sawe  a  mous 
Caught  in  a  trappe,  if  it  were  deed  or  bledde. 
Of  smale  houndcs  hadde  sche,  that  sche  fedde 

With  rostud  fleissh,  and  mylk,  and  wastel  breed. 
But  sore  wepte  sche  if  oon  of  hem  were  deed, 
Or  if  men  smot  it  with  a  yerde  smerte : 
And  al  was  conscience  and  tendre  herte.  i50 

Ful  semely  hire  wymple  i-pynched  was ; 
Hire  nose  streight ;  hire  eyen  grey  as  glas  ; 
Hire  mouth  ful  smal,  and  therto  softe  and  reed ; 
But  sikurly  sche  hadde  a  fair  forheed. 
It  was  almost  a  spanne  brood,  I  trowe : 
For  hardily  sche  was  not  undurgrowe. 
Ful  fetys  was  hire  cloke,  as  I  was  waar. 
Of  smal  coral  aboute  hire  arme  sche  baar 
A  peire  of  bedes  gaudid  al  with  grene ; 
And  theron  heng  a  broch  of  gold  ful  schene,      i60 
On  which  was  first  i-writen  a  crowned  A, 
And  after  that,  Amor  vincit  omnia. 
Anothur  Nonne  also  with  hire  hadde  sche, 
That  was  hire  chapelleyn,  and  Peestes  thre. 
A  Monk  ther  was,  a  fair  for  the  maistrie, 
An  out-rydere,  that  lovede  venerye ; 
A  manly  man,  to  ben  an  abbot  able. 
Ful  many  a  deynte  hors  hadde  he  in  stable : 
And  whan  he  rood,  men  might  his  bridel  heere 
Gyngle  in  a  whistlyng  wynd  so  cleere,  170 

And  eek  as  lowde  as  doth  the  chapel  belle. 
Ther  as  the  lord  was  keper  of  the  selle, 
The  reule  of  seynt  Maure  or  of  seint  Bene3^t, 
Bycause  that  it  was  old  and  somdel  streyt. 
This  ilke  monk  leet  forby  hem  pace, 
And  helde  aftur  the  newe  world  the  space. 
He  yaf  nat  of  that  text  a  pulled  hen. 
That  seith,  that  hunters  been  noon  holy  men ; 
Ne  that  a  monk,  whan  he  is  cloysterles, 

Is  likned  to  a  fissche  that  is  watirles ;  iso 

This  is  to  seyn,  a  monk  out  of  his  cloystre. 

But  thilke  text  hild  he  not  worth  an  oystre. 

And  I  seide  his  opinioun  was  right  good. 

What!  schuldehe  studie,  and  make  himselven  wood, 

Uppon  a  book  in  cloystre  alway  to  powre, 

Or  swynke  with  his  handes,  and  laboure, 

As  Austyn  byt  ?    How  schal  the  world  be  served  ? 

Lat  Austyn  have  his  swynk  to  him  reserved. 

Therfore  he  was  a  pricasour  aright ; 

Greyhoundes  he  hadde  as  swifte  as  fowel  in  flight ; 

Of  prikyng  and  of  huntjTig  for  the  hare  i9i 

Was  al  his  lust,  for  no  cost  wolde  he  spare. 

I  saugh  his  sieves  purfiled  atte  hond 

With  grys,  and  that  the  fynest  of  a  lond. 

And  for  to  festne  his  hood  undur  his  chyn 

He  hadde  of  gold  y-wrought  a  curious  pyn : 

A  love-knotte  in  the  gretter  ende  ther  was. 

His  heed  was  ballid,  and  schon  as  eny  glas, 

And  eek  his  face  as  he  hadde  be  anoynt. 

He  was  a  lord  ful  fat  and  in  good  poynt ;  200 

His  eyen  steep,  and  roUyng  in  his  heed, 

That  stemed  as  a  forneys  of  a  leed ; 

His  bootes  souple,  his  hors  in  gret  estat. 

Now  certeinly  he  was  a  fair  prelat ; 

He  was  not  pale  as  a  for-pyned  goost. 

A  fat  swan  loved  he  best  of  eny  roost. 

His  palfray  was  as  broun  as  eny  berye. 

A  Feeee  ther  was,  a  wantoun  and  a  merye, 
A  lymytour,  a  ful  solempno  man. 
In  alle  the  ordres  foure  is  noon  that  can  210 

So  moche  of  daliaunce  and  fair  langage. 
He  hadde  i-made  many  a  fair  mariage 

Of  yonge  wymmen,  at  his  owne  cost. 

Unto  his  ordre  he  was  a  noble  post. 

Fill  wel  biloved  and  famulier  was  he 

With  frankeleyns  overal  in  his  cuntre, 

And  eek  with  worthi  wommen  of  the  toun : 

For  he  hadde  power  of  confessioun, 

As  seyde  himself,  more  than  a  curat. 

For  of  his  ordre  he  was  licenciat.  220 

Ful  sweetly  herde  he  confessioun, 

And  plesaunt  was  his  absolucioun ; 

He  was  an  esy  man  to  yeve  penance 

Ther  as  he  wiste  to  han  a  good  pitance ; 

For  unto  a  povre  ordre  for  to  geve 

Is  signe  that  a  man  is  wel  i-schreve. 

For  if  he  yaf,  he  dorste  make  avaunt, 

He  wiste  that  a  man  was  repentaunt. 

For  many  a  man  so  hard  is  of  his  herte. 

He  may  not  wepe  though  him  sore  smerte.        230 

Therfore  in-stede  of  wepyng  and  prayeres, 

Men  mooten  yiven  silver  to  the  pore  freres. 

His  typet  was  ay  farsud  ful  of  knyfes 

And  pynnes,  for  to  yive  faire  wyfes. 

And  certaynZi  he  hadde  a  mery  noote. 

Wel  eouthe  he  synge  and  pleye  on  a  rote. 

Of  yeddynges  he  bar  utturly  the  prys. 

His  nekke  whit  was  as  the  flour-de-lys. 

Ther  to  he  strong  was  as  a  champioun. 

He  knew  wel  the  tavernes  in  every  toun,  210 

And  every  ostiller  or  gay  tapstere, 

Better  than  a  lazer,  or  a  beggere, 

For  unto  such  a  worthi  man  as  he 

Acorded  not,  as  by  his  faculte, 

To  have  with  suche  sike  lazars  aqueyntaunce. 

It  is  not  honest,  it  may  not  avaunce, 

For  to  delen  with  such  poraile, 

But  al  with  riche  and  sellers  of  vitaille. 

And  overal,  ther  eny  profyt  schulde  arise, 

Curteys  he  was,  and  lowe  of  serv^-se.  250 

Ther  was  no  man  nowher  so  vertuous. 

He  was  the  beste  begger  in  al  his  hous. 

For  though  a  widewe  hadde  but  00  schoo, 

So  plesaunt  was  his  In  principio, 

Yet  wolde  he  have  a  ferthing  or  he  wente. 

His  purchaee  was  bettur  than  his  rente. 

And  rage  he  couthe  and  pleye  right  as  a  whelpe. 

In  love-dayes  ther  couthe  he  mochil  helpe. 

For  ther  was  he  not  like  a  cloysterer. 

With  a  thredbare  cope  as  a  pore  scoler,  260 

But  he  was  like  a  maister  or  a  pope. 

Of  double  worstede  was  his  semy-cope. 

That  rounded  was  as  a  belle  out  of  presse. 

Somwhat  he  lipsede,  for  wantounesse. 

To  make  his  Englissch  swete  upon  his  tunge ; 

And  in  his  harpyng,  whan  that  he  hadde  sunge. 

His  eyghen  twynkeled  in  his  heed  aright, 

As  don  the  sterres  in  the  frosty  night. 

This  worthi  lymytour  was  called  Huberd. 

A  Maechaunt  was  ther  with  a  forked  herd,  270 
In  motteleye,  and  high  on  horse  he  sat, 
Uppon  his  heed  a  Flaundrisch  bever  hat ; 
His  botus  clapsud  faire  and  fetously. 
His  resons  he  spak  ful  solempnely, 
Sownynge  alway  the  encres  of  his  wynnyng. 
He  wolde  the  see  were  kepud  for  eny  thing 
Betwixe  Middulburgh  and  Orewelle. 
Wei  couthe  he  in  eschange  scheeldes  selle. 

This  worthi  man  ful  wel  his  witte  bisette ; 

Ther  wiste  no  man  that  he  was  in  dette,  280 

So  estately  was  he  of  governaunce, 

With  his  bargayns,  and  with  his  che\7saunce. 

For  sothe  he  was  a  worthi  man  withalle, 

But  soth  to  say,  I  not  what  men  him  calle. 

A  Cleek  ther  was  of  Oxenford  also, 
That  unto  logik  hadde  longe  tyme  i-go. 
Al-so  lene  was  his  hors  as  is  a  rake, 
And  he  was  not  right  fat,  I  undertake ; 
But  lokede  hoi  we,  and  therto  soburly. 
Ful  thredbare  was  his  overest  courtepy,  290 

For  he  hadde  nought  geten  him  yit  a  benefice, 
Ne  was  not  worthy  to  haven  an  oflfice. 
For  him  was  lever  have  at  his  beddes  heed 
Twenty  bookes,  clothed  in  blak  and  reed. 
Of  Aristotil,  and  of  his  philosophie. 
Then  robus  riche,  or  fithul,  or  sawtrie. 
But  although  he  were  a  philosophre, 
Yet  hadde  he  but  litul  gold  in  cofre ; 
But  al  that  he  mighte  gete,  and  his  frendes  senie. 
On  bookes  and  his  lernyng  he  it  spente,  300 

And  busily  gan  for  the  soules  pray 
Of  hem  that  yaf  him  wherwith  to  scolay. 
Of  studie  tooke  he  most  cure  and  heede. 
Not  00  word  spak  he  more  than  was  neede ; 
Al  that  he  spak  it  was  of  heye  prudence, 
And  schort,  and  quyk,  and  ful  of  gret  sentence. 
Sownynge  in  moral  manere  was  his  speche, 
And  gladly  wolde  he  lerne,  and  gladly  teche. 

A  Sergeant  of  La  we,  war  and  wys. 
That  often  hadde  ben  atte  parvys,  310 

Ther  was  also,  ful  riche  of  excellence. 

Discret  he  was,  and  of  gret  reverence 

He  semede  such,  his  wordes  were  so  wise, 

Justice  he  was  ful  often  in  assise. 

By  patent,  and  by  pleyn  commissioun ; 

For  his  science,  and  for  his  heih  renoun, 

Of  fees  and  robes  had  he  many  oon. 

So  gret  a  purchasour  was  ther  nowher.noon. 

Al  was  fee  symple  to  him  in  effecte, 

His  purchasyng  mighte  nought  ben  suspecte.      320 

Nowher  so  besy  a  man  as  he  ther  nas. 

And  yit  he  semede  hosier  than  he  was. 

In  termes  hadde  he  caas  and  domes  alle. 

That  fro  the  tyme  that  kyng  [Will]  were  falle. 

Thereto  he  couthe  endite,  and  make  a  thing, 

Ther  couthe  no  man  pynche  at  his  writyng. 

And  every  statute  couthe  he  pleyn  by  roote. 

He  rood  but  hoomly  in  a  medled  coote. 

Gird  with  a  seynt  of  silk,  with  barres  smale  ; 

Of  his  array  telle  I  no  longer  tale.  330 

A  Feankeleyis'  ther  was  in  his  companye ; 
Whit  was  his  berde,  as  is  the  dayesye. 
Of  his  complexioun  he  was  sangwyn. 
Wei  loved  he  in  the  morn  a  sop  of  wyn. 
To  \y\Qn  in  delite  was  al  his  wone, 
For  he  was  Epicurius  owne  sone. 
That  heeld  opynyoun  that  pleyn  delyt 
Was  verraily  felicite  perfyt. 
An  househaldere,  and  that  a  gret,  was  he ; 
Seynt  Julian  he  was  in  his  countre.  340 

His  breed,  his  ale,  was  alway  after  oon ; 
A  bettre  envyned  man  was  nowher  noon. 
Withoute  bake  mete  was  never  his  hous. 
Of  fleissch  and  fissch,  and  that  so  plentyvous. 

It  snewed  in  his  hous  of  mete  and  drynke, 

Of  alle  deyntees  that  men  cowde  thynke. 

Aftur  the  sondry  sesouns  of  the  yeer, 

He  chaunged  hem  at  mete  and  at  soper. 

Ful  many  a  fat  partrich  had  he  in  mewe, 

And  many  a  brem  and  many  a  luce  in  stewe.     350 

Woo  was  his,  cook,  but  if  his  sauce  were 

Poynant  and  scharp,  and  redy  al  his  gere. 

His  table  dormant  in  his  halle  alway 

Stood  redy  covered  al  the  longe  day. 

At  sessions  ther  was  he  lord  and  sire. 

Ful  ofte  tyme  he  was  knight  of  the  schire. 

An  aulas  and  a  gipser  al  of  silk 

Heng  at  his  gerdul,  whit  as  morne  mylk. 

A  schirreve  hadde  he  ben,  and  a  counter  ; 

Was  nowher  such  a  worthi  vavaser,  360 

An  Habuedasshee  and  a  Caepentee, 
A  Webbe,  a  Detee,  and  a  Tapicee, 
Weren  with  us  eeke,  clothed  in  00  lyvere, 
Of  a  solempne  and  gret  fraternite. 
Ful  freissh  and  newe  here  gere  piked  was  ; 
Here  knyfes  were  i-chapud  nat  with  bras, 
But  al  with  silver  wrought  ful  clene  and  wel, 
Here  gurdles  and  here  pouches  every  del. 
Wel  semed  eche  of  hem  a  fair  burgeys, 
To  sitten  in  a  yeldehalle  on  the  deys.  370 

Every  man  for  the  wisdom  that  he  can, 
Was  schaply  for  to  ben  an  aldurman. 
For  catel  hadde  they  inough  and  rente, 
And  eek  here  wyfes  wolde  it  wel  assente ; 
And  elles  certeyn  hadde  thei  ben  to  blame. 
It  is  right  fair  for  to  be  clept  madame, 
And  for  to  go  to  vigilies  al  byfore, 


THE  PHOLOG UE.  13 

And  han  a  mantel  rially  i-bore. 

A  Cook  thei  hadde  with  hem  for  the  nones, 
To  boyle  chiknes  and  the  mary  bones,  380 

And  poudre  marchaunt,  tart,  and  galyngale. 
Wei  cowde  he  knowe  a  draught  of  Londone  ale. 
He  cowde  roste,  sethe,  broille,  and  frie, 
Make  mortreux,  and  wel  bake  a  pye. 
But  gret  harm  was  it,  as  it  semede  me, 
That  on  his  schjTie  a  mormal  hadde  he ; 
For  blankmanger  he  made  with  the  beste. 

A  ScHiPMAsr  was  ther,  wonyng  fer  by  weste  : 
Fcr  ought  I  woot,  he  was  of  Dertemouthe. 
He  rood  upon  a  rouncy,  as  he  couthe,  390 

In  a  gowne  of  faldyng  to  the  kne. 
A  dagger  hangyng  on  a  laas  hadde  he 
Aboute  his  nekke  under  his  arm  adoun. 
The  hoote  somer  hadde  maad  his  hew  al  broun ; 
And  certeinly  he  was  a  good  felawe. 
Ful  many  a  draught  of  wyn  had  he  drawe 
From  Burdeux-ward,  whil  that  the  chapman  sleep. 
Of  nyce  conscience  took  he  no  keep. 
If  that  he  foughte,  and  hadde  the  heigher  hand, 
By  water  he  sente  hem  hoom  to  every  land.       400 
But  of  his  craft  to  rikne  wel  the  tydes. 
His  stremes  and  his  dangers  him  bisides. 
His  herbergh  and  his  mono,  his  lodemenage, 
Ther  was  non  such  from  Hulle  to  Cartage. 
Hardy  he  was,  and  wys  to  undertake ; 
With  many  a  tempest  hath  his  herd  ben  schake, 
He  knew  wel  alle  the  havenes,  as  thei  were. 
From  Scotlond  to  the  cape  of  Fynestere, 
And  every  cryk  in  Bretayne  and  in  Spayne ; 
His  barge  y-clepud  was  the  Magdelayne.  410 

Ther  was  also  a  Doctoue  of  Phisik, 
In  al  this  world  ne  was  ther  non  him  lyk 
To  speke  of  phisik  and  of  surgerye ; 
For  he  was  groundud  in  astronomye. 
He  kepte  his  pacient  wondurly  wel 
In  houres  by  his  magik  naturel. 
Wel  cowde  he  fortune  the  ascendent 
Of  his  ymages  for  his  pacient. 
He  knew  the  cause  of  every  maladye, 
Were  it  of  cold,  or  hete,  or  moyst,  or  drye,        420 
And  where  thei  engendrid,  and  of  what  humour ; 
He  was  a  verrey  parfight  practisour. 
The  cause  i-knowe,  and  of  his  harm  the  roote, 
Anon  he  yaf  the  syke  man  his  boote. 
Ful  redy  hadde  he  his  apotecaries, 
To  sende  him  dragges,  and  his  letuaries, 
For  eche  of  hem  made  othur  for  to  wynne  ; 
Here  frendschipe  was  not  newe  to  begynne. 
Wel  knew  he  the  olde  Esculapius, 
And  Deiscorides,  and  eeke  Rufus ;  43c 

Old  Ypocras,  Haly,  and  Galien ; 
Serapyon,  Razis,  and  Avycen ; 
Averrois,  Damascen,  and  Constantyn  ; 
Bernard,  and  Gatisden,  and  Gilbertyn. 
Of  his  diete  mesurable  was  he, 
For  it  was  of  no  superfluite, 
But  of  gret  norisching  and  digestible. 
His  studie  was  but  litel  on  the  Bible. 
In  sangwyn  and  in  pera  he  clad  was  al 
Lyned  with  tafFata  and  with  sendal.  44c 

And  yit  he  was  but  esy  in  dispence ; 
He  kepte  that  he  wan  in  pestilence. 
For  gold  in  phisik  is  a  cordial ; 

Therfore  he  lovede  gold  in  special. 

A  good  WiF  was  ther  of  byside  Bathe, 
But  sche  was  somdel  deef,  and  that  was  skathe. 
Of  cloth-makyng  she  hadde  such  an  haunt, 
Sche  passed  hem  of  Ypris  and  of  Gaunt. 
In  al  the  parisshe  wyf  ne  was  ther  noon 
That  to  the  offryng  byforn  hire  schulde  goon,     450 
And  if  ther  dido,  certeyn  so  wroth  was  sche, 
That  sche  was  thanne  out  of  alle  charite. 
Hire  keverchefs  weren  ful  fyne  of  grounde  ; 
I  durste  swere  they  weyghede  ten  pounde 
That  on  a  Sonday  were  upon  hire  heed. 
Hir  hosen  were  of  fyn  scarlett  reed, 
Ful  streyte  y-teyed,  and  schoosful  moyste  andnewe 
Bold  was  hir  face,  and  fair,  and  reed  of  hewe. 
Sche  was  a  worthy  womman  al  hire  lyfe, 
Housbondes  atte  chirche  dore  hadde  sche  fyfe,  460 
Withouten  othur  companye  in  youthe ; 
But  thereof  needeth  nought  to  speke  as  nouthe. 
And  thries  hadde  sche  ben  at  Jerusalem ; 
Sche  hadde  passud  many  a  straunge  streem ; 
At  Rome  sche  hadde  ben,  and  at  Boloyne, 
In  Galice  at  seynt  Jame,  and  at  Coloyne. 
Sche  cowde  moche  of  wandryng  by  the  weye. 
Gattothud  was  sche,  sothly  for  to  seye. 
Uppon  an  ambler e  esely  sche  sat, 
Wymplid  ful  wel,  and  on  hire  heed  an  hat  470 

As  brood  as  is  a  bocler  or  a  targe ; 
A  foot-mantel  aboute  hire  hupes  large. 
And  on  hire  feet  a  paire  of  spores  scharpe. 
In  felawschipe  wel  cowde  sche  lawghe  and  carpe. 
Of  remedyes  of  love  sche  knew  parchaunco, 
For  of  that  art  sche  knew  the  olde  daunce. 

A  good  man  was  ther  of  religioun, 
And  was  a  pore  Persoui^  of  a  toun  ; 
But  riche  he  was  of  holy  thought  and  werk. 
He  was  also  a  lerned  man,  a  clerk  480 

That  Cristes  gospel  gladly  wolde  preche  ; 
His  parischens  devoutly  wolde  he  teche. 
Benigne  he  was,  and  wondur  diligent, 
And  in  adversite  ful  pacient ; 
And  such  he  was  i-proved  ofte  sithes. 
Ful  loth  were  him  to  curse  for  his  tythes, 
But  rather  wolde  he  yeven  out  of  dowte. 
Unto  his  pore  parisschens  aboute, 
Of  his  ofFrynge,  and  eek  of  his  substaunce. 
He  cowde  in  litel  thing  han  suffisance.  490 

Wyd  was  his  parisch,  and  houses  fer  asondur, 
But  he  ne  lafte  not  for  reyne  ne  thondur, 
In  siknesse  ne  in  meschief  to  visite 
The  ferrest  in  his  parissche,  moche  and  lite, 
Uppon  his  feet,  and  in  his  bond  a  staf. 
This  noble  ensample  unto  his  scheep  he  yaf. 
That  ferst  he  wroughte,  and  after  that  he  taughte, 
Out  of  the  gospel  he  tho  wordes  caughte, 
And  this  figure  he  addide  yit  therto. 
That  if  gold  ruste,  what  schulde  yren  doo  ?        500 
For  if  a  prest  be  foul,  on  whom  we  truste, 
No  wondur  is  a  lewid  man  to  ruste ; 
And  schame  it  is,  if  that  a  prest  take  kepe, 
A  schiten  schepperd  and  a  clone  schepe ; 
Wei  oughte  a  prest  ensample  for  to  yive, 
By  his  clennesse,  how  that  his  scheep  schulde  lyve. 
He  sette  not  his  benefice  to  huyre, 
And  lefte  his  scheep  encombred  in  the  myre, 
And  ran  to  Londone,  unto  seynte  Poules, 
To  seeken  him  a  chaunterie  for  soules,  sio 


THE   PROLOGUE.  17 

Or  with  a  brethurhede  be  withholde ; 

But  dwelte  at  hoom,  and  kepte  wel  his  folde. 

So  that  the  wolf  ne  made  it  not  myscarye. 

He  was  a  schepperde  and  no  mercenarie ; 

And  though  he  holy  were,  and  vertuous, 

He  was  to  senful  man  nought  dispitous, 

Ne  of  his  speche  daungerous  ne  digne, 

But  in  his  teching  diseret  and  benigne. 

To  drawe  folk  to  heven  by  clennesse, 

By  good  ensample,  was  his  busynesse  :  520 

But  it  were  eny  persone  obstinat, 

What-so  he  were  of  high  or  lowe  estat, 

Him  wolde  he  snybbe  scharply  for  the  nones. 

A  bettre  preest  I  trowe  ther  nowher  non  is. 

He  waytud  after  no  pompe  ne  reverence, 

Ne  maked  him  a  spiced  conscience, 

But  Cristes  lore,  and  his  apostles  twelve, 

He  taught,  and  ferst  he  folwed  it  himselve. 

With  him  ther  was  a  Ploughman,  his  brothur. 
That  hadde  i-lad  of  dong  ful  many  a  fothur.       f so 
A  trewe  swynker  and  a  good  was  hee, 
Lyvynge  in  pees  and  perfight  charitee. 
God  loved  he  best  with  al  his  trewe  herte 
At  alle  tymes,  though  him  gamed  or  smerte. 
And  thanne  his  neighebour  right  as  himselve. 
He  wolde  threisshe,  and  therto  dyke  and  delve, 
For  Cristes  sake,  with  every  pore  wight, 
Withouten  huyre,  if  it  laye  in  his  might. 
His  tythes  payede  he  ful  faire  and  wel, 
Bathe  of  his  owno  swynk  and  his  catel.  640 

In  a  tabbard  he  rood  upon  a  mere. 

Ther  was  also  a  reeve  and  a  mellere, 
A  sompnour  and  a  pardoner  also, 

VOL.  II.  c 

A  raaunciple,  and  my-self,  ther  was  no  mo. 

The  Melleee  was  a  stout  carl  for  the  nones, 
Ful  big  he  was  of  braun,  and  eek  of  boones ; 
That  prevede  wel,  for  overal  ther  he  cam, 
At  wrastlynge  he  wolde  here  awey  the  ram. 
He  was  schort  schuldred,  broode,  a  thikke  knarre, 
There  nas  no  dore  that  he  nolde  heve  of  harre,  550 
Or  breke  it  with  a  rennyng  with  his  heed. 
His  herd  as  ony  sowe  or  fox  was  reed, 
And  therto  brood,  as  though  it  were  a  spade. 
Upon  the  cop  right  of  his  nose  he  hade 
A  werte,  and  theron  stood  a  tuft  of  heres, 
Reede  as  the  berstles  of  a  souwes  eeres. 
His  nose-thurles  blake  were  and  wyde. 
A  swerd  and  a  bocler  baar  he  by  his  side, 
His  mouth  as  wyde  was  as  a  gret  forneys; 
He  was  a  j angler,  and  a  golyardeys,  seo 

And  that  was  most  of  synne  and  harlotries. 
Wel  cowde  he  stele  corn,  and  tollen  thries ; 
And  yet  he  hadde  a  thombe  of  gold  parde. 
A  whight  cote  and  blewe  hood  wered  he. 
A  baggepipe  cowde  he  blowe  and  sowne. 
And  therwithal  he  brought  us  out  of  towne. 

A  gentil  Mauh^ciple  was  ther  of  a  temple. 
Of  which  achatours  mighten  take  exemple 
For  to  be  wys  in  beyyng  of  vitaille. 
For  whethur  that  he  payde,  or  took  by  taille,     570 
Algate  he  waytede  so  in  his  acate, 
That  he  was  ay  biforn  and  in  good  state. 
Now  is  not  that  of  God  a  ful  fair  grace. 
That  such  a  lowed  mannes  wit  schal  pace 
The  wisdom  of  an  heep  of  lernede  men  ? 
Of  maystres  hadde  he  moo  than  thries  ten, 

That  were  of  lawc  expert  and  curious  ; 

Of  which  ther  were  a  doseyn  in  an  hous, 

Worthi  to  be  stiwardz  of  rente  and  lond 

Of  any  lord  that  is  in  Engelond,  580 

To  make  him  ly\'e  by  his  propre  good, 

In  honour  detteles,  but  if  he  were  wood, 

Or  lyve  as  scarsly  as  he  can  desire ; 

And  able  for  to  helpen  al  a  schire 

In  any  caas  that  mighte  falle  or  happe ; 

And  yit  this  maunciple  sette  here  aller  cappe. 

The  Reeve  was  a  sklendre  colerik  man. 
His  berd  was  schave  as  neigh  as  ever  he  can. 
His  heer  was  by  his  eres  rounde  i-shorn. 
His  top  was  dockud  lyk  a  preest  biforn.  f>9c 

Ful  longe  wern  his  leggus,  and  ful  lene, 
Al  like  a  staff,  ther  was  no  calf  y-sene. 
Wei  cowde  he  kepe  a  gerner  and  a  bynne ; 
Ther  was  non  auditour  cowde  on  him  wynne. 
Wei  wiste  he  by  the  drought,  and  by  the  reyn, 
The  yeeldyng  of  his  seed,  and  of  his  greyn. 
His  lordes  scheep,  his  neet,  and  his  dayerie, 
His  swyn,  his  hors,  his  stoor,  and  his  pultrie, 
Was  holly  in  this  reeves  governynge. 
And  by  his  covenaunt  yaf  the  rekenynge,  6oo 

Syn  that  his  lord  was  twenti  yeer  of  age ; 
Ther  couthe  noman  bringe  him  in  arrerage. 
Ther  nas  baillif,  ne  herde,  ne  other  hyne. 
That  they  ne  knowe  his  sleight  and  his  covyne ; 
They  were  adrad  of  him,  as  of  the  deth. 
His  wonyng  was  ful  fair  upon  an  heth, 
With  grene  trees  i-schadcwed  was  his  place. 
He  cowde  bettre  than  his  lord  purchace. 
Ful  riche  he  was  i-stored  prively, 

His  lord  wel  couthe  he  plese  subtilly,  6io 

To  yeve  and  lene  him  of  his  owne  good, 

And  have  a  thank,  a  cote,  and  eek  an  hood. 

In  youthe  he  lerned  hadde  a  good  mester ; 

He  was  a  wel  good  wright,  a  carpenter. 

This  reeve  sat  upon  a  wel  good  stot. 

That  was  a  pomely  gray,  and  highte  Scot. 

A  long  surcote  of  blew  uppon  he  hadde, 

And  by  his  side  he  bar  a  rusty  bladde. 

Of  Northfolk  was  this  reeve  of  which  I  telle, 

Byside  a  toun  men  callen  Baldeswelle.  620 

Tukkud  he  was,  as  is  a  frere,  aboute, 

And  ever  he  rood  the  hynderest  of  the  route. 

A  SoMPNOTJR  was  ther  with  us  in  that  place, 
That  hadde  a  fyr-reed  cherubyns  face. 
For  sawceflem  he  was,  with  eyghen  narwe. 
As  hoot  he  was,  and  leccherous,  as  a  sparwe, 
With  skalled  browes  blak,  and  piled  herd ; 
Of  his  visage  children  Averen  sore  aferd. 
Ther  nas  quyksilver,  litarge,  ne  bremstone, 
Boras,  ceruce,  ne  oille  of  tartre  noon,  eso 

Ne  oynement  that  wolde  dense  and  byte. 
That  him  might  helpen  of  his  whelkes  white, 
Ne  of  the  knobbes  sittyng  on  his  cheekes. 
Wel  loved  he  garleek,  oynouns,  and  ek  leekes, 
And  for  to  drinke  strong  wyn  reed  as  blood. 
Thanne  wolde  he  speke,  and  crye  as  he  were  wood. 
And  whan  that  he  wel  dronken  hadde  the  wyn, 
Than  wolde  he  speke  no  word  but  Latyn. 
A  fewe  termes  hadde  he,  tuo  or  thre. 
That  he  hadde  lerned  out  of  som  decree  ;  640 

No  wondur  is,  he  herde  it  al  the  day ; 
And  eek  ye  knowe  wel,  how  that  a  jay 

Can  clepe  Watte,  as  wel  as  can  the  pope. 

But  who-so  wolde  in  othur  thing  him  grope, 

Thanne  hadde  he  spent  al  his  philosophie. 

Ay,  Questio  quidjwis,  wolde  he  crye, 

He  was  a  gentil  harlot  and  a  kynde ; 

A  bettre  felaw  schulde  men  nowher  fynde. 

He  wolde  suffre  for  a  quart  of  wyn 

A  good  felawe  to  han  his  concubyn  650 

A  twelve  moneth,  and  excuse  him  atte  fulle. 

And  pryvely  a  fynch  eek  cowde  he  puUe. 

And  if  he  fond  owher  a  good  felawe. 

He  wolde  teche  him  for  to  have  non  awe 

In  such  a  caas  of  the  archedeknes  curs, 

But  if  a  mannes  soule  were  in  his  purs ; 

For  in  his  purs  he  scholde  punyssched  be. 

*  Purs  is  the  ercedeknes  helle,'  quod  he. 

But  wel  I  woot  he  lyeth  right  in  dede ; 

Of  cursyng  oweth  ech  gulty  man  to  drede  ;         eso 

For  curs  wol  slee  right  as  assoillyng  saveth ; 

And  also  ware  him  of  a  significavit. 

In  daunger  he  hadde  at  his  owne  assise 

The  yonge  gurles  of  the  diocise, 

And  knew  here  counseil,  and  was  al  here  red 

A  garland  had  he  set  upon  his  heed. 

As  gret  as  it  were  for  an  ale-stake ; 

A  bokeler  had  he  maad  him  of  a  cake. 

With  him  thcr  rood  a  gentil  Pardoner 
Of  Rouncival,  his  frend  and  his  com  per,  670 

That  streyt  was  com  en  from  the  court  of  Rome. 
Ful  lowde  he  sang.  Come  hider,  love,  to  me. 
This  sompnour  bar  to  him  a  stif  burdoun. 
Was  nevere  trompe  of  half  so  gret  a  soun. 
This  pardoner  hadde  hecr  as  yelwe  as  wex, 

But  smothe  it  heng,  as  doth  a  strike  of  flex ; 

By  unces  hynge  his  lokkes  that  he  hadde, 

And  therwith  he  his  schuldres  overspradde. 

Ful  thinne  it  lay,  by  culpons  on  and  oon, 

And  hood,  for  jolitee,  ne  wered  he  noon,  6so 

For  it  was  trussud  up  in  his  walet. 

Him  thought  he  rood  al  of  the  newe  get, 

Dischevele,  sauf  his  cappe,  he  rood  al  bare. 

Suche  glaryng  eyghen  hadde  he  as  an  hare. 

A  vernicle  hadde  he  sowed  on  his  cappe. 

His  walet  lay  byforn  him  in  his  lappe, 

Bret-ful  of  pardoun  come  from  Rome  al  hoot. 

A  voys  he  hadde  as  smale  as  eny  goot. 

No  herd  ne  hadde  he,  ne  never  scholde  have, 

As  smothe  it  was  as  it  ware  late  i-schave  ;         690 

I  trowe  he  were  a  geldyng  or  a  mare. 

But  of  his  craft,  fro  Berwyk  unto  Ware, 

Ne  was  ther  such  another  pardoner. 

For  in  his  male  he  hadde  a  pilwebeer, 

Which,  that  he  saide,  was  oure  lady  veyl : 

He  seide,  he  hadde  a  gobet  of  the  seyl 

That  seynt  Petur  hadde,  whan  that  he  wente 

Uppon  the  see,  til  Jhesu  Crist  him  hente. 

He  hadde  a  cros  of  latoun  ful  of  stones. 

And  in  a  glas  he  hadde  pigges  bones.    '  700 

But  with  thise  reliqwes,  whanne  that  he  fand 

A  pore  persoun  dwellyng  uppon  land. 

Upon  a  day  he  gat  him  more  moneye 

Than  that  the  persoun  gat  in  monthes  tweye. 

And  thus  with  feyned  flaterie  and  japes. 

He  made  the  persoun  and  the  people  his  apes. 

But  trewely  to  tellen  atte  laste. 

He  was  in  churche  a  noble  ecclesiaste. 

Wei  cowde  he  rede  a  lessoun  or  a  storye, 

But  altherbest  he  sang  an  offertorie  ;  710 

For  wel  vryst  he,  whan  that  song  was  songe, 

He  moste  preche,  and  wel  affyle  his  tunge, 

To  \\7nne  silver,  as  he  right  wel  cowde ; 

Therefore  he  sang  ful  meriely  and  lowde. 

Now  have  I  told  you  schortly  in  a  clause 

Thestat,  tharray,  the  nombre,  and  eek  the  cause 

Why  that  assembled  was  this  companye 

In  Southwerk  at  this  gentil  ostelrie, 

That  highte  the  Tabbard,  faste  by  the  Belle. 

Bit  now  is  tyme  to  yow  for  to  telle  720 

How  that  we  bare  us  in  that  ilke  night, 

Whan  we  were  in  that  ostelrie  alight ; 

And  aftur  wol  I  telle  of  oure  viage, 

And  al  the  remenaunt  of  oure  pilgrimage. 

But  ferst  I  pray  you  of  your  curtesie, 

That  ye  ne  rette  it  nat  my  vilanye, 

Though  that  I  speke  al  pleyn  in  this  matere, 

To  telle  you  here  wordes  and  here  cheere  ; 

Ne  though  I  speke  here  wordes  propurly. 

For  this  ye  knowen  al-so  wel  as  I,  730 

Who-so  schal  telle  a  tale  aftur  a  man, 

He  moste  reherce,  as  neigh  as  ever  he  can, 

Every  word,  if  it  be  in  his  charge, 

Al  speke  he  never  so  rudely  ne  large ; 

Or  elles  he  moot  telle  his  tale  untrewe, 

Or  feyne  thing,  or  fynde  his  wordes  newe. 

He  may  not  spare,  though  he  were  his  brothur ; 

He  moste  as  wel  sey  00  word  as  anothur. 

Crist  spak  himself  ful  broode  in  holy  writ, 

And  wel  ye  woot  no  vilanye  is  it.  740 

Eke  Plato  seith,  who-so  that  can  him  rede. 

The  wordes  mot  be  cos}ti  to  the  dede. 
Also  I  pray  you  to  foryeve  it  me, 
Al  have  I  folk  nat  set  in  here  degre 
Here  in  this  tale,  as  that  thei  schulde  stonde ; 
My  witt  is  thynne,  ye  may  wel  undurstonde. 
Greet  cheere  made  oure  ost  us  everichon, 
And  to  the  souper  sette  he  us  anon  ; 
And  served  us  with  vitaille  atte  beste. 
Strong  was  the  wyn,  and.  wel  to  drynke  us  leste. 
A  semely  man  oure  ooste  was  withalle  751 

For  to  han  been  a  marchal  in  an  halle ; 
A  large  man  was  he  with  eyghen  stepe, 
A  fairere  burgeys  is  ther  noon  in  Chepe  : 
Bold  of  his  speche,  and  wys,  and  wel  i-taught. 
And  of  manhede  lakkede  he  right  naught. 
Eke  ther  to  he  was  right  a  mery  man, 
And  after  soper  playen  he  bygan, 
And  spak  of  myrthe  among  othur  thinges, 
Whan  that  we  hadde  maad  our  rekenynges ;       700 
And  sayde  thus  :  '  Lo,  lordynges,  trewely 
Ye  ben  to  me  right  welcome  hertily : 
For  by  my  trouthe,  if  that  I  schal  not  lye, 
I  ne  saugh  this  yeer  so  mery  a  companye 
At  oones  in  this  herbergh  as  is  now. 
Fayn  wold  I  do  yow  merthe,  wiste  I  how. 
And  of  a  merthe  I  am  right  now  bythought, 
To  doon  you  eese,  and  it  schal  coste  nought. 
Ye  goon  to  Caunturbury ;  God  you  speede, 
The  blisful  martir  quyte  you  youre  meede  !        770 
And  wel  I  woot,  as  ye  gon  by  the  weye, 
Ye  schapen  yow  to  talken  and  to  pleye ; 
For  trewely  comfort  ne  merthe  is  noon 
To  ryde  by  the  weye  domb  as  a  stoon ; 

And  therfore  wol  I  make  you  disport, 

As  I  seyde  erst,  and  do  you  som  confort. 

And  if  yow  liketh  alle  by  oon  assent 

Now  for  to  standen  at  my  juggement; 

And  for  to  werken  as  1  schal  you  seye, 

To  morwe,  whan  ye  rid  en  by  the  weye,  780 

Now  by  my  fadres  soule  that  is  deed, 

But  ye  be  merye,  smyteth  of  myn  heed. 

Hold  up  youre  hond  withoute  more  speche.' 

Oure  counseil  was  not  longe  for  to  seche ; 

Us  thoughte  it  nas  nat  worth  to  make  it  wys, 

And  graunted  him  withoute  more  avys, 

And  bad  him  seie  his  verdite,  as  him  leste. 

*  Lordynges,'  quoth  he,  '  now  herkeneth  for  the 

beste ; 
But  taketh  not,  I  pray  you,  in  disdayn  ; 
This  is  the  poynt,  to  speken  schort  and  playn,    790 
That  ech  of  yow  to  schorte  with  youre  weie, 
In  this  viage,  schal  telle  tales  tweye, 
To  Caunturburi-ward,  I  mene  it  so. 
And  hom-ward  he  schal  tellen  othur  tuo. 
Of  aventures  that  ther  ban  bifalle. 
And  which  of  yow  that  bereth  him  best  of  alle, 
That  is  to  seye,  that  telleth  in  this  caas 
Tales  of  best  sentence  and  of  solas, 
Schal  ban  a  soper  at  your  alther  cost 
Here  in  this  place  sittynge  by  this  post,  800 

Whan  that  we  comen  ageyn  from  Canturbery. 
And  for  to  make  you  the  more  mery, 
I  wol  myselven  gladly  with  you  ryde, 
Right  at  myn  owen  cost,  and  be  youre  gyde. 
And  who-so  wole  my  juggement  withseie 
8chal  paye  for  al  we  spenden  by  the  weye. 

And  if  ye  voiichesauf  that  it  be  so, 

Telle  me  anoon,  withouten  wordes  moo, 

And  I  wole  erely  schappe  me  therfore.' 

This  thing  was  graunted,  and  oureothus  swore  8io 

With  fill  glad  herte,  and  prayden  him  also 

That  he  would  vouchesauf  for  to  doon  so, 

And  that  he  wolde  ben  oure  governour. 

And  of  our  tales  jugge  and  reportour, 

And  sette  a  souper  at  a  certeyn  prys ; 

And  we  wolde  rewied  be  at  his  devys. 

In  heygh  and  lowe ;  and  thus  by  oon  assent 

We  been  acorded  to  his  juggement. 

And  therupon  the  wyn  was  fet  anoon  ; 

We  dronken,  and  to  reste  wente  echoon,  820 

Withouten  eny  lengere  taryinge. 

A  morwe  whan  that  the  day  bigan  to  sprynge, 

Up  roos  oure  ost,  and  was  oure  althur  cok, 

And  gaderud  us  togider  alle  in  a  flok. 

And  forth  we  riden  a  litel  more  than  paas, 

Unto  the  waterynge  of  seint  Thomas. 

And  there  oure  ost  bigan  his  hors  areste, 

And  seyde,  '  Lordus,  herkeneth  if  yow  leste. 

Ye  woot  youre  forward,  and  I  it  you  reeorde. 

If  eve-song  and  morwe-song  aeorde,  830 

Let  se  now  who  schal  telle  ferst  a  tale. 

As  evere  I  moote  drinke  wyn  or  ale, 

Who-so  be  rebel  to  my  juggement 

Schal  paye  for  al  that  by  the  weye  is  spent. 

Now  draweth  cut,  er  that  we  forther  twynne ; 

Which  that  hath  the  schortest  schal  bygynne.' 

^  Sire  knight,'  quoth  he,  '  maister  and  my  lord, 

Now  draweth  cut,  for  that  is  myn  acord. 

Cometh  ner,'  quoth  he,  '  my  lady  prioresse ; 

And  ye,  sir  clerk,  lat  be  your  schamfastnesse,     840 
Ne  studieth  nat ;  ley  hand  to,  every  man.' 

Anon  to  drawen  every  wight  bigan, 
And  sehortly  for  to  tellen  as  it  was. 
Were  it  by  aventure,  or  sort,  or  cas. 
The  soth  is  this,  the  cut  fil  to  the  knight. 
Of  which  ful  glad  and  blithe  was  every  wight ; 
And  telle  he  moste  his  tale  as  was  resoun, 
By  forward  and  by  composicioun, 
As  ye  han  herd ;  what  needeth  wordes  moo  ? 
And  whan  this  goode  man  seigh  that  it  was  so,  sso 
AlS  he  that  wys  was  and  obedient 
To  kepe  his  forward  by  his  fre  assent. 
He  seyde  :  '  Syn  I  schal  bygynne  the  game. 
What !  welcome  be  thou  cut,  a  Goddus  name ! 
Now  lat  us  ryde,  and  herkneth  what  I  seye.' 

And  with  that  word  we  riden  forth  oure  weye  ; 
And  he  bigan  with  right  a  merie  chere 
His  tale,  and  seide  right  in  this  manere. 

[ILOM,  as  oldc  stories  tellen  us, 
Ther  was  a  duk  that  highte  Theseus  ; 
Of  Athenes  he  was  lord  and  govern  our. 
And  in  his  tyme  swich  a  conquerour, 

That  gretter  was  ther  non  under  the  sonne. 

Ful  many  a  riehe  centre  hadde  he  wonne ; 

That  with  his  wisdam  and  his  chivalrie 

He  conquered  al  the  regno  of  Fcmynye, 

That  whilom  was  i-cleped  Cithea  ; 

And  weddede  the  queen  Ipolita,  lo 

And  brought  hire  hoom  with  him  in  his  contre, 

With  moche  glorie  and  gret  solempnite, 

And  eek  hire  yonge  suster  Emelye. 

And  thus  with  victorie  and  with  melodye 

Lete  I  this  noble  duk  to  Athenes  ryde, 

And  al  his  ost,  in  armes  him  biside. 

And  certes,  if  it  nere  to  long  to  heere, 

I  wolde  han  told  yow  fully  the  manere, 

How  wonnen  was  the  regne  of  Femenye 

By  Theseus,  and  by  his  chivalrye ;  20 

And  of  the  grete  bataille  for  the  nones 

Bytwix  Athenes  and  the  Amazones ; 

And  how  asegid  was  Ypolita, 

The  faire  hardy  quyen  of  Cithea ; 

And  of  the  feste  that  was  at  hire  weddynge, 

And  of  the  tempest  at  hire  hoom  comynge ; 

But  al  that  thing  I  most  as  now  forbore. 

I  have,  God  wot,  a  large  feeld  to  ere. 

And  wayke  ben  the  oxen  in  my  plough, 

The  remenaunt  of  the  tale  is  long  inough  ;  so 

I  wol  not  lette  eek  non  of  al  this  rowte 

Lat  every  felawe  telle  his  tale  aboute, 

And  lat  see  now  who  sehal  the  soper  wynne, 

And  ther  I  lafte,  I  wolde  agayn  begynne. 

This  duk,  of  whom  I  make  mencioun. 
Whan  he  was  comen  almost  unto  the  toun. 
In  al  his  wele  and  in  his  moste  pryde. 
He  was  war,  as  he  cast  his  eyghe  aside, 
Wher  that  ther  kneled  in  the  hye  weye 
A  companye  of  ladies,  tweye  and  tweye,  40 

Ech  after  other,  clad  in  clothes  blake ; 


THE   KNIGHTES   TALE.  29 

But  such  a  cry  and  such  a  woo  they  make, 

That  in  this  world  nys  creature  lyvynge, 

That  herde  such  another  weymentynge, 

And  of  that  cry  ne  wolde  they  never  stenten, 

Til  they  the  reynes  of  his  bridel  henten. 

*  What  folk  be  ye  that  at  myn  hom  comynge 

Pertourben  so  my  feste  with  cryenge  ? ' 

Quod  Theseus,  '  have  ye  so  gret  envye 

Of  myn  honour,  that  thus  compleyne  and  crie  ?  50 

Or  who  hath  yow  misboden,  or  offendid  ? 

And  telleth  me  if  it  may  ben  amendid ; 

And  why  that  ye  ben  clad  thus  al  in  blak?' 

The  oldest  lady  of  hem  alle  spak, 
When  sche  hadde  swowned  with  a  dedly  chere, 
That  it  was  routhe  for  to  seen  or  heere ; 
And  seyde :  '  Lord,  to  whom  Fortune  hath  yeven 
Victorie,  and  as  a  conquerour  to  lyven, 
Noughte  greveth  us  youre  glorie  and  honour ; 
But  we  beseken  mercy  and  socour.  60 

Have  mercy  on  oure  woo  and  oure  distresse. 
Som  drope  of  pitee,  thurgh  youre  gentilnesse, 
Uppon  us  wrecchede  wommen  lat  thou  falle. 
For  certus,  lord,  ther  nys  noon  of  us  alle. 
That  sche  nath  ben  a  duchesse  or  a  queene  ; 
Now  be  we  caytifs,  as  it  is  wel  scene : 
Thanked  be  Fortune,  and  hire  false  wheel, 
That  noon  estat  assureth  to  ben  weel. 
And  certus,  lord,  to  abiden  youre  presence 
Here  in  the  temple  of  the  goddesse  Clemence      70 
We  han  ben  waytynge  al  this  fourtenight ; 
Now  helpe  us,  lord,  syn  it  is  in  thy  might. 
I  wrecche,  which  that  wepe  and  waylle  thus, 
Was  whilom  wyf  to  kyng  Capaneus, 

That  starf  at  Thebes,  cursed  be  that  day ! 

And  alle  we  that  ben  in  this  array, 

And  maken  alle  this  lamentacioun  ! 

We  leften  alle  cure  housbondes  at  the  toun, 

Whil  that  the  sege  ther  aboute  lay. 

And  yet  the  olde  Creon,  welaway  !  so 

That  lord  is  now  of  Thebes  the  citee, 

Fulfilde  of  ire  and  of  iniquite. 

He  for  despyt,  and  for  his  tyrannye, 

To  do  the  deede  bodyes  vilonye. 

Of  alle  oure  lordes,  which  that  ben  i-slawe, 

Hath  alle  the  bodies  on  an  heep  y-drawe. 

And  wol  not  sufFren  hem  by  noon  assent 

Nother  to  ben  y-buried  nor  i-brent. 

But  maketh  houndes  ete  hem  in  despite.' 

And  with  that  word,  withoute  more  respite,        90 

They  fillen  gruf,  and  criden  pitously, 

'  Have  on  us  wrecched  wommen  som  mercy, 

And  lat  oure  sorwe  synken  in  thyn  herte.' 

This  gentil  duke  doun  from  his  courser  sterte 

With  herte  pitous,  whan  he  herde  hem  speke. 

Him  thoughte  that  his  herte  wolde  breke, 

Whan  he  seyh  hem  so  pitous  and  so  maat, 

That  whilom  weren  of  so  gret  estat. 

And  in  his  armes  he  hem  alle  up  hente, 

And  hem  conforteth  in  ful  good  entente ;  loo 

And  swor  his  oth,  as  he  was  trewe  knight, 

He  wolde  do  so  ferforthly  his  might 

Upon  the  tyraunt  Creon  hem  to  wreke. 

That  al  the  people  of  Grece  scholde  speke 

How  Creon  was  of  Theseus  y-served, 

As  he  that  hath  his  deth  right  wel  deserved. 

And  right  anoon,  withoute  eny  abood 

His  baner  he  desplayeth,  and  forth  rood 

To  Thebes- ward,  and  al  his  oost  bysyde ; 

No  ner  Athenes  wolde  he  go  ne  ryde,  no 

Ne  take  his  eese  fully  half  a  day, 

But  onward  on  his  way  that  nyght  he  lay ; 

And  sente  anoon  Ypolita  the  queene, 

And  Emelye  hir  yonge  suster  schene, 

Unto  the  toun  of  Athenes  to  dwelle ; 

And  forth  he  ryt ;  ther  is  no  more  to  telle. 

The  reede  statue  of  Mars  with  spere  and  targe 
So  schyneth  in  his  white  baner  large, 
That  alle  the  feeldes  giiteren  up  and  doun ; 
And  by  his  baner  was  born  his  pynoun  i2u 

Of  gold  ful  riche,  in  which  ther  was  i-bete 
The  Minatour  which  that  he  slough  in  Crete. 
Thus  ryt  this  duk,  thus  ryt  this  conquerour, 
And  in  his  oost  of  chevalrie  the  flour. 
Til  that  he  cam  to  Thebes,  and  alighte 
Fayre  in  a  feeld  wher  as  he  thoughte  to  fighte. 
But  schortly  for  to  speken  of  this  thing. 
With  Creon,  which  that  was  of  Thebes  kyng. 
He  faught,  and  slough  him  manly  as  a  knight 
In  pleyn  bataille,  and  putte  his  folk  to  flight ;    130 
And  by  assaut  he  wan  the  cite  aftur. 
And  rente  doun  bothe  wal,  and  sparre,  and  raftur ; 
And  to  the  ladies  he  restored  agayn 
The  bones  of  here  housbondes  that  were  slayn, 
To  do  exequies,  as  was  tho  the  gyse. 
But  it  were  al  to  long  for  to  devyse 
The  grete  clamour  and  the  waymentynge 
Which  that  the  ladies  made  at  the  brennynge 
Of  the  bodycs,  and  the  grete  honour 
That  Theseus  the  noble  conquerour  140 

Doth  to  the  ladyes,  whan  they  from  him  wente. 
But  schortly  for  to  telle  is  myn  entente. 
Whan  that  this  worthy  duk,  this  Theseus, 
Hath  Creon  slayn,  and  Thebes  wonne  thus, 
Stille  in  the  feelde  he  took  al  night  his  reste, 
And  dide  with  al  the  centre  as  him  leste. 

To  ransake  in  the  cas  of  bodyes  dede 
Hem  for  to  streepe  of  herneys  and  of  wede, 
The  pilours  diden  businesse  and  cure, 
After  the  bataile  and  discomfiture.  loO 

And  so  byfil,  that  in  the  cas  thei  founde, 
Thurgh  girt  with  many  a  grevous  blody  wounde, 
Two  yonge  knightes  liggyng  by  and  by. 
Both  in  oon  armes  clad  ful  richely ; 
Of  whiche  two,  Arcite  hight  that  oon, 
And  that  othur  knight  hight  Palamon. 
Nat  fully  quyk,  ne  fully  deed  they  were. 
But  by  here  coote  armure,  and  by  here  gere, 
Heraudes  knewe  hem  wel  in  special. 
As  they  that  weren  of  the  blood  real  leo 

Of  Thebes,  and  of  sistren  tuo  i-born. 
Out  of  the  chaas  the  pilours  han  hem  torn. 
And  han  hem  caried  softe  unto  the  tente 
Of  Theseus,  and  ful  sone  he  hem  sente 
Tathenes,  for  to  dwellen  in  prisoun 
Perpetuelly,  he  wolde  no  raunceoun. 
And  this  duk  whan  he  hadde  thus  i-doon. 
He  took  his  host,  and  hom  he  ryt  anoon 
With  laurer  crowned  as  a  conquerour ; 
And  there  he  lyveth  in  joye  and  in  honour  170 

Terme  of  his  lyf;  what  wolle  ye  wordes  moo? 
And  in  a  tour,  in  angwische  and  in  woo. 
This  Palamon,  and  his  felawe  Arcite, 

For  evermo,  ther  may  no  gold  hem  quyte. 

This  passeth  yeer  by  yeer,  and  day  by  day, 

Til  it  fel  oones  in  a  morwe  of  May 

That  Emelie,  that  fairer  was  to  seene 

Than  is  the  lilie  on  hire  stalkes  grene. 

And  fresscher  than  the  May  with  floures  newe — 

For  with  the  rose  colour  strof  hire  hewe,  iso 

I  not  which  was  the  fairer  of  hem  two — 

Er  it  was  day,  as  sche  was  wont  to  do, 

Sche  was  arisen,  and  al  redy  dight ; 

For  May  wole  have  no  sloggardye  a  nyght. 

The  sesoun  priketh  every  gentil  herte, 

And  maketh  him  out  of  his  sleepe  sterte, 

And  seith,  '  Arys,  and  do  thin  observance.' 

This  maked  Emelye  han  remembrance 

To  do  honour  to  May,  and  for  to  ryse. 

I-ciothed  was  sche  fressh  for  to  devyse.  190 

Hire  yolwe  heer  was  browdid  in  a  tresse, 

Byhynde  hire  bak,  a  yerde  long  I  gesse. 

And  in  the  gardyn  at  the  sonne  upriste 

Sche  walketh  up  and  doun  wher  as  hire  liste. 

Sche  gadereth  floures,  party  whyte  and  reede. 

To  make  a  sotil  gerland  for  hire  heede, 

And  as  an  aungel  hevenly  sche  song. 

The  grete  tour,  that  was  so  thikke  and  strong, 

Which  of  the  castel  was  the  cheef  dongeoun, 

(Ther  as  this  knightes  weren  in  prisoun,  200 

Of  which  1  tolde  yow,  and  telle  schal) 

Was  evene  joynyng  to  the  gardeyn  wal, 

Ther  as  this  Emely  hadde  hire  pleyynge. 

Bright  was  the  sonne,  and  cleer  that  morwenynge, 

And  Palamon,  this  woful  prisoner, 

As  was  his  wone,  by  leve  of  his  gayler 

VOL.    TI.  D 

Was  risen,  and  romed  in  a  chambre  on  heigh, 

In  which  he  al  the  noble  cite  seigh, 

And  eek  the  gardeyn,  ful  of  braunches  grene, 

Ther  as  the  fresshe  Emelye  the  scheene  210 

Was  in  hire  walk,  and  romed  up  and  doun. 

This  sorweful  prisoner,  this  Palamon, 

Gooth  in  the  chambre  romyng  to  and  fro, 

And  to  himself  compleynyng  of  his  woo ; 

That  he  was  born,  ful  ofte  he  seyd,  alas ! 

And  so  byfel,  by  aventure  or  cas. 

That  ^yiurgh  a  wyndow  thikke  and  many  a  barre 

Of  iren  greet  and  squar  as  eny  sparre, 

He  cast  his  eyen  upon  Emelya, 

And  therwithal  he  bleynte  and  cryed,  a  !  220 

As  that  he  stongen  were  unto  the  herte. 

And  with  that  crye  Arcite  anon  up  sterte. 

And  seyde,  '  Cosyn  myn,  what  eyleth  the, 

That  art  so  pale  and  deedly  for  to  see  ? 

Why  crydestow  ?  who  hath  the  doon  offence  ? 

For  Goddes  love,  tak  al  in  pacience 

Oure  prisoun,  for  it  may  non  othir  be ; 

Fortune  hath  yeven  us  this  adversite. 

Som  wikke  aspect  or  disposicioun 

Of  Saturne,  by  sum  constellacioun,  230 

Hath  yeven  us  this,  although  we  hadde  it  sworn ; 

So  stood  the  heven  whan  that  we  were  born ; 

We  moste  endure  it:  this  is  the  schort  and  pleyn.' 

This  Palamon  answered,  and  seyde  ageyn, 
'  Cosyn,  for-sothe  of  this  opynyoun 
Thou  hast  a  veyn  ymaginacioun. 
This  prisoun  causede  me  not  for  to  crye. 
But  I  was  hurt  right  now  thurgh  myn  yhe 
Into  myn  herte,  that  wol  my  bane  be. 

The  fairnesse  of  the  lady  that  I  see  240 

Yonde  in  the  gardjn  romynge  to  and  fro, 

Is  cause  of  al  my  cryying  and  my  wo. 

I  not  whethur  sche  be  womman  or  goddesse ; 

But  Venus  is  it,  sothly  as  I  gesse.' 

Ajid  therwithal  on  knees  adoun  he  fil, 

And  seyde :  '  Venus,  if  it  be  youre  wil 

Yow  in  this  gardyn  thus  to  transfigure, 

Biforn  me  sorwful  wrecched  creature. 

Out  of  this  prisoun  help  that  we  may  scape. 

And  if  so  be  oure  destyne  be  schape,  250 

By  eterne  word  to  deyen  in  prisoun, 

Of  oure  lynage  haveth  sum  compassioun, 

That  is  so  lowe  y-brought  by  tyrannye.' 

And  with  that  word  Arcite  gan  espye 

Wher  as  this  lady  romed  to  and  fro. 

And  with  that  sight  hire  beaute  hurt  him  so. 

That  if  that  Palamon  was  wounded  sore, 

Arcite  is  hurt  as  moche  as  he,  or  more. 

And  with  a  sigh  he  seyde  pitously : 

*  The  freissche  beaute  sleeth  me  sodeynly  26O 

Of  hir  that  rometh  yonder  in  the  place ; 

And  but  I  have  hir  mercy  and  hir  grace 

That  I  may  see  hir  atte  leste  weye, 

I  nam  but  deed ;  ther  nys  no  more  to  seye. 

This  Palamon,  whan  he  tho  wordes  herde, 

Dispitously  he  loked,  and  answerde : 

'  Whether  seistow  in  ernest  or  in  pley  ?' 

^  Nay,'  quoth  Arcite,  *  in  ernest  in  good  fey. 

(}od  helpe  me  so,  me  luste  ful  evele  pleye.' 

This  Palamon  gan  knytte  his  browes  tweye :      270 

'  Hit  nere,'  quod  he,  '  to  the  no  gret  honour, 

For  to  be  fals,  ne  for  to  bo  traytour 

To  me,  that  am  thy  cosyn  and  thy  brother 

I-swore  ful  deepe,  and  ech  of  us  to  other. 

That  never  for  to  deyen  in  the  payne, 

Til  that  deeth  departe  schal  us  twayne, 

Neyther  of  us  in  love  to  hynder  other, 

Ne  in  non  other  cas,  my  leeve  brother ; 

But  that  thou  schuldest  trewly  forther  me 

In  every  eaas,  and  I  schal  forther  the.  280 

This  was  thyn  othe,  and  myn  eek  certayn ; 

I  wot  right  wel,  thou  darst  it  nat  withsayn. 

Thus  art  thou  of  my  eounseil  out  of  doute. 

And  now  thou  woldest  falsly  ben  aboute 

To  love  my  lady,  whom  I  love  and  serve, 

And  evere  schal,  unto  myn  herte  sterve. 

Now  certes,  fals  Arcite,  thou  schal  not  so. 

I  loved  hir  first,  and  tolde  the  my  woo 

As  to  my  eounseil,  and  to  brother  sworn 

To  forther  me,  as  I  have  told  biforn.  29o 

For  which  thou  art  i-bounden  as  a  knight 

To  helpe  me,  if  it  lay  in  thi  might, 

Or  elles  art  thou  fals,  I  dar  wel  sayn.' 

This  Arcite  ful  proudly  spak  agayn. 

*  Thou  schalt,'  quoth  he,  '  be  rather  fals  than  I. 

But  thou  art  fals,  I  telle  the  uttirly. 

For  par  amour  I  loved  hir  first  then  thow. 

What  wolt  thou  sayn  ?  thou  west  not  yit  now 

Whether  sche  be  a  womman  or  goddesse. 

Thyn  is  affeccioun  of  holynesse,  soo 

And  myn  is  love,  as  of  a  creature ; 

For  which  I  tolde  the  myn  adventure 

As  to  my  cosyn,  and  my  brother  sworn. 

I  pose,  that  thou  lovedest  hire  biforn ; 

Wost  thou  nat  wel  the  olde  clerkes  sawe, 

That  who  schal  yeve  a  lover  eny  lawe, 

Love  is  a  grettere  lawe,  by  my  pan, 

Then  may  be  yeve  to  eny  erthly  man  ? 

Therfore  posityf  lawe,  and  such  decre. 

Is  broke  alway  for  love  in  ech  degree.  310 

A  man  moot  needes  love  maugre  his  heed. 

He  may  nought  fle  it,  though  he  schulde  be  deed, 

Al  be  sche  mayde,  or  be  sche  widewe  or  wyf. 

And  eke  it  is  nat  likly  al  thy  lyf 

To  stonden  in  hire  grace,  no  more  schal  I ; 

For  wel  thou  wost  thyselven  verrily. 

That  thou  and  I  been  dampned  to  prisoun 

Perpetuelly,  us  gayneth  no  raunsoun. 

We  stryve,  as  doth  the  houndes  for  the  boon, 

They  foughte  al  day,  and  yit  here  part  was  noon ; 

Ther  com  a  kyte,  whil  that  they  were  wrothe,  321 

And  bar  awey  the  boon  bitwixe  hem  bothe. 

And  therfore  at  the  kynges  court,  my  brother, 

Eche  man  for  himself,  ther  is  non  other. 

Love  if  the  liste ;  for  I  love  and  ay  schal ; 

And  sothly,  leeve  brother,  this  is  al. 

Here  in  this  prisoun  moote  we  endure. 

And  every  of  us  take  his  aventure.' 

Gret  was  the  stryf  and  long  bytwixe  hem  tweye. 

If  that  I  hadde  leysir  for  to  seye ;  330 

But  to  the  effect.     It  happed  on  a  day, 

(To  telle  it  yow  as  schortly  as  I  may) 

A  worthy  duk  that  highte  Perotheus, 

That  felaw  was  to  the  duk  Theseus 

Syn  thilke  day  that  they  were  children  lyte, 

Was  come  to  Athenes,  his  fclawe  to  visite, 

And  for  to  pley,  as  he  was  wont  to  do. 

For  in  this  world  he  lovede  noman  so : 

And  he  loved  him  as  tendurly  agayn. 

So  wel  they  loved,  as  olde  bookes  sayn,  340 

That  whan  that  oon  was  deed,  sothly  to  telle, 

His  felawe  wente  and  sought  him  doun  in  helle ; 

But  of  that  story  lyste  me  nought  to  write. 

Duk  Perotheus  lovede  wel  Arcite, 

And  hadde  him  knowe  at  Thebes  yeer  by  yeer ; 

And  fynally  at  requeste  and  prayer 

Of  Perotheus,  withoute  any  raunsoun 

Duk  Theseus  him  leet  out  of  prisoun, 

Frely  to  go,  wher  him  lust  overal, 

In  such  a  gyse,  as  I  you  telle  schal.  350 

This  was  the  forward,  playnly  to  endite, 

Betwixe  Theseus  and  him  Arcite : 

That  if  so  were,  that  Areite  were  founde 

Evere  in  his  lyf,  by  daye  or  night,  or  stound 

In  eny  centre  of  this  Theseus, 

And  he  were  caught,  it  was  acorded  thus, 

That  with  a  swerd  he  scholde  lese  his  heed ; 

Ther  nas  noon  other  remedy  ne  reed, 

But  took  his  leeve,  and  homward  he  him  spedde ; 

Let  him  be  war,  his  nekke  lith  to  wedde.  seo 

How  gret  a  sorwe  sufFreth  now  Arcite  ! 
The  deth  he  feleth  thorugh  his  herte  smyte ; 
He  weepeth,  weyleth,  cryeth  pitously ; 
To  slen  himself  he  wayteth  pryvyly. 
He  seyde,  '  Alias  the  day  that  I  was  born ! 
Now  is  my  prisoun  werse  than  was  biforn ; 
Now  is  me  schape  eternally  to  dwelle 
Nought  in  purgatorie,  but  in  helle. 
Alias  !  that  ever  knewe  I  Perotheus  ! 
For  elles  had  I  dweld  with  Theseus  370 

I-fetered  in  his  prisoun  for  evere  moo. 

Than  had  I  ben  in  blis,  and  nat  in  woo. 

Oonly  the  sight  of  hir,  whom  that  I  serve, 

Though  that  I  hir  grace  may  nat  deserve, 

Wold  han  sufficed  right  ynough  for  me. 

0  dere  cosyn  Palamon,'  quod  he, 

'  Thyn  is  the  victoire  of  this  aventure, 

Ful  blisfuUy  in  prisoun  to  endure ; 

In  prisoun  ?  nay,  certes  but  in  paradys ! 

Wei  hath  fortune  y-torned  the  the  dys,  380 

That  hath  the  sight  of  hir,  and  I  the  absence. 

For  possible  is,  syn  thou  hast  hir  presence, 

And  art  a  knight,  a  worthi  and  an  able. 

That  by  som  cas,  syn  fortune  is  chaungable, 

Thou  maist  to  thy  desir  somtyme  atteyne. 

But  I  that  am  exiled,  and  bareyne 

Of  alle  grace,  and  in  so  gret  despeir. 

That  ther  nys  water,  erthe,  fyr,  ne  eyr, 

Ne  creature,  that  of  hem  maked  is, 

That  may  me  helpe  ne  comfort  in  this.  390 

Wei  ought  I  sterve  in  wanhope  and  distresse ; 

Farwel  my  lyf  and  al  my  jolynesse. 

Alias  !  why  playnen  folk  so  in  comune 

Of  purveance  of  God,  or  of  fortune. 

That  yeveth  him  ful  ofte  in  many  a  gyse 

Wei  better  than  thei  can  hemself  devyse  ? 

Som  man  desireth  for  to  have  richesse. 

That  cause  is  of  his  morthre  or  gret  seeknesse. 

And  som  man  wolde  out  of  his  prisoun  fayn. 

That  in  his  hous  is  of  his  mayne  slayn.  400 

Infinite  harmes  ben  in  this  mateere ; 

We  wote  nevere  what  thing  we  prayen  heere. 

We  faren  as  he  that  dronke  is  as  a  mows. 

A  dronke  man  wot  wel  he  hath  an  hous, 

But  he  not  nat  which  the  righte  wey  is  thider, 

And  to  a  dronke  man  the  wey  is  slider, 

And  certes  in  this  world  so  faren  we. 

We  seeken  faste  after  felicite, 

But  we  gon  wrong  ful  ofte  trewely. 

Thus  may  we  seyen  alle,  and  namely  I,  410 

That  wende  have  had  a  gret  opinioun, 

That  yif  I  mighte  skape  fro  prisoun, 

Than  had  I  be  in  joye  and  perfyt  hele, 

Ther  now  I  am  exiled  fro  my  wele. 

Syn  that  I  may  not  se  yow,  Emelye, 

I  nam  but  deed ;  ther  nys  no  remedye.' 

Uppon  that  other  syde  Palomon, 
Whan  he  wiste  that  Arcite  was  agoon, 
Such  sorwe  maketh,  that  the  grete  tour 
Resowneth  of  his  yollyng  and  clamour.  420 

The  pure  feteres  of  his  schynes  grete 
Weren  of  his  bitter  salte  teres  wete. 
'  Alias  ! '  quod  he,  '  Arcita,  eosyn  myn, 
Of  al  oure  strif,  God  woot,  the  fruyt  is  thin. 
Thow  walkest  now  in  Thebes  at  thi  large. 
And  of  my  woo  thou  yevest  litel  charge. 
Thou  maiste,  syn  thou  hast  wysdom  and  manhede, 
Assemble  al  the  folk  of  oure  kynrede, 
And  make  a  werre  so  scharpe  in  this  cite. 
That  by  som  aventure,  or  by  som  trete,  430 

Thou  mayst  hire  wynne  to  lady  and  to  wyf, 
For  whom  that  I  moste  needes  leese  my  lyf. 
For  as  by  wey  of  possibilite, 
Syn  thou  art  at  thi  large  of  prisoun  free, 
And  art  a  lord,  gret  is  thin  avantage. 
More  than  is  myn,  that  sterve  here  in  a  kage. 
For  I  moot  weepe  and  weyle,  whil  that  I  lyve. 

With  al  the  woo  that  prisoun  may  me  yyve, 

And  eek  with  peyne  that  love  me  yeveth  also, 

That  doubleth  al  my  torment  and  my  wo.'  440 

Therwith  the  fuyr  of  jelousye  upsterte 

Withinne  his  brest,  and  hent  him  by  the  herte 

So  wodly,  that  lik  was  he  to  byholde 

The  box-tree,  or  the  asschen  deed  and  colde. 

Tho  seyde  he  ;  '  0  goddes  cruel,  that  governe 

This  world  with  byndyng  of  youre  word  eterne, 

And  writen  in  the  table  of  athamaunte 

Youre  parlement  and  youre  eterne  graunte, 

What  is  mankynde  more  to  yow  holde 

Than  is  a  scheep,  that  rouketh  in  the  folde  ?      450 

For  slayn  is  man  right  as  another  beste. 

And  dwelleth  eek  in  prisoun  and  arreste, 

And  hath  seknesse,  and  greet  adversite, 

And  ofte  tymes  gilteles,  parde. 

What  governaunce  is  in  youre  prescience. 

That  gilteles  tormenteth  innocence  ? 

And  yet  encreceth  this  al  my  penaunce. 

That  man  is  bounden  to  his  observaunce 

For  Goddes  sake  to  letten  of  his  wille, 

Ther  as  a  beste  may  al  his  lust  fulfille.  460 

And  whan  a  beste  is  deed,  he  ne  hath  no  peyne ; 

But  man  after  his  deth  moot  wepe  and  pleyne, 

Though  in  this  world  he  have  care  and  woo : 

Withouten  doute  it  may  stonde  so. 

The  answer  of  this  I  lete  to  divinis, 

But  wel  I  woot,  that  in  this  world  gret  pyne  is. 

Alias  !  I  se  a  serpent  or  a  theef, 

That  many  a  trewe  man  hath  doon  mescheef, 

Gon  at  his  large,  and  wher  him  luste  may  turne. 

But  I  mostc  be  in  prisoun  thurgh  Saturne,         470 

And  eek  thorugh  Juno,  jalous  and  eke  wood. 
That  hath  destruyed  wel  neyh  al  the  blood 
Of  Thebes,  with  his  waste  walles  wyde. 
And  Venus  sleeth  me  on  that  other  syde 
For  jelousye,  and  fere  of  him  Arcyte/ 

Now  wol  I  stynte  of  Palamon  a  lite, 
And  lete  him  stille  in  his  prisoun  dwelle. 
And  of  Arcita  forth  than  wol  I  telle. 
The  somer  passeth,  and  the  nightes  longe 
Enerescen  double  wise  the  peynes  stronge  48o 

Bothe  of  the  lover  and  the  prisoner. 
I  noot  which  hath  the  wofuUere  cheer. 
For  schortly  for  to  sey,  this  Palomon 
Perpetuelly  is  dampned  in  prisoun. 
In  cheynes  and  in  feteres  to  be  deed ; 
And  Arcite  is  exiled  upon  his  heed 
For  evere  mo  as  out  of  that  centre, 
Ne  nevere  mo  schal  he  his  lady  see. 
Now  lovyeres  axe  I  this  question, 
Who  hath  the  worse,  Arcite  or  Palomon  ?  490 

That  on  may  se  his  lady  day  by  day, 
But  in  prisoun  he  moot  dwelle  alway. 
That  other  may  wher  him  luste  ryde  or  go. 
But  seen  his  lady  schal  he  never  mo. 
Now  deemeth  as  you  luste,  ye  that  can. 
For  I  wol  telle  forth  as  I  bigan. 

Whan  that  Arcite  to  Thebes  come  was, 
Ful  ofte  a  day  he  swelde  and  seyde  alas  ! 
For  seen  his  lady  schal  he  never  mo. 
And  schortly  to  concluden  al  his  wo,  500 

So  moche  sorwe  hadde  never  creature. 
That  is  or  schal  whil  that  the  world  wol  dure. 
His  sleep,  his  mete,  his  drynk  is  him  byraft. 

That  lene  he  wexe,  and  drye  as  eny  schaft. 

His  eyen  holwe,  grisly  to  biholde ; 

His  hewe  falwe,  and  pale  as  asschen  eolde, 

And  solitary  he  was,  and  ever  alone, 

And  dwellyng  al  the  night,  making  his  moone. 

And  if  he  herde  song  or  instrument, 

Then  wolde  he  wepe,  he  mighte  nought  be  stent ; 

So  feble  were  his  spirites,  and  so  lowe.  su 

And  chaunged  so,  that  no  man  couthe  knowe 

His  speche  nother  his  vois,  though  men  it  herde. 

And  in  his  gir,  for  al  the  world  he  ferde 

Nought  oonly  lyke  the  lovers  maladye 

Of  Hercos,  but  rather  lik  manye, 

Engendrud  of  humour  malencolyk, 

Byforne  in  his  selle  fantastyk. 

And  schortly  turned  was  al  up-so-doun 

Bothe  abyt  and  eek  disposicioun  520 

Of  him,  this  woful  lovere  daun  Arcite. 

What  sehulde  I  alway  of  his  wo  endite  ? 

Whan  he  endured  hadde  a  yeer  or  tuoo 

In  this  cruel  torment,  and  this  peyne  and  woo, 

At  Thebes,  in  his  centre,  as  I  seyde, 

Upon  a  night  in  sleep  as  he  him  leyde. 

Him  thoughte  that  how  the  wenged  god  Mercurie 

Byforn  him  stood,  and  bad  him  to  be  murye. 

His  slepy  yerd  in  bond  he  bar  upright ; 

An  hat  he  wered  upon  his  heres  bright.  630 

Arrayed  was  this  god  (as  he  took  keepe) 

As  he  was  whan  that  Argous  took  his  sleep  ; 

And  seyde  himthus: '  To  Athenes  schalt  thou  wende ; 

Ther  is  the  schapen  of  thy  wo  an  ende.' 

And  with  that  word  Arcite  wook  and  sterte. 

'  Now  trewely  how  sore  that  me  smerte.' 

Quod  he,  '  to  Athenes  right  now  wol  I  fare ; 

Ne  for  the  drede  of  deth  schal  I  not  spare 

To  see  my  lady,  that  I  love  and  serve ; 

In  hire  presence  I  recche  nat  to  sterve.'  510 

And  with  that  word  he  caught  a  gret  myrour, 

And  saugh  that  chaunged  was  al  his  colour. 

And  saugh  his  visage  was  in  another  kynde. 

And  right  anoon  it  ran  him  into  mynde. 

That  seththen  his  face  was  so  disfigured 

Of  maladie  the  which  he  hath  endured, 

He  mighte  wel,  if  that  he  bar  him  lowe, 

Lyve  in  Athenes  evere  more  unknowe. 

And  see  his  lady  wel  neih  day  by  day. 

And  right  anon  he  chaunged  his  aray,  sso 

And  clothed  him  as  a  pore  laborer. 

And  al  alone,  save  oonly  a  squyer. 

That  knew  his  pryvyte  and  al  his  cas. 

Which  was  disgjsed  povrely  as  he  was. 

To  Athenes  is  he  go  the  nexte  way. 

And  to  the  court  he  went  upon  a  day. 

And  at  the  gate  he  profred  his  servyse. 

To  drugge  and  drawe,  what-so  men  wolde  devyse. 

And  schortly  on  this  matier  for  to  seyn. 

He  fel  in  office  with  a  chambirleyn,  56o 

The  which  that  dwellyng  was  with  Emelye. 

For  he  was  wys,  and  couthe  sone  aspye 

Of  every  servaunt,  which  that  served  here. 

Wel  couthe  he  hewe  woode,  and  water  here. 

For  he  was  yonge  and  mighty  for  the  nones. 

And  therto  he  was  long  and  bygge  of  bones 

To  doon  that  eny  wight  can  him  devyse. 

A  yeer  or  two  he  was  in  this  servise, 

Page  of  the  chambre  of  Emelye  the  brighte ; 

And  Philostrate  he  seide  that  he  highte.  570 

But  half  so  wel  byloved  a  man  as  he 

Ne  was  ther  never  in  court  of  his  degree. 

He  was  so  gentil  of  his  condicioun, 

That  thoruhout  al  the  court  was  his  renoun. 

They  seyde  that  it  were  a  charite 

That  Theseus  would  enhaunsen  his  degree, 

And  putten  him  in  worschipful  servyse, 

Ther  as  he  might  his  vertu  excersise. 

And  thus  within  ne  a  while  his  name  spronge 

Bothe  of  his  dedes,  and  of  goode  tonge,  580 

That  Theseus  hath  taken  him  so  neer 

That  of  his  chambre  he  made  him  squyer, 

And  yaf  him  gold  to  majTitene  his  degree ; 

And  eek  men  brought  him  out  of  his  countre 

Fro  yeer  to  yer  ful  pryvyly  his  rente ; 

But  honestly  and  sleighly  he  it  spente, 

That  no  man  wondred  how  that  he  it  hadde. 

And  thre  yeer  in  this  wise  his  lyf  he  ladde. 

And  bar  him  so  in  pees  and  eek  in  werre, 

Ther  nas  no  man  that  Theseus  hath  so  derre.     590 

And  in  this  blisse  lete  I  now  Arcite, 

And  speke  I  wole  of  Palomon  a  lyte. 

In  derknes  and  orrible  and  strong  prisoun 
This  seven  yeer  hath  seten  Palomon, 
Forpyned,  what  for  woo  and  for  destresse. 
Who  feleth  double  sorwe  and  hevynesse 
But  Palamon  ?  that  love  destreyneth  so. 
That  wood  out  of  his  witt  he  goth  for  wo ; 
And  eek  therto  he  is  a  prisoner 
Perpetuelly,  nat  oonly  for  a  yeer.  600 

Who  couthe  ryme  in  Englissch  propurly 
His  martirdam  ?  for-sothe  it  am  nat  I ; 

Therfore  I  passe  as  lightly  as  I  may. 

It  fel  that  in  the  seventhe  yeer  in  May 

The  thridde  night,  (as  olde  bookes  seyn, 

That  al  this  storie  tellen  more  pleyn) 

Were  it  by  aventure  or  destene, 

(As,  whan  a  thing  is  schapen,  it  schal  be,) 

That  soone  aftur  the  mydnyght,  Palamoun 

By  helpyng  of  a  freend  brak  his  prisoun,  eio 

And  fleeth  the  cite  fast  as  he  may  goo, 

For  he  hade  yive  drinke  his  gayler  soo 

Of  a  clarre,  maad  of  a  certeyn  wyn. 

With  nercotykes  and  opye  of  Thebes  fyn. 

That  al  that  nigh tthough  that  men  wolde  him  schake, 

The  gayler  sleep,  he  mighte  nought  awake. 

And  thus  he  fleeth  as  fast  as  ever  he  may. 

The  night  was  schort,  and  faste  by  the  day, 

That  needes  cost  he  moste  himselven  hyde, 

And  til  a  grove  ther  faste  besyde  620 

With  dredful  foot  than  stalketh  Palomoun. 

For  schortly  this  was  his  opynyoun. 

That  in  that  grove  he  wolde  him  hyde  al  day, 

And  in  the  night  then  wolde  he  take  his  way 

To  Thebes-ward,  his  frendes  for  to  preye 

On  Theseus  to  helpe  him  to  werreye. 

And  shortelich,  or  he  wolde  lese  his  lyf, 

Or  wynnen  Emelye  unto  his  wyf. 

This  is  theffeet  of  his  entente  playn. 

Now  wol  I  torne  unto  Arcite  agayn,  63o 

That  litel  wiste  how  nyh  that  was  his  care, 

Til  that  fortune  hath  brought  him  in  the  snare. 

The  busy  larke,  messager  of  day, 
Salueth  in  hire  song  the  morwe  gray ; 
And  fyry  Phebus  ryseth  up  so  bright, 

That  al  the  orient  laugheth  of  the  light, 

And  with  his  stremes  dryeth  in  the  greves 

The  silver  dropes,  hongyng  on  the  leeves. 

And  Arcite,  that  is  in  the  court  ryal 

With  Theseus,  his  squyer  principal,  640 

Is  risen,  and  loketh  on  the  mery  day. 

And  for  to  doon  his  observance  to  May, 

R-emembryng  of  the  poynt  of  his  desire, 

He  on  his  courser,  stertyng  as  the  fire, 

Is  riden  into  feeldes  him  to  pleye. 

Out  of  the  court,  were  it  a  myle  or  tweye. 

And  to  the  grove,  of  which  that  I  yow  tolde, 

By  aventure  his  wey  he  gan  to  holde, 

To  make  him  a  garland  of  the  greves. 

Were  it  of  woodewynde  or  hawthorn  leves,        6oo 

And  lowde  he  song  ayens  the  sonne  scheene ; 

^  May,  with  al  thyn  floures  and  thy  greene. 

Welcome  be  thou,  wel  faire  freissche  May ! 

I  hope  that  I  som  grene  gete  may.' 

And  fro  his  courser,  with  a  lusty  herte. 

Into  the  grove  ful  lustily  he  sterte. 

And  in  a  pathe  he  romed  up  and  doun, 

Ther  by  aventure  this  Palamoun 

Was  in  a  busche,  that  no  man  might  him  see. 

Ful  sore  afered  of  his  deth  was  he,  660 

Nothing  ne  knew  he  that  it  was  Arcite : 

God  wot  he  wolde  have  trowed  it  ful  lite. 

For  soth  is  seyde,  goon  ful  many  yeres, 

That  feld  hath  eyen,  and  the  woode  hath  eeres. 

It  is  ful  fair  a  man  to  here  him  evene. 

For  al  day  meteth  men  atte  unset  stevene. 

Ful  litel  woot  Arcite  of  his  fclawe. 

That  was  so  neih  to  herken  of  his  sawe, 

For  in  the  busche  he  stynteth  now  ful  stille. 

Whan  that  Arcite  hadde  romed  al  his  fille,  670 

And  songen  al  the  roundel  lustily, 

Into  a  studie  he  fel  sodeynly, 

As  doth  thes  lovers  in  here  queynte  geeres, 

Now  in  the  eroppe,  now  doun  in  the  breres. 

Now  up,  now  doun,  as  boket  in  a  welle. 

Right  as  the  Friday,  sothly  for  to  telle. 

Now  it  schyneth,  now  it  reyneth  faste, 

Right  so  gan  gery  Venus  overcaste 

The  hertes  of  hire  folk,  right  as  hir  day 

Is  gerful,  right  so  chaungeth  hire  aray.  eso 

Selde  is  the  Fryday  al  the  wyke  i-like. 

Whan  that  Arcite  hadde  songe,  he  gan  to  sike. 

And  sette  him  doun  withouten  eny  more : 

'  Alas  ! '  quod  he,  '  that  day  that  I  was  bore  ! 

How  longe  Juno,  thurgh  thy  cruelte 

Wiltow  werreyen  Thebes  the  citee  ? 

Alias  !  i -brought  is  to  confusioun 

The  blood  royal  of  Cadme  and  Amphioun  ; 

Of  Cadynus,  the  which  was  the  furst  man 

That  Thebes  bulde,  or  first  the  toun  bygan,       690 

And  of  that  cite  first  was  crowned  kyng. 

Of  his  lynage  am  I,  and  his  ofspring 

By  verray  lyne,  and  of  his  stok  ryal : 

And  now  I  am  so  caytyf  and  so  thral. 

That  he  that  is  my  mortal  enemy, 

I  serve  him  as  his  squyer  povrely. 

And  yet  doth  Juno  me  wel  more  schame, 

For  I  dar  nought  byknowe  myn  owne  name. 

But  ther  as  I  was  wont  to  bote  Arcite, 

Now  hoote  I  Philostrate,  nought  worth  a  myte. 

Alias  !  thou  felle  Mars,  alias  !  Juno,  701 

Thus  hath  youre  ire  owre  lynage  fordo, 

Save  oonly  me,  and  wrecchid  Palomon, 

That  Theseus  martyreth  in  prisoun. 

And  over  al  this,  to  slee  me  utterly, 

Love  hath  his  fyry  dart  so  brennyngly 

I-stykid  thorugh  my  trewe  careful  herte. 

That  schapen  was  my  deth  erst  than  my  scherte. 

Ye  slen  me  with  youre  eyhen,  Emelye ; 

Ye  ben  the  cause  wherfore  that  I  dye.  710 

Of  al  the  remenant  of  al  myn  other  care 

Ne  sette  I  nought  the  mountaunce  of  a  tare. 

So  that  I  couthe  do  ought  to  youre  pleasaunce.' 

And  with  that  word  he  fel  doun  in  a  traunee 

A  longe  tyme ;  and  aftirward  upsterte 

This  Palamon,  that  thoughte  thurgh  his  herte 

He  felt  a  cold  swerd  sodeynliche  glyde ; 

For  ire  he  quook,  he  nolde  no  longer  abyde. 

And  whan  that  he  hath  herd  Areites  tale, 

As  he  were  wood,  with  face  deed  and  pale,        720 

He  sterte  him  up  out  of  the  bussches  thikke. 

And  seyde :  *  Arcyte,  false  traitour  wikke. 

Now  art  thou  hent,  that  lovest  my  lady  so, 

For  whom  that  I  have  al  this  peyne  and  wo. 

And  art  my  blood,  and  to  my  counseil  sworn. 

As  I  ful  ofte  have  told  the  heere  byforn. 

And  hast  byjaped  here  the  duke  Theseus, 

And  falsly  chaunged  hast  thy  name  thus ; 

I  wol  be  deed,  or  elles  thou  schalt  dye. 

Thou  schalt  not  love  my  lady  Emelye,  730 

But  I  wil  love  hire  oonly  and  no  mo ; 

For  I  am  Palomon  thy  mortal  fo. 

And  though  that  I  no  wepen  have  in  this  place, 

But  out  of  prisoun  am  y-stert  by  grace, 

VOL.  II.  E 

I  drede  not  that  other  thou  schalt  dye, 

Or  thou  ne  schalt  not  love  Emelye. 

Chese  which  thou  wilt,  for  thou  schalt  not  asterto.' 

This  Arcite,  with  ful  despitous  herte, 

Whan  he  him  knew,  and  had  his  tale  herde. 

As  fers  as  a  lyoun  puUeth  out  a  swerde,  7-10 

And  seide  thus :  '  By  God  that  sitteth  above, 

Nere  it  that  thou  art  sike  and  wood  for  love, 

And  eek  that  thou  no  wepne  has«  in  this  place, 

Thou  scholdest  never  out  of  this  grove  pace, 

That  thou  ne  schuldest  deyen  of  myn  hond. 

For  I  defye  the  seurte  and  the  bond 

Which  that  thou  seyst  I  have  maad  to  the. 

For,  verray  fool,  thenk  that  love  is  fre ; 

And  I  wol  love  hire  mawgre  al  thy  might. 

But,  for  thou  art  a  gentil  perfight  knight,  750 

And  wenest  to  dereyne  hire  by  batayle, 

Have  heere  my  trouthe,  to  morwe  I  nyl  not  fayle, 

Withouten  wityng  of  eny  other  wight. 

That  heer  I  wol  be  founden  as  a  knight. 

And  bryngen  barneys  right  inough  for  the  ; 

And  ches  the  best,  and  lef  the  worst  for  me. 

And  mete  and  drynke  this  night  wil  I  brynge 

Inough  for  the,  and  cloth  for  thy  beddynge. 

And  if  so  be  that  thou  my  lady  wynne. 

And  sle  me  in  this  wood  that  I  am  inne,  760 

Thou  maist  wel  have  thy  lady  as  for  me.' 

This  Palomon  answereth,  '  I  graunt  it  the.' 

And  thus  they  ben  departed  til  a-morwe. 

Whan  ech  of  hem  hadde  leyd  his  feith  to  borwe. 

0  Cupide,  out  of  al  charite  ! 
0  regno,  that  wolt  no  felaw  have  with  the 
Ful  soth  is  sevde,  that  love  ne  lordschipe 

Wol  not,  his  thonkes,  have  no  felaschipe. 

Wei  f}Tiden  that  Arcite  and  Palamoun. 

Areite  is  riden  anon  to  the  toun,  770 

And  on  the  morwe,  or  it  were  day  light, 

Ful  prively  two  harneys  hath  he  dight, 

Bothe  sufficaunt  and  mete  to  darreyne 

The  batayl  in  the  feeld  betwix  hem  tweyne. 

And  on  his  hors,  alone  as  he  was  born, 

He  caryed  al  this  harneys  him  byforn  ; 

And  in  the  grove,  at  tyme  and  place  i-sette, 

This  Arcite  and  this  Palamon  ben  mctte. 

Tho  chaungen  gan  here  colour  in  here  face. 

Right  as  the  lionter  in  the  regno  of  Trace  780 

That  stondeth  in  the  gappe  with  a  spere, 

Whan  honted  is  the  lyoun  or  the  here, 

And  hereth  him  comyng  in  the  greves, 

And  breketh  bothe  the  bowes  and  the  leves, 

And  thenketh,  '  Here  cometh  my  mortel  enemy, 

Withoute  faile,  he  mot  be  deed  or  I ; 

For  eyther  I  mot  slen  him  at  the  gappe, 

Or  he  moot  slee  me,  if  it  me  myshappe :' 

So  ferden  they,  in  chaungyng  of  here  hew, 

As  fer  as  eyther  of  hem  other  knew.  790 

Ther  nas  no  good  day,  ne  no  saluyng ; 

But  streyt  withouten  wordes  rehersyng, 

Every  of  hem  helpeth  to  armen  other. 

As  frendly  as  he  were  his  owen  brother ; 

And  thanne  with  here  scharpe  speres  stronge 

They  foyneden  ech  at  other  wonder  longe. 

Tho  it  semede  that  this  Palomon 

In  his  fightyng  were  as  a  wood  lyoun, 

And  as  a  cruel  tygro  was  Arcite : 

As  wilde  boores  gonne  they  to  smyte,  8OO 

That  frothen  white  as  fome,  for  ire  wood. 
Up  to  the  ancle  they  faught  in  here  blood. 
And  in  this  wise  I  lete  hem  fightyng  welle ; 
And  forthere  I  wol  of  Theseus  telle. 

The  destine,  mynistre  general, 
That  executeth  in  the  world  overal 
The  purveans,  that  God  hath  seye  byforn ; 
So  strong  it  is,  that  they  the  world  hadde  awom 
The  contrary  of  a  thing  by  ye  or  nay, 
Yet  som  tyme  it  schal  falle  upon  a  day  8io 

That  falleth  nought  eft  in  a  thousend  yeere. 
For  certeynly  oure  appetites  heere, 
Be  it  of  werre,  or  pees,  other  hate,  or  love, 
Al  is  it  reuled  by  the  sight  above. 
This  mene  I  now  by  mighty  Theseus, 
That  for  to  honte  is  so  desirous, 
And  namely  the  grete  hert  in  May, 
That  in  his  bed  ther  daweth  him  no  day, 
That  he  nys  clad,  and  redy  for  to  ryde 
With  hont  and  horn,  and  houndes  him  byside.   820 
For  in  his  hontyng  hath  he  such  delyt, 
That  it  is  al  his  joye  and  appetyt 
To  been  himself  the  grete  hertes  bane. 
For  after  3fars  he  serveth  now  Dyane. 

Cleer  was  the  day,  as  I  have  told  or  this. 
And  Theseus,  with  alle  joye  and  blys, 
With  his  Ypolita,  the  fayre  queene, 
And  Emelye,  clothed  al  in  greene, 
On  hontyng  be  thay  riden  ryally. 
And  to  the  grove,  that  stood  ther  faste  by,         830 
In  which  ther  was  an  hert  as  men  him  tolde, 
Duk  Theseus  the  streyte  wey  hath  holde. 
And  to  the  launde  he  rydeth  him  ful  right, 

There  was  the  hert  y-wont  to  have  his  flight, 

And  over  a  brook,  and  so  forth  in  his  weye. 

This  duk  wol  have  of  him  a  cours  or  tweye 

With  houndes,  which  as  him  luste  to  comaunde. 

And  whan  this  duk  was  come  into  the  launde, 

Under  the  sonne  he  loketh,  right  anon 

He  was  war  of  Arcite  and  Palomon,  sio 

That  foughten  breeme,  as  it  were  boores  tuo ; 

The  brighte  swerdes  wente  to  and  fro 

So  hidously,  that  with  the  leste  strook 

It  seemeth  as  it  wolde  felle  an  ook ; 

But  what  they  were,  nothing  yit  he  woot. 

This  duk  with  spores  his  courser  he  smoot, 

And  at  a  stert  he  was  betwixt  hem  tuoo. 

And  puUid  out  a  swerd  and  cride,  '  Hoo  ! 

Nomore,  up  peyne  of  leesyng  of  your  heed. 

By  mighty  Mars,  anon  he  schal  be  deed,  sso 

That  smyteth  eny  strook,  that  I  may  seen  I 

But  telleth  me  what  mestir  men  ye  been, 

That  ben  so  hardy  for  to  fighten  heere 

Withoute  jugge  or  other  officere. 

As  it  were  in  a  lyste  really  ? ' 

This  Palamon  answerde  hastily. 

And  seyde :  '  Sire,  what  nedeth  wordes  mo  ? 

We  han  the  deth  deserved  bothe  tuo. 

Tuo  woful  wrecches  been  we,  and  kaytyves, 

That  ben  cncombred  of  oure  owne  \y\QS ;  86o 

And  as  thou  art  a  rightful  lord  and  juge, 

Ne  yeve  us  neyther  mercy  ne  refuge. 

And  sle  me  first,  for  seynte  charite ; 

But  sle  my  felaw  eck  as  wel  as  me. 

Or  sle  him  first ;  for,  though  thou  knowc  him  lyte, 

This  is  thy  mortal  fo,  this  is  Arcite, 

That  fro  thy  lond  is  banyscht  on  his  heed, 

For  which  he  hath  i-served  to  be  deed. 

For  this  is  he  that  come  to  thi  gate 

And  seyde,  that  he  highte  Philostrate.  870 

Thus  hath  he  japed  the  many  a  yer, 

And  thou  hast  maad  of  him  thy  cheef  squyer. 

And  this  is  he  that  loveth  Emelye. 

For  sith  the  day  is  come  that  I  schal  dye, 

I  make  pleynly  my  confessioun, 

That  I  am  the  woful  Palamoun, 

That  hath  thi  prisoun  broke  wikkedly. 

I  am  thy  mortal  foo,  and  it  am  I 

That  loveth  so  hoote  Emely  the  bright, 

That  I  wol  dye  present  in  hire  sight.  880 

Therfore  I  aske  deeth  and  my  juwyse ; 

But  slee  my  felaw  in  the  same  wyse. 

For  bothe  we  have  served  to  be  slayn.' 

This  worthy  duk  answerde  anon  agayn. 
And  seide :  *  This  is  a  schort  conclusioun  : 
Your  owne  mouth,  by  your  owne  confessioun. 
Hath  dampned  you  bothe,  and  I  wil  it  recorde. 
It  needeth  nought  to  pyne  yow  with  the  corde. 
Ye  schul  be  deed  by  mighty  Mars  the  reede ! ' 
The  queen  anon  for  verray  wommanhede  89o 

Gan  for  to  wepe,  and  so  dede  Emelye, 
And  alle  the  ladies  in  the  companye. 
Great  pite  was  it,  as  it  thought  hem  alle. 
That  evere  such  a  chaunce  schulde  falle ; 
For  gentil  men  thei  were  and  of  gret  estate. 
And  nothing  but  for  love  was  this  debate. 
And  saw  here  bloody  woundes  wyde  and  sore ; 
And  alle  they  cryde  lesse  and  the  more, 
'  Have  mercy.  Lord,  upon  us  wommen  alle  !' 

And  on  here  bare  knees  anoon  they  falle,  9oo 

And  wolde  have  kissed  his  bare  feet  right  as  he  stood, 

Til  atte  laste  aslaked  was  his  mood ; 

For  pite  renneth  sone  in  gentil  herte. 

And  though  hejirste  for  ire  quok  and  sterte 

He  hath  it  al  considered  in  a  clause, 

The  trespas  of  hem  bothe,  and  here  cause  : 

And  although  his  ire  here  gylt  accuseds. 

Yet  he,  in  his  resoun,  hem  bothe  excusede ; 

And  thus  he  thoughts  that  every  manor  man 

Wol  help  himself  in  love  if  that  he  can,  9io 

And  eek  delyver  himself  out  of  prisoun. 

And  eek  in  his  hert  hadc/e  compassioun 

Of  wommen,  for  they  wepen  ever  in  oon  ; 

And  in  his  gentil  hert  he  thought  anoon, 

And  sothly  he  to  himself  seyde  :  '  Fy 

Upon  a  lord  that  wol  have  no  mercy. 

But  be  a  lyoun  bothe  in  word  and  dede. 

To  hem  that  ben  in  repentaunce  and  drede, 

As  wel  as  to  a  proud  dispitious  man, 

That  wol  maynteyne  that  he  first  bigan.  920 

That  lord  hath  litel  of  discrecioun. 

That  in  such  caas  can  no  divisioun ; 

But  wayeth  pride  and  humblenesse  after  oon, 

And  schortly,  whan  his  ire  is  over-gon, 

He  gan  to  loke  on  hem  with  eyen  light, 

And  spak  these  same  wordes  al  in  hight. 

'  The  god  of  love,  a  !  benedicite, 

How  mighty  and  how  gret  a  lord  is  he  ! 

Agayns  his  might  ther  gayncth  non  obstacle, 

He  may  be  cleped  a  god  of  his  miracle ;  oso 

For  he  can  maken  at  his  owen  gyse 

Of  every  herte,  as  him  luste  devyso. 

Lo  her  is  Arcite  and  Palomon, 

That  quytely  were  out  of  my  prisoim. 

And  might  have  lyved  in  Thebes  ryally, 

And  witen  I  am  here  mortal  enemy, 

And  that  here  deth  lith  in  my  might  also, 

And  yet  hath  love,  maugre  here  eyghen  tuo, 

I-brought  hem  hider  bothe  for  to  dye. 

Now  loketh,  is  nat  that  an  heih  folye  ?  940 

Who  may  not  be  a  fole,  if  that  he  love  ? 

Byholde  for  Goddes  sake  that  sitteth  above, 

Se  how  they  blede  !  be  they  nought  wel  arrayed  ! 

Thus  hath  here  lord,  the  god  of  love,  hem  payed 

Here  wages  .and  here  fees  for  here  servise. 

And  yet  wenen  they  to  ben  ful  wise. 

That  serven  love,  for  ought  that  may  bifalle. 

But  this  is  yette  the  beste  game  of  alle. 

That  sche,  for  whom  they  have  this  jelousye, 

Can  hem  therfore  as  moche  thank  as  me.  950 

Sche  woot  no  more  of  al  this  hoote  fare, 

By  God,  than  wot  a  cuekow  or  an  hare. 

But  al  moot  ben  assayed  hoot  or  colde ; 

A  man  moot  ben  a  fool  other  yong  or  olde ; 

I  woot  it  by  myself  ful  yore  agon  : 

For  in  my  tyme  a  servant  was  I  on. 

And  sythen  that  I  knewe  of  loves  peyne. 

And  wot  how  sore  it  can  a  man  destreyne, 

As  he  that  hath  often  ben  caught  in  his  lace, 

I  you  foryeve  holly  this  trespace,  960 

At  the  request  of  the  queen  that  kneleth  heere, 

And  eek  of  Emely,  my  suster  deere. 

And  ye  schullen  bothe  anon  unto  me  swere. 

That  never  ye  schullen  my  corowne  dere, 

Ne  make  werre  on  me  night  ne  day, 

But  be  my  freendes  in  alle  that  ye  may. 

I  you  foryeve  this  trespas  every  dele.' 

And  they  him  swore  his  axjngfaire  and  wele, 

And  him  of  lordschip  and  of  mercy  prayde, 

And  he  hem  graunted  mercy,  and  thus  he  sayde; 

*  To  speke  of  real  lynage  and  riches  971 

Though  that  sche  were  a  queen  or  a  prynces, 

Ilk  of  yow  bothe  is  worthy  douteles 

To  wedde  when  tyme  is,  but  natheles 

I  speke  as  for  my  suster  Emelye, 

For  whom  ye  have  this  stryf  and  jelousye, 

Ye  woot  youreself  sche  may  not  wedde  two 

At  oones,  though  ye  faughten  ever  mo : 

That  oon  of  yow,  or  be  him  loth  or  leef, 

He  may  go  pypen  in  an  ivy  leef;  980 

This  is  to  say,  sche  may  nought  have  bothe, 

Al  be  ye  never  so  jelous,  ne  so  lothe. 

For-thy  I  put  you  bothe  in  this  degre. 

That  ilk  of  you  schal  have  his  destyne, 

As  him  is  schape,  and  herken  in  what  wyse ; 

Lo  here  your  ende  of  that  I  schal  devyse. 

My  wil  is  this,  for  playn  conclusioun, 

Withouten  eny  repplicacioun, 

If  that  you  liketh,  tak  it  for  the  beste. 

That  every  of  you  schal  go  wher  him  leste  mo 

Frely  withouten  raunsoun  or  daungeer ; 

And  this  day  fyfty  wykes,  fer  ne  neer, 

Everich  of  you  schal  bryng  an  hundred  knightes. 

Armed  for  lystes  up  at  alle  rightes 

Al  redy  to  derayne  hir  by  batayle. 

And  thus  byhote  I  you  withouten  faylo 

Upon  my  trouthe,  and  as  I  am  a  knight, 

That  whethir  of  j^ow  bothe  that  hath  might. 

This  is  to  seyn,  that  whethir  he  or  thou 
May  with  his  hundred,  as  I  spak  of  now,  looo 

Sle  his  contrary,  or  out  of  lystes  dryve. 
Him  schal  I  yeve  Emelye  to  wyve. 
To  whom  that  fortune  yeveth  so  fair  a  grace. 
The  lyste  schal  I  make  in  this  place, 
And  God  so  wisly  on  my  sowle  rewe. 
As  I  schal  even  juge  ben  and  trewe. 
Ye  schul  non  othir  ende  with  me  make. 
That  oon  of  yow  schal  be  deed  or  take. 
And  if  you  thinketh  this  is  wel  i-sayde. 
Say  youre  avys,  and  holdeth  yow  apayde.  loio 

This  is  youre  ende  and  youre  conclusioun.' 
Who  loketh  lightly  now  but  Palomoun  ? 
Who  spryngeth  up  for  joye  but  Arcite  ? 
Who  couthe  telle,  or  who  couthe  endite. 
The  joye  that  is  made  in  this  place 
Whan  Theseus  hath  don  so  fair  a  grace  ? 
But  down  on  knees  wente  every  wight. 
And  thanked  him  with  al  here  hertes  miht, 
And  namely  the  Thebanes  ofte  sithe. 
And  thus  with  good  hope  and  herte  blithe         1020 
They  taken  here  leve,  and  hom-ward  they  ryde 
To  Thebes-ward,  with  olde  walles  wyde. 
I  trow  men  wolde  it  deme  necligence, 
If  I  foryete  to  telle  the"  dispence 
Of  Theseus,  that  goth  so  busily 
To  maken  up  the  lystes  rially. 
And  such  a  noble  theatre  as  it  was, 
I  dar  wel  say  that  in  this  world  ther  nas. 
The  circuite  ther  was  a  myle  aboute. 
Walled  of  stoon,  and  dyched  al  withoute.  1030 

Eound  was  the  schap,  in  manor  of  compaas. 

Fill  of  degre,  the  height  of  sixty  paas. 
That  whan  a  man  was  set  in  o  degre 
He  lettede  nought  his  felaw  for  to  se. 

Est- ward  ther  stood  a  gate  of  marbiil  whit, 
West-ward  such  another  in  opposit. 
And  schortly  to  conclude,  such  a  place 
Was  non  in  erthe  in  so  litel  space. 
In  al  the  lend  ther  nas  no  craftys  man, 
That  geometry  or  arsmetrike  can,  1040 

Ne  portreyour,  ne  kerver  of  ymages, 
That  Theseus  ne  yaf  hem  mete  and  wages 
The  theatre  for  to  maken  and  devyse. 
And  for  to  don  his  right  and  sacrifise, 
He  est-ward  hath  upon  the  gate  above. 
In  worschip  of  Venus,  goddes  of  love, 
Don  make  an  auter  and  an  oratory ; 
And  westward  in  the  mynde  and  in  memory 
Of  Mars,  he  hath  i-maked  such  another, 
That  coste  largely  of  gold  a  fother.  1050 

And  northward,  in  a  toret  on  the  walle. 
Of  alabaster  whit  and  reed  coralle 
An  oratory  riche  for  to  see. 
In  worschip  of  Dyane,  goddes  of  chastite. 
Hath  Theseus  i-wrought  in  noble  wise. 
But  yit  had  I  forgeten  to  devyse 
The  nobil  ker\yng,  and  the  purtretures. 
The  schap,  the  contynaunce  of  the  figures, 
That  weren  in  these  oratories  thre. 

Furst  in  the  temple  of  Venus  thou  may  se    1O6O 
Wrought  in  the  wal,  ful  pitous  to  byholde. 
The  broken  slopes,  and  the  sykes  colde ; 
The  sacred  teeres,  and  the  waymentyng ; 
The  fuyry  strokes  of  the  desiryng. 

That  loves  servauntz  in  this  lyf  enduren ; 

The  othes  that  by  her  covenantz  assuren. 

Plesance  and  hope,  desyr,  fool-hardynesse, 

Beaute  and  youthe,  baudery  and  richesse, 

Charmes  and  sorcery,  lesynges  and  flatery, 

Dispense,  busynes,  and  jelousy,  1070 

That  werud  of  yolo  guides  a  gerland, 

And  a  cukkow  sittyng  on  hire  hand ; 

Festes,  instrumentz,  carols,  and  daunces. 

Lust  and  array,  and  al  the  circumstaunces 

Of  love,  which  I  rekned  and  reken  schal, 

Ech  by  other  were  peynted  on  the  wal. 

And  mo  than  I  can  make  of  mencioun. 

For  sothly  al  the  mount  of  Setheroun, 

Ther  Venus  hath  hir  principal  dwellyng. 

Was  schewed  on  the  wal  here  portrayng  loso 

With  alle  the  gardjn,  and  al  the  lustynes. 

Nought  was  foryete  ;  the  porter  Ydelnes, 

Ne  Nareisus  the  fayr  of  yore  agon, 

Ne  yet  the  foly  of  kyng  Salomon, 

Ne  eek  the  grete  strengthe  of  him  Hercules, 

Thenchauntementz  of  Medea  and  Cerces, 

Ne  of  Turnus  the  hard  fuyry  corage. 

The  riche  Cresus  caytif  in  servage. 

Thus  may  we  see,  that  wisdom  and  riches, 

Beaute  ne  sleight,  strengthe  ne  hardynes,  1090 

Ne  may  with  Venus  holde  champartye. 

For  as  sche  luste  the  world  than  may  sche  gye. 

Lo,  al  this  folk  i-caught  were  in  hire  trace, 

Til  they  for  wo  ful  often  sayde  aUas. 

SufRceth  this  ensample  oon  or  tuo. 

And  though  I  couthe  reken  a  thousend  mo. 

The  statu  of  Venus,  glorious  for  to  see. 


THE  KNIGHTES   TALE.  61 

Was  naked  fletyng  in  the  large  see, 

And  fro  the  navel  doun  al  covered  was 

With  wawes  grene,  and  bright  as  eny  glas.        iioo 

A  citole  in  hire  right  hand  hadde  sche, 

And  on  hir  heed,  ful  semely  on  to  see, 

A  rose  garland  ful  swete  and  wel  smellyng, 

And  aboven  hire  heed  dow\es  Jiikeryng. 

Biforn  hir  stood  hir  sone  Cupido, 

Upon  his  schuldres  were  wynges  two ; 

And  blynd  he  was,  as  it  is  often  seene ; 

A  bowe  he  bar  and  arwes  fair  and  kene. 

Why  schuld  I  nought  as  wel  telle  you  alle 

The  portraiture,  that  was  upon  the  walle  mo 

Within  the  temple  of  mighty  Mars  the  reede  ? 

Al  pe}Tited  was  the  wal  in  length  and  breede 

Like  to  the  estres  of  the  grisly  place, 

That  hight  the  gret  tempul  of  Mars  in  Trace, 

In  that  colde  and  frosty  regioun, 

Ther  as  Mars  hath  his  sovereyn  mancioun. 

First  on  the  wal  was  peynted  a  foreste, 

In  which  ther  dwellede  neyther  man  ne  beste, 

With  knotty  knarry  bareyn  trees  olde 

Of  stubbes  scharpe  and  hidous  to  byholde ;        1120 

In  which  ther  ran  a  swymbul  in  a  swough. 

As  it  were  a  storme  schulde  berst  every  bough : 

And  downward  on  an  hil  under  a  bent, 

Ther  stood  the  tempul  of  Marz  armypotent, 

Wrought  al  of  burned  steel,  of  which  thentre 

Was  long  and  streyt,  and  gastly  for  to  see. 

And  therout  came  a  rage  of  suche  a  prise, 

That  it  maad  al  the  gates  for  to  rise. 

The  northen  light  in  at  the  dore  schon, 

For  wyndow  on  the  walle  ne  was  ther  noon,     1130 

Thorugh  the  which  men  might  no  light  discerne. 

The  dores  wer  alle  ademauntz  eterne, 

I-clenched  overthward  and  endelong 

With  iren  tough ;  and,  for  to  make  it  strong, 

Every  piler  the  tempul  to  susteene 

Was  tonne  greet,  of  iren  bright  and  schene. 

Ther  saugh  I  furst  the  derk  ymaginyng 

Of  felony,  and  al  the  compassyng ; 

The  cruel  ire,  as  reed  as  eny  gleede  ; 

The  pikepurs,  and  eek  the  pale  drede  ;  ii4o 

The  smyler  with  the  knyf  under  his  cloke  ; 

The  schipne  brennyng  with  the  blake  smoke ; 

The  tresoun  of  the  murtheryng  in  the  bed ; 

The  open  werres,  with  woundes  al  bi-bled ; 

ConteJc  with  bloody  knyf,  and  scharp  manace. 

Al  ful  of  chirkyng  was  that  sory  place. 

The  sleer  of  himself  yet  saugh  I  there, 

His  herte-blood  hath  bathed  al  his  here ; 

The  nayl  y-dryve  in  the  schode  a-nyght ; 

The  colde  deth,  with  mouth  gapyng  upright.     ii50 

Amyddes  of  the  tempul  set  meschaunce. 

With  sory  comfort  and  evel  contynaunce. 

Yet  I  saugh  woodnes  laughyng  in  his  rage ; 

The  hunte  strangled  with  wilde  bores  corage. 

The  caraigne  in  the  busche,  with  throte  i-korve : 

A  thousand  slayne,  and  not  of  qualme  i-stoi've ; 

The  tiraunt,  with  the  pray  hi  force  i-rafte  ; 

The  toune  distroied,  there  was  no  thing  lafte. 

Yet  saugh  I  brent  the  schippis  hoppesteres  ; 

The  hunte  strangled  with  the  wilde  beeres :  iieo 

The  sowe  freten  the  child  right  in  the  cradel ; 

The  cook  i-skalded,  for  al  his  longe  ladel. 

Nought  beth  forgeten  the  infortune  of  Mart ; 

The  carter  over-ryden  with  his  cart, 

Under  the  whel  ful  lowe  he  lay  adoun. ' 

Ther  wer  also  of  Martz  divisioun, 

The  harbour,  and  the  bowcher,  and  the  smyth. 

That  forgeth  scharpe  swerdes  on  his  stith. 

And  al  above  depeynted  in  a  tour 

Saw  I  conquest  sittyng  in  gret  honour,  1170 

With  the  scharpe  swerd  over  his  heed 

Hangynge  by  a  sotil  twyne  threed. 

Depeynted  was  ther  the  slaught  of  Julius, 

Of  grete  Nero,  and  of  Anthonius ; 

Al  be  that  ilke  tyme  they  were  unborn. 

Yet  was  here  deth  depeynted  ther  byforn, 

By  manasyng  of  Martz,  right  by  figure, 

So  was  it  schewed  right  in  the  purtreture 

As  is  depeynted  in  the  sterres  above. 

Who  schal  be  slayn  or  elles  deed  for  love.  1180 

Sufiiceth  oon  ensample  in  stories  olde, 

/  may  not  rekene  hem  alle,  though  I  wolde. 

The  statue  of  Mars  upon  a  carte  stood. 
Armed,  and  lokede  grym  as  he  were  wood ; 
And  over  his  heed  ther  schyneth  two  figures 
Of  sterres,  that  been  cleped  in  scriptures, 
That  oon  Puella,  that  othur  Rubins. 
This  god  of  armes  was  arayed  thus. 
A  wolf  ther  stood  byforn  him  at  his  feet 
With  eyen  reed,  and  of  a  man  he  eet;  1190 

With  sotyl  pencel  depeynted  was  this  storie. 
In  redoutyng  of  Mars  and  of  his  glorie. 

Now  to  the  temple  of  Dyane  the  chaste 
As  schortly  as  I  can  I  wol  me  haste, 
To  telle  you  al  the  deseripcioun. 
Depeynted  ben  the  walles  up  and  doun, 

Of  huntyng  and  of  schamefast  chastite. 

Ther  saugh  I  how  woful  Calystope, 

Whan  that  Dyane  was  agreved  with  here, 

Was  turned  from  a  womman  to  a  here,  120c 

And  after  was  sche  maad  the  loode-sterre ; 

Thus  was  it  peynted,  I  can  say  no  ferre ; 

Hire  son  is  eek  a  sterre,  as  men  may  see. 

Ther  sawgh  I  Dyane  turned  intil  a  tree, 

I  mene  nought  the  goddes  Dyane, 

But  Peneus  doughter,  the  whiche  hight  Dane. 

Ther  saugh  I  Atheon  an  hert  i-maked. 

For  vengance  that  he  saugh  Dyane  al  naked ; 

I  saugh  how  that  his  houndes  han  him  caught 

And  freten  him,  for  that  they  knew  him  naught. 

Yit  i-peynted  was  a  litel  forthermore.  1211 

How  Atthalaunce  huntyde  the  wilde  bore, 

And  Melyagre,  and  many  another  mo, 

For  which  Dyane  wrought  hem  care  and  woo  . 

Ther  saugh  I  eek  many  another  story. 

The  which  me  liste  not  drawe  in  to  memory. 

This  goddess  on  an  hert  ful  hy  she  seet, 

With  smale  houndes  al  dboute  hire  feet, 

And  undernethe  hir  feet  sche  had  the  moone, 

Wexyng  it  was,  and  schulde  wane  soone.  1220 

In  gaude  greene  hire  statue  clothed  was. 

With  bowe  in  hande,  and  arwes  in  a  cas. 

Hir  eyghen  caste  sche  ful  lowe  adoun, 

Ther  Pluto  hath  his  derke  regioun. 

A  womman  travailyng  was  hire  biforn. 

But  for  hire  child  so  longe  was  unborn 

Ful  pitously  Lucyna  gan  she  calle. 

And  seyde,  '  Help,  for  thou  mayst  best  of  alle.' 

Wei  couthe  he  peynte  lyfly  that  it  wrought, 

With  many  a  floren  he  the  hewes  bought.         1230 

Now  been  thise  listes  maad,  and  Theseus 
That  at  his  grete  cost  arayede  thus 
The  temples  and  the  theatres  every  del, 
Whan  it  was  don,  it  liked  him  right  wel. 
But  stynt  I  wil  of  Theseus  a  lite, 
And  speke  of  Palomon  and  of  Arcite. 

The  day  approcheth  of  her  attournynge, 
That  every  sehuld  an  hundred  knightes  brynge, 
The  batail  to  derreyne,  as  I  you  tolde ; 
And  til  Athenes,  her  covenant  to  holde,  1240 

Hath  every  of  hem  brought  an  hundred  knightes 
Wel  armed  for  the  werre  at  alle  rightes. 
And  sikerly  ther  trowe^e  many  a  man 
That  never,  siththen  that  this  world  bigan, 
For  to  speke  of  knighthod  of  her  bond. 
As  fer  as  God  hath  maked  see  or  lend, 
Nas,  of  so  fewe,  so  good  a  company. 
For  every  wight  that  loveth  chyvalry, 
And  wold,  his  thankes,  have  a  passant  name, 
Hath  preyed  that  he  mighte  be  of  that  game ;  1250 
And  wel  was  him,  that  therto  chosen  was. 
For  if  ther  felle  to  morwe  such  a  caas, 
I  knowe  wel,  that  every  lusty  knight 
That  loveth  paramours,  and  hath  his  might, 
Were  it  in  Engelond,  or  elleswhere, 
They  wold,  here  thankes,  wilne  to  be  there. 
To  fighte  for  a  lady ;  benedicite  ! 
It  were  a  lusty  sighte  for  to  see. 
And  right  so  ferden  they  with  Palomon. 
With  him  ther  wente  knyghtes  many  oon ;        1260 
Some  wol  ben  armed  in  an  haburgoun. 
In  a  bright  brest-plat  and  a  gypoun ; 

And  som  wold  have  a  peyre  plates  large ; 
And  som  wold  have  a  Pruce  scheld,  or  a  targe ; 
Som  wol  been  armed  on  here  legges  weel, 
And  have  an  ax,  and  eek  a  mace  of  steel. 
Ther  nys  no  newe  gyse,  that  it  nas  old. 
Armed  were  they,  as  I  have  you  told, 
Everich  after  his  owen  opinioun. 

Ther  maistow  se  comyng  with  Palomoun       1270 
Ligurge  himself,  the  grete  kyng  of  Trace  ; 
Blak  was  his  herd,  and  manly  was  his  face. 
The  cercles  of  his  eyen  in  his  heed 
They  gloweden  bytwixe  yolw  and  reed, 
And  lik  a  griffoun  loked  he  aboute. 
With  kempe  heres  on  his  browes  stowte ; 
His  lymes  greet,  his  brawnes  hard  and  stronge, 
His  schuldres  brood,  his  armes  rounde  and  longe. 
And  as  the  gyse  was  in  his  contre, 
Ful  heye  upon  a  chare  of  gold  stood  he,  128O 

With  foure  white  boles  in  a  trays. 
In  stede  of  cote  armour  in  his  harnays. 
With  nales  yolwe,  and  bright  as  eny  gold, 
He  had  a  here  skyn,  cole-blak  for  old. 
His  lange  heer  y-kempt  byhynd  his  bak, 
As  eny  raven  fether  it  schon  for  blak. 
A  wrethe  of  gold  arm-gret,  and  huge  of  wighte, 
Upon  his  heed,  set  ful  of  stoones  brighte. 
Of  fyne  rubeus  and  of  fyn  dyamauntz. 
Aboute  his  chare  wente  white  alauntz,  1290 

Twenty  and  mo,  as  grete  as  eny  stere, 
To  hunt  at  the  lyoun  or  at  the  here, 
And  folwed  him,  with  mosel  fast  i-bounde, 
Colerd  with  golde,  and  torettz  fyled  rounde. 
An  hundred  lordes  had  he  in  his  route 

Armed  ful  wel,  with  hertes  stern  and  stoiite. 

With  Arcita,  in  stories  as  men  fynde, 
The  gret  Emetreus,  the  kyng  of  Ynde, 
Uppon  a  steede  bay,  trapped  in  steel, 
Covered  with  cloth  of  gold  dyapred  wel,  laoo 

Cam  rj'dyng  lyk  the  god  of  armes  Mars. 
His  coote  armour  was  of  a  cloth  of  Tars, 
Cowched  of  perlys  whyte,  round  and  grete. 
His  sadil  was  of  brend  gold  newe  i-bete ; 
A  mantelet  upon  his  schuldre  hangyng 
Bret-ful  of  rubies  reed,  as  fir  sparclyng. 
His  crispe  her  lik  rynges  was  i-ronne, 
And  that  was  yalwe,  and  gliteryng  as  the  sonne. 
His  nose  was  heigh,  his  eyen  bright  cytryne, 
His  lippes  rounde,  his  colour  was  sangwyn,       i3io 
A  fewe  freknes  in  his  face  y-spreynd, 
Betwixe  yolwe  and  somdel  blak  y-meynd, 
And  as  a  lyoun  he  his  lokyng  caste. 
Of  fy\-e  and  twenty  yeer  his  age  I  caste. 
His  herd  was  wel  bygonne  for  to  sprynge ; 
His  voys  was  as  a  trumpe  thunderynge. 
Upon  his  heed  he  wered  of  laurer  grene 
A  garlond  freisch  and  lusty  for  to  sene. 
Upon  his  bond  he  bar  for  his  delyt 
An  egle  tame,  as  eny  lylie  whyt.  1320 

An  hundred  lordes  had  he  with  him  ther, 
Al  armed  sauf  hero  hedes  in  here  ger, 
Ful  richely  in  alle  maner  thinges. 
For  trustcth  wel,  that  dukes,  erles,  kynges, 
Were  gadred  in  this  noble  companye. 
For  love,  and  for  cncres  of  chivalrye. 
Aboute  the  kyng  ther  ran  on  every  part 
Ful  many  a  tamo  lyoun  and  lepart. 

And  in  this  wise  this  lordes  alle  and  some 

Been  on  the  Sonday  to  the  cite  come  1330 

Aboute  prime,  and  in  the  toun  alight. 

This  Theseus,  this  duk,  this  worthy  knight, 

Whan  he  hadde  brought  hem  into  this  cite, 

And  ynned  hem,  everich  at  his  degre 

He  festeth  hem,  and  doth  so  gret  labour 

To  esen  hem,  and  do  hem  al  honour. 

That  yit  men  wene  that  no  mannes  wyt  ^ 

Of  non  estat  that  cowde  amenden  it. 

The  mynstralcye,  the  servjce  at  the  feste, 

The  grete  yiftes  to  the  most  and  leste,  i340 

The  riche  aray  of  Theseus  paleys, 

Ne  who  sat  first  ne  last  upon  the  deys. 

What  ladies  fayrest  ben  or  best  daunsynge. 

Or  which  of  hem  can  daunce  best  or  sjnge, 

Ne  who  most  felyngly  speketh  of  love ; 

What  haukes  sitten  on  the  perche  above, 

What  houndes  lyen  in  the  floor  adoun ; 

Of  al  this  make  I  now  no  mencioun ; 

But  of  theflect ;  that  thinketh  me  the  beste ;    1349 

Now  comth  the  poynt,  and  herkneth  if  you  leste. 

The  Sonday  night,  or  day  bigan  to  springe. 
When  Palomon  the  larke  herde  synge. 
Although  it  were  nought  day  by  houres  tuo, 
Yit  sang  the  larke,  and  Palomon  also 
With  holy  herte,  and  with  an  heih  corage 
He  roos,  to  wenden  oh  his  pilgrymage 
Unto  the  blisful  Cithera  benigne, 
I  mene  Venus,  honorable  and  digne. 
And  in  hire  hour  he  walketh  forth  a  paas 
Unto  the  lystes,  ther  hir  temple  was,  laeo 

And  doun  he  kneleth,  and,  with  humble  cheer 

And  herte  sore,  he  seide  as  ye  schal  heer. 

'  Fairest  affaire,  o  lady  myn  Venus, 
Doughter  of  Jove,  and  spouse  to  Vulcanus, 
Thou  glader  of  the  mount  of  Citheroun, 
For  thilke  love  thou  haddest  to  Adeoun 
Have  pite  on  my  bitter  teeres  smerte. 
And  tak  myn  humble  prayer  to  thin  herte. 
Alias  !  1  ne  have  no  langage  for  to  telle 
Theflfectes  ne  the  tormentz  of  myn  helle ;  ir.70 

Mj-n  herte  may  myn  harmes  nat  bewreye ; 
I  am  so  confuse,  that  I  may  not  seye. 
But  mercy,  lady  bright,  that  knowest  wel 
My  thought,  and  felest  what  harm  that  I  fel, 
Consider  al  this,  and  rew  upon  my  sore, 
As  wisly  as  I  schal  for  evermore 
Enforce  my  might  thi  trewe  servant  to  be, 
And  holde  werre  alday  with  chastite ; 
That  make  I  myn  avow,  so  ye  me  helpe. 
I  kepe  nat  of  armes  for  to  yelpe,  uso 

Nc  nat  I  aske  to  morn  to  have  victorie, 
Ne  renoun  in  this  caas,  ne  veyne  giorie 
Of  pris  of  armes,  blowyng  up  and  doun, 
But  I  wolde  have  ful  possessioun 
Of  Emelye,  and  dye  in  thi  servise ; 
Fynd  thou  the  maner  how,  and  in  what  wyse. 
I  recche  nat,  but  it  may  better  be. 
To  have  victorie  of  him,  or  he  of  me. 
So  that  I  have  my  lady  in  myn  armes. 
For  though  so  be  that  Mars  be  god  of  armes,    i?.no 
And  ye  be  Venus,  the  goddes  of  love, 
Youre  vertu  is  so  gret  in  heven  above, 
Thy  temple  wol  I  worschipe  evermo. 
And  on  thin  auter,  wher  I  ryde  or  go, 


70  THE   CANTERBURY   TALES. 

I  wol  do  sacrifice,  and  fyres  beete. 

And  if  ye  wol  nat  so,  my  lady  sweete, 

Than  pray  I  the,  to  morwe  with  a  spere 

That  Arcita  me  thiirgh  the  herte  here. 

Thanne  rekke  I  nat,  whan  I  have  lost  my  lyf, 

Though  that  Arcite  have  hir  to  his  wyf.  i400 

This  is  theffect  and  ende  of  my  prayeere ; 

Yif  me  my  love,  thou  blisful  lady  deere.' 

Whan  thorisoun  was  doon  of  Palomon, 

His  sacrifice  he  dede,  and  that  anoon 

Ful  pitously,  with  alle  circumstances, 

Al  telle  I  nat  as  now  his  observances. 

But  at  the  last  the  statu  of  Venus  schook. 

And  made  a  signe,  wherby  that  he  took 

That  his  prayer  accepted  was  that  day. 

For  though  the  signe  schewed  a  delay,  1410 

Yet  wist  he  wcl  that  graunted  was  his  boone ; 

And  with  glad  herte  he  went  him  hom  ful  soone. 

The  thrid  hour  inequal  that  Palomon 
Bigan  to  Venus  temple  for  to  goon, 
Up  roos  the  sonne,  and  up  roos  Emelye, 
And  to  the  temple  of  Dian  gan  sche  hye. 
Hir  maydens,  that  sche  with  hir  thider  ladde, 
Ful  redily  with  hem  the  fyr  they  hadde, 
Thencens,  the  clothes,  and  the  remenant  al 
That  to  the  sacrifice  longen  sehal ;  1420 

The  homes  ful  of  meth,  as  is  the  gyse ; 
Ther  lakketh  nought  to  do  here  sacrifise. 
Smokyng  the  temple,  ful  of  clothes  faire, 
This  Emelye  with  herte  debonaire 
Hir  body  wessch  with  watir  of  a  welle ; 
But  how  sche  dide  I  ne  dar  nat  telle, 
But  it  be  eny  thing  in  general ; 


THE   KNIGHTES   TALE.  71 

And  yet  it  were  a  game  to  here  it  al ; 

To  him  that  meneth  wel  it  were  no  charge : 

But  it  is  good  a  man  be  at  his  large.  1430 

Hir  brighte  her  was  kempt,  untressed  al ; 

A  corone  of  a  grene  ok  cerial 

Upon  hir  heed  was  set  ful  fair  and  meete. 

Tuo  fyres  on  the  auter  gan  sche  beete, 

And  did  hir  thinges,  as  men  may  biholde 

In  Stace  of  Thebes  and  the  bokes  olde. 

Whan  kynled  was  the  fyre,  with  pitous  cheere 

Unto  Dyan  sche  spak,  as  ye  may  heere. 

*  0  chaste  goddes  of  the  woodes  greene, 
To  whom  bothe  heven  and  erthe  and  see  is  seene 
Queen  of  the  regne  of  Pluto  derk  and  lowe,       1441 
Goddes  of  maydenes,  that  myn  hert  has  knowe 
Fid  many  a  yeer,  ye  woot  what  I  desire, 
As  keep  me  fro  the  vengans  of  thilk  yre, 
That  Atheon  aboughte  trewely : 
Chaste  goddesse,  wel  west  thou  that  I 
Desire  to  ben  a  mayden  al  my  lyf, 
Ne  never  wol  I  be  no  love  ne  wyf. 
I  am  yit,  thou  west,  of  thi  company, 
A  mayden,  and  love  huntyng  and  venery,  1450 

And  for  to  walken  in  the  woodes  wylde. 
And  nought  to  ben  a  wyf,  and  be  with  chylde. 
Nought  wol  I  knowe  the  company  of  man. 
Now  helpe  me,  lady,  sythnes  ye  may  and  kan. 
For  the  thre  formes  that  thou  hast  in  the. 
And  Palomon,  that  hath  such  love  to  me, 
And  eek  Arcite,  that  loveth  me  so  sore. 
This  grace  I  praye  the  withouten  more. 
And  sonde  love  and  pecs  betvvix  hem  two ; 
And  fro  me  tome  awey  here  hertes  so,  ueo 

That  al  here  hoote  love,  and  here  desire, 
Al  here  besy  torment,  and  al  here  fyre 
Be  queynt,  or  turned  in  another  place. 
And  if  so  be  thou  wolt  do  me  no  grace, 
Or  if  my  destyne  be  schapid  so, 
That  I  schal  needes  have  on  of  hem  two, 
So  send  me  him  that  most  desireth  me. 
Biholde,  goddes  of  clene  chastite, 
The  bitter  teeres  that  on  my  cheekes  falle. 
Syn  thou  art  mayde,  and  keper  of  us  alle,         ujo 
My  maydenhode  thou  kepe  and  wel  conserve, 
And  whil  I  lyve  a  mayde  I  vi^il  the  serve.' 
The  fyres  hrenne  upon  the  auter  cleer, 
Whil  Emelye  was  thus  in  hire  preyer ; 
But  sodeinly  sche  saugh  a  sighte  queynte. 
For  right  anon  on  of  the  fyres  queynte, 
And  quyked  agayn,  and  after  that  anon 
That  other  fyr  was  queynt,  and  al  agon ; 
And  as  it  queynt,  it  made  a  whistelyng, 
As  doth  a  wete  brond  in  his  brennyng.  1430 

And  at  the  brondes  end  out  ran  anoon 
As  it  were  bloody  dropes  many  oon ; 
For  which  so  sore  agast  was  Emelye, 
That  sche  wel  neih  mad  was,  and  gan  to  crie, 
For  sche  ne  wiste  what  it  signify edg; 
But  oonely  for  feere  thus  sche  cryede, 
And  wepte,  that  it  was  pite  to  heere. 
And  therewithal  Dyane  gan  appeere. 
With  bow  in  bond,  right  as  a  hunteresse. 
And  seyd  ;  *  A  !  doughter,  stynt  thyn  hevynesse. 
Among  the  goddes  hye  it  is  affermed,  1491 

And  by  eterne  word  write  and  confermed. 
Thou  schalt  be  wedded  unto  oon  of  tho. 

That  have  for  the  so  moche  care  and  wo ; 

But  unto  which  of  hem  may  I  nat  telle. 

Faiwel,  for  I  may  her  no  lenger  dwelle. 

The  fyres  which  that  on  myn  auter  hrenne 

Schuln  the  declare,  or  that  thou  go  henne, 

ThjTi  adventure  of  love,  and  in  this  caas.' 

And  with  that  word,  the  arwes  in  the  caas       i50o 

Of  the  goddesse  clatren  faste  and  rynge, 

And  forth  sche  went,  and  made  a  vanysschynge, 

For  which  this  Emelye  astoneyd  was, 

And  seide,  '  What  amounteth  this,  alias ! 

I  put  me  under  thy  proteccioun, 

Dyane,  and  in  thi  disposicioun.' 

And  hoom  sche  goth  anon  the  nexte  waye. 

This  is  theffect,  ther  nys  no  mor  to  saye. 

The  nexte  houre  of  Mars  folwynge  this, 
Arcite  unto  the  temple  walkyd  is,  i5io 

To  fyry  Mars  to  doon  his  sacrifise, 
With  al  the  rightes  of  his  payen  wise. 
With  pitous  herte  and  heih  devocioun, 
Right  thus  to  Mars  he  sayd  his  orisoun : 
*  0  stronge  god,  that  in  the  reynes  colde 
Of  Trace  honoured  and  lord  art  thou  y-holde, 
And  hast  in  every  regne  and  every  land 
Of  armes  al  the  bridcl  in  thy  hand. 
And  hem  fortunest  as  the  luste  devyse. 
Accept  of  me  my  pitous  sacrifise.  1520 

If  so  be  that  my  youthe  may  deserve, 
And  that  my  might  be  worthi  for  to  serve 
Thy  godhed,  that  I  may  be  on  of  thine, 
Then  pray  I  the  to  re  we  on  my  pyne, 
For  thilko  peyne,  and  tliat  hoote  fuyre, 
In  which  whilom  thou  brendest  for  desyre, 

Whan  that  thou  usedest  the  gret  bewte 

Of  faire  freissche  Venus,  that  is  so  free, 

And  haddest  hir  in  armes  at  thy  wille ; 

And  though  the  ones  on  a  tyme  mysfiUe,  loso 

When  Vulcanus  hadc?6  caught  the  in  his  laas, 

And  fand  the  liggyng  by  his  wyf,  allaas ! 

For  thilke  sorwe  that  was  in  thin  herte. 

Have  reuthe  as  wel  upon  my  peynes  smerte. 

I  am  yong  and  unkonnyng,  as  thou  wost, 

And,  as  I  trowe,  with  love  offendid  most, 

That  ever  was  eny  lyves  creature ; 

For  sche,  that  doth  me  al  this  wo  endure, 

Ne  rekketh  never  whether  I  synke  or  flete. 

And  wel  I  woot,  or  sche  me  mercy  heete,         loio 

I  moot  with  strengthe  wyn  hir  in  the  place ; 

And  wel  I  wot,  withouton  help  or  grace 

Of  the,  ne  may  my  strengthe  nought  avayle. 

Then  help  me,  lord,  to  morn  in  my  batayle, 

For  thilke  fyr  that  whilom  brende  the. 

As  wel  as  this  fire  now  brenneth  me ; 

And  do  to  morn  that  I  have  the  victorie. 

Myn  be  the  travail,  al  thin  be  the  glorie. 

Thy  soverein  tempul  wol  I  most  honouren 

Of  any  place,  and  alway  most  labouren  1.550 

In  thy  plesaunce  and  in  thy  craftes  stronge. 

And  in  thy  tempul  I  wol  my  baner  honge, 

And  alle  the  armes  of  my  companye, 

And  ever  more,  unto  that  day  I  dye, 

Eterne  fyr  I  wol  bifore  the  fynde. 

And  eek  to  this  avow  I  wol  me  bynde : 

My  herd,  myn  heer  that  hangeth  longe  adoun, 

That  never  yit  ne  felt  oifensioun 

Of  rasour  ne  of  schere,  I  wol  thee  yive, 

And  be  thy  trewe  servaunt  whiles  I  ly\'e.  i.^ieo 

Lord,  have  rowthe  uppon  my  sorwes  sore, 
Yif  me  the  victorie,  I  aske  no  more.' 

The  preyer  stynt  of  Arcita  the  strange, 
The  rynges  on  the  tempul  dore  that  hange, 
And  eek  the  dores,  clatereden  ful  fast, 
Of  which  Arcita  somwhat  was  agast. 
The  fires  brenden  on  the  aiiter  brighte. 
That  it  gan  al  the  tempul  for  to  lighte ; 
A  swote  smel  anon  the  ground  upyaf, 
And  Arcita  anon  his  hand  up  haf,  1570 

And  more  encens  into  the  fyr  yet  caste, 
With  othir  rightes,  and  than  atte  laste 
The  statu  of  Mars  bigan  his  hauberk  rynge, 
And  with  that  soun  he  herd  a  murmurynge 
Ful  lowe  and  dym,  and  sayde  thws,  '  Victorie.' 
For  which  he  yaf  to  Mars  honour  and  glorie. 
And  thus  with  joye,  and  hope  wel  to  fare, 
Arcite  anoon  unto  his  inne  is  fare, 
As  fayn  as  foul  is  of  the  brighte  sonne. 
And  right  anon  such  stryf  is  bygonne  1580 

For  that  grauntyng,  in  the  heven  above, 
Bitwixe  Venus  the  goddes  of  love, 
And  Marcz  the  sterne  god  armypotente, 
That  Jupiter  was  busy  it  to  stente  ; 
Til  that  the  pale  Saturncs  the  colde. 
That  knew  so  many  of  aventures  olde. 
Fond  in  his  olde  experiens  an  art, 
That  he  ful  sone  hath  plesyd  every  part. 
As  soth  is  sayd,  eelde  hath  gret  avantage. 
In  eelde  is  bothe  wisdom  and  usage ;  1590 

Men  may  the  eelde  at-renwe,  but  nat  at-rede. 
Saturne  anon,  to  stynte  stryf  and  drede, 

Al  be  it  that  it  be  agayns  his  kynde, 
Of  al  this  stryf  he  can  remedy  fynde. 

*  My  deere  doughter  Venus/  quod  Satourne, 

*  My  cours,  that  hath  so  wyde  for  to  tourne, 
Hath  more  power  than  woot  eny  man. 
Myn  is  the  drenehyng  in  the  see  so  wan ; 
Myn  is  the  prisoun  in  the  derke  cote ; 

Myn  is  the  stranglyng  and  hangyng  by  the  throtc ; 
The  murmur,  and  the  cherles  rebellyng ;  isoi 

The  groynyng,  and  the  pryve  enpoysonyng, 
I  do  vengance  and  pleyn  correctioun, 
Whiles  I  dwelle  in  the  signe  of  the  lyoun. 
Myn  is  the  ruen  of  the  hihe  halles, 
The  fallyng  of  the  toures  and  the  walles 
Upon  the  mynour  or  the  carpenter. 
I  slowh  Sampsoun  in  schakyng  the  piler. 
And  myne  ben  the  maladies  colde, 
The  derke  tresoun,  and  the  castes  olde ;  i6)o 

Myn  lokyng  is  the  fadir  of  pestilens. 
Now  wepe  nomore,  I  schal  do  my  diligence, 
That  Palomon,  that  is  myn  owen  knight, 
Schal  have  his  lady,  as  thou  him  bihight. 
Thow  Marcz  schal  kepe  his  knight,  yet  nevertheles 
Bitwixe  you  ther  moot  som  tyme  be  pees ; 
Al  be  ye  nought  of  oo  complexioun, 
That  ilke  day  causeth  such  divisioun. 
I  am  thi  ayel,  redy  at  thy  wille ; 
Wepe  thou  nomore,  I  wol  thi  lust  fulfille.'        1620 
Now  wol  I  stynt  of  the  goddes  above, 
Of  Mars,  and  of  Venus  goddes  of  love. 
And  telle  you,  as  pleinly  as  I  can, 
The  grete  efFecte  for  which  that  I  bigan. 
Gret  was  the  fest  in  Athenus  that  day, 

And  eek  that  lusty  sesoun  of  that  May 

Made  every  wight  to  ben  in  such  plesaunce, 

That  al  the  Monday  jousten  they  and  daunce, 

And  spende  hit  in  Venus  heigh  servise. 

But  by  the  cause  that  they  schuln  arise  1630 

Erly  a-morwe  for  to  see  that  fight, 

Unto  their  rest  wente  they  at  nyght. 

And  on  the  morwe  whan  the  day  gan  sprynge, 

Of  hors  and  hernoys  noyse  and  claterynge 

Ther  was  in  the  oostes  al  aboute ; 

And  to  the  paleys  rood  ther  many  a  route 

Of  lordes,  upon  steede  and  on  palfreys. 

Ther  mayst  thou  see  devysyng  of  herneys 

So  uncowth  and  so  riche  wrought  and  wel 

Of  goldsmithry,  of  browdyng,  and  of  steel ;        1610 

The  scheldes  bright,  testers,  and  trappures ; 

Gold-beten  helmes,  hauberks,  and  cote  armures  ; 

Lordes  in  paramentz  on  her  coursers, 

Knightes  of  retenu,  and  eek  squyers 

Rayhyng  the  speres,  and  helmes  bokelyng, 

Girdyng  of  scheeldes,  with  layneres  lasyng  ; 

Ther  as  need  is,  they  were  nothing  ydel ; 

Ther  fomen  steedes,  on  the  golden  bridel 

Gnawyng,  and  faste  armurers  also 

With  fyle  and  haraer  prikyng  to  and  fro ;  i650 

Yemen  on  foote,  and  knaves  many  oon 

With  schorte  staves,  as  thikke  as  they  may  goon ; 

Pypes,  trompes,  nakers,  and  clariounes. 

That  in  the  batail  blewe  bloody  sownes ; 

The  paleys  ful  of  pepul  up  and  doun, 

Heer  thre,  ther  ten,  haldyng  her  questioun, 

Dyvynyng  of  this  Thebans  knightes  two. 

Som  seyden  thus,  som  seyd  it  schal  be  so ; 

Som  heelde  with  him  with  the  blake  herd, 
Som  with  the  ballyd,  som  with  the  thikke  hered ; 
Som  sayd  he  lokede  grym  awcZ  wolde  fighte;       itkii 
He  hath  a  sparth  of  twenti  pound  of  wighte. 
Thus  was  the  halle  ful  of  devynyng<;, 
Lang  after  that  the  sonne  gan  to  springe. 
The  gret  Theseus  that  of  his  sleep  is  awaked 
With  menstralcy  and  noyse  that  was  maked, 
Held  yit  the  chambre  of  his  paleys  riche, 
Til  that  the  Thebanes  knyghtes  bothe  i-liche 
Honoured  weren,  and  into  paleys  fet. 
Duk  Theseus  was  at  a  wyndow  set,  i67o 

Arayed  right  as  he  were  god  in  trone. 
The  pepul  preseth  thider-warc?  ful  sone 
Him  for  to  seen,  and  doon  him  reverence, 
And  eek  herken  his  hest  and  his  sentence. 
An  herowd  on  a  skaffold  made  a  hoo. 
Til  al  the  noyse  of  the  pepul  was  i-doo ; 
And  whan  he  sawh  the  pepul  of  noyse  al  stille, 
Thus  schewed  he  the  mighty  dukes  wille. 
*  The  lord  hath  of  his  heih  discrecioun 
Considered,  that  it  were  destruccioun  leso 

To  gentil  blood,  to  fighten  in  this  wise 
Of  mortal  batail  now  in  this  emprise ; 
Wherfor  to  schapen  that  they  schulde  not  dye, 
He  wol  his  firste  purpos  modifye. 
No  man  therfore,  up  peyne  of  los  of  lyf, 
No  maner  schot,  ne  poUax,  ne  schort  knyf 
Into  the  lystes  sende,  or  thider  brynge ; 
Ne  schorte  swerd  for  to  stoke  the  pointe  bytynge 
No  man  ne  drawe,  ne  here  by  his  side. 
Ne  noman  sehal  unto  his  felawe  ryde  i690 

But  oon  cours,  with  a  scharpe  ygrounde  spere ; 

Feyne  if  him  lust  on  foote,  himself  to  were. 

And  he  that  is  at  meschief,  schal  be  take, 

And  nat  slayn,  but  be  brought  to  the  stake, 

That  schal  be  ordeyned  on  eyther  syde ; 

But  thider  he  schal  by  force,  and  ther  abyde. 

And  if  so  falle,  a  cheventen  be  take 

On  eyther  side,  or  elles  sle  his  make. 

No  lenger  schal  the  turneynge  laste. 

God  spede  you  ;  goth  forth  and  ley  on  faste.     1700 

With  long  swerd  and  with  mace  fight  your  fiUe. 

Goth  now  your  way ;  this  is  the  lordes  wille.' 

The  voice  of  the  poepul  touchith  heven, 
So  lowde  criede  thei  with  mery  steven : 
*  God  save  such  a  lord  that  is  so  good, 
He  wilneth  no  destruccioun  of  blood  ! ' 
Up  goth  the  trompes  and  the  melodye. 
And  to  the  lystes  ryde  the  companye 
By  ordynaunce,  thurgh  the  cite  large, 
Hangyng  with  cloth  of  gold,  and  not  with  sarge. 
Ful  lik  a  lord  this  nobul  duk  caw  ryde,  1711 

These  tuo  Thebanes  on  eyther  side ; 
And  after  rood  the  queen,  and  Emelye, 
And  after  hem  of  ladyes  another  companye. 
And  after  hem  of  comunes  after  here  degre. 
And  thus  they  passeden  thurgh  that  cite, 
And  to  the  lystes  come  thei  by  tyme. 
It  nas  not  of  the  day  yet  fully  pryme. 
Whan  sette  was  Theseus  riche  and  hye, 
Ypolita  the  queen  and  Emelye,  iT2Q 

And  other  ladyes  in  here  degrees  aboute. 
Unto  the  seetes  preseth  al  the  route ; 
And  west- ward,  thorugh  the  yates  of  Mart, 
Arcite,  and  eek  the  hundred  of  his  part, 

With  baners  rede  ys  entred  right  anoon  ; 
And  in  that  selve  moment  Palomon 
Is,  under  Venus,  est-ward  in  that  place, 
With  baner  whyt,  and  hardy  cheer  and  face 

In  al  the  world,  to  seeke  up  and  doun, 
So  even  without  variacioun  1730 

Ther  nere  suche  companyes  tweye. 
For  ther  nas  noon  so  wys  that  cowthe  seye, 
That  any  had  of  other  avauntage 
Of  worthines,  ne  staat,  ne  of  visage, 
So  evene  were  they  chosen  for  to  gesse. 
And  in  two  renges  faire  they  hem  dresse. 
And  whan  here  names  i-rad  were  everychon, 
That  in  here  nombre  gile  were  ther  noon, 
Tho  were  the  gates  schitt,  and  cried  lowde  :      1739 
*  Doth  now  your  devoir,  yonge  knightes  proude  ! ' 
The  heraldz  laften  here  prikyng  up  and  doun ; 
Now  ryngede  the  tromp  and  clarioun  ; 
Ther  is  nomore  to  say,  but  est  and  west 
In  goth  the  speres/wZ  sadly  in  arest ; 
Ther  seen  men  who  can  juste,  and  who  can  ryde  ; 
In  goth  the  scharpe  spore  into  the  side. 
Ther  schyv^eren  schaftes  upon  schuldres  thyk/;e  ; 
He  feeleth  thurgh  the  herte-spon  the  prik^^e. 
Up  sprengen  speres  on  twenty  foot  on  hight ; 
Out  goon  the  swerdes  as  the  silver  bright.         1750 
The  helmes  thez  to-hewen  and  to-schrede ; 
Out  brast  the  blood,  with  stoute  stremes  reede, 
With  mighty  maces  the  bones  thay  to-breste. 
He  thurgh  the  thikkest  of  the  throng  gan  threste. 
Ther  stomblen  steedes  strong,  and  doun  can  falle. 
He  rolleth  under  foot  as  doth  a  balle. 
He  feyneth  on  his  foot  with  a  tronchoun, 

And  him  hurteleth  with  his  hors  adoun. 

He  thurgh  the  body  hurt  is,  and  siththen  take 

Maugre  his  heed,  and  brought  unto  the  stake,  1760 

As  forward  was,  right  ther  he  most  abyde. 

Another  lad  is  on  that  other  syde. 

And  som  tyme  doth  Theseus  hem  to  reste. 

Hem  to  refreissche,  and  drinke  if  hem  leste. 

Ful  ofte  a-day  have  this  Thebans  twoo 

Togider  y-met,  and  wrought  his  felaw  woo ; 

Unhorsed  hath  ech  other  of  hem  tweye. 

Ther  nas  no  tygyr  in  the  vale  of  Galgopleye, 

Whan  that  hir  whelp  is  stole,  whan  it  is  lite, 

So  cruel  on  the  hunt,  as  is  Arcite  1770 

For  jelous  hert  upon  this  Palomon  ; 

Ne  in  Belmary  ther  is  no  fel  lyoun. 

That  hunted  is,  or  is  for  hunger  wood, 

Ne  of  his  prey  desireth  so  the  blood. 

As  Palomon  to  sle  his  foo  Arcite. 

This  jelous  strokes  on  here  helmes  byte ; 

Out  renneth  blood  on  bothe  here  sides  reede. 

Som  tyme  an  ende  ther  is  on  every  dede ; 

For  er  the  sonne  unto  the  reste  wente. 

The  strange  kyng  Emetreus  gan  hente  1780 

This  Palomon,  as  he  faught  with  Arcite, 

And  his  swerd  in  his  fleissch  depe  did  byte ; 

And  by  the  force  of  twenti  he  is  take 

Unyolden,  and  i-drawe  unto  the  stake. 

And  in  the  rescous  of  this  Palomon 

The  stronge  kyng  Ligurgius  is  born  adoun ; 

And  kyng  Emetreus  for  al  his  strengthe 

Is  born  out  of  his  sadel  his  swerdes  lengthe. 

So  hit  him  Palamon  er  he  were  take ; 

But  al  for  nought,  he  was  brought  to  the  stake. 

VOL.    II.  Q 

His  hardy  herte  might  him  helpe  nought ;         1791 

He  most  abyde  whan  that  he  was  caught, 

By  force,  and  eek  by  composicioun. 

Who  sorweth  now  but  woful  Palomoun, 

That  moot  nomore  gon  agayn  to  fights  ? 

And  whan  that  Theseus  hadcZe  seen  that  sighte, 

He  cryed,  '  Hoo  !  nomore,  for  it  is  doon  ! 

Ne  noon  schal  lenger  unto  his  felaw  goon. 

I  wol  be  trewe  juge,  and  nought  party e. 

Arcyte  of  Thebes  schal  have  Emelye,  isoo 

That  hath  by  his  fortune  hire  i-wonne.' 

Anoon  ther  is  a  noyse  of  peple  bygonne 

For  joye  of  this,  so  lowde  and  heye  withalle, 

It  semede  that  the  listes  wolde  falle. 

What  can  now  fayre  Venus  doon  above  ? 

What  seith  sche  now?  what  doth  this  queen  of  love  ? 

But  wepeth  so,  for  wantyng  of  hir  wille, 

Til  that  hire  teeres  in  the  lystes  fille ; 

Sche  seyde :  ^  I  am  aSchamed  douteles/ 

Satournus  seyde :  '  Doughter,  hold  thy  pees,      is  10 

Mars  hath  his  wille,  his  knight  hath  his  boone, 

And  by  myn  heed  thou  schalt  be  esed  soone.' 

The  trompes  with  the  lowde  mynstralcy, 

The  herawdes,  that  ful  lowde  yolle  and  cry. 

Been  in  here  joye  for  daun  Arcyte. 

But  herkneth  me,  and  stynteth  but  a  lite. 

Which  a  miracle  ther  bifel  anoon. 

This  Arcyte  fersly  hath  don  his  helm  adoun, 

And  on  his  courser  for  to  schewe  his  face. 

He  priked  endlange  in  the  large  place,  1820 

Lokyng  upward  upon  his  Emelye ; 

And  sche  agayn  him  cast  a  frendly  yghe. 

For  wommen,  as  for  to  speke  in  comune, 

Thay  folwe  alle  the  favour  of  fortune) 

And  was  alle  his  in  cheer,  and  in  his  hertc. 

Out  of  the  ground  a  fyr  infernal  sterte, 

From  Pluto  send,  at  the  request  of  Saturne, 

For  which  his  hors  for  feere  gan  to  turne, 

And  leep  asyde,  and  foundred  as  he  leep ; 

And  or  that  Arcyte  may  take  keep,  i830 

He  pight  him  on  the  pomel  of  his  heed. 

That  in  that  place  he  lay  as  he  were  deed, 

His  brest  to-broken  with  his  sadil  bowe. 

As  blak  he  lay  as  eny  col  or  crowe. 

So  was  the  blood  y-ronne  in  his  face. 

Anon  he  was  y-born  out  of  the  place 

With  herte  sore,  to  Theseus  paleys. 

Tho  was  he  corven  out  of  his  barneys, 

And  in  a  bed  y-brought  ful  fair  and  blyve. 

For  yit  he  was  in  memory  and  on  lyve,  1840 

And  alway  cryeng  after  Emelye. 

Duk  Theseus,  and  al  his  companye. 

Is  comen  hom  to  Athenes  his  cite, 

With  alle  blys  and  gret  solempnite. 

Al  be  it  that  this  aventure  was  falle, 

He  nolde  nought  discomforten  hem  alle. 

Men  seyde  eek,  that  Arcita  schulde  nought  dye, 

He  schal  be  helyd  of  his  maladye. 

And  of  another  thing  they  were  as  fayn, 

That  of  hem  alle  ther  was  noon  y-slayn,  isoo 

Al  were  they  sore  hurt,  and  namely  oon. 

That  with  a  spere  was  thirled  his  brest  boon. 

To  other  woundes,  and  to-broken  armes, 

Some  hadde  salve,  and  some  hadde  charmes, 

Fermacyes  of  herbes,  and  eek  save 

They  dronken,  for  they  wolde  here  lyves  have. 

For  which  this  noble  duk,  as  he  wel  can, 

Comforteth  and  honoureth  every  man, 

And  made  revel  al  the  lange  night, 

Unto  the  straunge  lordes,  as  it  was  right.  isfio 

Ne  ther  was  holden  to  discomfytyng. 

But  as  a  justes  or  as  a  turneying  ; 

For  sothly  ther  was  no  discomfiture, 

For  fallynge  is  but  an  adventure. 

Ne  to  be  lad  with  fors  unto  the  stake 

Unyolden,  and  with  twenty  knightes  take, 

A  person  allone,  withouten  moo, 

And  haried  forth  by  arme,  foot,  and  too, 

And  eke  his  steede  dryven  forth  with  staves, 

With  footemen,  bothe  yemen  and  eke  knaves,    I870 

It  was  aretted  him  no  vylonye, 

Ne  no  manor  man  held  it  no  cowardye. 

For  which  Theseus  lowd  anon  leet  crie. 
To  stynten  al  rancour  and  al  envye. 
The  gree  as  wel  on  0  syde  as  on  other, 
And  every  side  lik,  as  otheres  brother  ; 
And  yaf  hem  yiftes  after  here  degre. 
And  fully  heeld  a  feste  dayes  thre ; 
And  conveyede  the  knightes  worthily 
Out  of  his  toun  a  journee  largely.  188O 

And  hom  went  every  man  the  righte  way. 
Ther  was  no  more,  but  ^  Farwel,  have  good  day  ! ' 
Of  this  batayl  I  wol  no  more  endite, 
But  speke  of  Palomon  and  of  Arcyte. 

Swelleth  the  brest  of  Arcyte,  and  the  sore 
Encresceth  at  his  herte  more  and  more. 
The  clothred  blood,  for  eny  leche-craft, 
Corrumpith,  and  is  in  his  bouk  i-laft, 
That  nother  veyne  blood,  ne  ventusyng, 


THE   KNIGHTES   TALE.  85 

Ne  drjmk  of  herbes  may  ben  his  helpyng.         i89o 

The  vertu  expulsi/,  or  animal, 

For  thilke  vertu  cleped  natural, 

Ne  may  the  venym  voyde,  ne  expelle. 

The  pypes  of  his  lounges  gan  to  swelle. 

And  every  lacerte  in  his  brest  adoun 

Is  schent  with  venym  and  corrupcioun. 

Him  gayneth  nother,  for  to  get  his  lyf, 

Vomyt  up-ward,  ne  doun-ward  laxatif ; 

Al  is  to-broken  thilke  regioun ; 

Nature  hath  now  no  dominacioun.  lyoo 

And  certeynly  wher  nature  wil  not  wirche, 

Farwel  phisik ;  go  here  the  man  to  chirche. 

This  al  and  som,  that  Arcyte  moste  dye. 

For  which  he  sendeth  after  Emelye, 

And  Palomon,  that  was  his  cosyn  deere. 

Than  seyd  he  thus,  as  ye  schul  after  heere. 

*  Naught  may  the  woful  spirit  in  myn  herte 
Declare  a  poynt  of  my  sorwes  smerte 
To  you,  my  lady,  that  I  love  most ; 
But  I  byquethe  the  service  of  my  gost  i9io 

To  you  aboven  every  creature, 
Syn  that  my  lyf  may  no  lenger  dure. 
Alias,  the  woo  !  alias,  the  peynes  stronge. 
That  I  for  you  have  suffred,  and  so  longe  ! 
Alias,  the  deth !  alas,  myn  Emelye ! 
Alias,  departyng  of  our  companye  ! 
Alias,  myn  hertes  queen  !  alias,  my  wyf ! 
Myn  hertes  lady,  ender  of  my  lyf ! 
What  is  this  world  ?  what  asken  men  to  have  ? 
Now  with  his  love,  now  in  his  colde  grave        1920 
AUone  withouten  eny  companye. 
Farwel,  my  swete  !  farwel,  myn  Emelye ! 

And  softe  take  me  in  your  armes  tweye, 

For  love  of  God,  and  herkneth  what  I  seye. 

I  have  heer  with  my  cosyn  Palomon 

Had  stryf  and  rancour  many  a  day  i-gon, 

For  love  of  yow,  and  eek  for  jelousie. 

And  Jupiter  so  wis  my  sowle  gye, 

To  speken  of  a  servaunt  proprely, 

With  alle  cireumstaunces  trewely,  1930 

That  is  to  seyn,  truthe,  honour,  and  knighthede, 

Wysdom,  humblesse,  astaat,  and  hye  kynrede, 

Fredam,  and  al  that  longeth  to  that  art, 

So  Jupiter  have  of  my  soule  part, 

As  in  this  world  right  now  ne  know  I  non 

So  worthy  to  be  loved  as  Palomon, 

That  serveth  you,  and  wol  do  al  his  lyf. 

And  if  that  ye  sehul  ever  be  a  wyf, 

Foryet  not  Palomon,  that  gentil  man/ 

And  with  that  word  his  speehe  faile  gan  ;  1940 

For  fro  his  herte  up  to  his  brest  was  come 

The  cold  of  deth,  that  him  hadrfe  overcome. 

And  yet  moreover  in  his  armes  twoo 

The  vital  strength  is  lost,  and  al  agoo. 

Only  the  intellect,  withouten  more. 

That  dwelled  in  his  herte  sik  and  sore, 

Gan  fayle,  when  the  herte  felte  death, 

Duskyng  his  eyghen  two,  and  faylede  breth. 

But  on  his  lady  yit  he  cast  his  ye ; 

His  laste  word  was,  '  Mercy,  Emelye  !'  1950 

His  spiryt  chaunged  was,  and  wente  ther, 

As  I  cam  never,  I  can  nat  tellen  wher. 

Therefore  I  stynte,  I  nam  no  dy vynistre ; 

Of  soules  fynde  I  not  in  this  registre, 

Ne  me  liste  nat  thopynyouns  to  telle 

Of  hem,  though  that  thei  wyten  wher  they  dwelle. 
Arcyte  is  cold,  lat  Mars  his  soule  gye ; 
Now  wol  I  speke  forth  of  Emelye. 

Shright  Emely,  and  howlede  Palomon, 
And  Theseus  his  sustir  took  anon  i960 

Swownyng,  and  bar  hir  fro  the  corps  away. 
What  helpeth  it  to  tarye  forth  the  day, 
To  telle  how  sche  weep  bothe  eve  and  morwe  ? 
For  in  swich  caas  wommen  can  have  such  sorwe, 
Whan  that  here  housbonds  ben  from  hem  ago, 
That  for  the  more  part  they  sorwen  so. 
Or  elles  fallen  in  such  maladye, 
That  atte  laste  certeynly  they  dye. 
Infynyt  been  the  sorwes  and  the  teeres 
Of  olde  folk,  and  folk  of  tendre  yeeres ;  1970 

So  gret  a  wepyng  was  ther  noon  certayn, 
Whan  Ector  was  i-brought,  al  freissh  i-slayn, 
As  that  ther  was  for  deth  of  this  Theban ; 
For  sorwe  of  him  ther  weepeth  bothe  child  and 

man 
At  Troye,  alias !  the  pite  that  was  there, 
Cracchyng  of  cheekes,  rending  eek  of  here. 
*  Why  woldist  thou  be  deed,'  this  wommen  crye, 
'  And  haddest  gold  ynowgh,  and  Emelye  ?' 
No  man  mighte  glade  Theseus, 
Savyng  his  olde  fader  Egeus,  1980 

That  knew  this  worldes  transmutacioun. 
As  he  hadde  seen  it  torne  up  and  doun, 
Joye  after  woo,  and  woo  aftir  gladnesse  : 
And  schewed  him  ensample  and  likenesse. 

*  Right  as  ther  deyde  never  man,'  quod  he, 
'  That  he  no  lyved  in  erthe  in  som  degree, 
Yit  ther  ne  lyvede  never  man,'  he  seyde, 

'  In  al  this  world,  that  som  tyme  he  ne  deyde. 

This  world  nys  but  a  thurghfare  ful  of  woo, 

And  we  ben  pilgryms,  passyng  to  and  froo;       19&0 

Deth  is  an  ende  of  every  worldly  sore.' 

And  over  al  this  yit  seide  he  mochil  more 

To  this  effect,  ful  wysly  to  enhorte 

The  peple,  that  they  schulde  him  recomforte. 

Duk  Theseus,  with  al  his  busy  cure. 
Cast  busyly  wher  that  the  sepulture 
Of  good  Arcyte  may  best  y-maked  be. 
And  eek  most  honurable  in  his  degre. 
And  atte  last  he  took  conclusioun. 
That  ther  as  first  Arcite  and  Palomon  2000 

Hadden  for  love  the  batail  hem  bytwene. 
That  in  the  selve  grove,  soote  and  greene, 
Ther  as  he  hadde  his  amorous  desires. 
His  compleynt,  and  for  love  his  hoote  fyres. 
He  wolde  make  a  fyr,  in  which  thofSce 
Funeral  he  might  hem  al  accomplice ; 
And  leet  comaunde  anon  to  hakke  and  hewe 
The  okes  old,  and  lay  hem  on  a  re  we 
In  culpouns  wel  arrayed  for  to  brenne. 
His  officers  with  swifte  foot  they  renne,  2010 

And  ryde  anon  at  his  comaundement. 
And  after  this,  Theseus  hath  i-sent 
After  a  beer,  and  it  al  overspradde 
With  cloth  of  golde,  the  richest  that  he  hadde. 
And  of  the  same  sute  he  clad  Arcyte  ; 
Upon  his  hondes  were  his  gloves  white ; 
Eke  on  his  heed  a  croune  of  laurer  grene ; 
And  in  his  bond  a  swerd  ful  bright  and  kene. 
He  leyde  him  bare  the  visage  on  the  beere, 
Therwith  he  weep  that  pite  was  to  heere.         2020 

And  for  the  poeple  schiilde  see  him  alle, 

Whan  it  was  day  he  brought  hem  to  the  halle, 

That  roreth  of  the  cry  and  of  the  soun. 

Tho  cam  this  woful  Theban  Palomoun, 

With  flotery  herd,  and  ruggy  asshy  heeres, 

In  elothis  blak,  y-dropped  al  with  teeres, 

And,  passyng  other,  of  wepyng  Emelye, 

The  rewfuUest  of  al  the  eompanye. 

In  as  moche  as  the  service  schulde  be 

The  more  nobul  and  riche  in  his  degre,  2030 

Duk  Theseus  leet  forth  thre  steedes  brynge, 

That  trapped  were  in  steel  al  gliterynge, 

And  covered  with  armes  of  dan  Arcyte. 

Upon  the  steedes,  that  weren  grete  and  white, 

Ther  seeten  folk,  of  which  oon  bar  his  scheeld, 

Another  his  spere  up  in  his  hondes  heeld ; 

The  thridde  bar  with  him  his  bowe  Turkeys, 

Of  brend  gold  was  the  caas  and  eek  the  herneys ; 

And  riden  forth  a  paas  with  sorwful  chere 

Toward  the  grove,  as  ye  schul  after  heere.        2040 

The  nobles  of  the  Grekes  that  ther  were 

Upon  here  schuldres  carieden  the  beere, 

With  slak  paas,  and  eyhen  reed  and  wete, 

Thurghout  the  cite,  by  the  maister  streete. 

That  sprad  was  al  with  blak,  and  wonder  hye 

Right  of  the  same  is  al  the  stret  i-wrye. 

Upon  the  right  bond  went  olde  Egeus, 

And  on  that  other  syde  duk  Theseus, 

With  vessels  in  here  hand  of  gold  wel  fyn, 

As  ful  of  hony,  mylk,  and  blood,  and  wyn  ;      2050 

Eke  Palomon,  with  a  gret  eompanye; 

And  after  that  com  woful  Emelye, 

With  fyr  in  bond,  as  was  that  time  the  gyse, 

To  do  thoffice  of  funeral  servise. 

Heygh  labour,  and  ful  gret  apparailyng 
Was  at  the  service  and  at  the  fyr  makyng, 
That  with  his  grene  top  the  heven  raughte, 
And  twenty  fadme  of  brede  tharme  straughte  ; 
This  is  to  seyn,  the  boowes  were  so  brode. 
Of  stree  first  was  ther  leyd  ful  many  a  loode.  2060 
But  how  the  fyr  was  makyd  up  on  highte, 
And  eek  the  names  how  the  trees  highte, 
As  00k,  fyr,  birch,  asp,  aldir,  holm,  popler, 
Wilw,  elm,  plane,  assch,  box,  chesteyn,  lynde,  laurer, 
Mapul,  thorn,  beech,  hasil,  ew,  wyppyltre, 
How  they  weren  felde,  schal  nought  be  told  for  me  ; 
Ne  how  the  goddes  ronnen  up  and  doun, 
Disheryt  of  here  habitacioun. 
In  which  they  whilom  woned  in  rest  and  pees, 
Nymphes,  Faunes,  and  Amadryes ;  2070 

Ne  how  the  beestes  and  the  briddes  alle 
Fledden  for  feere,  whan  the  woode  was  falle ; 
Ne  how  the  ground  agast  was  of  the  light. 
That  was  nought  wont  to  see  no  sonne  bright ; 
Ne  how  the  fyr  was  couchid  first  with  stree. 
And  thanne  with  drye  stykkes  cloven  in  three, 
And  thanne  with  grene  woode  and  spicerie, 
And  thanne  with  cloth  of  gold  and  with  perrye. 
And  gerlandes  hangyng  with  ful  many  a  flour. 
The  myrre,  thensens  with  also  swet  odour ;       2080 
Ne  how  Arcyte  lay  among  al  this, 
Ne  what  richesse  aboute  his  body  is ; 
Ne  how  that  Emely,  as  was  the  gyse, 
Putt  in  the  fyr  of  funeral  servise ; 
Ne  how  she  swownede  when  sche  made  the  fyre, 
Ne  what  sche  spak,  ne  what  was  hire  desire ; 

Ne  what  jewels  men  in  the  fyr  tho  caste, 

Whan  that  the  fyr  was  gret  and  brente  faste ; 

Ne  how  sum  caste  hir  scheeld,  and  summe  her  spere, 

And  of  here  vestimentz,  which  that  they  were, 

And  cuppes  ful  of  wyn,  and  mylk,  and  blood,   2091 

Unto  the  fyr,  that  brent  as  it  were  wood ; 

Ne  how  the  Grekes  with  an  huge  route 

Thre  tymes  ryden  al  the  fyr  aboute 

Upon  the  lefte  bond,  with  an  heih  schoutyng, 

And  thries  with  here  speres  clateryng ; 

And  thries  how  the  ladyes  gan  to  crye ; 

Ne  how  that  lad  was  home-ward  Emelye ; 

Ne  how  Arcyte  is  brent  to  aschen  colde ; 

Ne  hoive  that  liche-wake  was  y-holde  2100 

Al  thilke  night,  ne  how  the  Grekes  pleye 

The  wake-pleyes,  kepe  I  nat  to  seye ; 

Who  wrastleth  best  naked,  with  oyle  enoynt, 

Ne  who  that  bar  him  best  in  no  disjoynt. 

I  wol  not  telle  eek  how  that  they  ben  goon 

Hom  til  Athenes  whan  the  pley  is  doon. 

But  schortly  to  the  poynt  now  wol  I  wende, 

And  maken  of  my  longe  tale  an  ende. 

By  proces  and  by  lengthe  of  certeyn  yeres 
AJ.  styntyd  is  the  mornyng  and  the  teeres         2110 
Of  alle  Grekys,  by  oon  general  assent. 
Than  semede  me  ther  was  a  parlement 
At  Athenes,  on  a  certeyn  poynt  and  cas ; 
Among  the  whiche  poyntes  spoken  was 
To  han  with  certeyn  contrees  alliaunce, 
And  have  fully  of  Thebans  obeissance. 
For  which  this  noble  Theseus  anon 
Let  senden  after  gentil  Palomon, 
Unwist  of  him  what  was  the  cause  and  why; 

But  in  his  blake  clothes  sorwfuUy  2120 

He  cam  at  his  comaundement  in  hye. 

Tho  sente  Theseus  for  Emelye. 

Whan  they  were  sette,  and  hussht  was  al  the  place, 

And  Theseus  abyden  hadde  a  space 

Or  eny  word  cam  fro  his  wyse  brest, 

His  eyen  set  he  ther  as  was  his  lest, 

And  with  a  sad  visage  he  sykede  stille, 

And  after  that  right  thus  he  seide  his  wille. 

*  The  firste  moevere  of  the  cause  above, 
Whan  he  first  made  the  fayre  cheyne  of  love,    2130 
Gret  was  thefFect,  and  heigh  was  his  entente ; 
Wei  wist  he  why,  and  what  therof  he  mente  ; 
For  with  that  faire  cheyne  of  love  he  bond 
The  fyr,  the  watir,  the  eyr,  and  eek  the  lond 
In  certeyn  boundes,  that  they  may  not  flee ; 
That  same  prynce  and  moevere  eek,'  quod  he, 
*  Hath  stabled,  in  this  wrecched  world  adoun, 
Certeyn  dayes  and  duracioun 
To  alle  that  er  engendrid  in  this  place, 
Over  the  whiche  day  they  may  nat  pace,  2140 

Al  mowe  they  yit  wel  here  dayes  abregge ; 
Ther  needeth  non  auctorite  tallegge ; 
For  it  is  proved  by  experience, 
But  that  me  luste  declare  my  sentence. 
Than  may  men  wel  by  this  ordre  discerne, 
That  thilke  moevere  stabul  is  and  eterne. 
Wel  ma^  men  knowe,  but  it  be  a  fool, 
That  every  partye  dyryveth  from  his  hool. 
For  nature  hath  nat  take  his  bygynnyng 
Of  no  partye  ne  cantel  of  a  thing,  210O 

But  of  a  thing  that  parfyt  is  and  stable, 
Descendyng  so,  til  it  be  corumpable. 

And  therfore  of  his  wyse  purveaunce 
He  hath  so  wel  biset  his  ordenaunce, 
That  spices  of  thinges  and  progre«siouns 
Schullen  endure  by  suecessiouns, 
And  nat  eterne  be  withoute  any  lye: 
This  maistow  understand  and  se  at  ye. 

'  Lo  the  ook,  that  hath  so  long  norisschyng^ 
Fro  tyme  that  it  gynneth  first  to  springe,  2160 

And  hath  so  long  a  lyf,  as  we  may  see, 
Yet  atte  laste  wasted  is  the  tree. 

*  Considereth  eek,  how  that  the  harde  stoon 
Under  oure  foot,  on  which  we  trede  and  goon, 
Yit  wasteth  it,  as  it  lith  by  the  weye. 

The  brode  r^^ver  som  tyme  wexeth  dreye. 
The  grete  townes  see  we  wane  and  wende. 
Then  may  I  see  that  al  thing  hath  an  ende. 

*  Of  man  and  womman  se  we  wel  also, 

That  wendeth  in  oon  of  this  termes  two,  2170 

That  is  to  seyn,  in  youthe  or  elles  in  age, 

He  moot  ben  deed,  the  kyng  as  schal  a  page ; 

Sum  in  his  bed,  som  in  the  deepe  see, 

Som  in  the  large  feelc?,  as  men  may  se. 

Ther  helpeth  naught,  al  goth  thilke  weye. 

Thanne  may  I  seie  wel  that  al  thing  schal  deye. 

What  maketh  this  but  Jubiter  the  kyng  ? 

The  which  is  prynce  and  cause  of  alle  thing, 

Convertyng  al  unto  his  propre  wille, 

From  which  he  is  dereyned,  soth  to  telle.  218O 

And  here  agayn  no  creature  of  lyve 

Of  no  dcgre  avayleth  for  to  stryve. 

'  Than  is  it  wisdom,  as  thenketh  me. 
To  maken  vertu  of  necessite. 
And  take  it  wel,  that  we  may  nat  eschevve, 

And  namely  that  that  to  us  alle  is  dewe. 

And  who-so  gruccheth  aught,  he  doth  folye, 

And  rebel  is  to  him  that  al  may  gye. 

And  certeynly  a  man  hath  most  honour 

To  deyen  in  his  excellence  and  flour,  2190 

Whan  he  is  siker  of  his  goode  name. 

Than  hath  he  doon  his  freend,  ne  him,  no  schame, 

And  glader  ought  his  freend  ben  of  his  deth, 

Whan  with  honour  is  yolden  up  the  breth, 

Thanne  whan  his  name  appalled  is  for  age ; 

For  al  forge  ten  is  his  vasselage. 

Thanne  is  it  best,  as  for  a  worthi  fame, 

To  dye  whan  a  man  is  best  of  name. 

The  contrary  of  al  this  is  wilfulnesse. 

Why  grucchen  we  ?  why  have  we  hevynesse,    2200 

That  good  Arcyte,  of  chyvalry  the  flour, 

Departed  is,  with  worschip  and  honour 

Out  of  this  foule  prisoun  of  this  lyf  ? 

Why  gruccheth  heer  his  cosyn  and  his  wyf 

Of  his  welfare,  that  loven  him  so  wel  ? 

Can  he  hem  thank?  nay,  God  woot,  never  a  del, 

That  bothe  his  soule  and  eek  hemself  offende. 

And  yet  they  may  here  lustes  nat  amende. 

'  What  may  I  conclude  of  this  longe  serye, 
But  aftir  wo  I  rede  us  to  be  merye,  2210 

And  thanke  Jubiter  of  al  his  grace  ? 
And  or  that  we  departe  fro  this  place, 
I  rede  that  we  make,  of  sorwes  two, 
0  parfyt  joye  lastyng  ever  mo : 
AYid  loketh  now  wher  most  sorwe  is  her-inne, 
Ther  wol  we  first  amenden  and  bygynne. 

'  Sustyr,'  quod  he,  *  this  is  my  ful  assent, 
With  al  thavys  heer  of  my  parlement. 

That  gentil  Palomon,  your  owne  knight, 

That  serveth  yow  with  herte,  wil,  and  might,  2220 

And  ever  hath  doon,  syn  fyrst  tyme  ye  him  knewe. 

That  ye  schul  of  your  grace  upon  him  rewe, 

And  take  him  for  your  housbond  and  for  lord : 

Lene  me  youre  hand,  for  this  is  oure  acord. 

Let  see  now  of  your  wommanly  pite. 

He  is  a  kynges  brothir  sone,  pardee ; 

And  though  he  were  a  pore  bachiller, 

Syn  he  hath  served  you  so  many  a  yeer, 

And  had  for  you  so  gret  adversite, 

Hit  moste  be  considered,  trusteth  me.  2230 

For  gentil  mercy  aughte  to  passe  right.' 

Than  seyde  he  thus  to  Palomon  f ul  right ; 

'  I  trowe  ther  needeth  litel  sermonyng 

To  make  you  assente  to  this  thing. 

Com  neer,  and  tak  your  lady  by  the  bond.' 

Betwix  hem  was  i-maad  anon  the  bond, 

That  highte  matrimoyn  or  mariage. 

By  alle  the  counseil  of  the  baronage. 

And  thus  with  blys  and  eek  with  melodye 

Hath  Palomon  i-wedded  Emelye.  2240 

And  God,  that  al  this  wyde  world  hath  wrought, 

Send  him  his  love,  that  hath  it  deere  i-bought. 

For  now  is  Palomon  in  al  his  wele, 

Lyvynge  in  blisse,  richesse,  and  in  hele, 

And  Emely  him  loveth  so  tendirly. 

And  he  hir  serveth  al  so  gentilly, 

That  never  was  ther  wordes  hem  bitweene 

Of  gelousy,  ne  of  non  othir  teene. 

Thus  endeth  Palomon  and  Emelye ; 

And  God  save  al  this  fayre  companye  !     Amen  ! 

THE  PROLOGE  OF  THE  MYLLER. 

HAN  that  the  Knight  hadde  thus  his 
tale  i-told, 
In  al  the  route  nas  ther  yong  ne  old, 
That  he  ne  seyde  it  was  a  noble  story, 
And  worthi  to  be  drawen  in  memory ; 
And  namely  the  gentils  everichoon. 
Oure  Host  tho  lowh  and  swoor,  '  So  moot  I  goon, 
This  goth  right  wel ;  unbokeled  is  the  male ; 
Let  se  now  who  schal  telle  another  tale ; 
For  trewely  this  game  is  wel  bygonne. 
Now  telleth  now,  sir  Monk,  if  that  ye  konne       lo 
Somwhat,  to  quyte  with  the  knightes  tale.' 
The  Myller  that  for  drunken  was  al  pale, 
So  that  unnethe  upon  his  hors  he  sat, 
He  wold  avale  nowther  hood  ne  hat, 
Ne  abyde  no  man  for  his  curtesye, 
But  in  Pilates  voys  he  gan  to  erye. 
And  swor  by  armes  and  by  blood  and  bones, 
'  I  can  a  noble  tale  for  the  noones, 
With  which  I  wol  now  quyte  the  knightes  tale.' 
Oure  Hoost  saugh  wel  how  dronke  he  was  of  ale, 
And  seyde,  '  Robyn,  abyde,  my  leve  brother,       21 
Som  bettre  man  schal  telle  us  first  another ; 
Abyd,  and  let  us  worken  thriftyly.' 
'  By  Goddes  soule  ! '  quod  he,  ^  that  wol  nat  I, 
For  I  wol  speke,  or  elles  go  my  way.' 

Oure  Host  answerde,  *  Tel  on,  a  devel  way  ! 
Thou  art  a  fool ;  thy  witt  is  overcome.' 

*Now  herkneth/  quod  this  Myller,  'al  and  some; 
But  first  I  make  a  protestacioun, 
That  I  am  dronke,  I  knowe  wel  by  my  soun ;     so 
And  therfore  if  that  I  mys-speke  or  seye, 
Wyte  it  the  ale  of  Southwerk,  I  you  preye ; 
For  I  wol  telle  a  legende  and  a  lyf 
Bothe  of  a  carpenter  and  of  his  wyf, 
How  that  the  clerk  hath  set  the  wrightes  cappe.' 

The  Reve  answered  and  seyde, '  Stynt  thi  clappe. 
Let  be  thy  lewede  drunken  harlottrye. 
It  is  a  synne,  and  eek  a  greet  folye 
To  apeyren  eny  man,  or  him  defame, 
And  eek  to  brynge  wyves  in  ylle  name.  40 

Thou  mayst  ynowgh  of  other  thinges  seyn/ 
This  dronken  Miller  spak  ful  sone  ageyn, 
And  seyde,  '  Leeve  brother  Osewold, 
Who  hath  no  wyf,  he  is  no  cokewold. 
But  I  seye  not  therfore  that  thou  art  oon, 
Ther  been  ful  goode  wyves  many  oon. 
And  ever  a  thousand  goode  agayns  oon  badde ; 
That  knowest  thou  wel  thyself,  but  if  thou  madde. 
Why  art  thou  angry  with  my  tale  now  ? 
I  have  a  wyf,  parde  !  as  wel  as  thow,  50 

Yet  nolde  I,  for  the  oxen  in  my  plough, 
Take  upon  me  more  than  ynough ; 
Though  that  thou  deme  thiself  that  thou  be  oon, 
I  wol  bileeve  wel  that  I  am  noon. 
An  housbond  schal  not  be  inquisityf 
Of  Goddes  pryvete,  ne  of  his  wyf. 
So  that  he  fynde  Goddes  foysoun  there, 
Of  the  remenaunt  needcth  nought  enquere.' 

VOL.  II.  n 

What  schuld  I  seye,  but  that  this  proude  Myllere 

He  nolde  his  wordes  for  no  man  forbere,  60 

But  tolde  his  cherlisch  tale  in  his  manere. 

Me  athinketh,  that  I  schal  reherce  it  heere ; 

And  therfor  every  gentil  wight  I  preye, 

For  Goddes  love,  as  deme  nat  that  I  seye, 

Of  yvel  entent,  but  for  I  moot  reherse 

Here  wordes  alle,  al  be  they  better  or  werse, 

Or  elles  falsen  som  of  my  mateere. 

And  therfor  who-so  list  it  nat  to  heere, 

Turne  over  the  leef,  and  cheese  another  tale ; 

For  he  schal  fynde  ynowe  bothe  gret  and  smale,  70 

Of  storial  thing  that  toucheth  gentilesse, 

And  eek  moralite,  and  holynesse. 

Blameth  nat  me,  if  that  ye  cheese  amys. 

The  Miller  is  a  cherl,  ye  knowe  wel  this ; 

So  was  the  Reeve,  and  othir  many  mo, 

And  harlotry  they  tolden  bothe  two. 

Avyseth  you,  and  put  me  out  of  blame ; 

And  men  schulde  nat  make  ernest  of  game. 

;H1L0M  ther  was  dwellyng  at  Oxenford 
A  richegnof,  thatgestes  heeld  to  boorde, 
^^M<MA  And  of  his  craft  he  was  a  carpenter. 
i^^^'^^Sk   With  him  ther  was  dwellyng  a  pore 

scoler, 
HadcZe  lerned  art,  but  al  his  fantasye 
Was  torned  for  to  lerne  astrologye. 

An^  cowde  a  certeyn  of  conclusiouns 
To  deme  by  interrogaciouns, 
If  that  men  axed  him  in  certeyn  houres, 
WTian   that   men   schuld   han   drought   or   ellys 
schoures,  lo 

Or  if  men  axed  him  what  schulde  bifalle 
Of  everything,  I  may  nought  reken  hem  alle. 
This  clerk  was  cleped  heende  Nicholas ; 
Of  deme  love  he  cowde  and  of  solas ; 
And  therwith  he  was  sleigh  and  ful  prive, 
And  lik  to  a  mayden  meke  for  to  se. 
A  chambir  had  he  in  that  hostillerye 
Alone,  withouten  eny  compaignye, 
Ful  fetisly  i-dight  with  herbes  soote, 
And  he  himself  as  swete  as  is  the  roote  20 

Of  lokorys,  or  eny  cetewale. 
His  almagest,  and  bookes  gret  and  smale^ 
His  astrylabe,  longyng  to  his  art, 
His  augrym  stoones,  leyen  faire  apart 
On  schelves  couched  at  his  beddes  heed, 
His  presse  i-covered  with  a  faldj-ng  reed. 
And  al  above  ther  lay  a  gay  sawtrye, 
On  which  he  made  a-nightes  melodye, 
So  swetely,  that  al  the  chambur  rang ; 
And  Angelus  ad  virginem  he  sang.  30 

And  after  that  he  sang  the  kynges  note ; 
Ful  often  blissed  was  his  mery  throte, 
And  thus  this  sweete  clerk  his  tyme  spente, 
After  his  frendes  fyndyng  and  his  rente. 

This  carpenter  had^e  weddid  newe  a  wyf, 
Which  that  he  lovedd  more  than  his  lyf ; 
Of  eyghteteene  yeer  sche  was  of  age, 
Gelous  he  was,  and  heeld  hir  narwe  in  cage, 

For  sche  was  wilde  and  yong,  and  he  was  old, 
And  domed  himself  belik  a  cokewold,  40 

He  knew  nat  Catoun,  for  his  wit  was  rude, 
That  bad  man  schulde  wedde  his  similitude. 
Men  schulde  wedde  aftir  here  astaat, 
For  eelde  and  youthe  ben  often  at  debaat. 
But  syn  that  he  was  brought  into  the  snare, 
He  moste  endure,  as  othere  doon,  his  care. 
Fair  was  the  yonge  wyf,  and  therwithal 
As  eny  wesil  hir  body  gent  and  smal. 
A  seynt  sche  werede,  barred  al  of  silk ; 
A  barm-cloth  eek  as  whit  as  morne  mylk  50 

Upon  hir  lendes,  ful  of  many  a  gore. 
Whit  was  hir  smok,  and  browdid  al  by  fore 
And  eek  byhynde  on  hir  coler  aboute. 
Of  cole-blak  silk,  withinne  and  eek  withoute. 
The  tapes  of  hir  white  voluper 
Weren  of  the  same  sute  of  hire  coler ; 
Hir  filet  brood  of  silk  y-set  ful  heye. 
And  certeynly  sche  hadd  a  licorous  eyghe ; 
Ful  smal  y-puUed  weren  hir  browes  two, 
And  tho  were  bent,  as  blak  as  2i.ny  slo.  fio 

Sche  was  wel  more  blisful  on  to  see 
Than  is  the  newe  perjonette  tree ; 
And  softer  than  the  wol  is  of  a  wethir. 
And  by  hir  gurdil  hyng  a  purs  of  lethir, 
Tassid  with  silk,  and  perled  with  latoun. 
In  al  this  world  to  seken  up  and  doun 
There  nys  no  man  so  wys,  that  couthe  thenche 
So  gay  a  popillot,  or  such  a  wenche. 
For  brighter  was  the  schynyng  of  hir  hewe. 
Than  in  the  Tour  the  noble  i-forged  newe.  70 

But  of  hir  song,  it  was  as  lowde  and  yerne 


I 

As  eny  swalwe  chiteryng  on  a  berne. 

Therto  sehe  cowde  skippe,  and  make  a  game, 

As  eny  kyde  or  calf  folwyng  his  dame. 

Hir  mouth  was  sweete  as  bragat  is  or  meth, 

Or  hoord  of  apples,  layd  in  hay  or  heth. 

Wynsyng  sche  was,  as  is  a  joly  colt ; 

Long  as  a  mast,  and  upright  as  a  bolt. 

A  broch  sche  bar  upon  hir  loue  coleer, 

As  brod  as  is  the  bos  of  a  bocleer.  so 

Hir  schos  were  laced  on  hir  legges  heyghe ; 

Sche  was  a  primerole  and  a  piggesneyghe. 

For  eny  lord  have  liggyng  in  his  bedde, 

Or  yet  for  eny  good  yeman  to  wedde. 

Now  sir,  and  eft  sir,  so  bifel  the  cas, 
That  on  a  day  this  heende  Nicholas 
Fil  with  this  yonge  wyf  to  rage  and  pleye 
Whil  that  hir  housbond  was  at  Oseneye, 
As  clerkes  ben  ful  sotil  and  ful  queynte. 
And  pryvely  he  caught  hir  by  the  queynte,  oo 

And  seyde,  *  I-wis,  but  if  I  have  my  wille. 
For  derne  love  of  the,  lemman,  I  spille/ 
And  heeld  hir  harde  by  the  haunche  boones, 
And  seyde,  *  Lemman,  love  me  wel  at  ones. 
Or  I  wol  dye,  as  wisly  God  me  save.' 

And  sche  sprang  out  as  doth  a  colt  in  trave : 
And  with  hir  heed  sche  wriede  fast  awey. 
And  seyde,  '  I  wol  nat  kisse  the,  by  my  fey  ! 
Why  let  be,'  quod  sche,  '  lat  be  thou,  Nicholas 
Or  I  wol  crye  out  harrow*and  alias !  loo 

Do  wey  youre  handcs  for  youre  curtesye  ! ' 
This  Nicholas  gan  mercy  for  to  crye, 
And  spak  so  faire,  and  profred  him  so  faste, 
That  sche  hir  love  him  graunted  atte  laste. 


102  THE  CANTERBUKT  TALES. 

And  swor  hir  oth  by  seynt  Thomas  of  Kent, 
That  sche  woltie  be  at  his  commaundement, 
Whan  that  sche  may  hir  leysir  wel  aspye. 

*  Myn  housbond  is  so  ful  of  jelousie, 
That  but  ye  wayten  wel,  and  be  pryve, 

I  woot  right  wel  I  am  but  deed,'  quod  sche :      no 

*  Ye  mosten  be  ful  derne  as  in  this  caas.' 

*  Therof  ne  care  the  nought,'  quod  Nicholas : 

*  A  clerk  hath  litherly  byset  his  while. 
But  if  he  cowde  a  carpenter  bygyle.' 
And  thus  they  ben  acorded  and  i-sworn 
To  wayte  a  tyme,  as  I  have  told  biforn. 

Whan  Nicholas  hadde  doon  thus  every  del, 
And  thakked  hire  aboute  the  lendys  wel. 
He  kist  hir  sweet,  and  taketh  his  sawtrye, 
And  pleyeth  fast,  and  maketh  melodye.  120 

Than  fyl  it  thus,  that  to  the  parisch  chirche 
Cristes  owen  workes  for  to  wirche. 
This  goode  wyf  went  on  an  haly  day ; 
Hir  forheed  schon  as  bright  as  eny  day, 
So  was  it  waisschen,  whan  sche  leet  hir  werk. 

Now  ther  was  of  that  chirche  a  parisch  clerk, 
The  which  that  was  i-cleped  Absolon. 
CruUe  was  his  heer,  and  as  the  gold  it  schon. 
And  strowted  as  a  fan  right  large  and  brood ; 
Ful  streyt  and  evene  lay  his  joly  schood.  iso 

His  rode  was  reed,  his  eyghen  gray  as  goos. 
With  Powles  wyndowes  corven  in  his  schoos. 
In  his  hoses  reed  he  weAte  fetusly. 
I-clad  he  was  ful  smal  and  propurly, 
Al  in  a  kirtel  of  a  fyn  wachet, 
Schapen  with  goores  in  the  newe  get. 
And  therupon  he  had  a  gay  surplys. 

As  whyt  as  is  the  blosme  upon  the  rys. 
A  mery  child  he  was,  so  God  me  save ; 
Wei  couthe  he  lete  blood,  and  clippe  and  schave, 
And  make  a  chartre  of  lend  and  acquitaunce.     i4i 
In  twenty  manors  he  coude  skippe  and  daunce, 
After  the  scole  of  Oxenforde  tho, 
And  with  his  legges  casten  to  and  fro ; 
And  pleyen  songes  on  a  smal  rubible ; 
Ther-to  he  sang  som  tyme  a  lowde  quynyble. 
And  as  wel  coude  he  pleye  on  a  giterne. 
In  al  the  toun  nas  brewhous  ne  taverne 
That  he  ne  visitede  with  his  solas, 
Ther  as  that  any  gaylard  tapster  was.  150 

Bot  soth  to  say  he  was  somdel  squaymous 
Of  fartyng,  and  of  speche  daungerous. 
This  Absolon,  that  joly  was  and  gay, 
Goth  with  a  senser  on  the  haly  day, 
Sensing  the  wyves  of  the  parisch  faste  ; 
And  many  a  lovely  look  on  hem  he  caste, 
And  namely  on  this  carpenteres  wyf ; 
To  loke  on  hire  him  thought  a  mery  lyf ; 
Sche  was  so  propre,  sweete,  and  licorous. 
I  dar  wel  sayn,  if  sche  had</e  ben  a  mous,  i6o 

And  he  a  cat,  he  wold  hir  hent  anoon. 
This  parisch  clerk,  this  joly  Absolon, 
Hath  in  his  herte  such  a  love  longyng. 
That  of  no  wyf  ne  took  he  noon  offryng ; 
For  curtesy,  he  seyde,  he  wolde  noon, 
The  moone  at  night  ful  cleer  and  brighte  schoon, 
And  Absolon  his  giterne  hath  i-take. 
For  paramours  he  seyde  he  wold  awake. 
And  forth  ho  goth,  jolyf  and  amorous, 
Til  he  cam  to  the  carpenteres  hous,  no 

A  litel  after  the  cok  hadde  y-crowe, 
And  dressed  him  up  by  a  schot  wyndowe 
That  was  under  the  carpenteres  waUe. 
He  syngeth  in  his  voys  gentil  and  smalZe — 
'  Now,  deere  lady,  if  thi  wille  be, 
I  praye  yow  that  ye  wol  rewe  on  me.' 
Ful  wel  acordyng  to  his  gyternynge. 

This  carpenter  awook,  and  herde  him  synge, 
And  spak  unto  his  wyi,  and  sayde  anoon, 
*  What  Alisoun,  herestow  not  Absolon,  iso 

That  chaunteth  thus  under  oure  boures  wal  ? ' 
And  sche  answered  hir  housbond  therwithal, 
'  Yis,  God  woot,  Johan,  I  heere  it  every  del.' 

This  passeth  forth ;  what  wil  ye  bet  than  wel  ? 
Fro  day  to  day  this  joly  Absolon 
So  woweth  hire,  that  him  is  wo-bigon. 
He  waketh  al  the  night  and  al  the  day, 
To  kembe  his  lokkes  brode  and  made  him  gay. 
He  woweth  hire  by  mene  and  by  brocage. 
And  swor  he  wolde  ben  hir  owne  page.  i90 

He  syngeth  crowyng  as  a  nightingale ; 
And  sent  hire  pymerit,  meth,  and  spiced  ale. 
And  wafres  pypyng  hoot  out  of  the  gleede ; 
And  for  sche  was  of  toune,  he  profrede  meede. 
For  som  folk  wol  be  wonne  for  richesse. 
And  som  for  strokes,  som  for  gentillesse. 
Som  tyme,  to  schewe  his  lightnes  and  maistrye. 
He  pleyeth  Herodz  on  a  scaffold  hye. 
But  what  avayleth  him  as  in  this  caas  ? 
Sche  loveth  so  this  heende  Nicholas,  200 

That  Absolon  may  blowe  the  bukkes  horn ; 
He  ne  hadde  for  al  his  labour  but  a  skorn. 
And  thus  sche  maketh  Absolon  hir  ape, 

And  al  his  ernest  torneth  to  a  jape. 

Ful  soth  is  this  proverbe,  it  is  no  lye, 
Men  seyn  right  thus  alway,  the  neye  slye 
Maketh  the  ferre  leefe  to  be  loth. 
For  though  that  Absolon  be  wood  or  wroth, 
Bycause  that  he  fer  was  from  here  sight, 
This  Nicholas  hath  stonden  in  his  light.  210 

Now  here  the  wel,  thou  heende  Nicholas, 
For  Absolon  may  wayle  and  synge  alias. 

And  so  bifelle  it  on  a  Satyrday 
This  carpenter  was  gon  to  Osenay, 
And  heende  Nicholas  and  Alisoun 
Acordid  ben  to  this  conclusioun, 
That  Nicholas  schal  schapen  hem  a  wyle 
This  sely  jelous  housbond  to  begyle ; 
And  if  so  were  this  game  wente  aright, 
Sche  schulde  slope  in  his  arm  al  night,  220 

For  this  was  hire  desir  and  his  also. 
And  right  anoon,  withouten  wordes  mo. 
This  Nicholas  no  longer  wold  he  tarye, 
But  doth  ful  softe  into  his  chambur  carye 
Both  mete  and  drynke  for  a  day  or  tweye. 
And  to  hir  housbond  bad  hir  for  to  seye. 
If  that  he  axed  after  Nicholas, 
Sche  schulde  seye,  sche  wiste  nat  wher  he  was ; 
Of  al  that  day  sche  saw  him  nat  with  eye ; 
Sche  trowed  he  were  falle  in  som  maladye,        230 
For  no  cry  that  hir  mayden  cowde  him  calle 
He  nolde  answere,  for  nought  that  may  bifalle. 

Thus  passeth  forth  al  that  ilke  Satyrday, 
Thai  Nicholas  stille  in  his  chambre  lay. 
And  eet,  and  drank,  and  dede  what  him  leste 
Til  Soneday  the  sonne  was  gon  to  reste. 

This  sely  carpenter  hath  gret  mervaile 
Of  Nicholas,  or  what  thing  may  him  ayle, 
And  seyde,  '  I  am  adrad,  by  seynt  Thomas  ! 
It  etondeth  nat  aright  with  Nicholas ;  210 

God  schilde  that  he  deyde  sodeinly. 
This  world  is  now  ful  tykel  sikerly ; 
I  saugh  to-day  a  corps  y-born  to  chirche, 
That  now  on  Monday  last  I  saugh  him  wirche. 
Go  up/  quod  he  unto  his  knave,  '  anoon ; 
Clepe  at  his  dore,  and  knokke  with  a  stoon ; 
Loke  how  it  is,  and  telle  me  boldely.' 
This  knave  goth  him  up  ful  sturdily, 
And  at  the  chambir  dore  whil  that  he  stood. 
He  cryed  and  knokked  as  that  he  were  wood  ;  250 
'  What  how  ?  what  do  ye,  mayster  Nicholay  ! 
How  may  ye  slepen  al  this  longe  day  ?' 
But  al  for  nought,  he  herde  nat  0  word. 
An  hole  he  fond  right  lowe  upon  a  boord, 
Ther  as  the  cat  was  wont  in  for  to  creepe. 
And  at  that  hole  he  loked  in  ful  deepe, 
And  atte  laste  he  hadde  of  him  a  sight. 
This  Nicholas  sat  ever  gapyng  upright. 
As  he  hadcZe  loked  on  the  newe  moone. 
Adoun  he  goth,  and  tolde  his  mayster  soone,      260 
In  what  aray  he  sawh  this  ilke  man. 
This  carpenter  to  blessen  him  bygan. 
And  seyde,  '  Now  help  us,  seynte  Frideswyde  ! 
A  man  woot  litel  what  him  schal  betyde. 
This  man  is  falle  with  his  astronomye 
In  som  woodnesse,  or  in  som  agonye. 
I  thought  ay  wel  how  that  it  schulde  be. 
Men  schulde  nought  knowe  of  Goddes  pryvyte. 
Ye !  blessed  be  alwey  a  lewed  man, 

That  nat  but  oonly  his  bileeve  can.  270 

So  ferde  another  clerk  with  astronomye  ; 

He  walked  in  the  feeldes  for  to  prye 

Upon  the  sterres,  what  ther  schulde  bifalle, 

Til  he  was  in  a  marie  pit  i-falle. 

He  saugh  nat  that.     But  yet,  by  seint  Thomas  ! 

Me  reweth  sore  for  heende  Nicholas ; 

He  schal  be  ratyd  of  his  studyyng, 

If  that  I  may,  by  Jhesu  heven  kyng ! 

Gete  me  a  staf,  that  I  may  underspore, 

Whil  that  thou,  Robyn,  hevest  up  the  dore :       2so 

He  schal  out  of  his  studyyng,  as  I  gesse.' 

And  to  the  chambir  dore  he  gan  him  dresse. 

His  knave  was  a  strong  karl  for  the  noones, 

And  by  the  hasp  he  haf  it  up  at  oones ; 

And  in  the  floor  the  dore  fil  doun  anoon. 

This  Nicholas  sat  stille  as  eny  stoon, 

And  ever  he  gapyed  up-ward  to  the  eyr. 

This  carpenter  wende  he  were  in  despeir, 

And  hent  him  by  the  schuldres  mightily, 

And  schook  him  harde,  and  cryede  spitously,     290 

'  What,  Nicholas  ?  what  how,  man  ?  loke  adoun ; 

Awake,  and  thynk  on  Cristes  passioun. 

I  crowche  the  from  elves  and  from  wightcs.' 

Therwith  the  night-spel  seyde  he  anon  rightes, 

On  the  foure  halves  of  the  hous  aboute, 

And  on  the  threisshfold  of  the  dore  withoute. 

*  Lord  Jhesu  Crist,  and  seynte  Benedight, 

Blesse  this  hous  from  every  wikkede  wight, 

Fro  nyghtes  mare  werye  the  with  Pater- noster ; 

Wher  wonestow  now,  seynte  Petres  soster  ?'      300 

And  atte  laste,  heende  Nicholas 

Gan  for  to  syke  sore,  and  seyde,  '  Alias ! 

Schal  al  the  wojrld  be  lost  eftsones  now  ? ' 
This  carpenter  answerde,  '  What  seystow  ? 
What?  thenk  on  God,  as  we  doon,  men  that  swynke.' 
This  Nicholas  answerde,  '  Fette  me  drynke ; 
And  after  wol  I  speke  in  pryvyte 
Of  certeyn  thing  that  toucheth  the  and  me  ; 
I  wol  telle  it  non  other  man  certayn.' 
This  carpenter  goth  forth,  and  comth  agayn,      3io 
And  brought  of  mighty  ale  a  large  quart. 
Whan  ech  of  hem  y-dronken  had  his  part. 
This  Nicholas  his  dore  gan  to  schitte. 
And  dede  this  carpenter  doun  by  him  sitte, 
And  seide,  '  Johan,  myn  host  ful  leve  and  deere. 
Thou  schalt  upon  thy  trouthe  swere  me  heere, 
That  to  no  wight  thou  schalt  this  counsel  wreye. 
For  it  is  Cristes  counsel  that  I  seye. 
And  if  thou  telle  it  man,  thou  art  forlore ;, 
For  this  vengaunce  thou  schalt  han  therfore,      3.0 
That  if  thou  wreye  me,  thou  schalt  be  wood/ 
'  Nay,  Crist  forbede  it  for  his  holy  blood ! ' 
Quod  tho  this  sely  man,  *  I  am  no  labbe, 
Though  I  it  say,  I  am  nought  leef  to  gabbe. 
Say  what  thou  wolt,  I  schal  it  never  telle 
To  child  ne  wyf,  by  him  that  harwed  helle! ' 

'  Now,  Johan,'  quod  Nicholas,'  '  I  wol  not  lye  : 
I  have  i-founde  in  myn  astrologye. 
As  I  have  loked  in  the  moone  bright, 
That  now  on  Monday  next,  at  quarter  night,      330 
Schal  falle  a  reyn,  and  that  so  wilde  and  wood. 
That  half  so  gret  was  never  Noes  flood. 
This  worlde,'  he  seyde,  '  more  than  an  hour 
Schal  ben  i-dreynt,  so  hidous  is  the  schour  : 
Thus  schal  mankynde  drench,  and  leese  his  lyf.' 

This  carpenter  answered,  '  Alias,  my  wyf ! 
And  shal  she  drenche  ?  alias,  m jn  Alisoun  ! ' 
For  sorwe  of  this  he  fel  almost  adoun. 
And  seyde,  *  Is  ther  no  remedy  in  this  caas  ? ' 

*  Why  yis,  for  Gode,'  quod  heende  Nicholas ;      340 

*  If  thou  wolt  werken  aftir  lore  and  reed ; 
Thou  maist  nought  worke  after  thin  owen  heed. 
For  thus  seith  Salomon,  that  was  ful  trewe  , 
Werke  by  counseil,  and  thou  schalt  nat  rewe. 
And  if  thou  worken  wolt  by  good  counsail, 

I  undertake,  withouten  mast  and  sail, 

Yet  schal  I  saven  hir,  and  the,  and  me. 

Hastow  nat  herd  how  saved  was  Noe, 

Whan  that  our  Lord  hadde  warned  him  biforn, 

That  al  the  world  with  watir  schulde  be  lorn?' 

'  Yis,'  quod  this  carpenter,  '  ful  yore  ago,'  351 

'  Hast  ow  nought  herd,'  quod  Nicholas,  *  also 

The  sorwe  of  Noe  with  his  felaschipe. 

That  he  hadde  or  he  gat  his  wyf  to  schipe  ? 

Him  hadde  wel  lever,  I  dar  wel  undertake. 

At  thilke  tyme,  than  alle  his  wetheres  blake, 

That  sche  hadde  a  schip  hirself  allone. 

And  therfore  wostow  what  is  best  to  doone  ? 

This  axeth  hast,  and  of  an  hasty  thing 

Men  may  nought  preche  or  make  taryyng  360 

Anon  go  gete  us  fast  into  this  in 

A  knedyng  trowh  or  elles  a  kemelyn. 

For  ech  of  us ;  but  loke  that  they  be  large, 

In  which  that  we  may  rowe  as  in  a  barge, 

And  have  therin  vitaille  suffisant 

But  for  o  day ;  fy  on  the  remenant ; 

The  water  schal  aslake  and  gon  away 

Aboute  prime  upon  the  nexte  day. 

But  Robyn  may  not  wite  of  this,  thy  knave, 

Ne  ek  thy  mayde  Gille  I  may  not  save ;  370 

Aske  nought  why ;  for  though  thou  aske  me, 

I  wol  nat  tellen  Goddes  pryvete. 

Sufficeth  the,  but  if  that  thy  wittes  madde, 

To  have  as  gret  a  grace  as  Noe  hadde. 

Thy  wyf  schal  I  wel  saven  out  of  doute. 

Go  now  thy  wey,  and  speed  the  heer  aboute ; 

And  whan  thou  hast  for  hir,  and  the,  and  me, 

I-goten  us  this  knedyng  tubbes  thre, 

Than  schalt  thou  hange  hem  in  the  roof  ful  hie, 

That  no  man  of  oure  purveaunce  aspye ;  aso 

And  whan  thou  thus  hast  doon  as  I  have  seyd, 

And  hast  our  vitaille  faire  in  hem  y-leyd, 

And  eek  an  ax  to  smyte  the  corde  a-two 

Whan  that  the  water  ^meth,  that  we  may  goo. 

And  broke  an  hole  an  hye  upon  the  gable 

Into  the  gardyn  ward  over  the  stable. 

That  we  may  frely  passen  forth  oure  way, 

Whan  that  the  grete  schour  is  gon  away ; 

Than  schaltow  swymme  as  mery,  I  undertake, 

As  doth  the  white  doke  aftir  hir  drake ;  aDo 

Than  wol  I  clepe.  How  Alisoun,  how  Jon,^ 

Beoth  merye,  for  the  flood  passeth  anon. 

And  thou  wolt  seye,  Heyl,  maister  Nicholay, 

Good  morn,  I  see  the  wel,  for  it  is  day. 

And  than  schul  we  be  lordes  al  oure  lyf 

Of  al  the  world,  as  Noe  and  his  wyf. 

But  of  00  thing  I  warne  the  ful  right, 

Be  wel  avysed  of  that  ilke  nyght. 

That  we  ben  entred  into  schippes  boord, 

That  non  of  us  ne  speke  not  a  word,  400 

Ne  clepe  ne  crye,  but  be  in  his  preyere. 

For  it  is  Goddes  owne  heste  deere. 
Thy  wyf  and  thou  most  hangen  fer  a-twynne, 
For  that  bitwixe  you  schal  be  no  synne, 
No  more  in  lokyng  than  ther  schal  in  dede. 
This  ordynaunce  is  seyd ;  so  God  me  speede. 
To  morwe  at  night,  whan  men  ben  aslepe, 
Into  our  knedyng  tubbes  wol  we  crepe. 
And  sitte  ther,  abydyng  Goddes  grace. 
Go  now  thy  way,  I  have  no  longer  space  410 

To  make  of  this  no  longer  sermonyng ; 
Men  seyn  thus,  send  the  wyse,  and  sey  no  thing ; 
Thou  art  so  wys,  it  needeth  nat  the  teche. 
Go,  save  oure  lyf,  and  that  I  the  byseche/ 
This  seely  carpenter  goth  forth  his  way, 
Ful  ofte  he  seyd,  '  Alias,  and  weylaway ! ' 
And  to  his  wyf  he  told  his  pryvete. 
And  sche  was  war,  and  knew  it  bet  than  he. 
What  al  this  queinte  caste  was  for  to  seye. 
But  natheles  sche  ferd  as  sche  schulde  deye,      420 
And  seyde,  '  Alias  !  go  forth  thy  way  anoon. 
Help  us  to  skape,  or  we  be  ded  echon. 
I  am  thy  verray  trewe  wedded  wyf; 
Go,  deere  spouse,  and  help  to  save  oure  lyf.' 
Lo,  which  a  gret  thing  is  affeccioun  ! 
A  man  may  dye  for  ymaginacioun. 
So  deepe  may  impressioun  be  take. 
This  seely  carpenter  bygynneth  quake ; 
Him  thenkcth  verrayly  that  he  may  se 
Noes  flood  come  walking  as  the  see  430 

To  drenchen  Alisoun,  his  hony  deere. 
He  weepeth,  wayleth,  he  maketh  sory  cheere ; 
He  siketh,  with  ful  many  a  sory  svvough, 
And  goth,  and  geteth  him  a  knedyng  trough, 

And  after  that  a  tubbe,  and  a  kymelyn, 

And  pryvely  he  sent  hem  to  his  in, 

And  heng  hem  in  the  roof  in  pryvete. 

His  owne  honde  than  made  he  laddres  thre, 

To  clymben  by  the  ronges  and  the  stalkes 

Unto  the  tubbes  hangyng  in  the  balkes ;  440 

And  hem  vitaylede,  bothe  trough  and  tubbe, 

With  breed  and  cheese,  with  good  ale  in  a  jubbe, 

Suffisyng  right  ynough  as  for  a  day. 

But  or  that  he  hadtZe  maad  al  this  array, 

He  sent  his  knave  and  eek  his  wenche  also 

Upon  his  neede  to  Londone  for  to  go. 

And  on  the  Monday,  whan  it  drew  to  nyght, 

He  schette  his  dore,  withouten  candel  light, 

And  dressed  al  this  thing  as  it  schulde  be. 

And  schortly  up  they  clumben  alle  thre.  450 

They  seten  stille  wel  a  forlong  way : 

*  Now,  Pater  noster,  clum,'  quod  Nicholay, 

And  '  clum,'  quod  Jon,  and  '  clum,'  quod  Alisoun . 

This  carpenter  seyd  his  devocioun, 

And  stille  he  sitt,  and  byddeth  his  prayere, 

Ay  waytyng  on  the  reyn,  if  he  it  heere. 

The  deede  sleep,  for  verray  busynesse, 

Fil  on  this  carpenter,  right  as  I  gesse, 

Abowten  courfew  tyme,  or  litel  more. 

For  travail  of  his  goost  he  groneth  sore,  460 

And  eft  he  routeth,  for  his  heed  myslay. 

Doun  of  the  laddir  stalketh  Nicholay, 

And  Alisoun  ful  softe  adoun  hir  spedde. 

Withouten  wordes  mo  they  goon  to  bedde ; 

Ther  as  the  carpenter  was  wont  to  lye, 

Ther  was  the  revel  and  the  melodye. 

And  thus  lith  Alisoun  and  Nicholas, 

In  busjTiesse  of  myrthe  and  of  solas, 

Til  that  the  belles  of  laudes  gan  to  rynge, 

And  freres  in  the  chauncel  gan  to  synge.  470 

This  parissch  clerk,  this  amerous  Absolon, 
That  is  for  love  so  harde  and  woo  bygon, 
Upon  the  Monday  was  at  Osenaye 
With  company,  him  to  desporte  and  playe ; 
And  axed  upon  caas  a  cloysterer 
Ful  pryvely  after  the  carpenter  ; 
And  he  drough  him  apart  out  of  the  chirche, 
And  sayde,  '  Nay,  I  say  him  nat  here  wirche 
Syn  Satirday :  I  trow  that  he  be  went 
For  tymber,  ther  our  abbot  hath  him  sent.         480 
For  he  is  wont  for  tymber  for  to  goo, 
And  dwellen  at  the  Graunge  a  day  or  tuo. 
Or  elles  he  is  at  his  hous  certayn. 
Wher  that  he  be,  I  can  nat  sothly  sayn.' 

This  Absolon  ful  joly  was  and  light. 
And  thoughte,  '  Now  is  tyme  to  wake  al  night. 
For  sikerly  I  sawh  him  nought  styrynge 
Aboute  his  dore,  syn  day  bigan  to  sprjnge. 
So  mote  I  thryv-e,  I  schal  at  cokkes  crowe 
Ful  pryvely  go  knokke  at  his  wyndowe,  490 

That  stant  ful  lowe  upon  his  bowres  wal ; 
To  Alisoun  than  wol  I  tellen  al 
My  love-longyng ;  for  yet  I  schal  not  mysse 
That  atte  leste  wey  I  schal  hir  kisse. 
Som  manor  comfort  schal  I  have,  parfay  I 
My  mouth  hath  icched  al  this  longe  day ; 
That  is  a  signe  of  kissyng  atte  leste. 
Al  nyght  I  mette  eek  I  was  at  a  feste. 
Therfore  I  wol  go  slope  an  hour  or  tweye, 
And  al  the  night  than  wol  I  wake  and  pleye.'    500 

VOL.  II.  I 

Whan  that  the  firste  cok  hath  crowe,  anoon 

Up  ryst  this  jolyf  lover  Absolon, 

And  him  arrayeth  gay,  at  poynt  devys. 

But  first  he  cheweth  greyn  and  lycoris, 

To  smeUen  swete,  or  he  hadde  kempt  his  heere. 

Under  his  tunge  a  trewe  love  he  beere, 

For  therby  wende  he  to  be  gracious. 

He  rometh  to  the  carpenteres  hous, 

And  stille  he  stant  under  the  sehot  wyndowe ; 

Unto  his  brest  it  raught,  it  was  so  lowe ;  sio 

And  softe  he  cowhith  with  a  semysoun : 

'  What  do  ye,  honycomb,  swete  Alisoun  ? 

My  fayre  bryd,  my  swete  cynamome. 

Awake,  lemman  myn,  and  speketh  to  me. 

Ful  litel  thynke  ye  upon  my  wo, 

That  for  youre  love  I  swelte  ther  I  go. 

No  wonder  is  if  that  I  swelte  and  swete, 

I  morne  as  doth  a  lamb  after  the  tete. 

I-wis,  lemman,  I  have  such  love-longyng, 

That  like  a  turtil  trewe  is  my  moornyng.  520 

I  may  not  ete  no  more  than  a  mayde.' 

'  Go  fro  the  wyndow,  jakke  fool,'  sche  sayde  ; 
'  As  help  me  God,  it  wol  not  be,  compaine. 
I  love  another,  and  elles  were  I  to  blame, 
Wei  bet  than  the,  by  Jhesu,  Absolon. 
Go  forth  thy  wey,  or  I  wol  cast  a  stoon  ; 
And  let  me  slepe,  a  twenty  devel  way ! ' 
'  Alias  ! '  quod  Absolon,  '  and  weylaway  ! 
That  trewe  love  was  ever  so  ylle  bysett ; 
Thanne  kisseth  me,  syn  it  may  be  no  bett,  5.30 

For  Jesus  love,  and  for  the  love  of  me.' 
'  Wilt  thou  than  go  thy  wey  therwith  ? '  quod  sche. 
'  Ye,  certes,  lemman,'  quod  this  Absolon. 

'  Than  mak  the  redy/  quod  sche,  '  I  come  anon/ 
This  Absolon  doun  sette  him  on  his  knees, 
And  seide,  *  I  am  a  lord  at  alle  degrees ; 
For  after  this  I  hope  ther  cometh  more ; 
Lemman,  thy  grace,  and,  swete  bryd,  thyn  ore.' 
The  wyndow  sche  undyd,  and  that  in  hast ; 
*Have  doon,'  quod  sche,  'com  of,  and  speed  the 

fast,  640 

Lest  that  our  neygheboures  the  aspye.' 

This  Absolon  gan  wipe  his  mouth  ful  drye, 

Derk  was  the  night  as  picche  or  as  a  cole, 

Out  atte  wyndow  putte  sche  hir  hole : 

And  Absolon  him  fel  no  bet  ne  wers. 

But  with  his  mouth  he  kist  hir  naked  ers 

Ful  savorly.     Whan  he  was  war  of  this, 

Abak  he  sterte,  and  thought  it  was  amys, 

For  wel  he  wist  a  womman  hath  no  herd. 

He  felt  a  thing  al  rough  and  long  i-herd,  550 

And  seyde,  *  Fy,  alias  !  what  have  I  do  ?  ' 

'  Te-hee ! '  quod  sche,  and  clapte  the  wyndow  to ; 

And  Absolon  goth  forth  a  sory  paas. 

*  A  herd,  a  herd  ! '  quod  heende  Nicholas ; 

'  By  Goddes  corps,  this  game  goth  fair  and  wel.' 
This  seely  Absolon  herd  every  del, 
And  on  his  lippe  he  gan  for  angir  byte ; 
And  to  himself  he  seyde,  '  I  schal  the  quyte.' 

Who  rubbith  now,  who  froteth  now  his  lippes 
With  dust,  with  sand,  with  straw,  with  cloth,  with 
chippes,  560 

But  Absolon  ?  that  seith  ful  ofte,  '  AUaa, 
My  soule  bytake  I  unto  Sathanas ! 
But  me  were  lever  than  alle  this  toun,'  quod  he, 

*  Of  this  dispit  awroken  for  to  be. 

Alias  ! '  quod  he,  '  alias !  I  nadde  ?/-bleynt!' 

His  hoote  love  was  cold,  and  al  i-queint. 

For  fro  that  tyme  that  he  hadde  kist  her  ers. 

Of  paramours  ne  sette  he  nat  a  kers. 

For  he  was  helyd  of  his  maledye  ; 

Ful  ofte  paramours  he  gan  deffye,  570 

And  wept  as  doth  a  child  that  is  i-bete. 

A  softe  paas  went  he  over  the  strete 

Unto  a  smyth,  men  clepith  daun  Gerveys, 

That  in  his  forge  smythede  plowh-harneys  ; 

He  scharpeth  schar  and  cultre  bysily. 

This  Absolon  knokketh  al  esily. 

And  seyde,  '  Unc?o,  Gerveys,  and  that  anoon.' 

'  What,  who  art  thou  ?'     ^t  am  I  Absolon.' 

'  What  ?     Absolon,  what  for  Cristes  swete  tree  ! 

Why  ryse  ye  so  rathe?  benedicite,  im 

What  eyleth  you?  some  gay  gurl,  God  it  woot, 

Hath  brought  you  thus  upon  the  verytrot ; 

By  seinte  Noet !  ye  wote  wel  what  I  mene.' 

This  Absolon  ne  roughte  nat,  a  bene 

Of  al  this  pley,  no  word  agayn  he  yaf ; 

For  he  hadde  more  tow  on  his  distaf 

Than   Gerveys  knew,  and  seyde,  '  Freend  so 

deere. 
That  bote  cultre  in  the  chymney  heere 
As  lene  it  me,  I  have  therwith  to  doone ; 
I  wol  it  bring  agayn  to  the  ful  soone.'  590 

Gerveys  answerde,  *  Certes,  were  it  gold. 
Or  in  a  poke  nobles  al  untold. 
Ye  schul  him  have,  as  I  am  trewe  smyth. 
Ey,  Cristes  fote !  what  wil  ye  do  therwith  ? ' 
'Therof,'  quod  Absolon,  'be  as  be  may; 
I  schal  wel  telle  it  the  to  morwe  day ; ' 

And  caughte  the  cultre  by  the  colde  stele. 

Ful  soft  out  at  the  dore  he  gan  it  stele, 

And  wente  unto  the  carpenteres  wal. 

He  cowheth  first,  and  knokketh  ther withal         6oo 

Upon  the  wyndow,  right  as  he  dede  er. 

This  Alisoun  answerde,  '  Who  is  ther 

That  knokketh  so  ?     I  warant  it  a  theef.' 

'  Why  nay,'  quod  he,  'God  woot,  my  sweete  leef, 

I  am  thyn  Absolon,  o  my  derlyng. 

Of  gold,'  quod  he,  *  I  have  the  brought  a  ryng ; 

My  mooder  yaf  it  me,  so  God  me  save  ! 

Ful  fyn  it  is,  and  therto  wel  i-grave ; 

This  wol  I  yive  the,  if  thou  me  kisse.' 

This  Nicholas  was  risen  for  to  pysse,  6io 

And  thought  he  wold  amenden  al  the  jape, 

He  schulde  kisse  his  ers  or  that  he  skape. 

And  up  the  wyndow  dyde  he  hastily, 

And  out  his  ers  putteth  he  pryvely 

Over  the  buttok,  to  the  haunche  bon. 

And  therwith  spak  this  clerk,  this  Absolon, 

*  Spek,  sweete  bryd,  I  wot  nat  wher  thou  art.' 

This  Nicholas  anon  let  flee  a  fart. 

As  gret  as  it  hadcZe  ben  a  thundir  dent. 

And  with  that  strook  he  was  almost  i-blent ;      620 

And  he  was  redy  with  his  yren  hoot. 

And  Nicholas  amid  the  ers  he  smoot. 

Of  goth  the  skyn  an  hande  brede  aboute. 

The  hoote  cultre  brente  so  his  toute ; 

And  for  the  smert  he  wende  for  to  dye ; 

As  he  were  wood,  anon  he  gan  to  crye, 

'  Help,  watir,  watir,  help,  for  Goddes  herte !' 

This  carpenter  out  of  his  slumber  sterte. 

And  herd  on  crye  watir,  as  he  wer  wood. 

He  thought,  '  Alias,  for  now  cometh  Noes  flood  ! ' 
He  sit  him  up  withoute  wordes  mo,  esi 

And  with  his  ax  he  smot  the  corde  a-two ; 
And  doun  he  goth ;  he  fond  nowthir  to  selle 
No  breed  ne  ale,  til  he  com  to  the  selle 
Upon  the  floor,  and  ther  aswoun  he  lay. 
Up  styrt  hir  Alisoun,  and  Nicholay, 
And  cryden,  '  out  and  harrow !'  in  the  strete. 
The  neygheboures  bothe  smal  and  grete, 
In  ronnen,  for  to  gauren  on  this  man, 
That  yet  aswowne  lay,  bothe  pale  and  wan  ;       640 
For  with  the  fal  he  brosten  had  his  arm. 
But  stond  he  muste  to  his  owne  harm. 
For  whan  he  spak,  he  was  anon  born  doun 
With  heende  Nicholas  and  Alisoim. 
They  tolden  every  man  that  he  was  wood ; 
He  was  agast  and  feerd  of  Noes  flood 
Thurgh  fantasie,  that  of  his  vanite 
He  hadde  i-bought  him  knedyng  tubbes  thre, 
And  hadde  hem  hanged  in  the  roof  above ; 
And  that  he  preyed  hem  for  Goddes  love  650 

To  sitten  in  the  roof  par  compaignye. 
The  folk  gan  lawhen  at  his  fantasye ; 
Into  the  roof  they  kyken,  and  they  gape, 
And  torne  al  his  harm  into  a  jape. 
For  whatsoever  the  carpenter  answerde, 
Hit  was  for  nought,  no  man  his  resoun  herde. 
With  othis  greet  he  was  so  sworn  adoun, 
That  he  was  holden  wood  in  al  the  toun. 
For  every  clerk  anon  right  heeld  with  othir  ; 
They   seyde,    '  The   man   was    wood,    my    leeve 
brother ;'  66o 

And  every  man  gan  lawhen  at  his  stryf. 

Thus  swyved  was  the  carpenteres  wyf 
For  al  his  kepyng  and  his  geloiisye  ; 
And  Absolon  hath  kist  hir  nethir  ye ; 
And  Nicholas  is  skaldid  in  his  towte. 
This  tale  is  doon,  and  God  save  al  the  route. 

THE  PROLOGE  OF  THE  REEVE. 


HAN  folk  hadde  lawhen  of  this  nyce 
caas 
Of  Absolon  and  heende  Nicholas, 
Dyverse  folk  dyversely  they  seyde, 

But  for  the  moste  part  they  lowh  and  pleyde ; 

Ne  at  this  tale  I  sawh  no  man  him  greve, 

But  it  were  oonly  Osewald  the  Reeve. 

Bycause  he  was  of  carpentrye  craft, 

A  litel  ire  is  in  his  herte  laft ; 

He  gan  to  grucche  and  blamed  it  a  lite. 

'  So  theek/  quod  he, '  ful  wel  eoude  I  the  quyte  lo 

With  bleryng  of  a  prowd  mylleres  ye, 

If  that  me  luste  speke  of  ribaudye. 

But  yk  am  old ;  me  list  not  pleye  for  age ; 

Gras  tyme  is  doon,  my  foddir  is  now  forage. 

My  whyte  top  writeth  myn  olde  yeeres ; 

Myn  hert  is  al  so  moulyd  as  myn  heeres ; 

But  yit  I  fare  as  doth  an  open-ers ; 

That  ilke  fruyt  is  ever  longer  the  wers, 

Til  it  be  rote  in  mullok  or  in  stree. 

We  olde  men,  I  drede,  so  fare  we,  20 

Til  we  be  roten,  can  we  nat  be  rype ; 

We  hoppen  alway,  whil  the  world  wol  pype ; 

For  in  oure  wil  ther  stiketh  ever  a  nayl, 

To  have  an  hoor  heed  and  a  greene  tayl. 

As  hath  a  leek ;  for  though  oure  might  be  doon. 

Oure  wil  desireth  folye  ever  in  oon ; 

For  whan  we  may  nat  do,  than  wol  we  speke, 

Yet  in  oure  aisshen  old  is  fyr  i-reke. 

Foure  gledys  have  we,  which  I  schal  devyse, 

Avanting,  lyyng  angur,  coveytise.  30 

This  foure  sparkys  longen  unto  eelde. 

Oure  olde  lymes  mo  wen  be  unweelde, 

But  wil  ne  schal  nat  fayle  us,  that  is  soth. 

And  yet  I  have  alwey  a  coltes  toth, 

As  many  a  yeer  as  it  is  passed  henne, 

Syn  that  my  tappe  of  lyf  bygan  to  renne. 

For  sikirlik,  whan  I  was  born,  anon 

Deth  drough  the  tappe  of  lyf,  and  leet  it  goon  ; 

And  now  so  longe  hath  the  tappe  i-ronne, 

Til  that  almost  al  empty  is  the  tonne.  40 

The  streem  of  lyf  now  droppeth  on  the  chymbe. 

The  sely  tonge  may  wel  rynge  and  chimbe 

Of  wrecchednes,  that  passed  is  ful  yoore : 

With  olde  folk,  sauf  dotage,  is  no  more.' 

Whan   that   oure   Host   hadde   herd  this  ser- 
monyng. 
He  gan  to  speke  as  lordly  as  a  kyng. 
And  seyde,  '  What  amounteth  al  this  wit  ? 
What  ?  schul  we  speke  al  day  of  holy  wryt  ? 
The  devyl  made  a  reve  for  to  preche, 
Or  of  a  sowter,  schipman  or  a  leche.  50 

Sey  forth  thi  tale,  and  tarye  nat  the  tyme ; 
Lo  heer  is  Depford,  and  it  is  passed  prime ; 
Lo  Grenewich,  ther  many  a  schrewe  is  inne ; 
It  were  al  tyme  thi  tale  for  to  bygynne.' 

'  Now,  sires,'  quod  this  Osewold  the  Reeve, 
'  I  pray  yow  alle,  that  noon  o'f  you  him  greeve, 
Though  I  answere,  and  somwhat  sette  his  howve, 

For  leeful  is  with  force  force  to  showve. 
This  dronken  Myllere  hath  i-tolde  us  heer, 
How  that  bygiled  was  a  carpenter, 
Peraventure  in  scorn,  for  I  am  oon ; 
And  by  your  leve,  I  schal  him  quyte  anoon. 
Right  in  his  cherles  termes  wol  I  speke ; 
I  praye  to  God  his  nekke  mot  to-breke ! 
He  can  wel  in  myn  eye  seen  a  stalke, 
But  in  his  owne  he  can  nought  seen  a  balke.' 

'T  Trompyngtoun,  nat  fer  fro  Cante- 

brigge, 
Ther  goth  a  brook,  and  over  that  a 

brigge, 

Upon  the  whiche  brook  ther  stant  a  melle : 
And  this  is  verray  sothe  that  I  you  telle. 
A  meller  was  ther  dwellyng  many  a  day, 
As  eny  pecok  he  was  prowd  and  gay  ; 
Pipen  he  coude,  and  fissh,  and  nettys  beete, 
And  turne  cuppes,  wrastle  wel,  and  scheete. 
Ay  by  his  belt  he  bar  a  long  panade,' 
And  of  a  swerd  ful  trenchaunt  was  the  blade,      n 
A  joly  popper  bar  he  in  his  pouche ; 
Ther  was  no  man  for  perel  durst  him  touche. 
A  Scheffeld  thwitel  bar  he  in  his  hose. 
Round  was  his  face,  and  camois  was  his  nose. 
As  pyled  as  an  ape  was  his  skulle. 

He  was  a  market-beter  at  the  fulle. 

Ther  diirste  no  wight  hand  upon  him  legge, 

That  he  ne  swor  anon  he  sehuld  abegge. 

A  theef  he  was,  for-soth,  of  corn  and  mele, 
And  that  a  sleigh,  and  usyng  for  to  stele.  20 

His  name  was  hoote  deynous  Symekyn. 
A  wyf  he  hadde,  come  of  noble  kyn ; 
The  persoun  of  the  toun  hir  fader  was. 
With  hire  he  yaf  ful  many  a  panne  of  bras, 
For  that  Symkyn  sehuld  in  his  blood  allye. 
Sche  was  i-fostryd  in  a  nonnerye ; 
For  Symkyn  wolde  no  wyf,  as  he  sayde 
But  sche  were  wel  i-norissched  and  a  mayde, 
To  saven  his  estaat  and  yomanrye. 
And  sche  was  proud  and  pert  as  is  a  pye.  so 

A  ful  fair  sighte  was  ther  upon  hem  two ; 
On  haly  dayes  bifore  hir  wold  he  go 
With  his  typet  y-bounde  about  his  heed ; 
And  sche  cam  aftir  in  a  gyte  of  reed, 
And  Symkyn  hadde  hosen  of  the  same. 
Ther  durste  no  wight  clepe  hir  but  madame  ; 
Was  noon  so  hardy  walkyng  by  the  weye. 
That  with  hir  dorste  rage  or  elles  pleye. 
But  if  he  wolde  be  slayn  of  Symekyn 
With  panade,  or  with  knyf,  or  boydekyn  ;  40 

For  gelous  folk  ben  perilous  everemo, 
Algate  they  wolde  here  wyves  wende  so. 
And  eek  for  sche  was  somdel  smoterlich, 
Sche  was  as  deyne  as  water  in  a  dich. 
As  ful  of  hokir,  and  of  bissemare. 
Hir  thoughte  ladyes  oughten  hir  to  spare. 
What  for  hir  kynreed  and  hir  nortelrye, 
That  sche  hadc?e  lerned  in  the  nonnerye. 


124  THE  CANTERBURf  TALES. 

0  doughter  hadden  they  betwix  hem  two. 
Of  twenti  yeer,  withouten  eny  mo,  so 

Savyng  a  child  that  was  of  half  yer  age 
In  cradil  lay,  and  was  a  proper  page. 
This  wenche  thikke  and  wel  i-growen  was, 
With  camoys  nose,  and  eyghen  gray  as  glas  ; 
And  buttokkes  brode,  and  brestes  round  and  hye. 
But  right  fair  was  hir  heer,  I  wol  nat  lye. 
The  persoun  of  the  toun,  for  sche  was  feir. 
In  purpos  was  to  maken  hir  his  heir, 
Bothe  of  his  catel  and  his  mesuage. 
And  straunge  made  it  of  hir  marlage.  60 

His  purpos  was  to  bystowe  hir  hye 
Into  som  worthy  blood  of  ancetrye ; 
For  holy  chirche  good  moot  be  despendid 
On  holy  chirche  blood  that  is  deseendid. 
Therfore  he  wolde  his  joly  blood  honoure, 
Though  that  he  schulde  holy  chirche  devoure. 
Gret  soken  hadde  this  meller,  oute  of  doute, 
With  whete  and  malt,  of  al,  the  londe  aboute ; 
And  namely  ther  was  a  gret  coUegge, 
Men  clepe  it  the  Soler-halle  of  Cantebregge,        70 
Ther  was  here  whete  and  eek  here  malt  i-grounde. 
And  on  a  day  it  happed  on  a  stounde, 
Syk  lay  the  mauncyple  on  a  maledye. 
Men  wenden  wisly  that  he  schulde  dye ; 
For  which  this  meller  stal  both  mele  and  corn 
A  thousend  part  more  than  byforn. 
For  ther  biforn  he  stal  but  curteysly ; 
But  now  he  is  a  theef  outrageously. 
For  which  the  wardeyn  chidde  and  made  fare. 
But  therof  sette  the  meller  not  a  tare  ;  so 

He  crakkede  boost,  and  swor  it  was  nat  so. 

Thanne  weren  there  poore  scoleres  tuo, 

That  dwelten  in  the  halle  of  which  I  seye ; 

Testyf  they  were,  and  lusty  for  to  pleye ; 

And,  oonly  for  here  mirthe  and  reveh'ye, 

Uppon  the  wardeyn  bysily  they  crye, 

To  yeve  hem  leve  but  a  litel  stounde 

To  go  to  melle  and  see  here  corn  i-grounde ; 

And  hardily  they  dursten  ley  here  nekke, 

The  meller  schidde  nat  stel  hem  half  a  pekke      90 

Of  corn  by  sleighte,  ne  by  force  hem  reve. 

And  atte  last  the  wardeyn  yaf  hem  leve. 

Johan  hight  that  oon,  and  Alayn  hight  that 

other ; 
Of  0  toun  were  they  born  that  highte  Strothir, 
Fer  in  the  North,  I  can  nat  telle  where. 
This  Aleyn  maketh  redy  al  his  gere, 
And  on  an  hors  the  sak  he  cast  anoon : 
Forth  goth  Aleyn  the  clerk,  and  also  Jon, 
With  good  swerd  and  with  bocler  by  her  side. 
Johan  knew  the  way,  that  hem  needith  no  gyde ; 
And  at  the  mylle  the  sak  adoun  he  layth.  101 

Alayn  spak  first :  '  Al  heil !  Symond,  in  faith 
How  fares  thy  faire  doughter  and  thy  wyf  ? ' 
'  Alayn,  welcome,'  quod  Symond,  *  by  my  lyf ! 
And  Johan  also ;  how  now  !  what  do  ye  here  ?' 
'  By  God!'  quod  Johan,  *  Symond,  neede  has  na 

peere. 
Him  falles  serve  himself  that  has  na  swayn, 
Or  elles  he  is  a  fon,  as  clerkes  sayn. 
Our  mancyple,  as  I  hope,  wil  be  deed, 
Swa  werkes  ay  the  wanges  in  his  heed  .  no 

And  therfore  I  is  come,  and  eek  Aleyn, 
To  grynde  oure  corn,  and  carie  it  ham  ageyn. 

I  prey  you  speed  us  in  al  that  ye  may.' 

*  It  schal  be  doon,'  quod  Symkyn,  '  by  my  fay  ! 

What  wol  ye  do  whil  that  it  is  in  hande  ? ' 

'  By  God  !  right  by  the  ho  per  wol  I  stande/ 

Quod  Johan,  '  and  se  how  that  the  corn  gas  inne. 

Yet  sawh  I  never,  by  my  fader  kynne  ! 

How  that  the  hoper  waggis  to  and  fra.' 

Aleyn  answerde,  '  Johan,  and  wiltow  swa  ?        120 

Than  wol  I  be  bynethe,  by  my  croun  ! 

And  se  how  that  the  mele  fallys  doun 

Into  the  trough,  that  schal  be  my  desport ; 

For  Jon,  in  faith,  I  may  be  of  youre  sort, 

I  is  as  ille  a  meller  as  ere  ye.' 

This  mellere  smyleth  for  here  nycete, 

And  thought,  '  Al  this  is  doon  but  for  a  wyle  ; 

They  wenen  that  no  man  may  hem  bigile. 

But,  by  my  thrift,  yet  schal  I  blere  here  ye. 

For  al  here  sleight  and  al  here  philosophie ;       130 

The  more  queynte  knakkes  that  they  make. 

The  more  wol  I  stele  whan  I  take. 

In  stede  of  mele,  yet  wol  I  yeve  hem  bren. 

The  grettest  clerkes  beth  not  wisest  men. 

As  whilom  to  the  wolf  thus  spak  the  mare ; 

Of  al  here  art  ne  counte  I  nat  a  tare.' 

Out  at  the  dore  he  goth  ful  pryvyly, 

Whan  that  he  saugh  his  tyme  sotyly ; 

He  loketh  up  and  doun,  til  he  hath  founde 

The  clerkes  hors,  ther  as  it  stood  i-bounde         uo 

Behynde  the  mylle,  under  a  levesel ; 

And  to  the  hors  he  goth  him  faire  and  wel. 

He  strepeth  of  the  bridel  right  anoon. 

And  whan  the  hors  was  loos,  he  gan  to  goon 

Toward  the  fen  there  wilde  mares  renne, 

Forth  with  <  wi-he !'  thurgh  thikke  and  eek  thurgh 

thenne. 
This  meller  goth  agayn,  and  no  word  seyde, 
But  doth  his  note,  and  with  the  clerkes  pleyde, 
Til  that  herd  corn  was  fair  and  wel  i-grounde. 
And  whan  the  mele  was  sakked  and  i-boimde,  iso 
This  Johan  goth  out,  and  fynt  his  hors  away. 
And  gan  to  cpye,  '  Harrow  and  weylaway  ! 
Oure  hors  is  loste  !  Aleyn,  for  Goddes  banes, 
Step  on  thy  feet,  cum  on,  man,  al  at  anes. 
Alias  !  our  wardeyn  hath  his  palfray  lorn  !' 
This  Aleyn  al  forgeteth  mele  and  corn, 
Al  was  out  of  his  mynd  his  housbondrye ; 
'  What,  whilke  way  is  he  gan  ?'  gan  he  crye. 
The  wyf  cam  lepyng  in-ward  with  a  ren, 
Sche  seyde,  '  Alias  !  your  hors  goth  to  the  fen  leo 
With  \\7lde  mares,  as  fast  as  he  may  go ; 
Unthank  come  on  his  heed  that  band  him  so, 
And  he  that  bettir  schuld  han  knyt  the  reyne  !' 
'  Alias  !'  quod  Johan,  '  Aleyn,  for  Cristes  peyne  ! 
Leg  doun  thi  swerd,  and  I  sal  myn  alswa  ; 

I  is  ful  wight,  God  wat,  as  is  a  ra ; 

By  Goddes  hart !  he  sal  nat  scape  us  bathe. 
Why  nad  thou  put  the  capil  in  the  lathe  ? 

II  hail,  Aleyn,  by  God  !  thou  is  a  fon  !' 

This  sely  clerkes  speeden  hem  anoon  170 

Toward  the  fen,  bothe  Aleyn  and  eek  Jon. 
And  when  the  myller  sawh  that  they  were  gon, 
He  half  a  busshel  of  the  flour  hath  take. 
And  bad  his  wyf  go  knede  it  in  a  cake. 
He  seyde,  *  I  trowe  the  clerkes  ben  aferd ! 
Yet  can  a  miller  make  a  clerkes  herd, 
For  al  his  art ;  ye,  lat  hem  go  here  waye ! 

Lo  wher  they  goon  !  ye,  lat  the  children  playe ; 
They  get  hym  nat  so  lightly,  by  my  croun  !' 
This  seely  clerkes  ronnen  up  and  doun,  iso 

With  '  Keep !  keep  !  stand  !  stand  !  jossa,  ware 

derere  ! 
Ga  wightly  thou,  and  I  sal  keep  him  heere.' 
But  schortly,  til  that  it  was  verray  night. 
They  cowde  nat,  though  they  did  al.here  might, 
Here  eapil  cacche,  it  ran  away  so  faste. 
Til  in  a  diche  they  caught  him  atte  laste. 
Wery  and  wete  as  bestys  in  the  reyn, 
Comth  sely  Johan,  and  with  him  comth  Aleyn. 

*  Alias  I'  quod  Johan,  that  day  that  I  was  born  ! 
Now  are  we  dryve  til  hething  and  to  scorn.        i90 
Oure  corn  is  stole,  men  woln  us  foles  calle, 
Bathe  the  wardeyn  and  eek  our  felaws  alle. 

And  namely  the  myller,  weyloway  !' 

Thus  pleyneth  Johan,  as  he  goth  by  the  way 

Toward  the  mylle,  and  Bayard  in  his  hand. 

The  myller  sittyng  by  the  fyr  he  fand. 

For  it  was  night,  and  forther  mighte  they  noughts, 

But  for  the  love  of  God  they  him  bisoughte 

Of  herberwh  and  of  ese,  as  for  her  peny. 

The  myller  sayd  agayn,  '  If  ther  be  eny,  200 

Swich  as  it  is,  yit  schul  ye  have  your  part. 

Myn  hous  is  streyt,  but  ye  han  lerned  art ; 

Ye  conne  by  argumentes  make  a  place 

A  myl  brood  of  twenty  foote  of  space. 

Let  se  now  if  this  place  may  suffyse, 

Or  make  it  rom  with  speche,  as  is  your  gyse.' 

*  Now,  Symond,'  seyde  this  Johan, '  by  seynt  Cuth- 

berd? 
Ay  is  thou  mery,  and  that  is  fair  answerd. 

I  have  herd  say,  men  suld  take  of  twa  thinges, 

Slik  as  he  fynt,  or  tak  slik  as  he  bringes.  210 

But  specially  I  pray  the,  host  fill  deere, 

Get  us  som  mete  and  drynk,  and  mak  us  cheere, 

And  we  wol  paye  trewely  at  the  fiiUe ; 

With  empty  hand  men  may  na  hawkes  tulle. 

Lo  heer  our  silver  redy  for  to  spende.' 

This  meller  into  toun  his  doughter  sende 

For  ale  and  breed,  and  rested  hem  a  goos, 

And  band  her  hors,  he  scholde  no  more  go  loos ; 

And  in  his  owne  chambir  hem  made  a  bed, 

With  schetys  and  with  ehalouns  fair  i-spred,     220 

Nat  from  his  owen  bed  ten  foot  or  twelve. 

His  doughter  had  a  bed  al  by  hirselve, 

Right  in  the  same  chambre  by  and  by ; 

It  mighte  be  no  bet,  and  cause  why 

Ther  was  no  romnier  herberw  in  the  place. 

They  sowpen,  and  they  speke  hem  to  solace. 

And  dronken  ever  strong  ale  atte  beste. 

Aboute  mydnyght  wente  they  to  reste. 

Wei  hath  the  myller  vernysshed  his  heed, 

Ful  pale  he  was  for-dronken,  and  nat  reed ;       2:30 

He  yoxeth,  and  he  speketh  thurgh  the  nose, 

As  he  were  on  the  quakke  or  on  the  pose. 

To  bed  he  goth,  and  with  him  goth  his  wyf, 

As  eny  jay  sche  light  was  and  jolyf. 

So  was  hire  joly  whistel  wel  y-wet ; 

The  cradil  at  hire  beddes  feet  is  set. 

To  rokken,  and  to  yive  the  child  to  souke. 

And  whan  that  dronken  was  al  in  the  crouke. 

To  bedde  wente  the  doughter  right  anon  : 

To  bedde  goth  Aleyn,  and  also  Jon,  240 

Ther  nas  no  more,  hem  needed  no  dwale. 

VOL.    II.  K 

This  meller  hath  so  wysly  bibbed  ale, 

That  as  an  hors  he  snortith  in  his  sleep, 

Ne  of  his  tayl  bihynd  took  he  no  keep. 

His  wyf  bar  him  a  burdoun,  a  ful  strong, 

Men  might  her  rowtyng  heeren  a  forlong. 

The  wenche  routeth  eek  par  comjmnye. 

Aleyn  the  clerk,  that  herde  this  melodye, 

He  pokyde  Johan,  and  seyde,  '  Slepistow  ? 

Herdistow  ever  slik  a  sang  er  now  ?  250 

Lo,  slik  a  couplyng  is  betwix  hem  alle, 

A  wilde  fyr  upon  thair  bodyes  falle  ! 

Wha  herkned  ever  swilk  a  ferly  thing  ? 

Ye,  thei  sul  have  the  flour  of  ille  endyng  ! 

This  lange  night  ther  tydes  me  na  rest. 

But  yet  na  fors,  al  sal  be  for  the  best. 

For,  Johan,'  sayd  he,  '  as  ever  mot  I  thryve, 

If  that  I  may,  yone  wenche  sal  I  swyve. 

Som  esement  hath  the  lawe  schapen  us ; 

For  Johan,  ther  is  a  lawe  that  says  thus, 

That  if  a  man  in  a  point  be  agreved, 

That  in  another  he  sal  be  releeved. 

Oure  corn  is  stoln,  sothly,  it  is  na  nay. 

And  we  have  had  an  ylle  fitt  to  day ; 

And  syn  I  sal  have  nan  amendement 

Agayn  my  los,  I  wol  have  esement. 

By  Goddes  sawle  !  it  sal  nan  other  be.' 

This  Johan  answerd,  '  Aleyn,  avyse  the  • 

The  miller  is  a  perlous  man,'  he  sayde, 

'  And  if  that  he  out  of  his  sleep  abrayde,  270 

He  mighte  do  us  bothe  a  vilonye.' 

Aleyn  answerd,  '  I  count  it  nat  a  flye !' 

And  up  he  roos,  and  by  the  wenche  he  crepte. 

This  wenche  lay  upright  and  faste  slepte, 

Til  he  so  neih  was  or  sche  might  aspye 
That  it  hadde  ben  to  late  for  to  crye. 
And  schortly  for  to  seye,  they  weren  at  oon. 
Now  pley,  Alein,  for  I  wol  speke  of  Jon. 

This  Johan  lith  stille  a  forlong  whyle  or  two, 
And  to  himself  compleyned  of  his  woo.  230 

'  Alias  !  quod  he,  '  this  is  a  wikked  jape ; 
Now  may  I  say  that  I  am  but  an  ape. 
Yet  hath  my  felaw  somwhat  for  his  harm ; 
He  hath  the  myllers  doughter  in  his  arm ; 
He  auntred  him,  and  has  his  necdes  sped. 
And  I  lye  as  a  draf-sak  in  my  bed ; 
And  when  this  jape  is  tald  another  day, 
I  sal  be  held  a  daf,  a  cokenay. 
Unhardy  is  unsely,  as  men  saith. 
I  wol  arise,  and  auntre  it,  in  good  faith.'  290 

And  up  he  ros,  and  softely  he  wente 
Unto  the  cradil,  and  in  his  hand  it  hente. 
And  bar  it  softe  unto  his  beddis  feet. 
Soone  after  this  the  wyf  hir  routyng  leet. 
And  gan  awake,  and  went  hir  for  to  pisse. 
And  cam  agayn,  and  gan  hir  cradel  mysse. 
And  groped  heer  and  ther,  but  sche  fond  noon. 
*  Alias ! '  quod  sche,  '  I  had  almost  mysgoon ; 
I  had  almost  goon  to  the  clerkes  bed, 
Ey,  btnedicitt !  than  had  I  foule  i-sped  ! '  300 

And  forth  sche  goth,  til  sche  the  cradil  fand. 
Sche  gropith  alway  forther  with  hir  hand. 
And  fand  the  bed,  and  thoughte  nat  but  good, 
Bycause  that  the  cradil  by  hit  stood, 
Nat  knowyng  wher  sche  was,  for  it  was  derk ; 
But  faire  and  wel  sche  creep  in  to  the  clerk, 
And  lith  ful  stille,  and  woldc  han  caught  a  sleep. 

Withinne  a  while  Johan  the  clerk  up  leep, 
And  on  this  goode  wyf  he  leyth  on  sore ; 
So  mery  a  fytt  ne  hadde  sche  nat  ful  yore.  oio 

He  priketh  harde  and  deepe,  as  he  were  mad. 
This  joly  lyf  han  this  twey  clerkes  had, 
Til  that  the  thridde  cok  bygan  to  synge. 
Aleyn  wax  wery  in  the  dawenynge, 
For  he  hadc?e  swonken  al  the  longe  night, 
And  seyde,  *  Farwel,  Malyn,  my  sweete  wight ! 
The  day  is  come,  I  may  no  lenger  byde ; 
But  evermo,  wher  so  I  go  or  ryde, 
I  am  thin  owen  clerk,  so  have  I  seel !  ^ 
'  Now,  deere  lemman,'  quod  sche,  '  go,  farwel !  320 
But  or  thou  go,  0  thing  I  wol  the  telle : 
Whan  that  thou  wendist  hom-ward  by  the  melle, 
Right  at  the  entre  of  the  dore  byhynde 
Thou  schalt  a  cake  of  half  a  busshel  fynde, 
That  was  i-maked  of  thyn  owen  mele. 
Which  that  I  hilp  myn  owen  self  to  stele. 
And,  goode  lemman,  God  the  save  and  kepe  ! ' 
And  with  that  word  almost  sche  gan  to  weepe. 
Aleyn  uprist,  and  thought,  '  Er  that  it  dawe 
I  wol  go  crepen  in  by  my  felawe  ; '  330 

And  fand  the  cradil  with  his  hand  anon. 
*  By  God ! '  thought  he,  '  al  wrong  I  have  i-goon ; 
My  heed  is  toty  of  my  swynk  to  nyght. 
That  makes  me  that  I  ga  nought  aright. 
I  wot  wel  by  the  cradel  I  have  mysgo  ; 
Heer  lith  the  myller  and  his  wyf  also.' 
Forth  he  goth  in  twenty  devel  way 
Unto  the  bed,  ther  as  the  miller  lay. 
He  wende  have  crope  by  his  felaw  Jon, 
And  by  the  myller  in  he  creep  anon,  310 

And  caught  him  by  the  nekke,  and  soft  he  spak, 
And  seyde,  '  Jon,  thou  swyneshed,  awak, 
For  Cristes  sowle !  and  here  a  noble  game ; 
For,  by  that  lord  that  cleped  is  seynt  Jame, 
As  I  have  thries  in  this  schorte  night 
Swyved  the  myllers  doughter  bolt  upright, 
Whiles  thou  hast  as  a  coward  bon  agast.' 

*  Ye,  false  harlot,'  quod  this  mellore,  '  hast  ? 
A  !  false  traitour,  false  clerk ! '  quod  he, 

*  Thou  schalt  be  deed,  by  Goddes  dignite  !  sso 
Who  durste  be  so  bold  to  disparage 

My  doughter,  that  is  com  of  hih  lynage  ? ' 

And  by  the  throte-boUe  he  caught  Aleyn, 

And  he  hent  him  dispitously  ageyn, 

And  on  the  nose  he  smot  him  with  his  fest. 

Doun  ran  the  blody  streem  upon  his  brest ; 

And  in  the  floor  with  nose  and  mouth  to-broke 

They  walweden  as  pigges  in  a  poke  ; 

And  up  they  goon,  and  doun  they  goon  anon. 

Til  that  the  millner  stumbled  at  a  ston,  seo 

And  doun  he  felle  bakward  on  his  wyf, 

That  wyste  nothing  of  this  nyce  stryf ; 

For  sche  was  falle  asleepe  a  litel  wight 

With  Jon  the  clerk,  that  waked  al  the  night, 

And  with  the  falle  right  out  of  slepe  sche  brayde. 

*  Help,  holy  croys  of  Bromholme  ! '  sche  sayde, 

*  In  manus  tuas,  Lord,  to  the  I  calle  ! 
Awake,  Symond,  the  feend  is  in  thin  halie ! 
My  hert  is  broken  !  help  !  I  am  but  deed  ! 

Ther  lythe  upon  my  wombe  and  on  myn  heed.  370 
Help,  Symkyn !  for  this  false  clerkes  fighte.' 
This  Johan  stert  up  as  fast  as  ever  he  mights, 
And  graspede  by  the  wallcs  to  and  fro, 

To  fynde  a  staf ;  and  sche  sturt  up  also. 
And  knewe  the  estres  bet  than  dede  that  Jon, 
And  by  the  wal  sche  took  a  staf  anon, 
And  sawh  a  litel  glvmerjng  of  b'ght ; 
For  at  an  hool  in  schon  the  moone  bright, 
And  by  that  light  she  saugh  hem  bothe  two ; 
But  sikirly  sche  wiste  nat  who  was  who,  i^so 

But  as  sche  saugh  a  whit  thing  in  hir  ye. 
And  whan  sche  gan  this  white  thing  aspye, 
Sche  wende  the  clerk  hadc?e  wered  a  volupeer ; 
And  with  a  staf  sche  drough  hir  neer  and  neer, 
And  wend  have  hit  this  Aleyn  atte  fuUe, 
And  smot  this  meller  on  the  piled  senile, 
That  doun  he  goth,  and  cryeth,  '  Harrow !  I  dye  ! ' 
This  clerkes  beeten  him  wel,  and  leet  hym  lye, 
And  greyth  hem  wel,  and  take  her  hors  anon. 
And  eek  here  mele,  and  hoom.  anon  they  goon  ;  390 
And  at  the  millen  dore  they  tok  here  cake 
Of  half  a  buisshel  flour  ful  wel  i-bake. 

Thus  is  the  prowde  miller  wel  i-bete, 
And  hath  i-lost  the  gryndyng  of  the  whete, 
And  payed  for  the  soper  every  del 
Of  Aleyn  and  of  Johan,  that  beten  him  wel ; 
His  wyf  is  s^vyved,  and  his  doughter  als. 
Lo  !  such  it  is  a  miller  to  be  fals. 
And  therto  this  proverbe  is  seyd  ful  soth, 
He  thar  nat  weene  wel  that  evyl  doth.  400 

A  gylour  schal  himself  bygiled  be. 
And  God,  that  sittest  in  thy  mageste. 
Save  al  this  compaignie,  gret  and  smale ! 
Thus  have  I  quyt  the  miller  in  his  tale. 

THE  COKES  PROLOGE. 

HE  Cook  of  Londone,  whil  the  Reeve 


For  joye  him  thought  he  clawed  him 
on  the  bak ; 
*Ha,  ha ! '  quod  he,  '  for  Cristes  passioun, 
This  meller  hath  a  scharp  conclusioun 
Upon  his  argument  of  herburgage. 
Wei  seyde  Salomon  in  his  langage, 
Ne  bryng  nat  every  man  into  thyn  hous, 
For  herburgage  by  night  is  perilous. 
Wei  aught  a  man  avised  for  to  be 
Whom  that  he  brought  into  his  pryvyte.  lo 

I  praye  to  God  so  gyt  my  body  care, 
Yif  ever,  siththe  I  highte  Hogge  of  Ware, 
Herd  I  a  miller  better  set  a-werke  ; 
He  hadde  a  jape  of  malice  in  the  derke. 
But  God  forbede  that  we  stynten  heere, 
And  therfore  if  ye  fouchesauf  to  heere 
A  tale  of  me  that  am  a  pover  man, 
I  wol  yow  telle  as  wel  as  eny  kan 
A  litel  jape  that  fel  in  oure  cite/ 

Oure  Host  answerde  and  seyde,  *  I  graunt  it  the. 
Now  telle  on,  Roger,  and  loke  it  be  good ;  21 

For  many  a  pastey  hastow  lete  blood. 
And  many  a  Jakk  of  Dover  hastow  sold. 
That  hath  be  twyes  hoot  and  twyes  cold. 
Of  many  a  pilgrym  hastow  Cristes  curs ; 
For  thy  persly  they  faren  yet  the  wors, 

That  they  have  eten  with  the  stubbil  goos  ; 

For  in  thy  schoppe  is  many  a  flye  loos. 

Now  telle  on,  gentil  Roger  by  thy  name, 

But  yit  I  pray  the  be  nought  wroth  for  game ;    3o 

A  man  may  seyeful  sothe  in  game  and  pley.' 

'  Thow  saist  ful  soth,'  quod  Roger,  '  by  my  fey  ! 
But  soth  play  quad  play,  as  the  Flemyng  saith ; 
And  therfore,  Henry  Baillif,  hy  thy  faith, 
Be  thou  nat  wroth,  or  we  departen  her, 
Though  that  my  tale  be  of  an  hostyler. 
But  natheles  I  wol  not  telle  it  yit, 
But  or  we  departe?i  it  schal  be  quyt.' 
And  therwithal  he  lowh  and  made  chere. 
And  seyde  his  tale,  as  ye  schal  after  heere.  40 

PRENTYS  dwellede  whilom  in  oure 
citee, 

And  of  a  craft  of  vitaillers  was  he  ; 

Gaylard  he  was,  as  goldfynch  in  the 
sohawe, 
Broun  as  a  bery,  and  a  propre  felawe, 
With  lokkes  blak,  and  kempt  ful  fetously. 
Dauncen  he  cowde  so  wel  and  prately, 
That  he  was  oleped  Perkyn  Revellour. 
He  was  as  ful  of  love  and  paramour 
As  is  the  honycombe  of  hony  swete ; 
Wel  were  the  wenehe  that  mighte  him  meete. 
At  every  hidale  ivold  he  synge  and  hoppe  ; 
He  lovede  bette  the  taverne  than  the  schoppe. 

For  whan  ther  eny  rj'dyng  was  in  Checpe, 
Out  of  the  schoppe  thider  wolde  he  lepe  ; 
Tyl  that  he  hadde  al  that  sight  i-seyn, 
And  daiinced  wel,  he  nolde  nat  come  ageyn  ; 
And  gadred  him  a  meyne  of  his  sort, 
To  hoppe  and  synge,  and  make  such  disport. 
And  ther  they  setten  stevene  for  to  meete, 
To  pleyen  atte  dys  in  such  a  strete,  20 

For  in  the  toun  ne  was  ther  no  prentys 
That  fairer  cowde  caste  a  peyre  dys 
Than  Perkyn  couthe,  and  therto  he  was  free 
Of  his  dispence,  in  place  of  pryvyte. 
That  fand  his  mayster  wel  in  his  chafFare, 
For  often  tyme  he  fond  his  box  ful  bare. 
For  such  a  joly  prentys  revelour, 
That  haunteth  dys,  revel,  or  paramour, 
His  maister  schal  it  in  his  schoppe  abye, 
Al  have  he  no  part  of  the  mynstralcye.  so 

For  thefte  and  ryot  be  convertyble, 
Al  can  they  pley  on  giterne  or  rubible. 
Revel  and  trouthe,  as  in  a  lowe  degre, 
They  ben  ful  wroth  al  day,  as  ye  may  see. 
This  joly  prcntj's  with  his  mayster  bood, 
Til  he  was  oute  neygh  of  his  prentyshood, 
Al  were  he  snybbyd  bothe  erly  and  late. 
And  som  tyme  lad  with  revel  into  Newgate. 
But  atte  laste  his  mayster  him  bythoughte 
Upon  a  day,  whan  he  his  papyr  souglite,  40 

Of  a  provorbe,  that  s«ith  this  same  word, 
Wel  botto  is  roten  appul  out  of  hord, 
Than  that  it  rote  al  the  remenaunt. 
So  fareth  it  by  a  ryotous  servaunt ; 
It  is  ful  lasse  harm  to  late  him  pace, 

Than  he  schend  al  the  servauntes  in  the  place. 
Therfore  his  mayster  yaf  him  acquitaimce, 
And  bad  him  go,  with  sorwe  and  with  meschaunce. 
And  thus  the  joly  prentys  had  his  leve. 
Now  let  hym  ryot  al  the  night  or  leve.  so 

And  for  there  is  no  thef  withowten  a  lowke, 
That  helpeth  him  to  wasten  and  to  sowke 
Of  that  he  bribe  can,  or  borwe  maye, 
Anone  he  sent  his  bedde  and  his  araie 
Unto  a  compere  of  his  owen  sorte, 
That  loved  dis,  and  revel,  and  disporte, 
And  had  a  wife,  that  held  for  contenaunce 
A  sclvoppe,  and  swyved  for  hire  sustenaunce. 
Fye  theron,  it  is  so  foule,  I  ml  nowe  telle  no  forther, 
For  schame  of  the  harlotrie  that  seweth  after;  60 

A  velany  it  ivere  thare  of  more  to  spelle, 
Bot  of  a  knyhte  and  his  sonnes  my  tale  I  wil  forthe 
telle. 


THE  COKES  TALE  OF  GAMELYN. 

ITHETH,  and  lestneth,  and  herkneth 
aright, 
And  ye  schul  heere  a  talkyng  of  a 
doughty  knight ; 
Sire  Johan  of  Boundys  was  his  right  name, 
He  cowde  of  norture  ynough  and  mochil  of  game. 
Thre  sones  the  knight  had,  that  with  his  body  he 

wan; 
The  eldest  was  a  moche  schrewe,  and  sone  ho 
bygan. 

His  bretheren  lovod  wel  here  fader,  and  of  him 

were  agast, 
The  eldest  desen^d  his  fadres  curs,  and  had  it  at 

the  last. 
The  goode  knight  his  fader  lyvede  so  yore, 
That  deth  was  comen  him  to,  and  handled  him 

fid  sore.  lo 

The  goode  knight  cared  sore,  sik  ther  he  lay, 
How  his  children  scholde  lyven  after  his  day. 
He  hadde  ben  wj'de  wher,  but  non  housbond  he  was, 
Al  the  lond  that  he  had,  it  was  verrey  purchas. 
Fayn  he  wold  it  were  dressed  amonges  hem  alle, 
That  ech  of  hem  had  his  part,  as  it  mighte  falle. 
Tho  sent  he  into  cuntre  after  wise  knightes. 
To  helpedelen  his  londes  anddressen  hem  to  rightes. 
He  sent  hem  word  by  lettres  they  schulden  hye 

bljv'e, 
Yf  they  wolde  speke  with  him  whil  he  was  on  lyve. 
Tho  the  knyghtes  herden  sik  ther  he  lay,  21 

Hadde  they  no  reste  nother  night  ne  day. 
Til  they  comen  to  him  ther  he  lay  stille 
On  his  deth  bedde,  to  abyde  Goddes  wille. 
Than  seyde  the  goode  knight,  syk  her  he  lay, 
'  Lordes,  I  you  warne  for  soth,  withouto  nay, 
I  may  no  lengere  lyven  heer  in  this  stounde ; 
For  thurgh  Goddes  wille  deth  draweth  me  to 

grounde.' 
Ther  nas  non  of  hem  alle  that  herd  him  aright, 
That  they  hadden  reuthe  of  that  ilke  knight,       so 
And  seyde,  '  Sir,  for  Goddes  love,  ne  dismay  you 

nought ; 
God  may  do  bote  of  bale  that  is  now  i-wrought.' 
Than  spak  the  goode  knight,  sik  ther  he  lay. 

*  Boote  of  bale  God  may  sonde,  I  wot  it  is  no  nay ; 
But  I  byseke  you,  knightes,  for  the  love  of  me, 
Goth  and  dresseth  my  lond  among  my  sones  thre. 
And,  sires,  for  the  love  of  God,  deleth  hem  nat  amys, 
And  forgetith  nat  Gamelyn,  my  yonge  sone  that  is. 
Taketh  heed  to  that  on,  as  wel  as  to  that  other ; 
Selde  ye  see  ony  eyr,  helpen  his  brother.'  40 

Tho  leete  they  the  knight  lyen  that  was  nought 

in  hole, 
And  wenten  into  counseil  his  londes  for  to  dele ; 
For  to  delen  hem  alle  to  oon,  that  was  her  thought, 
And  for  Gamelyn  was  yongest,  he  schuld  have 

nought. 
Al  the  lond  that  ther  was  they  dalten  it  in  two. 
And  leeten  Gamelj^n  the  yonge  withoute  lond  go, 
And  ech  of  hem  seyde  to  other  ful  lowde, 
His  bretheren  might  yeve  him  lond  whan  he  good 

cowde. 
Whan  they  hadde  deled  the  lond  at  here  willc, 
They  come  ayein  to  the  knight  ther  he  lay  ful  stille. 
And  tolden  him  anon-right  how   they  hadden 

wrought ;  r,i 

And  the  knight  there  he  lay  liked  it  right  nought. 
Than  seyde  the  knight,  *  /  sivej'e  by  seynt  Martyn, 
For  al  that  ye  have  y-doon  yit  is  the  lond  myn ; 
For  Goddes  love,  neyhebours,  stondeth  alle  stille, 
And  I  wil  dele  my  lond  after  my  wille. 
Johan,  myn  eldeste  sone,  shall  have  plowes  fyve, 
That  was  my  fadres  heritage  whil  he  was  on  lyve ; 
And  my  myddeleste  sone  fyf  plowes  of  lond. 
That  I  halp  for  to  gete  with  my  right  bond ;       so 
And  al  myn  other  purchas  of  londes  and  leedes 
That  I  byquethe  Gamelyn,  and  alle  my  goode  steedes. 

And  I  byseke  yow,  goode  men,  that  lawe  conne  of 

londe, 
For  Gamelynes  love,  that  my  queste  stonde.' 
Thus  dalte  the  knight  his  lond  by  his  day, 
Right  on  his  doth  bed  sik  ther  he  lay ; 
And  sone  aftirward  he  lay  stoon  stifle, 
And  deyde  whan  tyme  com,  as  it  was  Cristes  wille. 
And  anon  as  he  was  deed,  and  under  gras  i-grave, 
Sone  the  elder  brother  gyled  the  yonge  knave,    70 
He  took  into  his  bond  his  lond  aiid  his  leede. 
And  Gamelyn  himselfe  to  clothen  and  to  feede. 
He  clothed  him  and  fed  him  yvel  and  eek  wrothe. 
And  leet  his  londes  for-fare  and  his  houses  bothe, 
His  parkes  and  his  woodes,  and  dede  nothing  wel, 
And  seththen  he  it  abought  on  his  oivne  fel. 
So  longe  was  Gamelyn  in  his  brotheres  halle. 
For  the  strongest  of  good  wil  they  doutiden  him 

alle; 
Ther  was  non  therinne  nowther  yong  ne  olde 
That  wolde  wraththe  Gamelyn,  were  he  never  so 

bolde.  80- 

Gamelyn  stood  on  a  day  in  his  brotheres  yerde, 
And  bygan  with  his  bond  to  handlen  his  berde ; 
He  thought  on  his  londes  that  layen  unsawe, 
And  his  faire  okes  that  doun  were  i-drawe ; 
His  parkes  were  i-broken,  and  his  deer  byreeved ; 
Of  alle  his  goode  steedes  noon  was  him  byleved  ; 
His  bowses  were  unhiled  and  ful  yvel  dight. 
Tho  thoughte  Gamelyn  it  wente  nought  aright. 
Afterward  cam  his  brother  walkynge  thare, 
And  seyde  to  Gamelyn,  '  Is  our  mete  yare  ? '       90 
Tho  wraththed  him  Gamelyn,  and  swor  by  Goddes 

book, 

'  Thou  shalt  go  bake  thiself,  I  wil  nought  be  thy 
cook.' 

*  How?  brother  Gamelyn,  how  answerest  thou  now  ? 
Thou  spake  never  such  a  word  as  thou  dost  now.' 

*  By  my  faith,'  seyde  Gamelyn,  '  now  me  thinketh 

neede. 
Of  alle  the  harmes  that  I  have  I  tok  never  ar  heede. 
My  parkes  ben  to-broken,  and  my  deer  byreved, 
Of  myn  armure  and  my  steedes  nought  is  me 

bileved ; 
Al  that  my  fader  me  byquath  al  goth  to  schame, 
And  therfor  have  thou  Goddes  curs,  brother,  by 

thy  name.'  loo 

Than  byspak  his  brother,  that  rape  was  of  rees, 

*  Stond  stille,  gadelyng,  and  hold  right  thy  pees ; 
Thow  schalt  be  fayn  for  to  have  thy  mete  and  thy 

wede ; 
What  spekest  thou,  Gamelyn,  of  londotherof  leede? ' 
Thanne  seyde  Gamelyn,  the  child  that  was  ying, 

*  Cristes  curs  mot  he  have  that  clepeth  me  gadelyng  ! 
I  am  no  worse  gadelyng,  ne  no  worse  wight, 

But  born  of  a  lady,  and  geten  of  a  knight.' 

Ne  durst  he  nat  to  Gamelyn  ner  a  foote  go,        109 

But  clepide  to  him  his  men,  and  seyde  to  hem  tho, 

*  Goth  and  beteth  this  boy,  and  reveth  him  his  wyt, 
And  lat  him  leren  another  tyme  to  answere  me  bet.' 
Thanne  seyde  the  child,  yonge  Gamelyn, 

*  Cristes  curs  mot  thou  have,  brother  art  thou  myn  ; 
And  if  I  schal  algate  be  beten  anon, 

Cristes  curs  mot  thou  have,  but  thou  be  that  oon.' 
And  anon  his  brother  in  that  grete  hete 
Made  his  men  to  fette  staves  Gamelyn  to  bete. 
Whan  that  everich  of  hem  a  staf  had  i-nome,     119 

Gamelyn  was  war  anon  tho  he  seigh  hem  come ; 
Tho  Gamelyn  seyh  hem  come,  he  loked  over  al. 
And  was  war  of  a  pestel  stood  under  a  wal ; 
Gamel^Ti  was  light  of  foot  and  thider  gan  he  lepe, 
And  drof  alle  his  brotheres  men  right  on  an  hepe. 
He  loked  as  a  wilde  lyoun,  and  leyde  on  good  woon ; 
Tho  his  brother  say  that,  he  bigan  to  goon ; 
He  fley  up  intil  a  loft,  and  schette  the  dore  fast. 
Thus  Gamelyn  with  the  pestel  made  hem  alle  agast. 
Some  for  Gamelynes  love  and  some  for  his  eyghe, 
Alle  they  drowe  by  halves,  tho  he  gan  to  pleyghe. 
'  What !  how  now  ? '  seyde  Gamelyn,  '  evel  mot  ye 
thee !  i3i 

Wil  ye  bygynne  contek,  and  so  sone  flee  ? ' 
Gamelyn  sought  his  brother,  whider  he  was  flowe. 
And  saugh  wher  he  loked  out  at  a  wyndowe. 

*  Brother,'  sayde  Gamelyn,  '  com  a  litel  ner. 
And  I  wil  teche  the  a  play  atte  bokeler.' 

His  brother  him  answerde,  and  swor  by  seynt 
Rycher, 

*  Whil  the  pestel  is  in  thin  bond,  I  wil  come  no  neer  : 
Brother,  I  wil  make  thy  pees,  I  swere  by  Cristes  ore ; 
Cast  away  the  pestel,  and  wraththe  the  nomore.' 

'  I  mot  neede,'  sayde  Gamelyn,  '  wraththe  me  at 
cones,  141 

For  thou  wolde  make  thy  men  to  broke  myne 
boones, 

Ne  had  I  hadde  mayn  and  might  in  myn  armes 

To  have  i-put  hem  fro  me,  t\ndy  wolde  have  do  me 
harmes.' 

*  Gamelyn,'  sayde  his  brother,  '  be  thou  nought 

wroth. 
For  to  seen  the  have  harm  it  were  me  right  loth ; 

I  ne  dide  it  nought,  brother,  but  for  a  fondyng, 
For  to  loken  or  thou  were  strong  and  art  so  ying/ 

*  Com  adoun  than  to  me,  and  graunte  me  my  bone, 
Of  thing  I  wil  the  aske,  and  we  schul  saughte  sone.' 
Doun  than  cam  his  brother,  that  fykil  was  and 

felle,  151 

And  was  swithe  sore  agast  of  the  pestelle. 
He  seyde,  '  Brother  Gamelyn,  aske  me  thy  boone, 
And  loke  thou  me  blame  but  I  graunte  sone.' 
Thanne  seyde  Gamelyn,  'Brother,  i-wys. 
And  we  schuUe  ben  at  oon,  thou  most  me  graunte 

this, 
Al  that  my  fader  me  byq'iath  whil  he  was  on  lyve, 
Thou  most  do  me  it  have,  yif  we  schul  nat  stryve.' 

*  That  schalt  thou  have,  Gamelyn,  I  swere  by  Cristes 

ore ! 
Al  that  thi  fader  the  byquath,  though  thou  woldest 

have  more ;  i6  > 

Thy  lend,  that  lyth  laye,  ful  wel  it  sohal  be  sowe. 
And  thyn  howses  reysed  up,  that  ben  leyd  so  lowe.' 
Thus  seyde  the  knight  to  Gamelyn  with  mowthe. 
And  thought  eek  of  falsnes,  as  he  wel  couthe. 
The  knight  thought  on  tresoun,  and  Gamelyn  on 

noon. 
And  went  and  kist  his  brother,  and  than  they  were 

at  oon. 
Alias !  yonge  Gamelyn,  nothing  he  ne  wiste 
With  which  a  false  tresoun  his  brother  him  kiste. 

Litheth,  and  lestneth,  and  holdeth  your  tonge. 
And  ye  schul  heere  talkyng  of  Gamelyn  the  yonge, 
Ther  was  ther  bysiden  cryed  a  wrastlyng,  171 

And  therfor  ther  was  sette  up  a  ram  and  a  ryng ; 
And  Gamelyn  was  in  good  wil  to  wende  therto, 

For  to  preven  his  might  what  he  cowthe  do. 
'  Brother,'  seyde  Gamelyn,  *  bj  seynt  Richer, 
Thou  most  lene  me  to  nyght  a  litel  courser 
That  is  freisch  to  the  spore,  on  for  to  ryde ; 
I  most  on  an  erande,  a  litel  her  byside/ 

*  By  God! '  seyd  his  brother, '  of  steedes  in  my  stalle 
Go  and  chese  the  the  best,  and  spare  non  of  alle,  iso 
Of  steedes  or  of  coursers  that  stonden  hem  bisyde ; 
And  tel  me,  goode  brother,  whider  thou  wolt  ryde.' 

*  Her  byside,  brother,  is  cryed  a  wrastlyng, 
And  therfor  schal  be  set  up  a  ram  and  a  r}Tig  ; 
Moche  worschip  it  were,  brother,  to  us  alle, 
Might  I  the  ram  and  the  ryng  bryng  home  to  this 

halle.' 
A  steede  ther  was  sadeled  smertely  and  skeet ; 
Gamelyn  did  a  paire  spores  fast  on  his  feet. 
He  set  his  foot  in  the  styrop,  the  steede  he  bystrood, 
And  toward  the  wrastelyng  the  yonge  child  rood,  ifto 
Tho  Gamelyn  the  yonge  was  ride  out  at  the  gate. 
The  fals  knight  his  brother  lokked  it  after  thate, 
And  bysoughte  Jhesu  Crist,  that  is  heven  kyng, 
He  mighte  breke  his  nekke  in  that  wrastlyng. 
As  sone  as  Gamelyn  com  ther  the  place  was, 
He  lighte  doun  of  his  steede,  and  stood  on  the  gras. 
And  ther  he  herd  a  frankeleyn  wayloway  synge, 
And  bigan  bitterly  his  hondes  for  to  wrynge. 
'  Goode  man,'  seyde  Gamelyn, '  why  makest  ow  this 

fare?  i€9 

Is  ther  no  man  that  may  you  helpe  out  of  this  care  ?' 
'Alias ! '  seyde  this  frankleyn, '  that  ever  was  I  bore ! 
For  tweye  stalworthe  sones  I  wene  that  I  have  lore; 
A  champioun  is  in  the  place,  that  hath  i-wrought 

me  sorwe, 

VOL.  II.  L 

For  he  hath  slayn  my  two  sones,  but  if  God  hem 

borwe. 
I  wold  yeve  ten  pound,  by  Jhesu  Crist !  and  more. 
With  the  nones  I  fand  a  man  to  handil  him  sore.' 

*  Goode  man,'  seyde  Gamelyn,  *  wilt  thou  wel  doon. 
Hold  myn  hors,  whil  my  man  draweth  of  my  schoon. 
And  help  my  man  to  kepe  my  clothes  and  my  steede, 
And  I  wil  into  place  go,  to  loke  if  I  may  speede/    210 

*  By  God ! '  sayde  the  frankeleyn,  *  anon  it  schal  be 

doon; 
I  wil  myself  be  thy  man,  to  drawen  of  thy  schoon, 
And  wende  thou  into  the  place,  Jhesu  Crist  the 

speede ! 
And  drede  not  of  thy  clothes,  nor  of  thy  goode 

steede.' 
Barfoot  and  ungert  Gamelyn  in  cam, 
AUe  that  weren  in  the  place  heede  of  him  they  name. 
How  he  durst  auntre  him  of  him  to  doon  his  might 
That  was  so  doughty  champioun  in  wrastlyng  and 

in  fight. 
Up  sterte  the  champioun  raply  and  anoon, 
Toward  yonge  Gamelyn  he  bigan  to  goon,  220 

And  sayde, '  Who  is  thy  fader  and  who  is  thy  sire  ? 
For-sothe  thou  art  a  gret  fool,  that  thou  come  hire.' 
Gamelyn  answerde  the  champioun  tho, 
'  Thou  knewe  wel  my  fader  whil  he  couthe  go. 
Whiles  he  was  on  lyve,  by  seint  Martyn ! 
Sir   Johan   of  Boundys  was   his   name,  and   I 

Gamelyn.' 

*  Felaw,'  seyde  the  champioun, '  al  so  mot  I  thryve, 
I  knew  wel  thy  fader,  whil  he  was  on  lyve ; 
And  thiself,  Gamelyn,  I  wil  that  thou  it  heere, 
Whil  thou  were  a  yong  boy  a  moche  schrewe  thou 

were.'  230 

Thaii  seyde  Gamelyn,  and  swor  by  Cristes  ore, 

*  Now  I  am  older  woxe,  thou  schalt  me  fynd  a 

more.' 

*  By  God  !'  sayde  the  champioun,  *  welcome  mote 

thou  be ! 
Come  thou  ones  in  myn  hond,  schalt  thou  never 

the.' 
It  was  wel  withinne  the  night,  and  the  moone 

schon, 
Whan  Gamelyn  and  the  champioun  togider  gon  to 

goon. 
The  champioun  caste  tomes  to  Gamelyn  that  was 

prest, 
And  Gamelyn  stood  stille,  and  bad  him  doon  his 

best. 
Thanne  seyde  Gamelyn  to  the  champioun, 

*  Thou  art  fast  aboute  to  brynge  me  adoun  ;       240 
Now  I  have  i-proved  many  tornes  of  thyne, 
Thow  most,'  he  seyde,  *  proven  on  or  tuo  of  myne.' 
Gamelyn  to  the  champioun  yede  smartly  anon, 
Of  alle  the  tornes  that  he  cowthe  he  schewed  him 

but  oon. 
And  kast  him  on  the  left  syde,  that  thre  ribbes  to- 

brake, 
And  therto  his  oon  arm,  that  yaf  a  gret  crake. 
Thanne  seyde  Gamelyn  smertly  anoon, 

*  Schal  it  be  holde  for  a  cast,  or  elles  for  noon  ?' 

*  By  God,'seyd  the  champioun,  ^  whether  that  it  bee, 
He  that  comes  ones  in  thin  hand  schal  he  never 

thee !'  250 

Than  seyde  the  frankeleyn,  that  had  his  soncs 
there, 

*  Blessed  be  thou,  Gamelyn,  that  ever  thou  bore 

were !' 

The  frankleyn  seyd   to   the   champioun,  of  him 

stood  him  noon  eye, 
*This  is  yonge  Gamelyn  that  taughte  the  this  pleye/ 
Ayein  answerd  the  champioun,  that  liked  nothing 

welle, 

*  He  is  a  lither  mayster,  and  his  pley  is  right  felle ; 
Sith  I  wrastled  first,  it  is  i-go  ful  yore, 

But  I  was  nevere  my  lyf  handled  so  sore/ 
Gamelyn  stood  in  the  place  allone  withoute  serke, 
And  seyd,  '  If  there  be  eny  mo,  lat  hem  come  to 

werke ;  260 

The  champioun  that  pejued  him  to  werke  so  sore, 
It  seemeth  by  his  continuance  that  he  wil  nomore.* 
Gamelyn  in  the  place  stood  as  stille  as  stoon, 
For  to  abyde  wrastelyng,  but  there  com  noon ; 
Ther  was  noon  with  Gamelyn  wolde  wrastle  more. 
For  he  handled  the  champioun  so  wonderly  sore. 
Two  gentilmen  ther  were  that  yemede  the  place, 
Comen  to  Gamelyn,  God  give  him  goode  grace  ! 
And  sayde  to  him,  *Do  on  thyn  hosen  and  thy 

schoon, 
For-sothe  at  this  tyme  this  feire  is  i-doon.*       270 
And  than  seyde  Gamelyn,  *  So  mot  I  wel  fare, 
I  have  nought  yet  halvendel  sold  up  my  ware.' 
Tho  seyde  the  champioun,  *  So  brouk  I  my  sweere. 
He  is  a  fool  that  thereof  beyeth,  thou  selleth  it  so 

deere.' 
Tho  sayde  the  frankeleyn  that  was  in  moche  care, 

*  Felaw,'  he  seyde,  *  why  lakkest  thou  his  ware  ? 
By  seynt  Jame  in  Galys,  that  many  man  hath 

sought, 
Yet  it  is  to  good  cheep  that  thou  hast  i-bought.' 
Tho  that  wardeynes  were  of  that  wrastlyng,      279 

Come  and  broughte  Gamelyn  the  ram  and  the  ryng, 
And  seyden,  'Have,  Gamelyn,  the  ryng  and  the  ram 
For  the  best  wrasteler  that  ever  here  cam.' 
Thus  wan  Gamelyn  the  ram  and  the  ryng, 
And  wente  with  moche  joye  home  in  the  mornyng. 
His  brother  seih  wher  he   cam  with  the  grete 

rowte, 
And  bad  schitte  the  gate,  and  holde  him  withoute, 
The  porter  of  his  lord  was  ful  sore  agast, 
And  stert  anon  to  the  gate,  and  lokked  it  fast. 

Now  litheth,  and  lestneth,  bothe  yong  and  olde, 
And  ye  schul  heere  gamen  of  Gamelyn  the  bolde. 
Gamelyn  come  therto  for  to  have  comen  in,        291 
And  thanne  was  it  i-schet  faste  with  a  pyn ; 
Than  seyde  Gamelyn,  'Porter,  undo  the  yate. 
For  many  good  mannes  sone  stondeth  therate.' 
Than  answerdthe  porter,  and  swor  by  Goddes  berde, 

*  Thow  ne  schalt,  Gamelyn  come  into  this  yerde.' 
'Thow lixt,'  sayde  Gamelyn,'  so  browke  I  mychyn !' 
He  smot  the  wyket  with  his  foot,  and  brak  awey 

the  pyn. 
The  porter  seyh  tho  it  might  no  better  be. 
He  sette  foot  on  erthe,  and  he  bigan  to  flee.      300 

*  By  my  faith,'  seyde  Gamelyn,  '  that  travail  is 

i-lore, 
For  I  am  of  foot  as  light  as  thou,  though  thow 

haddest  swore.' 
Gamelyn  overtook  the  porter,  and  his  teene  wrak. 
And  gert  him  in  the  nekke,  that  the  bon  to-brak, 
And  took  him  by  that  oon  arm,  and  threw  him  in 

a  welle. 
Seven  fadmen  it  was  deep,  as  I  have  herd  telle. 
Whan  Gamelyn  the  yonge  thus  hadde  ployed  his 

play. 

AUe  that  in  the  yerde  were  drewen  hem  away ; 
They  dredden  him  ful  sore,  for  werkes  that  he 

wroughte,  309 

And  for  the  faire  company  that  he  thider  broughte. 
Gamelyn  yede  to  the  gate,  and  leet  it  up  wyde ; 
He  leet  in  alle  maner  men  that  gon  in  wold  or  ryde, 
And  seyde, '  Ye  be  welcome  withouten  eny  greeve, 
For  we  wiln  be  maistres  heer,  and  aske  no  man 

leve. 
Yestirday  I  lefte,'  seyde  yonge  Gamelyn, 
*  In  my  brother  seller  fyve  tonne  of  wyn : 
I  wil  not  that  this  compaignye  parton  a-twynne, 
And  ye  wil  doon  after  me,  while   eny  sope  is 

thrynne ; 
And  if  my  brother  grucche,  or  make  foul  cheere, 
Other  for  spense  of  mete  or  drynk  that  we  spenden 

heere,  320 

I  am  oure  catour,  and  here  oure  aller  purs. 
He  schal  have  for  his  grucchyng  seint  Maries  curs. 
My  brother  is  a  nyggoun,  I  swer  by  Cristes  ore, 
And  we  wil  spende  largely  that  he  hath  spared  yore ; 
And  who  that  maketh  grucchyng  that  we  here 

dwelle. 
He  schal  to  the  porter  into  the  draw-weUe.' 
Seven  dayes  and  seven  nyght  Gamelyn  held  his 

feste. 
With  moche  myrth  and  solas  that  was  ther  and  no 

cheste ; 
In  a  litel  toret  his  brother  lay  i-steke, 
And  sey  hem  wasten  his  good,  but  durst  he  not 

speke.  330 

Erly  on  a  mornyng  on  the  eighte  day 
The  gestes  come  to  Gamelyn  and  wolde  gon  here 

way. 

'  Lordes/  seyde  Gamelyn,  '  wil  ye  so  hye  ? 

Al  the  wyn  is  not  yet  y-dronke,  so  brouk  I  rayn  ye/ 

Gamelyn  in  his  herte  was  he  ful  wo, 

Whan  his  gestes  took  her  leve  from  him  for  to  go ; 

He  wold  they  had  lenger  abide,  and  they  seyde  nay, 

But  bitaiighte  Gamelyn  God,  and  good  day. 

Thus  made  Gamelyn  his  fest,  and  brought  it  wel 

to  ende, 
And  after  his  gestys  took  leve  to  wende.  340 

Litheth,  and  lestneth,  and  holdeth  youre  tonge, 
And  ye  schul  heere  gamen  of  Gamelyn  the  yonge ; 
Herkneth,  lordynges,  and  lesteneth  aright, 
Whan  alle  the  gestes  were  goon  how  Gamelyn  was 

dight. 
Al  the  whil  that  Gamelyn  heeld  his  mangerye, 
His  brother  thought  on  him  be  wreke  with  his 

treccherie. 
Tho  Gamelyns  gestes  were  riden  and  i-goon, 
Gamelyn  stood  allone,  frendes  had  he  noon ; 
Tho  after  ful  soone  withinne  a  litel  stounde, 
Gamelyn  was  i-take  and  ful  hard  i-bounde.        350 
Forth  com  the  fals  knight  out  of  the  selleer, 
To  Gamelyn  his  brother  he  yede  ful  neer, 
And  sayde  to  Gamelyn,  '  Who  made  the  so  bold 
For  to  stroye  my  stoor  of  myn  houshold  ?' 
*  Brother,'  seyde  Gamelyn,  '  wraththe  the  right 

nought. 
For  it  is  many  day  i-gon  siththen  it  was  bought ; 
For,  brother,  thou  hast  i-had,  by  seynt  Richer, 
Of  fiftene  plowes  of  lend  this  sixtene  yer, 
And  of  alle  the  beestes  thou  hast  forth  bred, 
That  my  fader  me  biquath  on  his  deth  bed ;       sco 
Of  al  this  sixtene  yeer  I  yeve  the  the  prow 


152  THE  CANTERBURY  TALES. 

For  the  mete  and  the  drynk  that  we  have  spended 

now.' 
Thanne  seyde  the  fals  knyght,  evel  mot  he  the, 
'  Herkne,  brother  Gamelyn,  what  I  wol  yeve  the ; 
For  of  my  body,  brother,  geten  heir  have  I  noon, 
I  wil  make  the  myn  heir,  I  swere  by  seint  Johan.' 

*  Par  mafoy  /'  sayde  Gamelyn,  '  and  if  it  so  be, 
And  thou  thenke  as  thou  seyst,  God  yelde  it  the !' 
Nothing  wiste  Gamelyn  of  his  brotheres  gyle ; 
Therfore  he  him  bigyled  in  a  litel  while.  370 

*  Gamelyn,'  seyde  he,  *  0  thing  I  the  telle ; 
Tho  thou  threwe  my  porter  in  the  draw-welle, 

I  swor  in  that  wraththe,  and  in  that  grete  moot, 
That  thou  schuldest  be  bounde  bothe  hand  and  foot; 
Therfore  I  the  biseche,  brother  Gamelyn, 
Lat  me  nought  be  forsworn,  as  brother  art  thou 

myn; 
Lat  me  bynde  the  now  bothe  hand  and  feet, 
For  to  holde  myn  avow,  as  I  the  biheet.' 

*  Brother,'  sayde  Gamelyn,  *  al-so  mot  I  the ! 
Thou  schalt  not  be  forsworen  for  the  love  of  me.' 
Tho  made  they  Gamelyn  to  sitte,  might  he  nat 

stonde,  38i 

Til  they  had  him  bounde  bothe  foot  and  honde. 
The  fals  knight  his  brother  of  Gamelyn  was  agast. 
And  sent  aftir  feteres  to  feteren  him  fast. 
His  brother  made  lesynges  on  him  ther  he  stood, 
And  told  hem  that  comen  in  that  Gamelyn  was  wood. 
Gamelyn  stood  to  a  post  bounden  in  the  halle, 
Tho  that  comen  in  ther  loked  on  him  alle. 
Ever  stood  Gamelyn  even  upright ; 
But  mete  ne  drynk  had  ne  non,  neither  day  ne 

night.  390 

Than  seyde  Gamelyn,  '  Brother,  by  myn  hals, 
Now  I  have  aspied  thou  art  a  party  fals ; 
Had  I  wist  that  tresoun  that  thou  haddest  y-founde, 
I  wolde  have  yeve  the  strokes  or  I  had  be  bounde !' 
Gamel;yTi  stood  bounden  stille  as  eny  stoon ; 
Two  dayes  and  two  nightes  mete  had  he  noon. 
Thanne  seyde  Gamelyn,  that  stood  y-bounde  stronge, 

*  Adam  spencer,  me  thinkth  I  faste  to  longe ; 
Adam  spencer,  now  I  byseche  the. 

For  the  mochel  love  my  fader  loved  the,  400 

Yf  thou  may  come  to  the  keyes,  lese  me  out  of  bond, 

And  I  wil  parte  with  the  of  my  free  lond.' 

Thanne  seyde  Adam,  that  was  the  spencer, 

'  I  have  served  thy  brother  this  sixtene  yeer. 

If  I  leete  the  goon  out  of  ^his  hour. 

He  wolde  say  afterward  I  were  a  traytour.' 

*  Adam,'  sayde  Gamelyn,  *  so  brouk  I  myn  hals  ! 
Thou  schalt  fynde  my  brother  atte  laste  fals ; 
Therfor,  brother  Adam,  louse  me  out  of  bond. 
And  I  wil  parte  with  the  of  my  free  lond.'  4io 

*  Up  swich  a  forward,'  seyde  Adam,  *  i-wys, 
I  wil  do  therto  al  that  in  me  is.' 

*  Adam,'  seyde  Gamelyn,  ^  al-so  mot  I  the, 
I  wol  holde  the  covenant,  and  thou  wil  me.' 
Anon  as  Adames  lord  to  bedde  was  i-goon, 
Adam  took  the  keyes,  and  leet  Gamelyn  out  anoon ; 
He  unlokked  Gamelyn  bothe  hand  and  feet. 

In  hope  of  avauncement  that  he  him  byheet. 
Than  seyde  Gamelyn,  '  Thanked  be  Goddes  sonde  ! 
Now  I  am  loosed  bothe  foot  and  honde ;  420 

Had  I  now  eten  and  dronken  aright. 
The  is  noon  in  this  hous  schuld  bynde  me  this 
night.' 

Adam  took  Gamelyn,  as  stille  as  ony  stoon, 
And  ladde  him  into  spence  rapely  and  anon, 
And  sette  him  to  soper  right  in  a  prive  stede, 
And  bad  him  do  gladly,  and  Gamelyn  so  dede. 
Anon  as  Gamelyn  hadde  eten  wel  and  fyn, 
And  therto  y-dronke  wel  of  the  rede  wyn, 

*  Adam,'  seyde  Gamelyn,  *  what  is  now  thy  reed  ? 
Wher  I  go  to  my  brother  and  girde  of  his  heed  ? 

'  Gamelyn,'  seyde  Adam,  *  it  schal  not  be  so,      431 
I  can  teche  the  a  reed  that  is  worth  the  two. 
I  wot  wel  for-sothe  that  this  is  no  nay, 
We  schul  have  a  mangery  right  on  Sonday ; 
Abbotes  and  priours  many  heer  schal  be. 
And  other  men  of  holy  chirche,  as  I  telle  the ; 
Thow  schalt  stonde  up  by  the  post  as  thou  were 

hond-faste, 
And  I  schal  leve  hem  unloke,  awey  thou  may 

hem  caste. 
Whan  that  they  have  eten  and  waisschen  here 

hondes. 
Thou  schalt  biseke  hem  alle  to  brynge  the  out  of 

bondes ;  410 

And  if  they  wille  borwe  the,  that  were  good  game. 
Then  were  thou  out  of  prisoun,  and  I  out  of  blame; 
And  if  everich  of  hem  say  unto  us  nay, 
I  schal  do  another  thing,  I  swere  by  this  day ! 
Thou  schalt  have  a  good  staf  and  I  wil  have  another, 
And  Cristes  curs  have  that  oon  that  faileth  that 

other !' 

*  Ye,  for  Gode !'  sayde  Gamelyn,  '  I  say  it  for  me. 
If  I  fayle  on  my  syde,  yvel  mot  I  the ! 

If  we  schul  algate  assoile  hem  of  here  synne, 
Warne  me,  brother  Adam,  whan  I  schal  bygynne.' 

*  Gamelyn/  seyde  Adam,  *  by  seynte  Charite,     451 
I  wil  warne  the  byforn  whan  that  it  schal  be ; 
Whan  I  twj-nk  on  the,  loke  for  to  goon, 

And  cast  awey  the  feteres,  and  com  to  me  anoon.' 
'  Adam,'  seide  Gamelyn,  '  blessed  be  thy  bones ! 
That  is  a  good  counseil  yevyng  for  the  nones ; 
If  they  werne  me  thanne  to  brynge  me  out  of 

bendes, 
I  wol  sette  goode  strokes  right  on  here  lendes.' 
Tho  the  Sonday  was  i-come,  and  folk  to  the  feste, 
Faire  they  were  welcomed  bothe  lest  and  meste ; 
And  ever  as  they  atte  halle  dore  comen  in,        46i 
They  caste  their  eye  on  yonge  Gamelyn. 
The  fals  knight  his  brother,  ful  of  trechery, 
Alle  the  gestes  that  ther  wer  atte  mangery, 
Of  Gamelyn  his  brother  he  tolde  hem  with  moiithe 
Al  the  harm  and  the  schame  that  he  telle  couthe. 
Tho  they  were  served  of  messes  tuo  or  thre. 
Than  seyde  Gamelyn,  *  How  serve  ye  me? 

*  It  is  nought  wel  served,  by  God  that  al  made ! 
That  I  sytte  fastyng,  and  other  men  make  glade/ 
The  fals  knight  his  brother,  ther  that  he  stood,  471 
Tolde  alle  his  gestes  that  Gamelyn  was  wood ; 
And  Gamelyn  stood  stille,  and  answerdo  nought, 
But  Adames  wordes  he  held  in  his  thought. 

Tho  Gamelyn  gan  speke  dolfuUy  withalle 
To  the  gret  lordes  that  saten  in  the  halle ; 

*  Lordes,'  he  seyde,  '  for  Cristes  passioun, 
Helpeth  brynge  Gamelyn  out  of  prisoun.' 
Than  seyde  an  abbot,  sorwe  on  his  cheeke ! 

'  He  schal  have  Cristes  curs  and  seynte  Maries  eeke, 
That  the  out  of  prisoun  beggeth  other  borwe,  48i 
Buteverworthe  hem  wel  that  doth  the  mocho  sorwe.* 

After  that  abbot  than  spak  another, 

*  I  wold  thin  heed  were  of,  though  thou  were  my 

brother ! 
AUe  that  the  borwe,  foule  mot  hem  falle !' 
Thus  they  seyde  alle  that  were  in  the  halle. 
Than  seyde  a  priour,  yvel  mot  he  thryve  ! 

*  It  is  moche  skathe,  boy,  that  thou  art  on  lyve,' 

*  Ow,'  seyde  Gamelyn,  '  so  brouk  I  my  bon  ? 
Now  I  have  aspyed  that  freendes  have  I  non.     490 
Cursed  mot  he  worthe  bothe  fleisch  and  blood, 
That  ever  do  priour  or  abbot  ony  good  !' 

Adam  the  spencer  took  up  the  cloth. 
And  loked  on  Gamelyn,  and  say  that  he  was  wroth ; 
Adam  on  the  pantrye  litel  he  thought. 
But  tuo  goode  staves  to  halle  dore  he  brought. 
Adam  loked  on  Gamelyn,  and  he  was  war  anoon. 
And  caste  awey  the  feteres,  and  he  bigan  to  goon : 
Tho  he  com  to  Adam,  he  took  that  00  staf. 
And  bygan  to  worche,  and  goode  strokes  yaf.    500 
Gamelyn  cam  into  the  halle,  and  the  spencer  bothe, 
And  loked  hem  aboute,  as  they  had  be  wrothe ; 
Gamelyn  sprengeth  holy- water  with  an  oken  spire. 
That  some  that  stoode  upright  fel  in  the  fire. 
Ther  was  no  lewede  man  that  in  the  halle  stood, 
That  wolde  do  Gamelyn  eny  thing  but  good, 
But  stood  besyde,  and  leet  hem  bothe  werche. 
For  they  hadde  no  rewthe  of  men  of  holy  cherche ; 
Abbot  or  priour,  monk  or  chanoun. 
That  Gamelyn  overtok,  anon  they  yeeden  doun.  510 
Ther  was  non  of  hem  alle  that  with  his  staf  mette, 
That  he  made  him  overthrowe  and  quyt  him  his 
dette. 

*  Gamelyn,'  seyde  Adam,  *  for  seynte  Charite, 

Pay  large  lyverey,  for  the  love  of  me, 

And  I  wil  kepe  the  dore,  so  ever  here  I  masse ! 

Er  they  ben  assoyled  ther  shaZ  noon  passe.' 

*  Dowt  the  nought,'  seyde  Gameljm,  '  whil  we  ben 

in  feere, 
Kep  thou  wel  the  dore,  and  I  wol  werche  heere ; 
Store  the,  good  Adam,  and  lat  ther  noon  flee, 
And  we  schul  telle  largely  how  many  ther  be.'  520 

*  Gamelyn,'  seyde  Adam,  *  do  hem  but  good ; 
They  ben  men  of  holy  chirche,  draw  of  hem  no 

blood. 
Save  wel  the  croune,  and  do  hem  non  harmes, 
But  brek  bothe  her  legges  and  siththen  here  armes.' 
Thus  Gamelyn  and  Adam  wroughte  right  fast, 
And  pleyden  with  the  monkes,  and  made  hem  agast. 
Thider  they  come  rydyng  jolily  with  swaynes. 
But  hom  ayen  they  were  i-lad  in  cartes  and  in 

Waynes. 
Tho  they  hadden  al  y-don,  than  seyde  a  gray  frere, 

*  Alias !  sire  abbot,  what  did  we  now  heere  ?      530 
Tho  that  comen  hider,  it  was  a  cold  reed, 

Us  hadde  ben  better  at  home  with  water  and  breed.' 
Whil  Gamelyn  made  ordres  of  monkes  and  frere, 
Ever  stood  his  brother,  and  made  foul  chore ; 
Gamelyn  up  with  his  staff,  that  he  wel  knew, 
And  gert  him  in  the  nekke,  that  he  overthrew ; 
A  litel  above  the  girdel  the  rigge-bon  to-barst ; 
And  sette  him  in  the  feteres  ther  he  sat  arst. 

*  Sitte  ther,  brother,'  sayde  Gamelyn, 

*  For  to  colyn  thy  blood,  as  I  dide  myn.'  640 
As  swithe  as  they  hadde  i-wroken  hem  on  here 

foon, 
They  askeden  watir  and  waisschen  anoon. 

What  some  for  here  love  and  some  for  awe, 
Alle  the  servantz  served  hem  of  the  beste  lawe. 

The  scherreve  was  thennes  but  a  fyve  myle, 
And  al  was  y-told  him  in  a  litel  while, 
How  Gamelyn  and  Adam  had  doon  a  sory  rees, 
Bounden  and  i-wounded  men  ayein  the  kinges  pees ; 
Tho  bigan  some  strif  for  to  wake,  549 

And  the  scherref  aboute  caste  Gamelyn  for  to  take. 

Now  ly theth  and  lestneth,  so  God  yif  you  goode  fy n ! 
And  ye  schul  heere  good  game  of  yonge  Gamelyn. 
Four  and  twenty  yonge  men,  that  heelden  hem  ful 

bolde, 
Come  to  the  schirref  and  seyde  that  they  wolde 
Gamelyn  and  Adam  fetten  away. 
The  scherref  yaf  hem  leve,  soth  as  I  you  say ; 
•  They  hyeden  faste,  wold  they  nought  bylynne, 
Til  they  come  to  the  yate,  ther  Gamelyn  was  inne. 
They  knokked  on  the  gate,  the  porter  was  ny, 
And  loked  out  at  an  hoi,  as  man  that  was  sly.    560 
The  porter  hadde  byholde  hem  a  litel  while. 
He  loved  wel  Gamelyn,  and  was  adrad  of  gyle. 
And  leet  the  wyket  stonden  ysteke  ful  stylle 
And  asked  hem  withoute  what  was  here  wille. 
For  al  the  grete  company  thanne  spak  but  oon, 
'  Undo  the  gate,  porter,  and  lat  us  in  goon.' 
Than  seyde  the  porter,  '  So  brouke  I  my  chyn, 
Ye  schul  sey  your  erand  er  ye  comen  in.' 
'  Sey  to  Gamelyn  and  Adam,  if  here  wille  be, 
We  wil  speke  with  hem  wordes  two  or  thre.'      570 
*  Felawe,'  seyde  the  porter, '  stond  there  stille, 
And  I  wil  wende  to  Gamelyn  to  witen  his  wille.' 
In  went  the  porter  to  Gamelyn  anoon. 
And  seyde,  '  Sir,  I  warne  you  her  ben  come  your 
foon. 

The  scherreves  meyne  ben  atte  gate, 

For  to  take  you  bothe,  schul  ye  nat  skape.' 

*  Porter,'  seyde  Gamelyn,  '  so  moot  I  wel  the ! 

I  wil  allowe  the  thy  wordes  whan  I  my  tyme  se ; 
Go  agayn  to  the  yate,  and  dwel  with  hem  a  while, 
And  thou  schalt  se  right  sone,  porter,  a  gyle.  58u 
Adam,'  sayde  Gamelyn,  '  looke  the  to  goon ; 
We  have  foomen  atte  gate,  and  frendes  never  oon ; 
It  ben  the  schirrefes  men,  that  hider  ben  i-come. 
They  ben  swore  to-gidere  that  we  schul  be  nome.' 

*  Gamelyn,'  seyde  Adam,  ^  hye  the  right  blyve, 
And  if  I  faile  the  this  day,  evel  mot  I  thryve ! 
And  we  schul  so  welcome  the  scherreves  men. 
That  some  of  hem  schul  make  here  beddes  in  the  den.' 
Atte  posterne  gate  Gamelyn  out  wente. 

And  a  good  cart  staf  in  his  hand  he  hente ;        590 
Adam  hente  sone  another  gret  staf. 
For  to  helpe  Gamelyn,  and  goode  strokes  yaf. 
Adam  felde  tweyne,  and  Gamelyn  felde  thre, 
The  other  setten  feet  on  erthe,  and  bygonne  fie. 

*  What  ?'  seyde  Adam,  '  so  ever  here  I  masse  ! 

I  have  a  draught  of  good  wyn,  drynk  er  ye  passe.' 
'  Nay,  by  God  ! '  sayde  they, '  thy  drynk  is  not  good, 
It  wolde  make  mannes  brayn  to  lien  in  his  hood.' 
Gamelyn  stood  stille,  and  loked  him  aboute. 
And  seih  the  scherreve  come  with  a  gret  route,  eoo 

*  Adam,'  seyde  Gamelyn, '  what  be  now  thy  reedes  ? 
Here  comth  the  scherreve  and  wil  have  oure  heedes. 
Adam,'  sayde  Gamelyn,  '  my  reed  is  now  this. 
Abide  we  no  lenger,  lest  we  fare  amys : 

I  rede  that  we  to  wode  goon  ar  that  we  be  foundc. 
Better  is  us  ther  loos  than  in  town  y-bounde.' 
Adam  took  by  the  bond  yonge  Gamelyn ; 

And  everich  of  hem  tuo  drank  a  draught  of  wyn, 
And  after  took  her  coursers  and  wenten  her  way. 
Tho  fond  the  scherreve  nest,  but  non  ay.  eio 

The  scherreve  lighte  adoun,  and  went  into  the  halle, 
And  fond  the  lord  y-fetered  faste  withalle. 
The  scherreve  unfetered  him  sone,  and  that  anoon, 
And  sent  after  a  leche  to  hele  his  rigge-boon. 

Lete  we  now  this  fals  knight  lyen  in  his  care, 
And  talke  we  of  Gamelyn,  and  loke  how  he  fare. 
Gamelyn  into  the  woode  stalkede  stille, 
And  Adam  the  spenser  liked  ful  ylle ; 
Adam  swor  to  Gamelyn,  by  seynt  Richer, 

*  Now  I  see  it  is  mery  to  be  a  spencer,  620 
That  lever  me  were  keyes  for  to  here, 

Than  walken  in  this  wilde  woode  my  clothes  totere.* 

*  Adam,'  seyde  Gamelyn, '  dismay e  the  right  nought ; 
Many  good  mannes  child  in  care  is  i-brought.' 
And  as  they  stoode  talkyng  bothen  in  feere, 
Adam  herd  talkyng  of  men,  and  ney  him  thought 

thei  were. 
Tho  Gamelyn  under  the  woode  loked  aright, 
Sevene  score  of  yonge  men  he  saugh  wel  adight ; 
AUe  satte  atte  mete  in  compas  aboute. 

*  Adam,'  seyde  Gamelyn,  '  now  have  we  no  doute, 
After  bale  cometh  boote,  thurgh  grace  of  God  al- 

might ;  631 

Me  thynketh  of  mete  and  of  drynk  that  I  have  a 

sight.' 
Adam  lokede  tho  under  woode  bowgh, 
And  whan  he  seyh  mete  he  was  glad  ynough ; 
For  he  hopede  to  God  for  to  have  his  deel, 
And  he  was  sore  alonged  after  a  good  meel. 
As  he  seyde  that  worde,  the  mavster  outlawe 

Saugh  Gamelyn  and  Adam  under  woode  schawe. 

*  Yonge  men/  seyde  the  maister,  '  by  the  goode 

roode,  639 

I  am  war  of  gestes,  God  send  us  non  but  goode  ; 
Yonder  ben  tuo  yonge  men,  wonder  wel  adight, 
And  paraventure  ther  ben  mo,  who-so  loked  aright. 
Ariseth  up,  ye  yonge  men,  and  fetteth  hem  to  me ; 
It  is  good  that  we  witen  what  men  they  bee/ 
Up  ther  sterten  sevene  fro  the  dyner. 
And  metten  with  Gamelyn  and  Adam  spenser. 
Whan  they  were  neyh  hem,  than  seyde  that  oon, 

*  Yeldeth  up,  yonge  men,  your  bowes  and  your  floon.' 
Thanne  seyde  Gamelyn,  than  yong  was  of  elde, 

'  Moche  sorwe  mot  he  have  that  to  you  hem  yelde  ! 
I  curse  non  other,  but  right  myselve,  65i 

They  ye  fette  to  yow  fyve,  thanne  ye  be  twelve/ 
Tho  they  herde  by  his  word  that  might  was  in  his  arm , 
Ther  was  none  of  hem  alle  that  wolde  do  him  harm, 
But  sayd  unto  Gamelyn,  myldely  and  stille, 

*  Com  afore  our  maister,  and  sey  to  him  thy  wille/ 
'  Yonge  men,'  sayde  Gamelyn,  '  by  your  lewte, 
What  man  is  your  maister  that  ye  with  be  ! ' 
AUe  they  answerde  withoute  lesyng, 

'  Cure  maister  is  i-crouned  of  outlawes  kyng/  660 
'  Adam,'  seyde  Gamelyn,  *  go  we  in  Cristes  name ; 
He  may  neyther  mete  nor  drynk  werne  us  for 

schame. 
If  that  he  be  heende,  and  come  of  gentil  blood, 
He  wol  yeve  us  mete  and  drynk,  and  doon  us  som 

good/ 
'  By  seynt  Jame  !'  seyd  Adam,  '  what  harm  that  I 

gete, 
I  wil  auntre  to  the  dore  that  I  hadde  mete.' 
VOL.  rr.  :u 

Gamelyn  and  Adam  wente  forth  in  feere, 

And  they  grette  the  maister  that  they  founde  there. 

Than  seide  the  maister,  kyng  of  outlawes, 

'  Whatseekeye,yonge  men,  under  woode  schawes?' 

Gamelyn  answerde  the  kyng  with  his  croune,    67i 

*  He  moste  needes  walke  in  woode,  that  may  not 

walke  in  towne. 
Sire,  we  walke  not  heer  noon  harm  for  to  do, 
But  if  we  meete  with  a  deer,  to  scheete  therto, 
As  men  that  ben  hungry,  and  mow  no  mete  fynde. 
And  ben  harde  bystad  under  woode  lynde.' 
Of  Gamelynes  wordes  the  maister  hadde  routhe, 
And  seyde,  '  Ye  schal  have  ynough,  have  God  my 

trouthe,' 
He  bad  hem  sitte  ther  adoun,  for  to  take  reste ; 
And  bad  hem  ete  and  drynke,  and  that  of  the  beste. 
As  they  sete  and  eeten  and  dronke  wel  and  fyn,    esi 
Than  seyd  that  oon  to  that  other,  ^This  is 

Gamelyn.' 
Tho  was  the  maister  outlawe  into  counseil  nome. 
And  told  how  it  was  Gamelyn  that  thider  was 

i-come. 
Anon  as  he  herde  how  it  was  bifalle, 
He  made  him  maister  under  him  over  hem  alle. 
Within  the  thridde  wyke  him  com  tydyng, 
To  the  maister  outlawe  that  tho  was  her  kyng. 
That  he  schulde  come  hom,  his  pees  was  i-made ; 
And  of  that  goode  tydyng  he  was  tho  ful  glad,  ego 
Tho  seyde  he  to  his  yonge  men,  soth  for  to  telle, 
'  Me  ben  comen  tydyrges  I  may  no  longer  dwelle.' 
Tho  was  Gamelyn  anon,  withoute  taryyng, 
Made  maister  outlawe,  and  crouned  her  kyng. 
Tho  was  Gamelyn  crouned  kyng  of  outlawes, 

And  walked  a  while  under  woode  schawes. 
The  fals  knight  his  brother  was  scherreve  and  sire, 
And  leet  his  brother  endite  for  hate  and  for  ire. 
Tho  were  his  bonde-men  sory  and  nothing  glade, 
Whan  Gamelyn  her  lord  wolves-heed  was  cryed 

and  made ;  700 

And  sente  out  of  his  men  wher  they  might  him  fynde. 
For  to  seke  Gamelyn  under  woode  lynde, 
To  telle  him  tydynges  how  the  wj  nd  was  went, 
And  al  his  good  reved,  and  his  men  schent. 
Whan  they  had  him  founde,  on  knees  they  hem  sette, 
And  adoun  with  here  hood,  and  here  lord  grette  : 
'  Sire,  wraththe  you  nought,  for  the  goode  roode, 
For  we  have  brought  you  tydynges,  but  they  be 

nat  goode. 
Now  is  thy  brother  scherreve,  and  hath  the  baillye, 
And  he  hath  endited  the,  and  wolves-heed  doth  the 

crie.'  710 

'  Alias ! '  seyde  Gamelyn,  '  that  ever  I  was  so  slak 
That  I  ne  hadde  broke  his  nekke,tho  hisrigge  brak  ! 
Goth,  greteth  hem  wel,  myn  housbondes  and  wyf, 
I  wol  ben  atte  nexte  schire,  have  God  my  lyf.' 
Gamelyn  came  wel  redy  to  the  nexte  schire, 
And  ther  was  his  brother  bothe  lord  and  sire. 
Gamelyn  com  boldelych  into  the  moot  halle, 
And  put  adoun  his  hood  among  the  lordes  alle : 
'  God  save  you  alle,  lordynges,  that  now  here  be ! 
But  broke-bak  scherreve,  evel  mot  thou  the !      720 
Why  hast  thou  do  me  that  schamo  and  vilonye. 
For  to  late  endite  me,  and  wolves-heed  me  crye  ?' 
Tho  thought  the  fals  knight  for  to  ben  awrcke. 
And  leet  take  Gamelyn,  most  he  nomore  speke ; 
Might  ther  be  nomore  grace,  but  Gamelyn  atte  last 

Was  cast  into  prisoun  and  fetered  ful  fast. 
Gamelyn  hath  a  brother  that  highte  sir  Ote, 
As  good  a  knight  and  heende  as  mighte  gon  on  foote. 
Anon  ther  yede  a  messager  to  that  goode  knight,  729 
And  tolde  him  altogidere  how  Gamelyn  was  dight. 
Anon  as  sire  Ote  herde  how  Gamelyn  was  adight, 
He  was  wonder  sory,  was  he  nothing  light, 
And  leet  sadle  a  steede,  and  the  way  he  nam, 
And  to  his  tweyne  bretheren  anon  right  he  cam. 

*  Sire/  seyde  sire  Ote  to  the  scherreve  tho, 

*'  We  ben  but  thre  bretheren,  schul  we  never  be  mo, 
And  thou  hast  y-prisoned  the  best  of  us  alle ; 
Swich  another  brother  yvel  mot  him  bifalle  ! ' 

*  Sire  Ote,'  seide  the  fals  knight,  *  lat  be  thi  curs , 
By  God,  for  thy  wordes  he  schal  fare  the  wurs ;  740 
To  the  kynges  prisoun  anon  he  is  y-nome. 

And  ther  he  schal  abyde  til  the  justice  come.' 

'  Parde  ! '  seyde  sir  Ote,  '  better  it  schal  be, 

I  bidde  him  to  mayinpris,  that  thou  graunt  him  me, 

ril  the  nexte  sittyng  of  delyveraunce. 

And  thanne  lat  Gamelyn  stande  to  his  chaunce.' 

*  Brother,  in  swich  a  forthward  I  take  him  to  the  ; 
And  by  thi  fader  soule,  that  the  bygat  and  me, 
But-if  he  be  redy  whan  the  justice  sitte. 

Thou  schalt  here  the  juggement  for  al  thi  grete 

witte.'  7?u 

'  I  graunte  wel,'  seide  sir  Ote,  '  that  it  so  be. 

Let  delyver  him  anon,  and  tak  him  to  me.' 

Tho  was  Gamelyn  delyvered  to  sire  Ote  his  brother; 

And  that  night  dwelleden  that  on  with  that  other. 

On  the  morn  seyde  Gamelyn  to  sir  Ote  the  heende, 

'  Brother,'  he  seide,  *I  moot  for  sothe  from  the 
wende, 

To  loke  how  my  yonge  men  leden  here  lyf, 
Whether  they  lyven  in  joie  or  elles  in  stryf.' 
*  Be  God ! '  seyde  sire  Ote,  *  that  is  a  cold  reed, 
Now  I  see  that  al  the  cark  schall  fallen  on  myn  heed ; 
For  whan  the  justice  sitte,  and  thou  be  nought 

i-founde,  76i 

I  schal  anon  be  take,  and  in  thy  stede  i-bounde.' 
'  Brother,'  sayde  Gamelyn,  '  dismaye  the  nought, 
For  by  seint  Jame  in  Gales,  that  many  man  hath 

sought. 
If  that  God  almighty  hold  my  lyf  and  witt, 
I  wil  be  ther  redy  whan  the  justice  sitt.' 
Than  seide  sir  Ote  to  Gamelyn,  '  God  schilde  the 

fro  schame ; 
Com  whan  thou  seest  tyme,  and  bring  us  out  of 

blame/ 
Litheth,  and  lestneth,  and  holdeth  you  stille, 
And  ye  schul  here  how  Gamelyn  had  al  his  wille. 
Gamelyn  wente  ayein  under  woode  rys,  771 

And  fond  there  ploying  yonge  men  of  prys. 
Tho  was  yonge  Gamelyn  glad  and  blithe  ynough, 
Whan  he  fond  his  mery  men  under  woode  bough. 
Gamelyn  and  his  men  talked  in  feere, 
And  they  hadde  good  game  here  maister  to  heere ; 
They  tolden  him  of  aventures  that  they  hadde 

founde. 
And  Gamelyn  hem  tolde  ayein  how  he  was  fast 

i-bounde. 
Whil  Gamelyn  was  outlawed,  had  he  no  cors  ; 
There  was  no  man  that  for  him  ferde  the  wors,  78o 
But  abbotes  and  priours,  monk  and  chanoun ; 
On  hem  left  he  nothing  whan  he  might  hem  nome. 
Whil  Gamelyn  and  his  men  made  merthes  ryve. 


166  THE   CANTERBURY   TALES. 

The  fals  knight  his  brother,  yvel  mot  he  thryve ! 
For  he  was  fast  about  bothe  day  and  other, 
For  to  hyre  the  quest,  to  hangen  his  brother. 
Gamelyn  stood  on  a  day,  and  as  he  biheeld 
The  woodes  and  the  sehawes  in  the  wilde  feeld, 
He  thought  on  his  brother  how  he  him  beheet 
That  he  wolde  be  redy  whan  the  justice  seet ;   790 
He  thoughte  wel  that  he  wolde,  withoute  delay, 
Come  afore  the  justice  to  kepen  his  day. 
And  seide  to  his  yonge  men, '  Dighteth  you  yare. 
For  whan  the  justice  sitt,  we  moote  be  thare. 
For  I  am  under  borwe  til  that  I  come, 
And  my  brother  for  me  to  prifeoun  schal  be  nome.' 
'  By  seint  Jame  ! '  seyde  his  yonge  men, '  and  thou 

rede  therto, 
Ordeyne  how  it  schal  be,  and  it  schal  be  do.' 
Whil  Gamelyn  was  comyng  ther  the  justice  sat. 
The  fals  knight  his  brother,  foryat  he  nat  that,  800 
To  huyre  the  men  on  his  quest  to  hangen  his  brother ; 
Though  he  hadde  nought  that  oon,  he  wolde  have 

that  other. 
Tho  cam  Gamelyn  fro  under  woode  rys, 
And  broughte  with  him  his  yonge  men  of  prys. 

•  I  se  wel,'  seyde  Gamelyn, '  the  justice  is  sette  ; 
Go  aforn,  Adam,  and  loke  how  it  spette.' 
Adam  went  into  the  halle,  and  loked  al  aboute, 
He  seyh  there  stonde  lordes  gret  and  stoute. 
And  sir  Ote  his  brother  fetered  wel  fast : 
Tho  went  Adam  out  of  halle,  as  he  were  agast.  sio 
Adam  said  to  Gamelyn  and  to  his  felaws  alle, 
'  Sir  Ote  stant  i-fetered  in  the  moot  halle.' 
'  Yonge  men,' seide  Gamelyn,  'this  ye  heeren  alle; 
Sire  Ote  stant  i-fetered  in  the  moot  halle. 

If  God  yif  us  grace  wel  for  to  doo, 

He  schal  it  abegge  that  broiighte  him  thertoo/ 

Thanne  sayde  Adam,,  that  lokkes  hadde  hore, 

*  Cristes  curs  most  he  have  that  him  bond  so  sore ! 
And  thou  wilt,  Gamelyn,  do  after  my  red,  819 
Ther  is  noon  in  the  halle  schal  here  away  his  heed.' 
'  Adam,'  seyde  Gamelyn, '  we  wilne  nought  don  so, 
We  wil  slee  the  giltyf,  and  lat  the  other  go. 

I  wil  into  the  halle,  and  with  the  justice  speke ; 
On  hem  that  ben  gultyf  I  wil  ben  awreke. 
Lat  non  skape  at  the  dore;  take,  yonge  men,  yeme; 
For  I  wil  be  justice  this  day  domes  to  deme. 
God  spede  me  this  day  at  my  newe  werk ! 
Adam,  com  on  with  me,  for  thou  schalt  be  my  clerk.' 
His  men  answereden  him  and  bade  him  doon  his 
best, 

*  ^Vnd  if  thou  to  us  have  neede,  thou  schalt  fynde 

us  prest ;  830 

We  wiln  stande  with  the,  whil  that  we  may  dure, 
And  but  we  werke  manly,  pay  us  non  hure.' 
'  Yonge  men,'  seyde  Gamelyn, '  so  mot  I  wel  the ! 
As  trusty  a  maister  ye  schal  fynde  of  me.' 
Right  there  the  justice  sat  in  the  halle, 
In  wente  Gamelyn  amonges  hem  alle. 

Gamelyn  leet  unfetere  his  brother  out  of  beende. 
Thanne  seyde  sir  Ote,  his  brother  that  was  heende, 

*  Thou  haddest  almost,  Gamelyn,  dwelled  to  longe, 
For  the  quest  is  oute  on  me,  that  I  schulde  honge.' 

*  Brother,'  seyde  Gamelyn, '  so  God  yif  me  good  rest ! 
This  day  they  schuln  ben  hanged  that  ben  on  thy 

quest ; 
And  the  justice  bothe  that  is  jugges  man. 
And  the  scherreve  bothe,  thurgh  him  it  bigan.' 

Than  seyde  Gamely n  to  the  justise, 
'  Now  is  thy  power  y-don,  thou  most  nedes  arise ; 
Thow  hast  yeven  domes  that  ben  5'\'el  dight, 
I  wil  sitten  in  thy  sete,  and  dressen  hem  aright.' 
The  justice  sat  stille,  and  roos  nought  anoon  ; 
And  Gamelyn  clevede  his  cheeke  boon  ;  sso 

Gamelyn  took  him  in  his  arm,  and  no  more  spak, 
But  threw  him  over  the  barre,  and  his  arm  to-brak. 
Durste  non  to  Gamelyn  seye  but  good, 
For-fered  of  the  company  that  withoute  stood. 
Gamelyn  sette  him  doun  in  the  justices  sete, 
And  sire  Ote  his  brother  by  him,  and  Adam  at  his 

feet. 
Whan  Gamelyn  was  i-set  in  the  justices  stede, 
Herkneth  of  a  bourde  that  Gamelyn  dede. 
He  leet  fetre  the  justice  and  his  fals  brother. 
And  dede  hem  come  to  the  barre,  that  oon  with 

that  other.  86o 

Tho  Gamelyn  hadde  thus  y-doon,  had  he  no  rest, 
Til  he  had  enquered  who  was  on  the  quest 
For  to  deme  his  brother,  sir  Ote,  for  to  honge ; 
Er  he  wiste  which  they  were  he  thoughte  ful  longe. 
But  as  sone  as  Gamelyn  wiste  wher  they  were, 
He  dede  hem  everichone  fetere  in  feere. 
And  bringen  hem  to  the  barre,  and  sette  hem  in 

rewe ; 
'  By  my  faith !'  seyde  the  justice,  '  the  scherreve 

is  a  schrewe.' 
Than  seyde  Gamelyn  to  the  justise, 
'  Thou  hast  y-yeve  domes  of  the  wors  assise,     87o 
And  the  twelve  sisours  that  weren  of  the  queste. 
They  schul  ben  hanged  this  day,  so  have  I  reste.' 
Thanne  seide  the  scherreve  to  yonge  Gamelyn, 

*  Lord  I  crie  the  mercy,  brother  art  thou  myn.' 
'  Therfore/  seyde  Gamelyn,  'have  thou  Cristes  curs, 
For  and  thou  were  raaister,yit  I  schulde  have  wors.' 
But  for  to  make  short  tale,  and  nought  to  tarie  longe, 
He  ordeyned  him  a  queste  of  his  men  so  stronge  ; 
The  justice  and  the  scherreve  bothe  honged  hye. 
To  weyven  with  ropes  and  with  the  wynd  drye ; 
And  the  twelve  sisours,  sorwe  have  that  rekke !  88i 
Alle  they  were  hanged  faste  by  the  nekke. 
Thus  ended  the  fals  knight  with  his  treccherie, 
That  ever  had  i-lad  his  lyf  in  falsnes  and  folye ; 
He  was  hanged  by  the  nek,  and  nought  by  the  purs, 
That  was  the  meede  that  he  had  for  his  fadres  curs. 
Sir  Ote  was  eldest,  and  Gamelyn  was  ying. 
They  wen  ten  with  here  freendes  even  to  the  kyng; 
They  made  pees  with  the  kyng  of  the  best  assise. 
The  kyng  loved  wel  sir  Ote,  and  made  him  a  justise. 
And  after  the  kyng  made  Gamelyn,  both  in  est  and 

west,  891 

Chef  justice  of  al  his  fre  forest ; 

Alle  his  wighte  yonge  men  the  kyng foryaf  here  gilt, 

And  sitthen  in  good  office  the  kyng  hem  hath  i-pilt. 

Thus  wan  Gamelyn  his  lend  and  his  leede, 

And  wrak  him  of  his  enemys,  and  quyt  hem  here 

meede, 
And  sire  Ote  his  brother  made  him  his  heir. 
And  siththen  wedded  Gamelyn  a  wyf  bothe  good 

and  feyr ; 
They  lyveden  togidere  whil  that  Crist  wolde, 
And  sithen  was  Gamelyn  graven  under  molde.  9oo 
And  so  schal  we  alle,  may  ther  no  man  fle  : 
God  bryng  us  to  the  joye  that  ever  schal  be ! 

Amen  ! 

THE  MAN  OF  LAWES  PROLOGE. 

}WRE  Hoste  sawh  that  the  brighte  sonne 
The  arke  of  his  artificial  day  hath  i-ronno 
The  fourthe  part,  of  half  an  hour  and 
more; 

And  though  he  were  nat  depe  expert  in  lore, 
He  wist  it  was  the  eightetene  day 
Of  April,  that  is  messanger  to  May  ; 
And  sawe  wel  that  the  schade  of  every  tree 
Was  in  the  lengthe  the  same  quantite 
That  was  the  body  erecte,  that  caused  it ; 
And  therfore  by  the  schadwe  he  took  his  wit,      lo 
That  Phebus,  which  that  schoon  so  fair  and  brighte. 
Degrees  was  five  and  fourty  clombe  on  highte ; 
And  for  that  day,  as  in  that  latitude, 
Hit  was  ten  of  the  clokke,  he  gan  conclude ; 
And  sodeynly  he  plight  his  hors  aboute. 
'  Lordynges,'  quod  he,  ^  I  warne  you  al  the  route, 
The  fourthe  party  of  this  day  is  goon ; 
Now,  for  the  love  of  God  and  of  seint  Jon, 
Leseth  no  tyme,  as/erforth  as  ye  may, 
Lordynges,  the  tyme  passeth  night  and  day,        20 
And  stelith  fro  us,  what  pryvely  slepyng, 
And  what  thurgh  necligence  in  oure  wakyng. 
As  doth  the  streem,  that  torneth  never  agayn, 
Descendyng  fro  the  mounteyn  into  playn. 
Wel  can  Senek  and  many  philosopher 
Bywaylen  time,  more  than  gold  in  cofre. 
For  losse  of  catel  may  recovered  be. 
But  losse  of  tyme  schendeth  us,  quod  he. 

It  wil  nat  come  agayn,  withoiite  drede, 
Nomore  than  wol  Malkyns  maydenhede,  30 

Whan  sche  hadde  lost  it  in  hir  wantownesse. 
Let  us  nat  mowlen  thus  in  ydelnesse. 

*  Sir  Man  of  Lawe,'  quod  he,  '  so  have  ye  blisse, 
Telle  us  a  tale  anon,  as  forward  ys. 
Ye  be  submitted  thurgh  ?/our  fre  assent 
To  stonden  in  this  cas  at  my  juggement: 
Acquyteth  yow,  and  holdeth  youre  byheste  ; 
Than  have  ye  doon  your  devour  atte  leste.' 

'  Host,'  quod  he,  '  De  par  Dieux  I  assente, 
To  breke  forward  is  nat  myn  entent.  40 

Byheste  is  dette,  and  I  wol  holde  fayn 
Al  my  byhest,  I  can  no  better  sayn. 
For  such  lawe  as  a  man  yeveth  another  wight, 
He  schuld  himselve  usen  hit  by  right. 
Thus  wol  oure  text :  but  natheles  certeyn 
I  can  right  now  non  other  tale  seyn. 
That  Chaucer,  they  he  can  but  lewedly 
On  metres  and  on  rymyng  certeynly, 
Hath  seyd  hem  in  such  Englisch  as  he  can 
Of  olde  tyme,  as  knoweth  many  man.  50 

And  yif  he  have  nought  sayd  hem,  leeve  brother. 
In  o  bok,  he  hath  seyd  hem  in  another. 
For  he  hath  told  of  lovers  up  and  doun, 
Moo  than  Ovide  made  of  mencioun 
In  his  Epistelles,  that  ben  so  olde. 
What  schuld  I  tellen  hem,  syn  they  be  tolde  ? 
In  youthe  he  made  of  Coys  and  Alcioun, 
And  siththe  hath  he  spoke  of  everychon 
These  noble  wyfes,  and  these  lovers  eeke, 
Who-so  wole  his  large  volume  seeke,  60 

Cleped  the  seintes  logendes  of  Cupide ; 

Ther  may  he  see  the  large  woundes  wyde 

Of  Lucresse,  and  of  Babiloun  Tysbee  ; 

The  sorwe  of  Dido  for  the  fals  Enee ; 

The  tree  of  Philles  for  hir  Demephon ; 

The  pleynt  of  Dyane  and  of  Ermyon, 

Of  Adrian,  and  of  Ysyphilee  ; 

The  barreyn  yle  stondyng  in  the  see ; 

The  dreynt  Leandere  for  his  fayre  Erro ; 

The  teeres  of  Eleyn,  and  eek  the  woo  70 

Of  Bryxseyde,  and  of  Ledomia ; 

The  cruelte  of  the  queen  Medea, 

The  litel  children  hangyng  by  the  hals, 

For  thilke  Jason,  that  was  of  love  so  fals. 

0  Ypermystre,  PenoUope,  and  Alceste, 

Youre  wyfhood  he  comendeth  with  the  beste. 

But  certeynly  no  worde  writeth  he 

Of  thilke  wikked  ensample  of  Canace, 

That  loved  hir  owen  brother  synfuUy ; 

On  whiche  corsed  stories  I  seye  fy  !  so 

Or  elles  of  Tyro  Appoloneus, 

How  that  the  cursed  kyng  Anteochus 

Byreft  his  doughter  of  hir  maydenhede, 

That  is  so  horrible  a  tale  as  man  may  reede, 

Whan  he  hir  threw  upon  the  pament. 

And  therfore  he  of  ful  a\7sement 

Wolde  never  wryte  in  non  of  his  sermouns 

Of  such  unkynde  abhominaciouns ; 

Ne  1  wol  non  reherse,  if  that  I  may. 

But  of  my  tale  how  schal  I  do  this  day  ?  90 

Me  were  loth  to  be  lykned  douteles 

To  Muses,  that  men  clepen  Pyerides. 

(Methamorphoseos  wot  what  I  mene) ; 

But  natheles  I  recche  nat  a  bene, 

They  I  come  after  him  with  hawe-bake, 
I  speke  in  prose,  and  let  him  rymes  make.' 
And  with  that  word,  he  with  a  sobre  cheere 
Bygan  his  tale,  as  ye  schal  after  heere. 

HATEFUL  harm,  condicion  of  povert, 
With  thurst,  with  cold,  with  honger  so 

eonfoundyd, 
To  asken  help  it  schameth  in  thin  hert, 
If  thou  non  aske,  with  neede  so  art  thou  woundyd, 
That  verray  neede  unwrappeth  al  thy  woundes  hyd; 
Maugre  thyn  heed  thou  most  for  indigence 
Or  stele,  or  begge,  or  borwe  thy  dispence. 

Thow  blamest  Crist,  and  seyst  ful  bitterly. 
He  mysdeparteth  riches  temporal ; 
And  thyn  neyhebour  thou  wytes^  synfully  ;  lo 

And  seyst  thou  hast  to  litel,  and  he  hath  al. 
Parfay,  seystow,  som  tyme  he  rekne  schal, 
Whan  that  his  tayl  schal  brennen  in  the  gleede. 
For  he  nought  helpeth  the  needful  in  his  neede. 

Herkneth  what  is  the  sentens  of  the  wyse, 
Bet  is  to  dye  than  haxen  indigence ; 
Thy-selve  neyghebour  wol  the  despyse, 
If  thou  be  pore,  farwel  thy  reverence. 
Yet  of  the  wyse  man  tak  this  sentence, 
Alle  the  dayes  of  pore  men  be  wikke  ;  20 

Be  war  therfore  or  thou  come  to  that  prikke. 

If  thou  be  pore,  thy  brother  hateth  the, 
And  alio  thy  frendes  fleeth  fro  the,  alias ! 

0  riche  marchaundz,  ful  of  wele  be  ye, 

0  noble  prudent  folk  as  in  this  cas, 
Youre  bagges  beth  nat  fuld  with  ambes  aas, 

But  with  sys  synk,  that  renneth  on  your  chaunce ; 
At  Crystemasse  wel  mery  may  ye  daunce. 

Ye  seeke  land  and  see  for  your  wynnynges, 
As  wyse  folk  as  ye  knowe  alle  thastates  30 

Of  regnes,  ye  be  fadres  of  t5^dynges, 
Of  tales,  bothe  of  pees  and  of  debates. 

1  were  right  now  of  tales  desolat, 

Nere  that  a  merchaunt,  gon  siththen  many  a  yere, 
Me  taught  a  tale,  which  ye  schal  after  heere. 

In  Surrie  dwellede  whilom  a  companye 
Of  chapmen  riche,  and  therto  sad  and  trewe. 
That  wyde-where  sent  her  spycerye. 
Clothes  of  gold,  and  satyn  rich  of  hewe. 
Her  chaffar  was  so  thrifty  and  so  newe,  -lo 

That  every  wight  hadde  deynte  to  chaffare 
With  hem,  and  eek  to  selle  hem  of  here  ware. 

Now  fel  it,  that  the  maystres  of  that  sort 
Han  schapen  hem  to  Rome  for  to  wende. 
Were  it  for  chapmanhode  or  for  disport, 
Non  other  message  nolde  they  thider  sonde, 
But  came  hemself  to  Rome,  this  is  the  ende ; 
And  in  such  place  as  thought  hem  avauntage 
For  here  entent,  they  tooke  her  herburgage. 

Sojourned  have  these  marchauntz  in  the  toun  50 
A  certeyn  tyme,  as  fel  to  here  plesaunce. 
But  so  bifell,  that  thexcellent  renoun 
Of  themperoures  doughter  dame  Custaunce 
Reported  was,  with  every  circumstaunce. 
Unto  these  Surrienz  marchauntz,  in  such  wyse 
Fro  day  to  day,  as  I  schal  you  devyse. 

This  was  the  comyn  voys  of  every  man  : 
^  Oure  emperour  of  Rome,  God  him  see  ! 
A  doughter  hath,  that,  sith  the  world  bygan, 
To  rckne  as  wel  hir  goodnes  as  her  bewte,  60 

Nas  never  such  another  as  was  sche. 
I  prey  to  God  hir  save  and  susteene, 
And  wolde  s6he  were  of  al  Europe  the  queen e. 

'  In  hire  is  hye  bewte,  withoute  pryde ; 
Yowthe,  withoute  gref hed  or  folye ; 
To  alle  here  werkes  vertu  is  hire  gyde ; 
Humblesse  hath  slayne  in  hir  tyrrannye ; 
Sche  is  myrour  of  alle  curtesye, 
Hir  herte  is  verrey  chambre  of  holynesse, 
Hir  bond  mynistre  of  fredom  and  almesse.'  70 

And  al  this  voys  is  soth,  as  God  is  trewc. 
But  now  to  purpos  let  us  turne  ayein : 
These  marchantz  have  don  fraught  here  schippes 

newe, 
And  whan  they  have  this  blisful  mayde  seyn. 
Home  to  Surrey  be  they  went  ayein, 
And  doon  here  needes,  as  they  have  don  yore, 
And  lyven  in  wele,  I  can  you  saye  no  more. 

Nowfel  it,  that  these  marchauntz  stooden  in  grace 
Of  him  that  was  the  sowdan  of  Surrye. 
For  whan  they  come  fro  eny  straunge  place,        so 
He  wolde  of  his  benigne  curtesye 
Make  hem  good  chore,  and  busily  aspye 
Tydynges  of  sondry  regnes,  for  to  lere 
The  wordes  that  they  mighte  seen  and  hecre. 

Among  other  thinges  specially 
These  marchauntz  him  told  of  dame  Constaunce 
So  gret  noblesse,  in  ernest  so  ryally, 
That  this  sowdan  hath  caught  so  gret  plesauncc 

To  have  hir  figure  in  his  remembraunce, 

That  al  his  lust,  and  al  his  besy  cure, 

Was  for  to  love  hir,  whiles  his  lyf  may  dure. 

Paraventure  in  thilke  large  booke, 
Which  that  is  cleped  the  heven,  i- write  was 
With  sterres,  whan  that  he  his  burthe  took, 
That  he  for  love  schulde  have  his  deth,  alias  ! 
For  in  the  sterres,  elerere  than  is  glas. 
Is  wryten,  God  woot,  who-so  cowthe  it  rede, 
The  deth  of  every  man,  withouten  drede. 

In  sterres  many  a  wynter  therbyfore, 
Was  write  the  deth  of  Ector  and  Achilles,  i 

Of  Pompe,  Julius,  er  they  were  i-bore  ; 
The  stryf  of  Thebes,  and  of  Ercul^, 
Of  Sampson,  Turnus,  and  of  Socrates 
The  deth ;  but  mennes  wittes  ben  so  duUe, 
That  no  wight  can  wel  rede  it  at  the  fuUe. 

This  sowdan  for  his  pryve  counseil  sente, 
And  schortly  of  this  mater  for  to  pace. 
He  hath  to  hem  declared  his  entente. 
And  seyd  him  certeyn,  but  he  might  have  grace 
To  have  Constance  withinne  a  litel  space,  i 

He  nas  but  deed,  and  charged  hem  in  hyghe 
To  schapen  for  his  lyf  som  remedye. 

Dyverse  men  diveres  thinges  seyde, 
The  argumentes  casten  up  and  down ; 
Many  a  subtyl  resoun  forth  they  leyden ; 
They  spekyn  of  magike,  and  of  ambusioun  ; 
But  finally,  as  in  conclusioun. 
They  can  nought  seen  in  that  non  avauntage, 
Ne  in  non  other  wey,  save  in  mariage. 

Then  sawghe  they  therein  such  difSculte        i 
By  w^ey  of  resoun,  to  speke  it  al  playn, 

Bycause  that  ther  was  such  dyversite 

Bitwen  here  bothe  lawes,  as  they  sayn, 

They  trowe  that  '  no  cristen  prince  wolde  fayn 

Wedden  his  child  under  our  lawe  swete, 

That  us  was  taught  by  Mahoun  oure  prophete.' 

And  he  answerde :  '  Rather  than  I  lese 
Constance,  I  wol  be  cristen  doubteles ; 
I  moot  be  heres,  I  may  non  other  cheese ; 
I  pray  you  haldeth  your  arguments  in  pees,       130 
Saveth  my  lyf,  and  beth  nat  recheles. 
Goth,  geteth  hire  that  my  lyf  in  cure. 
For  in  this  wo  I  may  no  longer  dure.' 

What  needeth  gretter  dilatacioun  ? 
I  say,  by  tretys  and  ambassatrye. 
And  by  the  popes  mediacioun, 
And  al  the  chirche,  and  al  the  chy\'alrye. 
That  in  destruccioun  of  mawmetrye, 
And  in  encresse  of  Cristes  lawe  deere. 
They  ben  acordid,  as  ye  schal  after  heere,  ho 

How  that  the  soudan  and  his  baronage. 
And  alle  his  lieges  sehuld  i-crystned  be, 
And  he  schal  have  Constance  in  mariage, 
And  certeyn  gold,  I  not  what  quantite. 
And  therfore  founden  they  suffisant  seurte. 
This  same  acord  was  sworn  on  every  syde ; 
Now,  fair  Constance,  almighty  God  the  guyde  ! 

Now  wolde  som  men  wayten,  as  I  gesse, 
That  I  schulde  tellen  al  the  purvyaunce. 
That  themperour  of  his  gret  noblesse  ino 

Hath  schapen  for  his  doughter  dame  Constaunce. 
Wei  may  men  knowe  that  so  gret  ordynaunce 
May  no  man  telle  in  so  litel  a  clause, 
\8  was  arrayed  for  so  high  a  cause. 

TOL.  II.  N 

Bisschops  ben  schapen  with  hir  for  to  wende, 
Lordes,  ladyes,  and  knightes  of  renoun, 
And  other  folk  ynowe,  this  is  the  ende. 
And  notefied  is  thurghout  the  toun, 
That  every  wight  with  gret  devocioun 
Schulde  preye  Crist,  that  he  this  mariage  i6o 

Reeeyve  in  gree,  and  spede  this  viage. 

The  day  is  come  of  hire  departyng, 
(I  say  the  woful  da,y  fatal  is  come) 
That  ther  may  be  no  lenger  tarryyng, 
But  forthe-ward  they  dresse  hem  alle  and  some. 
Constance,  that  with  sorwe  is  overcome, 
Fill  pale  arist,  and  dresseth  hir  to  wende. 
For  wel  sche  saugh  ther  nas  non  other  ende. 

Alias  !  what  wonder  is  it  though  sche  wepte, 
That  schal  be  sent  to  so  straunge  nacioun,  170 

Fro  freendes,  that  so  tenderly  hir  kepte, 
And  to  be  bounde  undur  subjeccioun 
Of  oon  sche  knew  nat  his  condicioun  ? 
Housbondes  ben  al  goode,  and  ban  be  yore ; 
That  knowen  wyfes,  I  dar  saye  no  more. 

*  Fader,'  sche  seide,  '  thy  wrecched  child  Cons- 
taunce. 
Thy  yonge  doughter  fostred  up  so  softe, 
And  ye,  my  mooder,  my  soverayn  plesaunce 
Over  al  thing,  outaken  Criste  on  lofte, 
Constaunce  your  child  hir  recomaundeth  ofte     leo 
Unto  your  grace ;  for  I  schal  into  Surrye, 
Ne  schal  I  never  see  you  more  with  ye. 

'  Alias  !  unto  the  Barbre  nacioun 
1  most  anoon,  sethens  it  is  your  wille  : 
But  Crist,  that  starf  for  our  redempcioun, 
So  yeve  me  grace  his  hestes  to  fulfille, 
I,  wrecched  womman,  no  fors  they  I  spille ! 

Wommen  ben  born  to  thraldam  and  penaunce, 
And  to  ben  under  mannes  governaunce/ 

I  trowe  at  Troye  whan  Pirrus  brak  the  wal,  i9o 
Or  Yleon  that  brende  Thebes  the  citee, 
Ne  at  Rome  for  the  harme  thurgh  Hanibal, 
That  Romayns  han  venquysshed  tymes  thre, 
Nas  herd  such  tender  wepyng  for  pite, 
As  in  the  chambur  was  for  hir  partynge ; 
But  forth  sche  moot,  whether  sche  weep  or  synge. 

0  firste  mevyng  cruel  firmament, 
With  thi  diurnal  swough  that  crowdest  ay, 
And  hurlest  al  fro  est  to  Occident. 
That  naturelly  wold  hold  another  way ;  200 

Thyn  crowdyng  sette  the  heven  in  such  array 
At  the  bygynnyng  of  this  fiers  viage, 
That  cruel  Martz  hath  slayn  this  marriage. 

Infortunat  ascendent  tortuous, 
Of  which  the  lordes  helples  falle,  alias  ! 
Out  of  his  angle  into  the  derkest  hous. 
0  Mariz  Attezere,  as  in  this  caas ; 
0  feeble  moone,  unhappy  been  thi  paas, 
Thou  knettest  the  ther  thou  art  nat  recejrved, 
Ther  thou  wer  wel  fro  thennes  artow  weyved.  210 

Inprudent  emperour  of  Rome,  alias ! 
Was  ther  no  philosopher  in  al  thy  toun  ? 
Is  no  tyme  bet  than  other  in  such  caas  ? 
Of  viage  is  ther  noon  eleccioun. 
Namly  to  folk  of  heigh  condicioun, 
Nought  whan  a  roote  is  of  a  birthe  i-knowe  ? 
Alias  !  we  ben  to  lewed,  and  eek  to  slowe. 

To  schippe  is  brought  this  woful  faire  mayde 
Solempnely,  with  every  circumstaunce. 
*  Now  Jhesu  Crist  so  be  with  you,'  she  sayde.    220 
Ther  nys  nomor.  but  farwel,  fair  Custaunce ; 

She  peyneth  hire  to  make  good  contienaunce. 
And  forth  I  lete  hire  sayle  in  this  manere, 
And  torne  I  wol  ayein  to  my  matiere. 

The  moder  of  the  sawdan,  ful  of  vices, 
Aspyed  hath  hir  sones  playn  entente, 
How  he  wol  lete  his  olde  sacrifices ; 
And  right  anoon  sche  for  hir  counseil  sente ; 
And  they  ben  come,  to  knowe  what  sche  mente ; 
And  whan  assembled  was  this  folk  in  fere,         230 
Sche  sette  hir  doun,  and  sayd  as  ye  schal  heere. 

'  Lordes,'  quod  sche,  ^  ye  knowen  everichon. 
How  that  my  sone  in  poynt  is  for  to  lete 
The  holy  lawes  of  our  Alkaroun, 
Yeven  hy  Goddes  messangere  Makamete ; 
But  oon  avow  to  grete  God  I  hete. 
The  lyf  schulde  rather  out  of  my  body  sterte, 
Or  Makametes  law  go  out  of  myn  herte. 

'  What  schal  us  tyden  of  this  newe  lawe 
But  thraldam  to  oure  body  and  penaunce,  240 

And  afterward  in  helle  to  be  drawe. 
For  we  reneyede  Mahound  oure  creaunce  ? 
But,  lordes,  wol  ye  maken  assuraunce. 
As  I  schal  say,  assentyng  to  my  lore  ? 
And  I  schal  make  us  sauf  for  evermore/ 

They  sworen  and  assenten  every  man 
'  To  lyfe  with  hir  and  dye,  and  by  hir  stonde ; 
Vnd  everich  in  the  beste  wise  he  can 
To  strengthen  hir  schal  al  his  frendes  fonde. 
And  sche  hath  emperise  take  on  honde,  250 

Which  ye  schul  heere  that  I  schal  devyse. 
And  to  hem  alle  sche  spak  in  this  wyse : 

'  We  schul  first  feyne  ous  cristendom  to  take ; 
Cold  watir  schal  nat  greve  us  but  a  lite ; 

And  I  schal  such  a  fest  and  revel  make, 
That,  as  I  trow,  I  schal  the  sowdan  quyte. 
For  though  his  wyf  be  cristned  never  so  white, 
Sche  schal  have  need  to  waissche  away  the  rede. 
They  sche  a  font  of  watir  with  hir  lede.' 

0  sowdones,  root  of  iniquite  260 

Virago  thou  Semyram  the  secounde  ; 
0  serpent  under  feminite, 
Lyk  to  the  serpent  deep  in  heUe  i-bounde ; 
0  feyned  womman,  alle  that  may  confounde 
Vertu  and  innocence,  thurgh  thy  malice, 
Is  bred  in  the,  as  nest  of  every  vice. 

0  Satan,  envyous  syn  thilke  day 
That  thou  were  chased  fro  oure  heritage, 
Wei  knewest  thou  to  wommen  the  olde  way. 
Thou  madest  Eve  to  bryng  us  in  servage,  270 

Thou  wolt  fordoon  this  cristen  mariage. 
Thyn  instrument  so  (weylaway  the  while  !) 
Makestow  of  wommen  whan  thou  wolt  bygyle. 

This  sowdones,  whom  I  thus  blame  and  wary 
Let  prys-ely  hir  counseil  gon  his  way ; 
What  schidd  I  in  this  tale  longer  tary  ? 
Sche  rideth  to  the  sowdan  on  a  day. 
And  seyd  him,  that  sche  wolde  reney  hir  lay, 
And  cristendam  of  prestes  handes  fonge, 
Repentyng  hir  sche  hethen  was  so  longe ;  28O 

Bysechyng  him  to  doon  hir  that  honour. 
That  sche  most  have  the  cristen  men  to  feste ; 
'  To  plesen  hem  I  wil  do  my  labour.' 
The  sawdan  seith,  '  I  wol  do  at  your  heste,' 
And  knelyng,  thanketh  hir  of  that  requeste ; 
So  glad  he  was,  he  nyst  nat  what  to  seye. 
Sche  kyst  hir  sone,  and  hom  sche  goth  hir  weye. 

Arryved  ben  the  cristen  folke  to  londe 
In  Surry,  with  a  gret  solempne  route, 
And  hastily  this  soudan  sent  his  sonde,  290 

First  to  his  moder,  and  al  the  regne  aboute, 
And  seyd,  his  wyf  was  comen  out  of  doute, 
And  preyeth  hir  for  to  ride  ayein  the  queene. 
The  honour  of  his  regne  to  susteene. 

Gret  was  the  prees,  and  riche  was  tharray 
Of  Surriens  and  Romayns  mette  in  feere. 
The  moodur  of  the  sowdan  riche  and  gay 
Receyved  hir  with  al  so  glad  a  cheere, 
As  eny  moodir  might  hir  doughter  deere ; 
And  to  the  nexte  citee  ther  bysyde  300 

A  softe  paas  solempnely  thay  ryde. 

Nought  trow  I  the  triumphe  of  Julius, 
Of  which  that  Lukan  maketh  moche  host. 
Was  ryaller,  ne  more  curious, 
Than  was  thassemble  of  this  blisful  oost. 
But  this  scorpioun,  this  wikked  goost, 
The  sowdones,  for  al  hir  flateryng^, 
Cast  under  this  ful  mortally  to  stynge. 

The  sawdan  comth  himself  sone  after  this 
So  really,  that  wonder  is  to  telle ;  310 

And  welcometh  hir  with  al  joy  and  blys. 
And  thus  with  mirth  and  joy  I  let  hem  dwelle. 
The  fruyt  of  this  matier  is  that  I  telle. 
Whan  tyme  com,  men  thought  it  for  the  best 
That  revel  stynt,  and  men  goon  to  her  rest. 

The  tyme  com,  the  olde  sowdonesse 
Ordeyned  hath  this  fest  of  which  I  tolde ; 
And  to  the  feste  cristen  folk  hem  dresse 
In  generale,  bothe  yong  and  olde. 
Ther  men  may  fest  and  realte  byholde,  320 

And  deyntes  mo  than  I  can  of  devyse, 
But  al  to  deere  they  bought  it  ar  they  ryse. 

0  sodeyn  wo  !  that  ever  art  suceessour 
To  worldly  blis,  spreynd  is  with  bitternesse 
The  ende  of  oure  joye,  of  oure  worldly  labour ; 
Wo  occupieth  the  fyn  of  oure  gladnesse. 
Herken  this  eounseil  for  thyn  sikernesse ; 
Upon  thyn  glade  dayes  have  in  thi  myndo 
The  unwar  woo  that  cometh  ay  bihynde. 

For  schortly  for  to  tellen  at  o  word,  330 

The  sawdan  and  the  cristen  everichone 
Ben  al  to-hewe  and  stiked  atte  bord, 
But  it  were  dame  Constaunce  allone. 
This  olde  sowdones,  this  cursede  crone, 
Hath  with  hir  frendes  doon  this  cursede  dede, 
For  sche  hirself  wold  al  the  centre  lede. 

Ne  ther  was  Surrien  noon  that  was  converted, 
That  of  the  eounseil  of  the  sawdon  woot, 
That  he  nas  al  to-hewe  or  he  asterted ; 
And  Constaunce  have  they  take  anon  foot-hoot,  340 
And  in  a  schippe,  stereles,  God  it  woot. 
They  have  hir  set,  and  bad  hir  lerne  to  sayle 
Out  of  Surry  ayein-ward  to  Ytaile. 

A  certein  tresour  that  sche  thider  ladde. 
And,  soth  to  sayn,  vitaile  gret  plente, 
They  have  hir  yeven,  and  clothes  eek  sche  hadde. 
And  forth  sche  sayleth  in  the  salte  see. 
0  my  Constaunce,  ful  of  benignite, 
0  emperoures  yonge  doughter  deere. 
He  that  is  Lord  of  fortun  be  thi  steere  !  350 

Sche  blesseth  hir,  and  with  ful  pitous  voys 
Unto  the  croys  of  Crist  than  seyde  sche  : 
*  0  cler,  0  welful  auter,  holy  croys. 

Red  of  the  lambes  blood,  ful  of  pite, 
That  wissh  the  world  fro  old  iniquite, 
Me  fro  the  feend  and  fro  his  clowes  keepe, 
That  day  that  I  schal  drenchen  in  the  deepe. 

*  Victorious  tre,  proteccioun  of  trewe, 
That  oonly  were  worthy  for  to  here 
That  Kyng  of  Heven,  with  his  woundes  newe,   seo 
The  white  Lambe,  that  hurt  was  with  a  spere ; 
Flemer  of  feendes,  out  of  him  and  here 
On  which  thy  lymes  feithfuUy  extenden, 
Me  kepe,  and  yif  me  might  my  lyf  to  menden.' 

Yeres  and  dayes  flette  this  creature 
Thurghout  the  see  of  Grece,  into  the  strayte 
Of  Marrok,  as  it  was  hir  adventure. 
0  many  a  sory  mele  may  sche  bayte, 
After  hir  deth  ful  ofte  maj'-  sche  wayte, 
Or  that  the  wilde  wawe  wol  hir  dryve  370 

Unto  the  place  ther  as  sche  schal  arryve. 

Men  mighten  aske,  why  sche  was  nought  slayn  ? 
Ek  at  the  fest  who  might  hir  body  save  ? 
And  I  answere  that  demaunde  agayn, 
Who  savede  Daniel  in  thorrible  cave, 
That  every  wight,  sauf  he,  mayster  or  knave, 
Was  with  the  lioun  frete,  or  he  asterte  ? 
Ne  wight  but  God,  that  he  bar  in  his  herte. 

God  lust  to  schewe  his  wondurful  miracle 
In  hir,  for  we  schulde  seen  his  mighty  werkes  ; 
Crist,  which  that  is  to  every  harm  triacle,  ssi 

By  certeyne  menes  ofte,  as  knowen  clerkes, 
Doth  thing  for  certeyn  ende,  that  ful  derk  is 
To  mannes  witt,  that  for  our  ignoraunce 
Ne  can  nought  knowe  his  prudent  purvyaunce. 

Now  sith  sche  was  nat  at  the  fest  i-slawe. 
Who  kepte  hir  fro  drenching  in  the  see  ? 

Who  kepte  Jonas  in  the  fisches  mawe, 

Til  he  was  spouted  up  at  Ninive  ? 

Wei  may  men  knowe,  it  was  no  wight  but  He  39o 

That  kepte  the  pepul  Ebrayk  fro  her  drenchyng, 

With  drye  feet  thurghout  the  see  passyng. 

Who  bad  foure  spiritz  of  tempest, 
That  power  han  to  noyen  land  and  see, 
Bothe  north  and  south,  and  also  west  and  est, 
Anoye/i  neyther  londe,  see,  ne  tree  ? 
Sothly  the  comaunder  of  that  was  He 
That  fro  the  tempest  ay  this  womman  kepte. 
As  wel  when  sche  awok  as  when  sche  slepte. 

Wher  might  this  womman  mete  anddrinke  have? 
Thre  yer  and  more,  how  lasteth  hir  vitaille  ?      401 
Who  fedde  the  Egipcien  Marie  in  the  cave. 
Or  in  desert?  no  wight  but  Crist  saunz faile. 
Fyf  thousand  folk,  it  was  gret  mervaile 
With  loves  fyf  and  fissches  tuo  to  feede ; 
God  sent  his  foysoun  at  her  grete  neede. 

Sche  dryveth  forth  into  oure  oceean 
Thurghout  oure  wilde  see,  til  atte  laste 
Under  an  holte,  that  nempnen  /  ne  can, 
Fer  in  Northumberland,  the  wawe  hir  caste,      410 
And  in  the  sand  the  schip  stykede  so  faste, 
That  thennes  wold  it  nought  in  al  a  tyde  ; 
The  wille  of  Crist  was  that  sche  schold  abyde. 

The  constabil  of  the  castcl  doiin  is  fare 
To  se  this  wrak,  and  al  the  schip  he  soughte, 
And  fond  this  wery  womman  ful  of  care ; 
He  fand  also  the  tresour  that  sche  broughte : 
In  hir  langage  mercy  sche  bisoughte, 
The  lif  out  of  her  body  for  to  twynne, 
Hir  to  delyver  of  woo  that  sche  was  inne.  420 

A  maner  Latyn  corupt  was  hir  speche, 

But  algates  therby  sche  was  understonde. 
The  constabil,  whan  him  luste  no  lenger  seche. 
This  woful  womman  broughte  he  to  londe. 
Sche  kneleth  doun,  and  thanketh  Goddes  sonde 
But  what  sche  was,  sche  wolde  no  man  seye 
For  foul  ne  faire,  though  sche  scholde  deye. 

Sche  was,  sche  seyde,  so  mased  in  the  see, 
That  sche  forgat  hir  mynde,  by  hire  trowthe. 
The  constable  had  of  hir  so  gret  pitee,  430 

And  eek  his  wyf,  they  wepeden  for  routhe ; 
Sche  was  so  diligent  withouten  slouthe 
To  serve  and  plese  ever  in  that  place, 
That  alle  hir  loven  that  loken  on  hir  face. 

The  constable  and  dame  Hermegyld  his  wyf. 
To  telle  you  playne,  payenes  bothe  were ; 
But  Hermegyld  loved  Constance  as  hir  lyf ; 
And  Constance  hath  so  long  herberwed  there 
In  orisoun,  with  many  a  bitter  teere. 
Til  Jhesu  hath  converted  thurgh  his  grace         440 
Dame  Hermegyld,  the  constables  wif  of  the  place. 

In  al  the  lond  no  cristen  men  durste  route ; 
Al  cristen  men  ben  fled  from  that  centre 
Thurgh  payens,  that  conquered  al  aboute 
The  places  of  the  north  by  land  and  see. 
To  Wales  fled  the  cristianite 
Of  olde  Britouns,  dwellyng  in  this  yle  ; 
Ther  was  hir  refut  for  the  mene  while. 

But  yit  nere  cristen  Britouns  so  exiled, 
That  ther  nere  some  in  here  pryvite  450 

Honourede  Christ,  and  hethen  folk  bygiled ; 
And  neigh  the  castel  such  ther  dwellide  thre. 
That  oon  of  hem  was  blynd,  and  mights  nat  se, 
But-if  it  were  with  eyen  of  his  mynde, 

With  which  men  seen  after  that  they  ben  blynde. 

Bright  was  the  sonne,  as  in  someres  day, 
For  which  the  constable  and  his  wif  also 
And  Constaunce  hadde  take  the  righte  way 
Toward  the  see,  a  forlong  wey  or  two, 
To  pleyen,  and  to  romen  to  and  fro ;  46o 

And  in  that  walk  this  blynde  man  they  mette, 
Croked  and  olde,  with  eyen  fast  y-schette. 

'  In  name  of  Crist,'  cryede  this  old  Britoun, 
*  Dame  Hermegyld,  yif  me  my  sight  ayeyn  !' 
This  lady  wax  affrayed  of  the  soun, 
Lest  that  hir  houseband,  schortly  to  sayn, 
Wold  hir  for  Jhesu  Cristes  love  have  slayn, 
Til  Constaunce  made  hir  bold,  and  bad  hir  werche 
The  wil  of  Crist,  as  doughter  of  holy  chirche. 

The  constable  wax  abaisshed  of  that  sight,     470 
And  sayde,  *  What  amounteth  al  this  fare  ?' 
Constaunce  answerede,  '  Sir,  it  is  Cristes  might. 
That  helpeth  folk  out  of  the  feendes  snare/ 
And  so  ferforth  sche  gan  hir  lay  declare. 
That  sche  the  constable,  er  that  it  was  eve 
Converted,  and  on  Crist  made  him  bileve. 

This  constable  was  not  lord  of  the  place 
Of  which  I  speke,  ther  he  Constance  fond, 
But  kept  it  strongly  many  a  wynter  space 
Under  Alia,  kyng  of  Northumberlond,  480 

That  was  ful  wys,  and  worthy  of  his  bond, 
Ayein  the  Scottes,  as  men  may  wel  heere. 
But  tourne  ayein  I  wil  to  my  mateere. 

Satan,  that  ever  us  wayteth  to  begile, 
Sawe  of  Constaunce  al  hir  perfeccioxin, 
And  cast  anoon  how  he  mighte  quyt  hir  while ; 
And  made  a  yong  knight,  that  dwelt  in  the  toun. 

Love  hir  so  hoot  of  foul  affeccioun, 

That  verrayly  him  thought  he  schulde  spille, 

But  he  of  hire  oones  had  his  wille.  490 

He  wowith  hir,  but  it  avayleth  nought, 
Sche  wolde  do  no  synne  by  no  weye ; 
And  for  despyt,  he  compassed  in  his  thought 
To  maken  hir  a  schamful  deth  to  deye. 
He  wayteth  whan  the  constable  was  aweye. 
And  pryvyly  upon  a  nyght  he  crepte 
In  Hermyngyldes  chambre  whil  sche  slepte. 

Wery,  for-waked  in  here  orisoun, 
Slepeth  Constaunce,  and  Hermyngyld  also. 
This  knight,  thurgh  Satanas  temptacioun,  500 

Al  softely  is  to  the  bed  y-go, 
And  kutte  the  throte  of  Hermegild  a-two, 
And  leyde  the  bloody  knyf  by  dame  Constaunce, 
And  went  his  way,  ther  God  yeve  him  meschaunce. 

Sone  after  comth  this  constable  hom  agayn, 
And  eek  Alia,  that  was  kyng  of  that  lend. 
And  say  his  wyf  dispitously  i-slayn, 
For  which  ful  oft  he  wept  and  wrong  his  bond ; 
And  in  the  bed  the  blody  knyf  he  fond 
By  Dame  Custaunce  :  alias  !  what  mighte  she  say  ? 
For  verray  woo  hir  witt  was  al  away.  511 

To  king  Alia  was  told  al  this  meschaunce. 
And  eek  the  tyme,  and  wher,  and  eek  the  wyse 
That  in  a  schip  was  founden  this  Constaunce, 
As  here  bifore  ye  have  herd  me  devyse.  • 
The  kinges  hert  of  pite  gan  agrise, 
Whan  he  saugh  so  benigne  a  creature 
Falle  in  disese  and  in  mysaventure. 

For  as  the  lomb  toward  his  deth  is  brought, 
So  stant  this  innocent  bifore  the  kyng.  520 

This  false  knight,  that  hath  this  tresoun  wrought, 
Bereth  hir  an  hand  that  sche  hath  don  this  thing ; 
But  nevertheles  ther  was  gret  mornyng 
Among  the  people,  and  seyn  they  can  not  gesse 
That  sche  hadde  doon  so  gret  a  wikkednesse. 

For  they  han  seyen  hir  so  vertuous, 
And  lovyng  Hermegyld  right  as  hir  lyf ; 
Of  this  bar  witnessc  everich  in  that  hous, 
Save  he  that  slowgh  Hermegyld  with  his  knyf. 
This  gentil  kyng  hath  caught  a  gret  motyf         530 
Of  his  witnesse,  and  thought  he  wold  enquere 
Deppere  in  this  cas,  a  trouthe  to  lere. 

Alias  !  Constaunce,  thou  ne  has  no  champioun, 
Ne  fighte  canstow  nat,  so  welaway  ! 
But  He  that  for  oure  redempcioun 
Bonde  Sathan,  that  yit  lith  ther  he  lay, 
So  be  thy  stronge  champioun  this  day ; 
For  but  Crist  upon  the  miracle  kythe, 
Withouten  gilt  thou  schalt  be  slayn  as  swithe.  539 

Sche  set  hir  doun  on  knees,  and  than  sche  sayde 
'  Immortal  God,  that  savedest  Susanne 
Fro  false  blame ;  and  thou,  mercyful  mayde, 
Mary  I  mene,  doughter  of  seint  Anne, 
Bifore  whos  child  aungeles  syng  Osanne ; 
If  I  be  gultles  of  this  felonye. 
My  socour  be,  for  elles  schal  I  dye ! ' 

Have  ye  not  seye  som  tyme  a  pale  face, 
Among  a  prees,  of  him  that  hath  be  lad 
Toward  his  deth,  wher  him  geyneth  no  grace, 
And  such  a  colour  in  his  face  hath  had,  550 

Men  mighte  knowe  his  face  was  so  bystad, 
Among  alle  the  faces  in  that  route ; 
So  stant  Constance,  and  loketh  hire  about. 

0  queenes  lyvyng  in  prosperite, 
Duchesses,  and  ye  ladies  everychon, 
Haveth  som  reuthe  on  hir  adversite  ; 
An  emperoures  doughter  stond  allon ; 
Sche  nath  no  wight  to  whom  to  make  hir  moon  ; 
0  blod  ryal,  that  stondest  in  this  drede, 
Ferre  be  thy  frendes  at  thy  grete  neede !  56o 

This  Alia  kyng  hath  such  compassioun, 
As  gentil  hert  is  fulfild  of  pite, 
That  from  his  eyen  ran  the  water  doun. 
'  Now  hastily  do  fech  a  book/  quod  he ; 
*  And  if  this  knight  wil  swere  how  that  sche 
^rhis  womman  slowgh,  yet  wol  we  us  avyse, 
Whom  that  we  wille  schal  be  oure  justise.' 

A  Britoun  book,  i-write  with  Evaungiles, 
Was  fette,  and  on  this  book  he  swor  anoon 
Sche  gultif  was ;  and  in  the  mene  whiles  570 

An  bond  him  smot  upon  the  nekke  boon, 
That  doun  he  fel  anon  right  as  a  stoon ; 
And  bothe  his  yen  brast  out  of  his  face, 
In  sight  of  every  body  in  that  place. 

A  vois  was  herd,  in  general  audience, 
And  seide,  '  Thou  hast  disclaundred  gulteles 
The  doughter  of  holy  chirche  in  hire  presence ; 
Thus  hastow  doon,  and  yit  I  holde  my  pees?' 
Of  this  mervaile  agast  was  al  the  prees. 
As  mased  folk  they  stooden  everychon  uo 

For  drede  of  wreche,  save  Custaunce  allon. 

Gret  was  the  drede  and  eek  the  repentaunce 
Of  hem  that  hadden  wrong  suspeccioun 
Upon  the  sely  innocent  Custaunce  ; 
And  for  this  miracle,  in  conclusioun, 
And  by  Custaunces  mediacioun, 

The  kyng,  and  many  other  in  the  place, 
ConTcrted  was,  thanked  be  Cristes  grace  ! 

This  false  knight  was  slayn  for  his  untrouthe 
By  juggement  of  Alia  hastyly ;  590 

And  yit  Custaunce  hath  of  his  deth  gret  routhe. 
And  after  this  Jhesus  of  his  mercy 
Made  Alia  wedde  ful  solempnely 
This  holy  mayde,  that  is  bright  and  schene. 
And  thus  hath  Crist  i-maad  Constance  a  queene. 

But  who  was  woful,  if  I  schal  not  lye. 
Of  this  weddyng  but  Domegild  and  no  mo, 
The  kynges  mooder,  ful  of  tyrannye  ? 
Hir  thought  hir  cursed  herte  brast  a-two ; 
Sche  wolde  nat  hir  sone  had  i-do  so  ;  600 

Hir  thoughts  despyte,  that  he  schulde  take 
So  straunge  a  creature  unto  his  make. 

Me  lust  not  of  the  caf  ne  of  the  stree 
Make  so  long  a  tale,  as  of  the  corn. 
What  schuld  I  telle  of  the  realte 
Of  this  mariage,  or  which  cours  goth  biforn. 
Who  bloweth  in  a  trompe  or  in  an  horn  ? 
The  fruyt  of  every  tale  is  for  to  seye ; 
They  ete  and  drynk,  and  daunce  and  synge  and 
pleye. 

They  gon  to  bed,  as  it  was  skile  and  right ;    eio 
For  though  that  wyfes  ben  ful  holy  thinges, 
They  moste  take  in  pacience  a-night 
Such  maner  necessaries  as  ben  plesyngea 
To  folk  that  han  i-wedded  hem  with  rynges, 
And  halvendel  her  holynesse  ley  aside 
As  for  the  tymc,  it  may  non  other  betyde. 

On  hire  he  gat  a  knave  child  anoon. 
And  to  a  bisschope,  and  to  Us  constable  eeke, 

He  took  his  wyf  to  kepe,  whan  he  is  goon 

To  Scotlond-ward,  his  foomen  for  to  seeke.        620 

Now  faire  Custaunce,  that  is  so  humble  and  meeke, 

So  long  is  goon  with  childe  til  that  stille 

Sehe  held  hir  chambre,  abidyng  Goddes  wille. 

The  tyme  is  come,  a  knave  childe  sche  bere ; 
Mauricius  atte  funstone  men  him  calle. 
This  constabil  doth  come  forth  a  messager, 
And  wrot  to  his  kyng  that  cleped  was  AUe, 
How  that  this  blisful  tydyng  is  bifalle, 
And  other  thinges  spedful  for  to  seye. 
He  taketh  the  lettre,  and  forth  he  goth  his  weye. 

This  messanger,  to  doon  his  avauntage,  63i 

Unto  the  kynges  moder  he  goth  ful  swithe, 
And  salueth  hire  fair  in  his  langage. 
'  Madame/  quod  he,  *  ye  may  be  glad  and  blithe, 
And  thanke  God  an  hundred  thousand  sithe ; 
My  lady  queen  hath  child,  withouten  doute 
To  joye  and  blis  of  al  the  reame  aboute. 

'  Lo  heer  the  lettres  sealed  of  this  thing. 
That  I  mot  bere  with  al  the  hast  I  may ; 
If  ye  wole  ought  unto  youre  sone  the  kyng,       640 
I  am  youre  servaunt  bothe  night  and  day.' 
Doungyld  answerde,  ^  As  now  this  tyme,  nay ; 
But  here  al  nyght  I  wol  thou  take  thy  rest, 
To  morwen  I  wil  saye  the  what  me  lest.' 

This  messanger  drank  sadly  ale  and  wyn, 
And  stolen  were  his  lettres  pry\-ely 
Out  of  his  box,  whil  he  sleep  as  a  swyn ; 
And  countrefeet  they  were  subtily ; 
Another  sche  him  wroot  ful  synfully. 
Unto  the  kyng  direct  of  this  matiere  650 

Fro  his  constable,  as  ye  schul  after  heere. 

The  lettre  spak,  the  queen  delyvered  was 
Of  so  orryble  and  feendly  creature, 
That  in  the  castel  noon  so  hardy  was 
That  eny  while  dorste  therin  endure ; 
The  mooder  was  an  elf  by  aventure 
Bycome  by  eharmes  or  by  sorcerie, 
And  every  man  hatith  hir  companyne. 

Wo  was  this  kyng  whan  he  this  letter  hadde  sein, 
But  to  no  wight  he  told  his  sorwes  sore,  660 

But  of  his  owen  hand  he  wrot  agayn  : 
*  Welcome  the  sond  of  Crist  for  everemore 
To  me,  that  am  now  lerned  in  this  lore ; 
Lord,  welcome  be  thy  lust  and  thy  pleasaunce  J 
My  lust  I  putte  al  in  thyn  ordinaunce. 

*  Kepeth  this  child,  al  be  it  foul  or  fair. 
And  eek  my  wyf,  unto  mjn  hom  comyng ; 
Crist  whan  him  lust  may  sende  me  an  hair 
More  agreable  than  this  to  my  likyng.' 
This  lettre  he  seleth,  pryvyly  wepyng,  670 

Which  to  the  messager  he  took  ful  sone. 
And  forth  he  goth,  ther  nys  no  more  to  done. 

0  messager,  fulfild  of  dronkenesse. 
Strong  is  thy  breth,  thy  lymes  faltren  ay, 
And  thou  by  wreyest  alle  sykernesse  ; 
Thy  mynde  is  lorn,  thou  janglest  as  a  jay ; 
Thy  face  is  torned  al  in  a  newe  array ; 
Ther  drunkenesse  regneth  in  eny  route, 
Ther  is  no  counseil  hid,  withouten  doute. 

0  Domegyld,  I  have  non  Englisch  digne         680 
Unto  thy  malice  and  thy  tyrannye ; 
And  therfor  to  the  feend  I  the  resigne. 
Let  him  endyten  of  thi  treccherie. 
Fy,  mannyssch,  fy ! — 0  nay,  by  God,  I  lyo ; 

VOL.  II.  0 

Fy !  feendly  spirit,  for  I  dar  wel  telle, 
Though  thou  here  walke,  thy  spirit  is  in  helle. 

This  messanger  comth  fro  the  kyng  agayn, 
And  at  the  kinges  modres  court  he  lighte, 
And  sche  was  of  this  messenger  ful  fayn. 
And  pleseth  him  in  al  that  ever  sche  mighte.      690 
He  drank,  and  wel  his  gurdel  underpighte ; 
He  slepeth,  and  he  fareth  in  his  gyse 
Al  nyght,  unto  the  sonne  gan  arise. 

Eft  were  his  lettres  stolen  everichon. 
And  countrefeted  lettres  in  this  wise : 
'  The  kyng  comaundeth  his  constable  anon, 
Up  peyne  of  hangyng  of  an  heigh  justise. 
That  he  ne  schulde  suffre  in  no  maner  wyse 
Constaunce  in  his  regno  for  to  abyde 
Thre  dayes,  and  a  quarter  of  a  tyde ;  700 

But  in  the  same  schip  as  he  hir  fond, 
Hire  and  hir  yonge  sone,  and  al  hire  gere. 
He  schulde  putte,  and  crowde  fro  the  londe. 
And  charge  hire  that  schei  never  eft  come  there.' 
0  my  Constaunce,  wel  may  thy  goost  have  fere. 
And  siepyng  in  thy  drem  ben  in  penaunce. 
Whan  DomegylcZ  cast  al  this  ordynaunce. 

This  messanger  a-morwe,  whan  he  awook, 
Unto  the  castel  held  the  nexte  way ; 
And  to  the  constable  he  the  lettre  took ;  710 

And  whan  that  he  the  pitous  lettre  say, 
Ful  ofte  he  seyd  alias  and  welaway ; 
'  Lord  Crist,'  quod  he, '  how  may  this  world  endure? 
So  ful  of  synne  is  many  a  creature ! 

0  mighty  God,  if  that  it  be  thy  wiUe, 
Seth  thou  art  rightful  jugge,  how  may  this  be 
That  thou  wolt  suffre  iunocentz  to  spille, 

And  wikked  folk  regne  in  prosperite  ? 

0  good  Constance,  alias !  so  wo  is  me, 

That  I  moot  be  thy  tormentour,  or  deye  720 

On  schamful  deth,  ther  is  non  other  weye.' 

Wepen  bothe  yong  and  olde  in  al  that  place, 
Whan  that  the  kyng  this  corsed  lettre  sente ; 
And  Constance  with  a  dedly  pale  face 
The  {erthe  day  toward  hir  schip  sche  wente. 
But  nevertheles  sche  taketh  in  good  entente 
The  wil  of  Christ,  and  knelyng  on  the  grounde 
Sche  sayde,  '  Lord,  ay  welcome  be  thy  sonde  ! 

He  that  me  kepte  fro  the  false  blame, 
Whil  I  was  on  the  lend  amonges  you,  730 

He  can  me  kepe  from  harm  and  eek  fro  schame 
In  the  salte  see,  although  I  se  nat  how ; 
As  strong  as  ever  he  was,  he  is  right  now, 
In  him  trust  I,  and  in  his  mooder  deere. 
That  is  to  me  my  sayl  and  eek  my  steere.' 

Hir  litel  child  lay  wepyng  in  hir  arm. 
And  knelyng  pitously  to  him  sche  sayde ; 
*  Pees,  litle  sone,  I  wol  do  the  noon  harm.' 
With  that  hir  kerchef  of  hir  hed  sche  brayde, 
And  over  his  litel  yghen  sche  it  layde,  740 

And  in  hir  arm  sche  luUith  it  wel  faste. 
And  unto  heven  hir  eyghen  up  sche  caste. 

'  Moder/  quod  sche,  '  and  mayde  bright,  Marie, 
Soth  is,  that  thurgh  wommannes  eggcment 
Mankynde  was  lorn  and  dampned  ay  to  dye, 
For  which  thy  child  was  on  a  cros  to-rent ; 
Thyn  blisful  eyghen  sawh  al  this  torment ; 
Then  nys  ther  noon  comparisoun  bitwene 
Thy  wo,  and  any  woo  man  may  sustone. 

*  Thow  saugh  thy  child  i-slawe  byfor  thyn  yen. 

And  yit  now  lyveth  my  litel  child,  parfay ;  751 

Now,  lady  bright,  to  whom  alle  wofuUe  cryen, 
Thou  glory  of  wommanhod,  thou  faire  may, 
Thou  heven  of  refute,  brighte  sterre  of  day, 
Rewe  on  my  child,  that  of  thyn  gentilnesse 
Rewest  on  every  synful  in  destresse. 

'  0  litel  child,  alas  !  what  is  thi  gilt. 
That  never  wroughtest  synne  as  yet,  parde  ? 
Why  wil  thyn  harde  fader  han  the  spilt  ? 
0  mercy,  deere  constable,'  seyde  sche,  760 

'  And  let  my  litel  child  here  dwelle  with  the ; 
And  if  thou  darst  not  saven  him  for  blame. 
So  kys  him  oones  in  his  fadres  name.' 

Therwith  sche  lokec?6  bak-ward  to  the  londe. 
And  seyde,  '  Farwel,  housbond  rewtheles ! ' 
And  up  sche  rist,  and  walketh  doun  the  stronde 
Toward  the  schip,  hir  folweth  al  the  prees ; 
And  ever  sche  preyeth  hir  child  to  hold  his  pees, 
And  took  hir  leve,  and  with  an  holy  entente      769 
Sche  blesseth  hire,  and  to  the  schip  sche  wente. 

Vytailled  was  the  schip,  it  is  no  drede, 
Abundauntly  for  hire  a  ful  longe  space ; 
And  other  necessaries  that  schulde  nede 
Sche  had  ynowgh,  heryed  be  Cristez  grace ; 
For  wynd  and  water  almighty  God  purchace. 
And  bryng  hir  hom,  I  can  no  bettre  saye. 
But  in  the  see  sche  dryveth  forth  hir  waye. 

Alia  the  kyng  cometh  hom  soon  after  this 
Unto  the  castel,  of  the  which  I  tolde. 
And  asketh  wher  his  wyf  and  his  child  ys.         780 
The  constable  gan  aboute  his  herte  colde, 
And  playnly  al  the  maner  he  him  tolde 
As  ye  han  herd,  I  can  telle  it  no  better, 

And  schewede  the  kynges  seal  and  his  letter ; 

And  seyde,  '  Lord,  as  ye  comaundede  me 
Up  peyne  of  deth,  so  have  I  do  eertayn.' 
This  messager  tormented  was,  til  he 
Moste  biknowe  and  telle  it  plat  and  playn, 
Fro  nyght  to  night  in  what  place  he  hadc^e  lajTi ; 
And  thus  l^  witt  and  subtil  enquerynge,  790 

Ymagined  was  by  wham  this  gan  to  sprynge. 

The  hand  was  knowen  that  the  lettre  wroot, 
And  al  the  venym  of  this  cursed  dede ; 
But  in  what  wyse,  certeynly  I  noot. 
Theffect  is  this,  that  Alia,  out  of  drede, 
His  moder  slough,  as  men  may  pleynly  reede, 
For  that  sche  tray  tour  was  to  hir  ligeaunce. 
Thus  endeth  olde  Domegild  with  meschaunce. 

The  sorwe  that  this  Alia  night  and  day 
Makth  for  his  wyf  and  for  his  child  also,  8O0 

Ther  is  no  tonge  that  it  telle  may. 
But  now  I  wol  unto  Custaunce  go, 
That  fleeteth  in  the  see  in  peyne  and  wo 
Fyve  yeer  and  more,  as  liketh  Cristes  sonde, 
Er  that  hir  schip  approched  unto  londe. 

Under  an  hethen  castel  atte  laste, 
Of  which  the  name  in  my  text  nought  I  fynde, 
Constaunce  and  eek  hir  child  the  see  upcaste. 
Almighty  God,  that  saveth  al  mankynde,  809 

Have  on  Constaunce  and  on  hir  child  som  mynde ! 
That  fallen  is  in  hethen  bond  eftsone, 
In  poynt  to  spille,  as  I  schal  telle  yon  soone. 

Doun  fro  the  castel  comth  many  a  "vyght, 
To  gawren  on  this  schip,  and  on  Constaunce ; 
But  schortly  fro  the  castel  on  a  night, 
The  lordes  styward,  God  yive  him  meschaunce  ! 

A  theef  that  hadtZe  reneyed  oure  creaimce, 
Com  into  schip  alone,  and  seyd  he  scholde 
Hir  lemman  be,  whethir  sche  wold  or  nolde. 

Wo  was  this  wrecched  womman  tho  bigoon,  820 
Hire  childe  crieth  and  sche  pytously ; 
But  blisful  Mary  hilp  hir  right  anoon, 
For  with  hir  strogeli/nge  wel  and  mightily 
The  theef  fel  over-boord  al  sodeinly, 
And  in  the  see  he  drenched  for  vengeaunce, 
And  thus  hath  Crist  unwemmed  kept  Constaunce. 

0  foule  luste,  0  luxurie,  lo  thin  ende ! 
Nought  oonly  that  thou  fejntest  mannes  mynde, 
But  verrayly  thou  wolt  his  body  schende. 
The  ende  of  thyn  werk,  or  of  thy  lustes  blynde, 
Is  compleynyng ;  how  many  may  men  fynde,     83i 
That  nought  for  werk  som  tyme,  but  for  thentent 
To  doon  his  synne,  ben  eyther  slayn  or  schent ! 

How  may  this  weyke  womman  han  the  strengthe 
Hir  to  defende  ayein  the  renegat? 
0  Golias,  unmesurable  of  lengthe. 
How  mighte  David  make  the  so  mate  ? 
So  yong,  and  of  armure  so  desolate, 
How  dorst  he  loke  upon  thyn  dredful  face  ? 
Wel  may  men  seyn,  it  nas  but  Goddes  grace.     840 

Who  yaf  Judith  corage  or  hardynesse 
To  slen  him  Olefernes  in  his  tent, 
And  to  delyveren  out  of  wrecchednes 
The  peple  of  God  ?     I  say  in  this  entente, 
That  right  as  God  spiryte  and  vigor  sente 
To  hem,  and  saved  hem  out  of  meschaunce. 
So  sent  he  might  and  vigor  to  Constaunce. 

Forth  goth  hir  schip  thurghout  the  narwe  mouth 
Of  Jubalter  and  Septe,  dryvyng  alway. 

Som  tyme  west,  and  som  tyme  north  and  south,  sso 
And  som  tyme  est,  ful  many  a  wery  c?ay ; 
TiJ  Cristes  mooder,  blessed  be  sche  ay ! 
Hath  schapen  thurgh  hir  endeles  goodnesse 
To  make  an  ende  of  hir  hevynesse. 

Now  let  us  stynt  of  Constaunce  but  a  throwe, 
And  speke  we  of  the  Romayn  emperour. 
That  out  of  Surrye  hath  by  lettres  knowe 
The  slaughter  of  cristen  folk,  and  deshonour 
Doon  to  his  doughter  by  a  fals  traytour, 
I  mene  the  cursed  and  wikked  sowdenesse,        860 
That  at  the  fest  leet  slee  bothe  more  and  lesse. 

For  which  this  emperour  hath  sent  anoon 
His  senatours,  with  real  ordynaunce. 
And  other  lordes.  Got  wot,  many  oon, 
On  Surriens  to  take  high  vengeaunce. 
They  brenne,  sleen,  and  bringen  hem  to  meschaunce 
Ful  many  a  day ;  but  schortly  this  is  thende, 
Hom-ward  to  Rome  they  schapen  hem  to  wende. 

This  sanatour  repayreth  with  victorie 
To  Rome-ward,  saylyng  ful  really,  870 

And  mette  the  schip  dryvyng,  as  seith  the  story, 
In  which  Constance  si-tteth  ful  pitously. 
Nothing  ne  knew  he  what  sche  was  ne  why 
Sche  was  in  such  aray,  sche  nolde  seye 
Of  hire  astaat,  although  sche  scholde  deye. 

He  bryngeth  hir  to  Rome,  and  to  his  wyf 
He  yaf  hir,  and  hir  yonge  sone  also ; 
And  with  the  senatour  lad(?e  sche  hir  lyf. 
Thus  can  our  lady  bryngen  out  of  woo 
Woful  Constaunce  and  many  another  moo  ;         sso 
And  longe  tyme  dwellede  sche  in  that  place, 
In  holy  werkes,  as  over  was  hir  grace. 

The  senatoures  wif  hir  aunte  was, 
But  for  al  that  sche  hir  never  more : 
I  wol  no  lenger  taryen  in  this  cas, 
But  to  kyng  Alia,  which  I  spak  of  yore, 
That  for  his  wyf  wepeth  and  siketh  sore, 
I  wol  retorne,  and  lete  I  wol  Constaunce 
Under  the  senatoures  governaunce. 

Kyng  Alia,  which  that  had  his  mooder  slayn,    89o 
Upon  a  day  fel  in  such  repentaunce, 
That,  if  I  schortly  telle  schal  and  playn. 
To  Rome  he  cometh  to  receyve  his  penaunce, 
And  putte  him  in  the  popes  ordynaunce 
In  heigh  and  lowe,  and  Jhesu  Crist  bysoughte, 
Foryef  his  wikked  werkes  that  he  wroughte. 

The  fame  anon  thurgh  Rome  toun  is  born, 
How  Alia  kyng  schal  come  in  pilgrymage, 
By  herberjourz  that  wenten  him  biforn, 
For  which  the  senatour,  as  was  usage,  9oo 

Rood  him  ayein,  and  many  of  his  lynage, 
As  wel  to  schewen  his  magnificence. 
As  to  doon  eny  kyng  a  reverence. 

Gret  cheere  doth  this  noble  sena'tour 
To  kyng  Alia,  and  he  to  him  also ; 
Everich  of  hem  doth  other  gret  honour, 
And  so  bifel,  that  in  a  day  or  two 
This  senatour  is  to  kyng  Alia  go 
To  fest,  and  schortly  if  I  schal  not  lye, 
Constances  sone  went  in  his  companye.  oio 

Som  men  wolde  seyn  at  request  of  Custaunce 
This  senatour  hath  lad  this  child  to  feste ; 
I  may  not  telle  every  circumstaunce. 
Be  as  be  may,  ther  was  he  atte  leste ; 
But  soth  it  is,  right  at  his  modres  heste, 

Bj'forn  hem  alle,  durjTig  the  metes  space, 
The  child  stood  lokyng  in  the  kynges  face. 

This  Alia  kyng  hath  of  this  child  gret  wonder, 
And  to  the  senatour  he  seyd  anoon, 

*  Whos  is  that  faire  child  that  stondeth  yonder  ? ' 

*  I  not,'  quod  he,  '  by  God  and  by  seynt  Jon !      921 
A  moder  he  hath,  but  fader  hath  he  non. 

That  I  of  woot : '  and  schortly  in  a  stounde 
He  told  Alia  how  that  this  child  was  founde. 

*  But  God  woot,'  quod  this  senatour  also, 
'  So  vortuous  a  lyver  in  my  lyf 
Ne  saugh  I  never,  such  as  sche,  nomo 
Of  worldly  womman,  mayden,  or  of  wyf ; 
I  dar  wel  say  sche  hadde  lever  a  knyf 
Thurghout  hir  brest,  than  ben  a  womman  wikke, 
Ther  is  no  man  can  bryng  hir  to  that  prikke.'    931 

Now  was  this  child  as  lik  unto  Custaunce 
As  possible  is  a  creature  to  be. 
This  Alia  hath  the  face  in  remembraunce 
Of  dame  Custaunce,  and  thereon  mused  he, 
If  that  the  chil'des  mooder  were  ought  sche 
That  is  his  wyf;  pryvely  he  highte. 
And  sped  him  fro  the  table  that  he  mights. 

'  Parfay  !'  thought  he,  '  fantom  is  in  myn  heed ; 
I  ought  to  deme,  of  rightful  juggement,  940 

That  in  the  salte  see  my  wyf  is  deed.' 
And  after- ward  he  made  this  argument : 

*  What  woot  I,  wher  Crist  hath  hider  sent 
My  wyf  by  see,  as  wel  as  he  hir  sente 

To  my  centre,  fro  thennes  that  sche  wente?' 

And  after  noon  home  with  the  senatour 
Goth  Alia,  for  to  see  this  wonder  chaunce. 
This  senatour  doth  Alia  gret  honour, 

And  hastely  he  sent  after  Custaunce. 
But  trusteth  wel,  hir  luste  nat  to  daunce,  950 

Whan  that  sche  wiste  wherfor  was  that  sonde, 
Unnethes  on  hir  feet  sche  mighte  stonde. 

Whan  Alia  saugh  his  wyf,  fayre  he  hir  grette, 
And  wepte,  that  it  was  rewthe  to  se ; 
For  at  the  firste  look  he  on  hir  sette 
He  knew  wel  verrely  that  it  was  sche. 
And  for  sorwe,  as  domb  sche  stant  as  a  tre ; 
So  was  hire  herte  schett  in  hire  distresse, 
Whan  sche  remembred  his  unkyndenesse. 

Twies  sche  swowned  in  his  owen  sights ;         960 
He  wept  and  him  excuseth  pitously ; 
'  Now  God/  quod  he,  '  and  alle  his  halwes  brighte 
So  wisly  on  my  soule  as  have  mercy. 
That  of  youre  harm  as  gulteles  am  I 
As  is  Maurice  my  sone,  so  lyk  youre  face, 
Elles  the  feend  me  fecche  out  of  this  place.' 

Long  was  the  sobbyng  and  the  bitter  peyne. 
Or  that  here  woful  herte  mighte  cesse ; 
Gret  was  the  pite  for  to  here  hem'pleyne, 
Thurgh  whiche  playntez  gan  here  wo  encresse.  970 
I  pray  you  alle  my  labour  to  relesse, 
I  may  not  telle  al  here  woo  unto  morwe, 
I  am  so  wery  for  to  speke  of  the  sorwe. 

But  fynally,  whan  that  the  soth  is  wist. 
That  Alia  gilteles  was  of  hir  woo, 
I  trowe  an  hundred  tymes  they  ben  kist, 
And  such  a  blys  is  ther  bitwix  hem  tuo. 
That,  save  the  joye  that  lasteth  everemo, 
Ther  is  noon  lyk,  that  eny  creature 
Hath  seyn  or  schal,  whil  that  the  world  may  dure. 

Tho  prayde  sche  hir  housbond  meekely  98i 

In  the  relees  of  hir  long  pytous  pyne, 
That  he  wolde  preye  hir  fader  specially, 
That  of  his  majeste  he  wold  enclyne 
To  voiichesauf  som  tyme  with  him  to  dyne. 
Sche  preyeth  him  eek,  he  schulde  by  no  weye 
Unto  hir  fader  no  word  of  hir  seye. 

Som  men  wold^  seye,  that  hir  child  Maurice 
Doth  his  message  unto  the  emperour ; 
But,  as  I  gesse,  Alia  was  nat  so  nyce,  990 

To  him  that  is  so  soverayn  of  honour. 
As  he  that  is  of  Cristes  folk  the  flour. 
Sent  eny  child ;  but  it  is  best  to  deeme 
He  went  himsilf,  and  so  it  may  wel  seme. 

This  emperour  hath  graunted  gentilly 
To  come  to  dyner,  as  he  him  bysoughte ; 
As  wel  rede  I,  he  lokede  besily 
Upon  the  child,  and  on  his  doughter  thoughts. 
Alia  goth  to  his  in,  and  as  him  oughte 
Arrayed  for  this  fest  in  every  wyse,  1000 

As  ferforth  as  his  connyng  may  suffise. 

The  morwe  cam,  and  Alia  gan  him  dresse. 
And  eek  his  wyf,  the  emperour  for  to  meete ; 
And  forth  they  ryde  in  joye  and  in  gladnesse. 
And  whan  sche  saugh  hir  fader  in  the  streete, 
Sche  light  adoun  and  falleth  him  to  feete. 
'  Fader,'  quod  sche,  '  your  yonge  child  Constance 
Is  now  ful  clene  out  of  your  remembraunce. 

*  I  am  your  doughter  Custaunce,'  quod  sche, 
*  That  whilom  ye  have  sent  unto  Surrye ;  1010 

It  am  I,  fader,  that  in  the  salte  see 
Was  put  alloon,  and  dampned  for  to  dye. 
Now,  goode  fader,  mercy  I  you  crye, 
Send  me  no  more  unto  noon  hethenesse, 

But  thanke  my  lord  her  of  his  kyndenesse/ 

Who  can  the  pytous  joye  telle  al 
Bitwix  hem  thre,  sith  they  be  thus  i-mette? 
But  of  my  tale  make  an  ende  I  schal ; 
The  day  goth  fast,  I  wol  no  longer  lette. 
This  glade  folk  to  dyner  they  ben  sette ;  1020 

In  joye  and  blys  at  mete  I  let  hem  dwelle, 
A  thousand  fold  wel  more  than  I  can  telle. 

This  child  Maurice  was  siththen  emperour 
I-maad  by  the  pope,  and  lyved  cristenly, 
To  Cristes  chirche  dede  he  gret  honour. 
But  I  let  al  his  story  passen  by, 
Of  Custaunce  is  my  tale  specially; 
In  olde  Romayn  gestes  men  may  fynde 
Maurices  lyf,  I  here  it  nought  in  mynde. 

This  kyng  Alia  whan  tie  his  tyme  say,  loso 

With  his  Constaunce,  his  holy  wyf  so  swete, 
To  Engelond  they  come  the  righte  way. 
Wher  as  they  lyve  in  joye  and  in  quyete. 
But  litel  whil  it  last,  I  you  biheete, 
Joy  of  this  world  for  tyme  wol  not  abyde, 
Fro  day  to  night  it  chaungeth  as  the  tyde. 

Who  lyved  ever  in  such  delyt  a  day. 
That  him  ne  moved  eyther  his  conscience, 
Or  ire,  or  talent,  or  som  maner  affray. 
Envy,  or  pride,  or  passioun,  or  offence  ?  1040 

I  ne  say  but  for  this  ende  this  sentence, 
That  litel  whil  in  joye  or  in  plesaunce 
Lasteth  the  blis  of  Alia  with  Custaunce. 

For  deth,  that  takth  of  heigh  and  low  his  rente, 
Whan  passed  was  a  yeere,  even  as  I  gesse. 
Out  of  this  worlde  kyng  Alia  he  hente, 
For  whom  Custauns  hath  ful  gret  hevynesse. 

Now  let  us  praye  that  God  his  souie  blesse  ! 

And  dame  Custaunce,  fynally  to  say, 

Toward  the  toun  of  Rome  goth  hir  way.  1050 

To  Rome  is  come  this  nobil  creature, 
And  fynt  hir  freendes  ther  bothe  hool  and  sound ; 
Now  is  sche  skaped  al  hir  aventure. 
And  whanne  sche  her  fader  had  i-founde, 
Doun  on  hir  knees  falleth  sche  to  grounde, 
Wepj-ng  for  tendirnes  in  herte  blithe 
Sche  heriede  God  an  hundred  thousand  sithe. 

In  vertu  and  in  holy  almes-dede 
They  lyven  alle,  and  never  asondre  wende ; 
Til  deth  departe  hem,  this  lyf  they  lede.  loeo 

And  far  now  wel,  my  tale  is  at  an  ende. 
Now  Jhesu  Crist,  that  of  his  might  may  sende 
Joy  after  wo,  governe  us  in  his  grace, 
And  keep  ous  alle  that  ben  in  this  place. 


206      THE  CANTERBURY  TALES. 

|XPERIENS,  though  noon  auctonte 
Were  in  this  world,  it  were  ynough 

for  me 
To  speke  of  wo  that  is  in  mariage ; 
For,  lordyngs,  syns  I  twelf  yer  was  of  age, 
I  thank  it  God  that  is  eterne  on  lyve, 
Housbondes  atte  chirch  dore  I  have  had  fyve, 
For  I  so  ofte  might  have  weddid  be, 
Aijd  alle  were  worthy  men  in  here  degre. 
But  me  was  taught,  nought  longe  tyme  goon  is, 
That  synnes  Crist  wente  never  but  onys  lo 

To  weddyng,  in  the  Cane  of  Galile, 
That  by  the  same  ensampul  taught  he  me 
That  I  ne  weddid  schulde  be  but  ones. 
Lo,  herken  such  a  scharp  word  for  the  nones ! 
Beside  a  welle  Jhesus,  God  and  man, 
Spak  in  reproef  of  the  Samaritan  : 

*  Thou  hast  y-had  fyve  housbondes,'  quod  he ; 

*  And  that  ilk  man,  which  that  now  hath  the, 

Is  nought  thin  housbond  ;'  thus  he  sayde  certayn ; 
What  that  he  mente  therby,  I  can  not  sayn.        20 
But  that  I  axe,  why  the  fyfte  man 
Was  nought  housbond  to  the  Samaritan  ? 
How  many  mighte  sche  have  in  mariage  ? 
Yit  herd  I  never  tellen  in  myn  age 
Uppon  this  noumbre  diffinicioun ; 

Men  may  divine  and  glosen  up  and  doun. 

But  wel  I  wot,  withouten  eny  lye, 

God  bad  us  for  to  wax  and  multiplie ; 

That  gentil  tixt  can  I  wel  understonde. 

Ek  wel  I  wot,  he  sayde,  myn  housebonde  30 

Schulde  lete  fader  and  moder,  and  folwe  rae ; 

But  of  no  noumber  mencioun  made  he, 

Of  bygamye  or  of  oetogomye  ; 

Why  schulde  men  speken  of  that  vilonye  ? 

Lo  hier  the  wise  kyng  daun  Salamon, 

I  trow  he  hadde  wifes  mo  than  oon, 

As  wolde  God  it  were  leful  unto  me 

To  be  refreisshed  half  so  oft  as  he  ! 

Which  yift  of  God  had  he  for  alle  his  wyvys  ! 

No  man  hath  such,  that  in  the  world  on  lyve  is. 

God  wot,  this  nobil  king,  as  to  my  wit,  4i 

The  firste  night  hadde  many  a  mery  fit 

With  ech  of  hem,  so  wel  was  him  on  lyve. 

I-blessid  be  God  that  I  have  weddid  fyve ! 

Welcome  the  sixte  whan  that  ever  he  schal ! 

For-sothe  I  nyl  not  kepe  me  chast  in  al ; 

Whan  myn  housbond  is  fro  the  world  i-gon, 

Som  cristne  man  schal  wedde  me  anoon, 

For  than  thapostil  saith  that  I  am  fre 

To  wedde,  a  goddis  haZf,  wher  so  it  be.  50 

He  saith,  that  to  be  weddid  is  no  synne ; 

Bet  is  to  be  weddid  than  to  brynne. 

What  recchith  me  what  folk  sayn  viloyne 

Of  schrewif/  Lameth,  or  of  his  bigamye  ? 

I  wot  wel  Abram  was  an  holy  man. 

And  Jacob  cek,  as  ferforth  as  I  can, 

And  ech  of  hem  hadde  wyves  mo  than  tuo, 

And  many  another  holy  man  also. 


208  THE  CANTERBURY  TALES. 

Whan  sawe  ye  in  eny  maner  age 

That  highe  God  defendide  mariage  60 

By  expres  word  ?     I  pray  you  tellith  me ; 

Or  wher  commaunded  he  virginite  ? 

I  wot  as  wel  as  ye,  it  is  no  drede, 

Thapostil,  when  he  spekth  of  maydenhede, 

He  sayde,  that  precept  therof  had  he  noon ; 

Men  may  counseil  a  womman  to  be  oon, 

But  counselyng  nys  no  comaundement ; 

He  put  it  in  our  owne  juggement. 

For  hadde  God  comaundid  maydenhede, 

Than  had  he  dampnyd  weddyng  with  the  dede ;    70 

And  certes,  if  ther  were  no  seed  i-sowe, 

Virginite  whereon  schuld  it  growe  ? 

Poul  ne  dorste  not  comaunde  atte  leste 

A  thing,  of  which  his  maister  yaf  non  heste. 

The  dart  is  set  upon  virginite, 

Cach  who-so  may,  who  rennith  best  let  se. 

But  this  word  is  not  taken  of  every  wight, 

But  ther  as  God  list  yive  it  of  his  might. 

I  wot  wel  that  thapostil  was  a  mayde, 

But  natheles,  though  that  he  wrot  or  sayde,        so 

He  wolde  that  every  wight  were  such  as  he, 

Al  nys  but  counseil  unto  \irginite. 

And  for  to  ben  a  wyf  he  gaf  me  leve, 

Of  indwZgence,  so  nys  it  to  reprove 

To  wedde  me,  if  that  my  make  deye, 

Withoute  excepcioun  of  bigamye ; 

Al  were  it  good  no  womman  for  to  touche, 

(He  mente  in  his  bed  or  in  his  couche) 

For  peril  is  bothe  fuyr  anc^  tow  to  assemble ; 

Ye  knowe  what  this  ensample  wolde  resemble.    90 

This  is  al  and  som,  he  holdith  virginite 

More  parfit  than  weddying  in  frelte ; 

(Frelte  clepe  I,  but-if  that  he  and  sche 

Wolde  leden  al  her  lif  in  chastite). 

I  graunt  it  wel,  I  have  noon  envye, 

Though  maidenhede  preferre  bygamye ; 

It  liketh  hem  to  be  clene  in  body  and  gost ; 

Of  myn  estate  I  nyl  make  no  best. 

For  wel  ye  wot,  a  lord  in  his  household 

He  nath  not  every  vessel  ful  of  gold  ;  loo 

Som  ben  of  tre,  and  don  her  lord  servise. 

God  elepeth  folk  to  him  in  sondry  wise, 

And  every  hath  of  God  a  propre  yifte, 

Som  this,  som  that,  as  him  likith  to  schifte. 

Virginite  is  gret  perfeccioun. 

And  continens  eek  with  gret  devoeioun ; 

But  Christ,  that  of  perfeccioun  is  welle, 

Bad  nought  every  wight  schulde  go  and  sella 

Al  that  he  had,  and  yive  it  to  the  pore. 

And  in  such  wise  folwe  him  and  his  fore.  no 

He  spak  to  hem  that  wolde  lyve  parfytly, 

But,  lordyngs,  by  your  leve,  that  am  not  I ; 

I  wol  bystowe  the  flour  of  myn  age 

In  the  actes  and  in  the  fruytes  of  mariage. 

Tel  me  also,  to  what  conclusioun 

Were  membres  maad  of  generacioun, 

And  of  so  parfit  wise,  and  why  y- wrought  ? 

Trustith  right  wel,  they  were  nought  maad  for 

nought. 
Glose  who-so  wol,  and  say  bothe  up  and  doun, 
That  thay  were  made  for  purgacioun  20 

Of  uryn,  and  oure  bothe  thinges  smalo 
Were  eek  to  knowe  a  femel  fro  a  male ; 
And  for  non  other  cause  : — say  ye  no  ? 

Thexperiens  wot  wel  it  is  not  so. 

So  that  these  clerke.9  ben  not  with  me  wrothe, 

I  say  this,  that  thay  makid  ben  for  bothe, 

That  is  to  saye,  for  office  and  for  ease 

Of  engendrure,  ther  we  God  nought  displease. 

Why  schulde  men  elles  in  her  bokes  sette, 

That  man  schal  yelde  to  his  wif  his  dette  ?         i30 

Now  wherwith  schuld  he  make  his  payement, 

If  he  ne  used  his  sely  instrument  ? 

Than  were  thay  maad  upo7i  a  creature 

To  purge  uryn,  and  eek  for  engendrure. 

But  I  say  not  that  every  wight  is  holde, 

That  hath  such  barneys  as  I  to  you  tolde, 

To  gon  and  usen  hem  in  engendrure ; 

Than  schulde  men  take  of  chastite  no  cure. 

Crist  was  a  mayde,  and  schapen  as  a  man, 

And  many  a  seynt,  sin  that  the  world  bygan,     i40 

Yet  lyvede  thay  ever  in  parfyt  chastite. 

I  nyl  envye  no  virginite. 

Let  hem  be  bred  of  pured  whete  seed, 

And  let  us  wyves  eten  barly  breed. 

And  yet  with  barly  bred,  men  telle  can, 

Oure  Lord  Jhesu  refreisschide  many  a  man. 

In  such  astaat  as  God  hath  cleped  ous 

I  wil  persever,  I  am  not  precious ; 

In  wyfhode  I  wil  use  myn  instrument 

Als  frely  as  my  maker  hath  me  it  sent.  150 

If  I  be  daungerous,  God  yive  me  sorwe, 

Myn  housbond  schal  ban  it  at  eve  and  at  morwe. 

Whan  that  him  list  com  forth  and  pay  his  dette. 

An  housbond  wol  I  have,  I  wol  not  lette. 

Which  schal  be  bothe  my  dettour  and  my  thral, 

And  have  his  tribulacioun  withal 

Upon  his  fleissch,  whil  that  I  am  his  wyf. 
I  have  the  power  duryng  al  my  lif 
Upon  his  propre  body,  and  not  he ; 
Right  thus  thapostil  told  it  unto  me.  i60 

Anti  bad  oure  housbondes  for  to  love  us  wel ; 
Al  this  sentence  me  likith  every"  del.' 
Up  starts  the  pardoner,  and  that  anoon ; 

*  Now,  dame,'  quod  he,  '  by  God  and  by  seint  Jon, 
Ye  ben  a  noble  prechour  in  this  caas. 

T  was  aboute  to  wedde  a  wif,  allaas ! 

What  ?  schal  I  buy  it  on  my  fleisch  so  deere  ? 

Yit  had  1  lever  wedde  no  wj^f  to  yere  ! ' 

*  Abyd,'  quod  sche,  '  my  tale  is  not  bygonne. 
Nay,  thou  schalt  drinke  of  another  tonne  iTO 
Er  that  I  go,  schal  savere  wors  than  ale. 

And  whan  that  1  have  told  the  forth  my  tale 

Of  tribulacioun  in  mariage. 

Of  which  I  am  expert  in  al  myn  age, 

This  is  to  saye,  myself  hath  ben  the  whippe, 

Than  might  thou  chese  whethir  thou  wilt  sippe 

Of  thilke  tonne,  that  I  schal  abroche. 

Be  war  of  it,  er  thou  to  neigh  approche. 

For  I  schal  telle  ensamples  mo  than  ten : 

Who-so  that  nyl  be  war  by  other  men  iso 

By  him  schal  other  men  corrected  be. 

The  same  wordes  writeif/i  Ptholome, 

Rede  in  his  Almagest,  and  tak  it  there.' 

*  Dame,  I  wolde  praye  you,  if  that  youre  wille  were,' 
Sayde  this  pardoner,  '  as  ye  bigan, 

Tel  forth  youre  tale,  and  sparith  for  no  man, 
Teche  us  yonge  men  of  youre  practike.* 

*  Gladly,'  quod  sche,  '  syns  it  may  yow  like. 
But  that  I  pray  to  al  this  companye. 

If  that  I  speke  after  my  fantasie,  i9o 

As  taketh  nought  agreef  of  that  I  saye, 
For  myn  entente  is  nought  but  to  playe. 

*  Now,  sires,  now  wol  I  telle  forth  my  tale. 
As  ever  mote  I  drinke  wyn  or  ale, 
I  sehal  saye  soth  of  housbondes  that  I  hadde. 
As  thre  of  hem  were  goode,  and  tuo  were  badde. 
Tuo  of  hem  were  goode,  riche,  and  olde  ; 
Unnethes  mighte  thay  the  statute  holde, 
In  which  that  thay  were  bounden  unto  me  ; 
Ye  wot  wel  what  I  mene  of  this  parde !  200 

As  help  me  God,  I  laugh  whan  that  I  thinke, 
How  pitously  on  night  I  made  hem  swynke, 
But,  by  my  fay  !  I  told  of  it  no  stoor ; 
Thay  hadde  me  yive  her  lond  and  her  tresor, 
Me  nedith  not  no  longer  doon  diligence 
To  Wynne  her  love  or  doon  hem  reverence. 
They  lovede  me  so  wel,  by  God  above ! 
That  I  tolde  no  deynte  of  her  love. 
A  wys  womman  wol  bysi  hir  ever  in  oon 
To  gete  hir  love,  there  sche  hath  noon.  210 

But  synnes  I  had  hem  holly  in  myn  bond, 
And  synnes  thay  hadde  me  yeven  al  her  lond, 
What  schuld  I  take  keep  hem  for  to  please, 
But  it  were  for  my  profyt,  or  myn  ease  ? 
I  sette  hem  so  on  werke,  by  my  fay ! 
That  many  a  night  they  songen  weylaway. 
The  bacoun  was  nought  fet  for  hem,  I  trowe. 
That  som  men  fecche  in  Essex  at  Donmowe. 
I  governed  hem  so  wel  after  my  lawe. 
That  ech  of  hem  ful  blisful  was  and  fawe  220 

To  bringe  me  gaye  thinges  fro  the  faire. 
Thay  were  ful  glad  whan  I  spak  to  hem  faire; 

For,  God  it  woot,  I  chidde  hem  spitously. 

Now  herkeneth  how  I  bar  me  proprely. 

Ye  wise  wyves,  that  can  understonde, 

Thus  scholde  ye  speke,  and  here  hem  wrong  on 

honde ; 
For  half  so  boldely  can  ther  no  man 
Swere  and  lye  as  a  womman  can. 
(I  say  not  by  wyves  that  ben  wise, 
But-if  it  be  whan  thay  ben  mysavise.)  230 

I-wis  a  wif,  if  that  sche  can  hir  good, 
Schal  beren  him  on  bond  the  cow  is  wood. 
And  take  witnes  on  hir  oughne  mayde 
Of  hire  assent ;  but  herkenith  how  I  sayde. 
See,  olde  caynard,  is  this  thin  array  ? 
Why  is  my  neghebores  wif  so  gay  ? 
Sche  is  honoured  overal  ther  sche  goth ; 
I  sitte  at  horn,  I  have  no  thrifty  cloth. 
What  dostow  at  my  neighebores  hous  ? 
Is  sche  so  fair  ?  what,  artow  amorous  ?  240 

What  roune  ye  with  hir  maydenes  ?  benedicite, 
Sir  olde  lecchour,  let  thi  japes  be. 
And  if  I  have  a  gossib,  or  a  frend 
Withouten  gilt,  thou  chidest  as  a  fend, 
If  that  I  walk  or  play  unto  his  hous. 
Thou  comest  hom  as  dronken  as  a  mous. 
And  prechist  on  thy  bench,  with  evel  preef. 
Thou  saist  to  me,  it  is  a  gret  meschief 
To  wedde  a  pover  womman,  for  costage ; 
And  if  that  sche  be  riche  and  of  parage,  250 

Thanne  saist  thou,  that  it  is  a  tormentrie 
To  suffre  hir  pride  and  hir  malencolie. 
And  if  that  sche  be  fair,  thou  verray  knave, 
Thou  saist  that  every  holour  wol  hir  have  ; 

Sche  may  no  while  in  chastite  abyde, 

That  is  assayled  thus  on  eche  syde. 

Thou  saist  that  som  folk  desire  us  for  riches, 

Som  for  our  sehap,  and  som  for  our  fairnes, 

And  some,  for  that  sche  can  synge  and  daunce. 

And  some  for  gentilesse  or  daliaunce,  26o 

Som  for  hir  handes  and  hir  armes  smale : 

Thus  goth  al  to  the  devel  by  thi  tale. 

Thou  saist,  men  may  nought  kepe  a  castel  wal. 

It  may  so  be  biseged  over  al. 

And  if  sche  be  foul,  thanne  thou  saist,  that  sche 

Coveitith  every  man  that  sche  may  se  ; 

For,  as  a  spaynel,  sche  wol  on  him  lepe,       ' 

Til  that  sche  fynde  som  man  hire  to  chepe. 

Ne  noon  so  gray  a  goos  goth  in  the  lake. 

As  sayest  thou,  wol  be  withouten  make.  270 

And  saist,  it  is  an  hard  thing  for  to  wolde 

Thing  that  no  man  wol,  his  willes,  holde. 

Thus  seistow,  lorel,  whan  thou  gost  to  bedde. 

And  that  no  wys  man  nedith  for  to  wedde, 

Ne  no  man  that  entendith  unto  hevene. 

With  wilde  thunder  dynt  and  fuyry  levene 

Mote  thi  wickede  necke  be  to-broke  ! 

Thou  saist,  that  droppyng  hous,  and  eek  smoke. 

And  chydyng  wyves  maken  men  to  fie 

Out  of  here  oughne  hous ;  a,  benedicite,  28o 

What  eylith  such  an  old  man  for  to  chyde  ? 

Thou  seist,  we  wyves  woln  oure  vices  hide. 

Til  we  ben  weddid,  and  than  we  wil  hem  schewe. 

Wei  may  that  be  a  proverbe  of  a  schrewe. 

Thou  saist,  that  assen,  oxen,  and  houndes, 

Thay  ben  assayed  at  divers  stoundes, 

BasjTis,  lavours  eek,  er  men  hem  bye. 

Spones,  stooles,  and  al  such  housbondrie, 
Also  pottes,  clothes,  and  array ; 
But  folk  of  wyves  maken  non  assay,  290 

Til  thay  ben  weddid,  olde  dotard  schrewe ! 
And  thanne,  saistow,  we  woln  cure  vices  schewe. 
Thou  s'aist  also,  that  it  displesith  me 
But-if  that  thou  wilt  praysen  my  beaute, 
And  but  thou  pore  alway  in  my  face, 
And  clepe  me  faire  dame  in  every  place ; 
And  but  thou  make  a  fest  on  thilke  day 
That  I  was  born,  and  make  me  freisch  and  gay ; 
And  but  thou  do  my  norice  honoure, 
And  to  my  chamberer  withinne  my  boure,  300 

And  to  my  fadres  folk,  and  myn  allies : 
Thus  saistow,  olde  barel  ful  of  lies  ! 
And  yit  of  oure  apprentys  Jankyn, 
For  his  crisp  her,  schynyng  as  gold  so  fyn, 
And  for  he  squiereth  me  up  and  doun, 
Yet  hastow  caught  a  fals  suspeccioun ; 
I  nyl  him  nought,  though  thou  were  deed  to  morwe. 
But  tel  me  wherfor  hydestow  with  sorwe 
The  keyes  of  thy  chist  away  fro  me  ? 
It  is  my  good  as  wel  as  thin,  parde.  310 

'  What !  wenest  thou  make  an  ydiot  of  oure 
dame? 
Now  by  that  lord  that  cleped  is  seint  Jame, 
Thow  schalt  not  bothe,  though  thou  were  wood, 
Be  maister  of  my  body  and  of  my  good  ; 
That  oon  thou  schalt  forgo  maugrd  thin  yen  ! 
What  helpeth  it  on  me  tenqueren  or  espien  ? 
I  trowe  thou  woldest  lokke  me  in  thy  chest. 
Thou  scholdist  say,  '  wif,  go  wher  the  lest ; 
Take  youre  disport ;  I  nyl  lieve  no  talis  ; 


216  THE   CANTEHBURY  TALES. 

I  know  yow  for  a  trewe  wif,  dame  Alis.'  320 

We  loveth  no  man,  that  takith  keep  or  charge 
Wher  that  we  goon ;  we  love  to  be  at  large. 

*  Of  alle  men  i-blessed  most  he  be 
The  wise  astrologe  daun  Ptholome, 
That  saith  this  proverbe  in  his  Almagest : 
Of  alle  men  his  wisedom  is  highest, 

That  rekkith  not  who  hath  the  world  in  honde. 
By  this  proverbe  thou  schalt  understonde, 
Have  thou  ynough,  what  thar  the  recch  or  care 
How  raerily  that  other  folkes  fare  ?  330 

For  certes,  olde  dotard,  with  your  leve, 
Ye  schul  have  queynte  right  ynough  at  eve. 
He  is  to  gret  a  nygard  that  wol  werne 
A  man  to  light  a  candel  at  his  lanterne ; 
He  schal  have  never  the  lasse  light,  parde. 
Have  thou  ynough,  the  thar  not  pleyne  the. 

*  Thou  saist  also,  that  if  we  make  us  gay 
With  clothing  and  with  precious  array, 
That  it  is  peril  of  our  chastite. 

And  yit,  with  sorwe,  thou  most  enforce  the,      Sio 

And  saje  these  wordes  in  thapostles  name : 

In  abyt  maad  with  chastite  and  schame 

Ye  wommen  schuld  apparayle  yow,  quod  he, 

And  nought  with  tressed  her,  and  gay  perre. 

As  perles,  ne  with  golde,  ne  clothis  riche. 

After  thy  text,  ne  after  thin  rubriche, 

I  wol  nought  wirche  as  moche  as  a  gnat. 

Thow  saist  thus  that  I  was  lik  a  cat ; 

For  who-so  wolde  senge  the  cattes  skyn, 

Than  wolde  the  catte  duellen  in  his  in ;  350 

And  if  the  cattes  skyn  be  slyk  and  gay, 

Sche  wol  not  duelle  in  house  half  a  day. 

But  forth  sche  wil,  er  eny  day  be  dawet, 

To  schewe  hir  skyn,  and  goon  a  caterwrawet. 

This  is  to  say,  if  I  be  gay,  sir  schrewe, 

I  wol  renne  aboute,  my  borel  for  to  schewe. 

Sir  olde  fool,  what  helpith  the  to  aspien  ? 

Though  thou  praydest  Argus  with  his  hundrid  yen 

To  be  my  wardecorps,  as  he  can  best, 

In  faith  he  schulde  not  kepe  me  but-if  me  lest ;  36o 

Yit  couthe  I  make  his  herd,  though  queynte  he  be. 

Thou  saydest  eek,  that  ther  ben  thinges  thre, 

The  whiche  thinges  troublen  al  this  erthe, 

And  that  no  wight  may  endure  the  ferthe. 

0  leve  sire  schrewe,  Jhesu  schorte  thy  lif ! 

Yit  prechestow,  and  saist,  an  hateful  wif 

I-rekened  is  for  oon  of  these  meschaunces. 

Ben  ther  noon  other  of  thy  resemblaunces 

That  ye  may  liken  youre  parables  unto, 

But-if  a  cely  wyf  be  oon  of  tho  ?  370 

Thow  likenest  wommannes  love  to  helle, 

To  bareyn  lend,  ther  water  may  not  duelle. 

Thou  likenest  it  also  to  wild^  fuyr ; 

The  more  it  brenneth,  the  more  it  hath  desir 

To  consume  every  thing,  that  brent  wol  be. 

Thou  saist,  right  as  wormes  schenden  a  tre, 

Right  so  a  wif  schendith  hir  housebonde ; 

This  knowen  tho  that  ben  to  wyves  bonde. 

Lordynges,  right  thus,  as  ye  han  understonde, 
Bar  I  styf  myn  housebondes  on  honde,  S80 

That  thus  thay  sayde  in  her  dronkenesse ; 
And  al  was  fals,  but  that  I  took  witnesse 
On  Jankyn,  and  upon  my  nece  also. 
0  Lord,  the  pcyne  I  dede  hem,  and  the  wo, 
Ful  gulteles,  by  Goddes  swete  pyne ; 

For  as  an  hors,  1  couthe  bothe  bite  and  whyne ; 

I  couthe  pleyne,  and  yet  I  was  in  the  gilt, 

Or  elles  I  hadde  often  tyme  be  spilt. 

Who-so  first  cometh  to  the  mylle,  first  grynt ; 

I  pleynede  first,  so  was  oure  werre  stynt,  390 

Thay  were  ful  glad  to  excuse  hem  ful  blyve 

Of  thing,  that  thay  never  agilt  in  her  lyve. 

And  wenches  wold  I  beren  hem  on  honde, 

Whan  that  for-seek  thay  mighte  unnethes  stonde, 

Yit  tykeled_^I  his  herte  for  that  he 

Wende  I  had  of  him  so  gret  chierete. 

I  swor  that  al  my  walkyng  out  a  nyghte 

Was  for  to  aspie  wenches  that  he  dighte. 

•Under  that  colour  had  I  many  a  mirthe. 

For  al  such  witte  is  yeven  us  of  birthe ;  400 

Deceipt  wepyng,  spynnyng,  God  hath  give 

To  wymmen  kyndely  whil  that  thay  may  lyve. 

And  thus  of  0  thing  I  avaunte  me, 

At  thende  I  hadcZe  the  best  in  ech  degre. 

By  sleight  or  fors,  or  of  som  maner  thing. 

As  by  continuel  murmur  or  chidyng, 

Namly  on  bedde,  hadden  thay  meschaunce, 

Ther  wolde  I  chide,  and  do  hem  no  plesaunce ; 

I  wold  no  lenger  in  the  bed  abyde, 

If  that  I  felt  his  arm  over  my  syde,  410 

Til  he  hadc?e  maad  his  raunsoun  unto  me, 

Than  wold  I  suffre  him  doon  his  nycete. 

And  therfor  every  man  this  tale  telle, 

Wynne  who-so  may,  for  al  is  for  to  selle ; 

With  empty  bond  men  may  noon  haukes  lure. 

For  wynnyng  wold  I  al  his  lust  endure, 

And  make  me  a  feyned  appetyt. 

And  yit  in  bacoun  had  I  never  delyt ; 

That  made  me  that  ever  I  wold  hem  chyde. 

For  though  the  pope  hadde  seten  hem  bisyde,   420 

I  nolde  not  spare  hem  at  her  oughne  bord, 

For,  by  my  trouthe,  I  quyt  hem  word  for  word. 

Als  help  me  verray  God  omnipotent, 

Though  I  right  now  schulde  make  my  testament, 

I  owe  hem  nought  a  word,  that  it  nys  quitte, 

I  brought  it  so  aboute  by  my  witte, 

That  they  moste  yeve  it  up,  as  for  the  best. 

Or  ellis  hadde  we  never  ben  in  rest. 

For  though  he  loked  as  a  grym  lyoun, 

Yit  schuld  he  fayle  of  his  cpnclusioun.  430 

Than  wold  I  saye,  '  now,  goode  leefe,  tak  keep. 

How  mekly  lokith  Wilkyn  our  scheep !  • 

Com  ner,  my  spouse,  let  me  ba  thy  cheke. 

Ye  schulde  be  al  pacient  and  meke. 

And  have  a  swete  spiced  consciens, 

Siththen  ye  preche  so  of  Jopes  paeiens. 

Suffreth  alway,  syns  ye  so  wel  can  preche. 

And  but  ye  do,  certeyn  we  schul  yow  teche 

That  it  is  fair  to  have  a  wyf  in  pees. 

On  of  us  tuo  mot  bowe  douteles ;  440 

And,  siththen  man  is  more  resonable 

Than  womman  is,  ye  moste  be  suffrable. 

What  aylith  yow  thus  for  to  grucche  and  grone  ? 

Is  it  for  ye  wold  have  my  queynt  allone  ? 

Why,  tak  it  al ;  lo,  have  it  every  del. 

Peter  !  I  schrewe  yow  but  ye  love  it  wel. 

For  if  I  wolde  selle  my  bele  chose, 

I  couthe  walk  as  freisch  as  eny  rose, 

But  I  wol  kepe  it  for  youre  owne  toth. 

Ye  ben  to  blame,  by  God,  I  say  yow  soth  ! '        450 

Such  maner  wordes  hadde  we  on  honde. 

Now  wol  I  speke  of  my  fourth  housbonde. 
My  fourthe  housbond  was  a  revelour, 
This  is  to  say,  he  had  a  paramour, 
And  I  was  yong,  and  ful  of  ragerie, 
Stiborn  and  strong,  and  joly  as  a  pye. 
Lord!  how  couthe  I  daunce  to  an  harpe  smale, 
And  synge  y-wys  as  eny  nightyngale, 
Whan  I  hadde  dronke  a  draught  of  swete  wyn. 
Metillius,  the  foule  cherl,  the  swj-n,  46o 

That  with  a  staf  byraft  his  wyf  hir  lyf 
For  sche  drank  wyn,  though  I  hadde  ben  his  wif, 
Ne  sehuld  he  nought  have  daunted  me  fro  drinke; 
And  after  wyn  on  Venus  most  I  thinke, 
f'or  al-so  siker  as  cold  engendrith  hayl, 
A  likorous  mouth  most  have  a  licorous  tail. 
In  wymmen  vinolent  is  no  defens, 
This  knowen  lecchours  by  experiens. 
But,  lord  Crist,  whan  that  it  remembrith  me 
Upon  my  youthe,  and  on  my  jolite,  470 

It  tikelith  me  aboute  myn  herte-roote ! 
Unto  this  day  it  doth  myn  herte  boote, 
ThaJ  I  have  had  my  world  as  in  my  tyme. 
But  age,  alias !  that  al  wol  envenyme, 
Hath  me  bireft  my  beaute  and  my  pith ; 
Let  go,  farwel,  the  devyl  go  therwith. 
The  flout  is  goon,  ther  nis  no  more  to  telle. 
The  bran,  as  I  best  can,  now  mot  I  selle. 
But  yit  to  be  mery  wol  I  fonde. 

Now  wol  I  telle  of  my  fourth  housbonde.       jso 
I  say,  I  had  in  herte  gret  despyt, 
That  he  of  eny  other  hadde  delit ; 
But  he  was  quit,  by  God,  and  by  seint  Joce ; 
I  made  him  of  the  same  woode  a  croce, 

Nought  of  my  body  in  no  foul  manere, 

But  certeynly  I  made  folk  such  chere, 

That  in  his  owne  grees  I  made  him  frie 

For  anger,  and  for  verraie  jalousie. 

By  God,  in  erthe  1  was  his  purgatory, 

For  which  I  hope  his  soule  be  in  glory.  490 

For,  God  it  wot,  he  sat  ful  stille  and  song. 

Whan  that  his  scho  ful  bitterly  him  wrong. 

Ther  was  no  wight,  sauf  God  and  he,  that  wiste 

In  many  wj'se  how  sore  I  him  twiste. 

He  dyede  whan  I  cam  fro  Jerusalem, 

And  lith  i-grave  under  the  roode-bem ; 

Al  is  his  tombe  nought  so  curious 

As  was  the  sepulcre  of  him  Darius, 

Which  that  Appellus  wroughte  so  subtily. 

It  nys  but  wast  to  burie  him  preciously.  500 

Let  him  farwel,  God  yive  his  soule  rest, 

He  is  now  in  his  grave  and  in  his  chest. 

*  Now  of  my  fifte  housbond  wol  I  telle ; 
God  let  his  soule  never  come  in  helle ! 
And  yet  was  he  to  me  the  moste  schrewe, 
That  fele  I  on  my  ribbes  alle  on  rewe, 
And  ever  schal,  unto  myn  endyng  day. 
But  in  oure  bed  he  was  so  freisch  and  gay, 
And  therwithal  so  wel  he  couthe  me  glose, 
When  that  he  wolde  have  my  bele  chose,  510 

That,  though  he  hadcZe  me  bete  on  every  boon, 
He  couthe  wynne  my  love  right  anoon. 
I  trowe,  I  loved  him  beste,  for  that  he 
Was  of  his  love  daungerous  to  me. 
We  wymmen  han,  if  that  I  schal  nought  lye, 
In  this  matier  a  queynte  fantasie. 
Wayte,  what  thyng  wg  maye  not  lightly  have, 

Therafter  wol  we  sonnest  crie  and  crave. 

Forbeed  us  thing,  and  that  desire  we ; 

Pres  on  us  fast,  and  thanne  wol  we  fie.  520 

With  daunger  outen  alle  we  oure  ware ; 

Greet  pres  at  market  makith  deer  chaffare, 

And  to  greet  chep  is  holden  at  litel  pris ; 

This  knowith  every  womman  that  is  wys. 

My  fyfte  housbond,  God  his  soule  blesse, 

Which  that  I  took  for  love  and  no  richesse, 

He  som  tyme  was  a  clerk  of  Oxenford, 

And  hadcZe  left  scole,  and  went  at  hoom  to  borde 

With  my  gossib,  duellyng  in  our  toun : 

God  have  hir  soule,  hir  name  was  Alisoun.         530 

Sche  knew  myn  herte  and  my  privite 

Bet  than  oure  parisch  prest,  so  mot  I  the. 

To  hir  bywreyed  I  my  counseil  al ; 

For  hadde  myn  housbond  pissed  on  a  wal, 

Or  don  a  thing  that  schuld  have  cost  his  lif, 

To  hir,  and  to  another  worthy  wyf, 

And  to  my  neece,  which  I  lovede  wel, 

I  wold  have  told  his  counseil  every  del. 

And  so  I  dide  ful  ofte,  God  it  woot, 

That  made  his  face  ofte  reed  and  hoot  540 

For  verry  schame,  and  blamyd  himself,  that  he 

Heidde  told  to  me  so  gret  a  privete. 

And  so  byfel  that  oones  in  a  Lente, 

(So  ofte  tyme  to  my  gossib  I  wente, 

For  ever  yit  I  lovede  to  be  gay. 

And  for  to  walk  in  March,  Averil,  and  May 

From  hous  to  hous,  to  here  sondry  talis) 

That  Jankyn  clerk,  and  my  gossib  dame  Alis, 

And  I  myself,  into  the  feldes  wente. 

Myn  housbond  was  at  Londone  al  that  Lente ;    550 

I  hadcle  the  bettir  leysir  for  to  pleye, 

And  for  to  see,  and  eek  for  to  be  seye 

Of  lusty  folk  ;  what  wist  I  wher  my  grace 

Was  schapen  for  to  be,  or  in  what  place  ? 

Therfore  I  made  my  visitaciouns 

To  vigiles,  and  to  processiouns. 

To  prechings  eek,  and  to  this  pilgrimages, 

To  pleyes  of  miracles,  and  mariages, 

And  wered  upon  my  gay  scarlet  gytes. 

These  wormes,  these  moughtes,  ne  these  mytes. 

Upon  my  perel  fretith  hem  never  a  deel,  56i 

And  wostow  why  ?  for  thay  were  used  wel. 

Now  wol  I  telle  forth  what  happide  me : — 

I  say,  that  in  the  feldes  walkide  we, 

Til  trewely  we  hadde  such  daliaunce 

This  clerk  and  I,  that  of  my  purvyaunce 

I  spak  to  him,  and  sayde  how  that  he, 

If  I  were  wydow,  schulde  wedde  me. 

For  certeynly,  I  say  for  no  bobaunce, 

Yit  was  I  never  withouten  purveyaunce  570 

Of  mariage,  ne  of  no  thinges  eeke ; 

I  hold  a  mouses  hert  not  worth  a  leek, 

That  hath  but  oon  hole  to  sterte  to, 

And  if  that  faile,  than  is  al  i-do. 

I  bare  him  on  honde  he  hadde  enchauntede  me  ; 

(^My  dame  taughte  me  that  subtyltS) 

And  eke  I  sayde,  I  mete  of  him  alle  nyght, 

He  wolde  have  slayne  me,  as  I  laye  uprighte, 

And  alle  my  bedde  was  fulle  of  vereye  Mode ; 

Butte  yette  I  hope  that  ye  shulle  do  me  gode  ;         sso 

For  Mode  betokenethe  golde,  as  me  was  taughte ; 

And  alle  was  false,  I  dremede  of  hitt  righte  naughte, 

Butte  as  I  followede  ay  my  dames  lore, 

As  welle  of  that  as  of  other  thinges  more. 
But  now,  sir,  let  me  se,  what  I  sehal  sayn ; 
A  ha !  by  God,  I  have  my  tale  agayn. 

'  Whan  that  my  fourthe  housbond  was  on  here, 
I  wept  algate  and  made  a  sory  cheere, 
As  wyves  mooten,  for  it  is  usage ; 
And  with  my  kerchief  coverede  my  visage ;         590 
But,  for  that  I  was  purveyed  of  a  make, 
I  weptg  but  smal,  and  that  I  undertake. 
To  chirche  was  myn  housbond  brought  on  morwe 
With  neighebors  that  for  him  made  sorwe, 
And  Jankyn  oure  clerk  was  oon  of  tho. 
As  help  me  God,  whan  that  I  saugh  him  go 
After  the  beere,  me  thought  he  had  a  paire 
Of  legges  and  of  feet  so  clone  and  faire, 
That  al  myn  hert  I  yaf  unto  his  hold. 
He  was,  I  trowe,  twenty  wynter  old,  eoo 

And  I  was  fourty,  if  I  schal  say  the  sothe, 
But  yit  I  had  alway  a  coltis  tothe. 
Gattothid  I  was,  and  that  bycom  me  wel, 
I  hadtZe  the  pr jnte  of  seynt  Venus  sel. 
As  helpe  me  God,  I  was  a  lusti  one. 
And  faire,  and  riche,  and  yong,  and  wel  begone  ; 
And  trewly,  as  myn  hosbonde  tolde  me, 
I  hadde  the  beste  quoniam  that  myghte  be. 
For  certis  I  am  al  fulli  venerian 
In  felyng,  and  myn  herte  alle  mardan :  eiy 

Venus  me  yaf  my  lust  and  licorousnesse. 
And  Mars  yaf  me  my  sturdi  hardynesse. 
Myn  ascent  was  Taur,  and  Mars  therinne ; 
Alias,  alas,  that  ever  love  was  synne  I 
I  folwed  ay  myn  inclinacioun 
By  vertu  of  my  constillacioun : 

That  made  me  that  I  couthe  nought  withdrawe 

My  chambre  of  Venus  from  a  good  felawe. 

Yet  have  I  a  marke  of  Mars  uppon  my  face, 

And  also  in  another  pryve  place.  620 

For  God  so  ivisse  be  my  salvacionj 

I  lovyde  nevyr  hi  non  discrescion, 

But  evyr  folewed  myn  owne  appetite, 

Alle  were  he  schort,  long,  blak,  or  white  ; 

I  toke  no  kepe,  so  that  he  liked  me, 

How  pore  he  was,  ne  eke  of  what  degre. 

What  schuld  I  say  ?  but  at  the  monthis  ende 

This  joly  clerk  Jankyn,  that  was  so  heende, 

Hath  weddid  me  with  gret  solempnitee, 

And  to  him  yaf  I  al  the  londe  and  fee  630 

That  ever  was  me  yive  therbifore. 

Bnt  aftir-ward  repentede  me  ful  sore. 

He  nolde  sufFre  nothing  of  my  list. 

By  God,  he  smot  me  oones  with  his  fist, 

For  I  rent  oones  out  of  his  book  a  lef, 

That  of  that  strok  myn  eere  wax  al  deef. 

Styborn  I  was,  as  is  a  leones, 

And  of  m)'-  tonge  a  verray  jangleres. 

And  walk  I  wold,  as  I  hadc?e  don  biforn. 

Fro  hous  to  hous,  although  he  had  it  sworn;      640 

For  which  he  ofte  tymes  wolde  preche. 

And  me  of  olde  Romayn  gestes  teche. 

How  he  Simplicius  Gallus  left  his  wyf. 

And  hir  forsok  for  terme  of  al  his  lyf, 

Nought  but  for  open  heedid  he  hir  say 

Lokying  out  at  his  dore  upon  a  day. 

Another  Romayn  told  he  me  by  name, 

That,  for  his  wyf  was  at  a  somer  game 

Without  his  wityng,  ho  forsok  hir  eeke. 

YOL.  II.  u 

And  thanne  wold  he  upon  his  book  seeke  650 

That  ilke  proverbe  of  Ecclesiaste, 

Wher  he  comaundith,  and  forbedith  faste, 

Man  schal  not  sufFre  his  wyf  go  roule  aboute. 

Than  wold  he  saye  right  thus  withouten  doute : 

'  Who  that  buyldith  his  hous  al  of  salwes, 

And  priketh  his  blynde  hors  over  the  falwes, 

And  sufFrith  his  wyf  to  go  seken  halwes, 

Is  worthy  to  ben  honged  on  the  galwes/ 

But  al  for  nought ;  I  sette  nought  an  hawe 

Of  his  proverbe,  ne  of  his  olde  sawe ;  660 

Ne  I  wolde  not  of  him  corretted  be. 

I  hate  him  that  my  vices  tellith  me, 

And  so  doon  mo,  God  it  wot,  than  I. 

This  made  him  with  me  wood  al  outerly ; 

I  nolde  not  forbere  him  in  no  cas. 

Now  wol  I  saye  yow  soth,  by  seint  Thomas, 

Why  that  I  rent  out  of  the  book  a  leef, 

For  which  he  smot  me,  that  I  was  al  def. 

He  had  a  book,  that  gladly  night  and  day 

For  his  desport  he  wolde  rede  alway  ;  670 

He  clepyd  it  Valerye  and  Theofrast, 
At  which  book  he  lough  alway  ful  fast. 
And  eekthay  say  her  was  som  tyme  a  clerk  at  Rome, 
A  cardynal,  that  heet  seint  Jerome, 
That  made  a  book  ayens  Jovynyan. 
In  which  book  eek  ther  was  Tertuli/an, 
Crisippus,  Tortula,  and  eek  Helewys, 
That  was  abbas  not  fer  fro  Paris ; 
And  eek  the  parablis  of  Salamon, 
Ovydes  Art,  and  bourdes  many  oon ;  eso 

And  alle  these  were  bounde  in  oo  volume. 
And  every  night  and  day  was  his  custume, 
Whan  he  hadcZe  leysir  and  vacacioun 

From  other  worldeli/  occupacioun, 

To  reden  in  this  book  of  wikked  wyves. 

He  knew  of  hem  mo  legendes  and  lyves, 

Than  ben  of  goode  wyves  in  the  Bible. 

For  trustith  wel,  it  is  an  inpossible, 

That  any  clerk  sehal  speke  good  of  wj^es, 

But-if  it  be  of  holy  seintes  l}^es,  690 

Ne  of  noon  other  wyfes  never  the  mo. 

Who  peyntide  the  leoim,  tel  me,  who  ? 

By  God,  if  wommen  hadde  writen  stories, 

As  clerkes  have  withinne  her  oratories, 

Thay  wold  have  write  of  men  more  wiekidnes. 

Than  al  the  mark  of  Adam  may  redres. 

These  children  of  Mercury  and  of  Venus 

Ben  in  her  werkyng  ful  contrarious. 

Mercury  lovith  wisdom  and  science. 

And  Venus  loveth  ryot  and  dispense.  700 

And  for  her  divers  disposicioun, 

Ech  fallith  in  otheres  exaltacioun. 

And  thus,  God  wot.  Mercury  is  desolate 

In  Pisces,  wher  Venus  is  exaltate. 

And  Venus  faylith  wher  Mercury  is  reysed. 

Therfor  no  womman  of  clerkes  is  preised. 

The  clerk  whan  he  is  old,  and  may  nought  do 

Of  Venus  werkis,  is  not  worth  a  scho  ; 

Than  sit  he  doun,  and  writ  in  his  dotage. 

That  wommen  can  nought  kepe  here  mariage.    710 

But  now  to  purpos,  why  I  tolde  the, 

That  I  was  beten  for  a  leef,  parde. 

Upon  a  night  Jankyn,  that  was  oure  sire, 

Rad  on  his  book,  as  he  sat  by  the  fyre, 

Of  Eva  first,  that  for  hir  wikkidnes. 

Was  al  mankynde  brought  to  wrecchednes, 

For  whiche  that  Jhesu  Crist  Idmse.lfe  was  sla^ne. 


228  THE   CANTERBURY   TALES. 

That  houghte  us  with  his  herte-hlood  agayne. 

Lo  here  expresse  of  wommen  may  ye  fynde, 

That  woman  was  the  loose  of  alle  mankynde.  720 

Tho  rad  he  me  how  Sampson  lest  his  heris 

Slepyng,  his  lemman  kut  it  with  hir  scheris, 

Thurgh  which  tresoun  lost  he  bothe  his  yen. 

Tho  rad  he  me,  if  that  I  schal  not  lyen, 

Of  Ercules,  and  of  his  Dejanyre, 

That  caused  him  to  sette  himself  on  fuyre. 

No  thing  foryat  he  the  care  and  wo 

That  Socrates  hadcZe  with  his  wyves  tuo ; 

How  Exantipa  caste  pisse  upon  his  heed. 

This  seely  man  sat  stille,  as  he  were  deed,         730 

He  wyped  his  heed,  no  more  durst  he  sayn, 

But  *  Er  thunder  stynte  ther  cometh  rayn.' 

Of  Phasipha,  that  was  the  queen  of  Creete, 

For  schrewednes  him  thoughts  the  tale  sweete. 

Fy  !  spek  no  more,  it  is  a  grisly  thing. 

Of  her  horribil  lust  and  her  likyng. 

Of  Clydemystra  for  hir  leecherie 

That  falsly  made  hir  housbond  for  to  dye, 

He  rad  it  with  ful  good  devocioun. 

He  tolde  me  eek,  for  what  occasioun  740 

Amphiores  at  Thebes  lest  his  lif ; 

Myn  housbond  had  a  legend  of  his  wji 

Exiphilem,  that  for  an  ouche  of  gold 

Hath  prively  unto  the  Grekes  told 

Wher  that  hir  housbond  hyd  him  in  a  place, 

For  which  he  had  at  Thebes  sory  grace. 

Of  Lyma  told  he  me,  and  of  Lucye ; 

Thay  bothe  made  her  housbondes  for  to  dye, 

That  oon  for  love,  that  other  was  for  hate. 

Lyma  hir  housbond  on  an  even  late  750 

Empoysond  hath,  for  that  sche  was  his  fo ; 

Lucia  licoroiis  loved  hir  housbond  so, 

For  that  he  schuld  alway  upon  hir  thinke, 

Sche  yaf  him  such  a  maner  love-drinke. 

That  he  was  deed  er  it  was  by  the  morwe ; 

And  thus  algates  housbondes  hadde  sorwe. 

Than  told  he  me,  how  oon  Latumyus 

Compleigned  unto  his  felaw  Arrius, 

That  in  his  gardyn  growede  such  a  tre, 

On  which  he  sayde  how  that  his  wyves  thre      760 

Honged  hemselfe  for  herte  despitous. 

^  0  leve  brother,'  quod  this  Arrious, 

'  Yif  me  a  plont  of  thiike  blessid  tre, 

And  in  my  gardyn  schal  it  plantid  be/ 

Of  latter  date  of  wyves  hath  he  red 

That  some  han  slayn  her  housbondes  in  her  bed. 

And  let  her  lecchour  dighten  al  the  night, 

Whil  that  the  corps  lay  in  the  flor  upright ; 

And  som  han  dryven  nayles  in  her  brayn, 

Whiles  thay  sleepe,  and  thus  they  han  hem  slayn  ; 

Som  have  hem  yive  poysoun  in  her  drinke ;        771 

He  spak  more  harm  than  herte  may  bythynke. 

And  therwithal  he  knew  mo  proverbes 

Than  in  this  world  ther  growen  gres  or  herbes. 

Better  is,  quod  he,  thyn  habitacioun 

Be  with  a  leoun,  or  a  foul  dragoun, 

Than  with  a  womman  using  for  to  chyde. 

Better  is,  quod  he,  hihe  in  the  roof  abyde, 

Than  with  an  angiy  womman  doun  in  a  hous ; 

Thay  ben  so  wicked  and  so  contrarious,  78O 

Thay  haten  that  her  housbondes  loven  ay. 

He  sayd,  a  womman  cast  hir  schame  away, 

Whan  sche  cast  of  hir  smok ;  and  forthermo, 

A  fair  womman,  but  sche  be  chast  also, 

Is  lyk  a  gold  ryng  in  a  sowes  nose. 

Who  wolde  wene,  or  who  wolde  suppose 

The  wo  that  in  myn  herte  was  and  pyne  ? 

And  wh  m  I  saugh  he  nolde  never  fyne 

To  reden  on  this  cursed  book  al  night, 

Al  sodeinly  thre  leves  have  I  plight  790 

Out  of  this  booke  that  he  had,  and  eeke 

I  with  my  fist  so  took  him  on  the  cheeke. 

That  in  oure  fuyr  he  fel  bak-ward  adoun. 

And  he  upstert,  as  doth  a  wood  leoun. 

And  with  his  fist  he  smot  me  on  the  hed. 

That  in  the  floor  I  lay  as  I  were  deed. 

And  whan  he  saugh  so  stille  that  I  lay. 

He  was  agast,  and  wold  have  fled  away. 

Til  atte  last  out  of  my  swown  I  brayde. 

*  0,  hastow  slayn  me,  false  thef  ?'  I  sayde,        soo 

*  And  for  my  lond  thus  hastow  mourdrid  me  ? 
Er  I  be  deed,  yit  wol  I  kisse  the/ 

And  ner  he  cam,  and  knelith  faire  adoun. 

And  sayde,  *  Deere  suster  Alisoun, 

As  help  me  God,  I  schal  the  never  smyte ; 

That  I  have  doon  it  is  thiself  to  wite ; 

Foryive  it  me,  and  that  I  the  biseke.' 

And  yet  eftsones  I  hyt  him  on  the  cheke. 

And  sayde,  '  Thef,  thus  mekil  I  me  wreke. 

Now  wol  I  dye,  I  may  no  lenger  speke.'  8io 

But  atte  last,  with  mochil  care  and  wo. 

We  fyl  accordid  by  ourselven  tuo ; 

He  yaf  me  al  the  bridil  in  myn  hand 

To  have  the  governaunce  of  hous  and  land, 

And  of  his  tonge,  and  of  his  bond  also, 

And  made  him  brenne  his  book  anoon  right  tho. 

And  whan  I  hadde  geten  unto  me 
By  maistry  al  the  sovereynete, 
And  that  he  sayde,  *  Myn  owne  trewe  wyf, 
Do  as  the  list  in  term  of  al  thy  lyf,  820 

Kepe  thyn  honour,  and  kep  eek  my  myn  estat ; ' 
And  after  that  day  we  never  hadde  debat. 
God  help  me  so,  I  was  to  him  as  kynde 
As  eny  wyf  fro  Denmark  unto  Inde, 
And  al-so  trewe  was  he  unto  me. 
I  pray  to  God  that  sitte  in  mageste 
So  blesse  his  soiile,  for  his  mercy  deere. 
Now  wol  I  say  my  tale,  if  ye  wol  heere/ 
The  Frere  lough  when  he  had  herd  al  this : 

*  Now,  dame,'  quod  he,  '  so  have  I  joye  and  blis. 
This  a  long  preambel  of  a  tale.'  831 
And  whan  the  Sompnour  herd  the  Frere  gale, 

'  Lo ! '  quod  this  Sompnour,  '  for  Goddes  armes  tuo, 

A  frer  wol  entremet  him  evermo. 

Lo,  goode  men,  a  fiie  and  eek  a  frere 

Woln  falle  in  every  dissehe  and  matiere. 

What  spekst  thou  of  perambulacioun  ? 

What  ?  ambil,  or  trot ;  or  pees,  or  go  sit  doun  ; 

Thou  lettest  oure  disport  in  this  matere.' 

'  Ye,  woltow  so,  sir  sompnour  ! '  quod  the  Frere  : 

*  Now,  by  my  fay,  I  schal,  er  that  I  go,  84i 
Telle  of  a  sompnour  such  a  tale  or  tuo. 

That  alle  the  folk  schuln  laughen  in  this  place.' 

*  Now,  ellis,  frere,  I  byschrew  thy  face,' 
Quod  this  Sompnour,  '  and  I  byschrewe  me, 
But-if  I  telle  tales  tuo  or  thre 

Of  freres,  er  I  come  to  Sydingborne, 
That  I  schal  make  thin  herte  for  to  morne, 
For  wel  I  wot  thy  paciens  is  goon.' 

Oure  Hoste  cride,  '  Pees,  and  that  anoon ; '        sso 

And  sayde,  '  Let  the  womman  telle  hir  tale. 

Ye  fare  as  folkes  that  dronken  ben  of  ale. 

Do,  dame,  tel  forth  your  tale,  and  that  is  best. 

'  Al  redy,  sir,'  quod  sche,  '  right  as  you  lest'. 

If  I  have  licence  of  this  worthy  frere.' 

*  Yis,  dame,'  quod  he,  '  tel  forth,  andl  schal  heere.' 

;N  olde  dayes  of  the  kyng  Arthour, 
Of  which  that  Britouns  speken  gret 

honour, 
Al  was  this  lond  fulfilled  of  fayrie ; 
The  elf-queen,  with  hir  joly  compaignye, 
Dauncede  ful  oft  in  many  a  grene  mede. 
This  was  the  old  oppynyoun,  as  I  rede ; 
I  speke  of  many  hundrid  yer  ago ; 
But  now  can  no  man  see  noon  elves  mo. 
For  now  the  grete  charite  and  prayeres 
Of  lymytours  and  other  holy  freres,  n 

That  sechen  every  lond  and  every  streem, 
As  thik  as  motis  in  the  sonne-beem, 
Blessynge  halles,  chambres,  kichenes,  and  boures, 
Citees,  burghes,  castels  hihe  and  toures, 
Thropes,  bernes,  shepnes  and  dayeries. 
That  makith  that  ther  ben  no  fayeries. 
For  ther  as  wont  was  to  walken  an  elf, 
Ther  walkith  noon  but  the  lymytour  himself, 
In  undermeles  and  in  morwenynges, 

And  saith  his  matyns  and  his  holy  thinges  20 

As  he  goth  in  his  lymytatioun. 

Wommen  may  now  go  saufly  up  and  doun ; 

In  every  bussch,  or  under  every  tre, 

Ther  is  non  other  incubws  but  he, 

And  he  ne  wol  doon  hem  no  dishonour. 

And  so  bifel  it,  that  this  king  Arthour 
Had  in  his  hous  a  lusty  bacheler, 
That  on  a  day  com  rydyng  fro  ryver ; 
And  happed,  al  alone  as  sche  was  born, 
He  saugh  a  mayde  walkyng  him  byforn,  30 

Of  which  mayden  anoon,  maugre  hir  heed. 
By  verray  fors  byraft  hir  maydenhed. 
For  which  oppressioun  was  such  clamour, 
And  such  pursuyte  unto  kyng  Arthour, 
That  dampned  was  the  knight  and  schulde  be  ded 
By  cours  of  lawe,  and  schuld  have  lost  his  heed, 
(Paraventure  such  was  the  statut  tho,) 
But  that  the  queen  and  other  ladys  mo 
So  longe  preyeden  thay  the  kyng  of  grace. 
Til  he  his  lif  hath  graunted  in  the  place,  40 

And  yaf  him  to  the  queen,  al  at  hir  wille 
To  chese  wethir  sche  wolde  him  save  or  spille. 
The  queen  thankcde  the  kyng  with  al  hir  might ; 
And  after  thus  sche  spak  unto  the  knight, 
Whan  that  sche  saugh  hir  tyme  upon  a  day : 
'  Thow  stondest  yet/  quod  sche,  '  in  such  array, 
That  of  thy  lyf  hastow  no  sewerte  ; 
I  graunte  thy  lif,  if  thou  canst  telle  me. 
What  thing  is  it  that  wommen  most  desiren ; 
Be  war,  and  keep  thy  nek-bon  fro  the  iren.  50 

And  if  thou  canst  not  tellen  it  anoon. 
Yet  wol  I  yivo  the  leve  for  to  goon 

A  twelfmonth  and  a  day,  it  for  to  lere 

An  answer  suffisaunt  in  this  matiere. 

And  seurte  wol  I  have,  er  that  thou  pace, 

Thy  body  for  to  yelden  in  this  place.' 

Wo  was  this  knight,  and  sorwfullj  he  sikede ; 

But  what  ?  he  may  not  doon  al  as  him  likede, 

And  atte  last  he  ches  him  for  to  wende, 

And  cam  ayein  right  at  the  yeres  ende  60 

With  swich  answer  as  God  him  wolde  purveye ; 

And  takith  his  leve,  and  wendith  forth  his  weje. 

He  sekith  every  hous  and  every  place 

Wher-so  he  hopith  for  to  fynde  grace. 

To  lerne  what  thing  wommen  loven  most ; 

But  he  ne  couthe  arryven  in  no  cost, 

Wher  as  he  mighte  fynde  in  this  mattiere 

Two  creatures  accordyng  in  fere. 

Some  sayden,  wommen  loven  best  richesse, 

Some  sayde  honour,  and  some  sayde  jolynesse,    70 

Some  riche  array,  some  sayden  lust  on  bedde, 

And  ofte  tyme  to  be  wydow  and  wedde. 

Some  sayden  owre  herte  is  most  i-eased 

Whan  we  ben  y-flaterid  and  y-presed; 

He  goth  ful  neigh  the  soth,  I  wil  not  lye ; 

A  man  schal  wynne  us  best  with  flaterye ; 

And  with  attendaunce,  and  with  busynesse 

Ben  we  y-limid  both  more  and  lesse.' 

And  some  sayen,  that  we  loven  best 

For  to  be  fre,  and  to  doon  as  us  lest,  so 

And  that  no  man  reprove  us  of  oure  vice, 

But  say  that  we  ben  wys,  and  no  thing  nyce. 

For  trewely  ther  is  noon  of  us  alle, 

If  eny  wight  wolde  claw  us  on  the  galle, 

That  we  nyl  like,  for  he  saith  us  soth ; 

Assay,  and  he  schal  fynd  it,  that  so  doth. 

For  be  we  never  so  vicious  withinne. 

We  schuln  be  holde  wys  and  clene  of  synne. 

And  somme  sayn,  that  gret  delit  han  we 

For  to  be  holden  stabil  and  secre,  90 

And  in  oon  purpos  stedfastly  to  duelle, 

And  nought  bywreye  thing  that  men  us  telle. 

But  that  tale  is  not  worth  a  rakes  stele. 

Pardy,  we  wj-mmen  can  right  no  thing  hele, 

"Witnes  on  Myda ;  wil  ye  here  the  tale  ? 

0\'yd,  among  his  other  thinges  smale, 

Sayde  Myda  had  under  his  lange  heris 

Growymg  upon  his  heed  tuo  asses  eeris  ; 

The  whiche  vice  he  hid,  as  he  best  mights, 

Ful  subtilly  fro  every  mannes  sighte,  100 

That,  save  his  wyf,  ther  wist  of  that  nomo ; 

He  loved  hir  most,  and  trusted  hir  also ; 

He  prayed  hir,  that  to  no  creature 

Sche  schulde  tellen  of  his  disfigure. 

Sche  swor  him,  nay,  for  al  this  world  to  wynne, 

Sche  nolde  do  that  vilonye  or  synne 

To  make  hir  housbond  have  so  foul  a  name ; 

Sche  wolde  not  tel  it  for  hir  oughne  schame. 

But  natheles  hir  thoughte  that  sche  dyde, 

That  sche  so  longe  a  counseil  scholde  hyde ;       110 

Hir  thought  it  swal  so  sore  about  hir  herte, 

That  needely  som  word  hir  most  asterte ; 

And  sins  sche  dorste  not  tel  it  unto  man, 

Doun  to  a  marreys  faste  by  sche  ran, 

Til  sche  cam  ther,  hir  herte  was  on  fuyre ; 

And  as  a  bytoure  bumblith  in  the  myre, 

Sche  layde  hir  mouth  unto  the  water  doun. 

*  Bywrey  me  not,  thou  watir,  with  thi  soun.' 

Quod  sche,  ^  to  the  I  telle  it,  and  nomo, 

Myn  housbond  hath  long  asse  eeris  tuo.  120 

Now  is  myn  hert  al  hool,  now  is  it  oute, 

I  mighte  no  lenger  kepe  it  out  of  doute/ 

Her  may  ye  se,  theigh  we  a  tyme  abyde, 

Yet  out  it  moot,  we  can  no  counseil  hyde. 

The  remenaunt  of  the  tale,  if  ye  wil  here, 

Redith  Ovid,  and  ther  ye  mow  it  leere. 

This  knight,  of  which  my  tale  is  specially, 
Whan  that  he  saugh  he  mighte  nought  come  therby. 
This  is  to  saye,  that  wommen  loven  most, 
Withinne  his  brest  ful  sorwful  was  the  gost.      130 
But  hom  he  goth,  he  mighte  not  lenger  sojourne. 
The  day  was  come,  that  hom-ward  most  he  torne. 
And  in  his  way,  it  hapnyd  him  to  ride 
In  al  his  care,  under  a  forest  side, 
Wher  as  he  saugh  upon  a  daunce  go 
Of  ladys  four  and  twenty,  and  yit  mo. 
Toward  this  ilke  daunce  he  drough  ful  yerne. 
In  hope  that  he  som  wisdom  schuld  i-lerne ; 
But  certeynly,  er  he  com  fully  there, 
Vanysshid  was  this  daunce,  he  nyste  where ;      140 
No  creature  saugh  he  that  bar  lif, 
Sauf  on  the  greene  he  saugh  sittyng  a  wyf, 
A  fouler  wight  ther  may  no  man  devyse. 
Ayens  the  knight  this  olde  wyf  gan  ryse, 
And  sayde,  '  Sir  knight,  heer  forth  lith  no  way ; 
Tel  me  what  ye  seekyn,  by  your  fay 
Paradventure  it  may  the  better  be : 
Thise  olde  folk  can  mochil  thing,'  quod  sche, 
*  My  lieve  modir,'  quod  this  knight,  '  certayn 
I  am  but  ded  but-if  that  I  can  sayn  loo 

What  thing  is  it  that  wommen  most  desire ; 

Couthe  ye  me  wisse,  I  wolde  wel  quyte  your  huyre/ 
'  Plight  me  thy  trouth  her  in  myn  hond/  quod  sche, 

*  The  nexte  thing  that  I  require  the, 
Thou  schaJt  it  doo,  if  it  be  in  thy  might, 
And  I  wol  telle  it  the,  er  it  be  night.' 

'  Have  her  mytrouthe,'quod  the  knight,  'I  graunte.' 

'  Thanne,'  quod  sche,  *  I  dar  me  wel  avaunte. 

Thy  lif  is  sauf,  for  I  wol  stonde  therby, 

Upon  my  lif  the  queen  wol  say  as  I ;  leo 

Let  se,  which  is  the  proudest  of  hem  alle, 

That  werith  on  a  coverchief  or  a  calle, 

That  dar  saye  nay  of  thing  I  schal  the  teche. 

Let  us  go  forth  withouten  more  speche/ 

Tho  rownede  sche  a  pistil  in  his  eere, 

And  bad  him  to  be  glad,  and  have  no  fere. 

Whan  they  ben  comen  to  the  court,  this  knight 

Sayd  he  had  holde  his  day,  as  he  hadde  hight, 

Al  redy  was  his  answer,  as  he  sayde. 

Ful  many  a  noble  wyf,  and  many  a  mayde,         170 

And  many  a  wydow,  for  that  they  ben  wyse. 

The  queen  hirself  sittyng  as  a  justise, 

Asscmblid  ben,  his  answer  for  to  hiere ; 

And  after-ward  this  knight  was  bode  appiere, 

To  every  wight  comaundid  was  silence. 

And  that  the  knight  schulde  telle  in  audience 

What  thing  that  worldly  wommen  loven  best. 

This  knight  ne  stood  not  stille,  as  doth  a  best. 
But  to  the  questioun  anoon  answerde. 
With  manly  voys,  that  al  tho  court  it  herde ;     18O 

*  My  liege  lady,  generally,'  quod  he, 

*  Wommen.  desiren  to  have  soveraynte 

As  wel  over  hir  housbond  as  over  hir  love. 
And  for  to  be  in  maystry  him  above. 

This  is  the  most  desir,  though  ye  me  kille ; 

Doth  as  yow  list,  I  am  heer  at  your  wille/ 

In  al  the  court  ne  was  ther  wyf,  ne  mayde, 

Ne  wydow,  that  contrariede  that  he  sayde ; 

But  sayden,  he  was  worthy  have  his  lif. 

And  with  that  word  upstarte  that  olde  wif,        i9o 

Which  that  the  knight  saugh  sittyng  on  the  grene. 

*  Mercy/  quod  sche,  '  my  soveraign  lady  queene, 
Er  that  your  court  departe,  doth  me  right. 

I  taughte  this  answer  unto  the  knight ; 

For  which  he  plighte  me  his  trouthe  there, 

The  firste  thing  that  I  wold  him  requere, 

He  wold  it  do,  if  it  lay  in  his  might. 

Before  this  court  then  pray  I  the,  sir  knight/ 

Quod  sche,  '  that  thou  me  take  unto  thy  wif, 

For  wel  thou  wost,  that  I  have  kept  thy  lif  j      200 

If  I  say  fals,  sey  nay,  upon  thy  fey.' 

This  knight  answerd,  '  Alias  and  waylawey ! 

I  wot  right  wel  that  such  was  my  byhest. 

For  Goddes  love,  as  chese  a  new  request ; 

Tak  al  my  good,  and  let  my  body  go.' 

*  Nay,'  quod  sche  than,  '  I  schrew  us  bothe  tuo. 
For  though  that  I  be  foule,  old,  and  poure, 

I  nolde  for  al  the  metal  ne  for  the  oure 

That  under  erthe  is  grave,  or  lith  above, 

But  I  thy  wife  were  and  eek  thy  love.'  210 

*  My  love  ?'  quod  he,  '  nay,  nay,  my  dampnacioun. 
Alias  !  that  eny  of  my  nacioun 

Schuld  ever  so  foule  disparagid  be ! ' 
But  al  for  nought ;  the  ende  is  this,  that  he 
Constreigned  was,  he  needes  most  hir  wedde, 
And  takith  his  wyf,  and  goth  with  hir  to  bedde. 
Now  wolden  som  men  say  paradventure. 

That  for  my  necgligence  I  do  no  cure 

To  telle  yow  the  joye  and  tharray 

That  at  that  fest  was  maad  that  ilke  day.  220 

To  which  thing  schortly  answeren  I  schal, 

And  say  ther  nas  feste  ne  joy  at  al, 

Ther  nas  but  hevj'nes  and  moehil  sorwe ; 

For  prively  he  weddyd  hir  in  a  morwe, 

And  alday  hudde  him  as  doth  an  oule, 

So  wo  was  him,  his  wyf  lokede  so  foule. 

Gret  was  the  wo  the  knight  had  in  his  thought 

Whan  he  was  with  his  wyf  on  bedde  brought. 

He  walwith,  and  he  torneth  to  and  fro. 

His  olde  wyf  lay  smylyng  ever  mo,  230 

And  sayd,  *  0  deere  housbond,  benedidtef 

Fareth  every  knight  with  his  wyf  as  ye ! 

Is  this  the  lawe  of  king  Arthures  hous  ? 

Is  every  knight  of  his  thus  daungerous  ? 

I  am  your  oughne  love,  and  eek  your  wyf, 

I  am  sche  that  hath  savyd  your  lyf, 

And  certes  ne  dede  I  yow  never  unright. 

Why  fare  ye  thus  with  me  the  firste  night  ? 

Ye  fare  lik  a  man  that  hadde  lest  his  wit. 

What  is  my  gult  ?  for  Godes  love,  tel  me  it,      240 

And  it  schal  be  amcndid,  if  that  I  may.' 

*  Amendid  ! '  quod  this  knight,  '  alias  I  nay,  nay. 
It  wol  nought  ben  amendid,  never  mo ; 

Thow  art  so  lothly,  and  so  old  also. 

And  therto  comen  of  so  lowh  a  kynde. 

That  litil  wonder  is  though  I  walwe  and  wynde ; 

So  wolde  God,  myn  herte  wolde  breste ! ' 

*  Is  this,'  quod  sche,  ^  the  cause  of  your  unreste  ?' 

*  Ye,  certeynly,'  quod  he,  '  no  wonder  is !' 

*  Now,  sire,'  quod  sche,  *  I  couthe  amende  al  this, 

If  that  me  list,  er  it  were  dayes  thre,  251 

So  wel  ye  mighte  bare  yow  to  me. 

But  for  ye  speken  of  such  gentilesse 

As  is  descendit  out  of  old  richesse, 

Therfor  schulde  ye  ben  holden  gentil  men ; 

Such  arrogaunce  is  not  worth  an  hen. 

Lok  who  that  is  most  vertuous  alway, 

Prive  and  pert,  and  most  entendith  ay 

To  do  the  gentil  dedes  that  he  can, 

Tak  him  for  the  grettest  gentil  man.  260 

Crist  wol  we  clayme  of  him  oure  gentilesse. 

Nought  of  oure  eldres  for  her  olde  richesse. 

For  though  they  yive  us  al  her  heritage. 

For  which  we  clayme  to  be  of  high  parage, 

Yit  may  thay  not  biquethe,  for  no  thing 

To  noon  of  us,  so  vertuous  lyvyng. 

That  made  hem  gentil  men  y-callid  be, 

And  bad  us  folwe  hem  in  such  degre. 

Wel  can  the  wyse  poet  of  Florence, 

That  hatte  Daunt,  speke  of  this  sentence  ;  270 

Lo,  in  such  maner  of  rym  is  Dauntes  tale ; 

Ful  seeld  uprisith  by  his  braunchis  smale 

Prowes  of  man,  for  God  of  his  prowesse 

Wol  that  we  clayme  of  him  our  gentilesse  ; 

For  of  our  auncestres  we  no  thing  clayme 

But   temporal   thing,   that   men   may   hurt   and 

mayme. 
Ek  every  wight  wot  this  as  wel  as  I, 
If  gentiles  were  plaunted  naturelly 
Unto  a  certayn  lignage  doun  the  line, 
Prive  ne  apert,  they  wolde  never  fine  28O 

To  don  of  gentilesce  the  fair  office, 
Thay  mighte  nought  doon  no  vileny  or  vice. 

Take  fuyr  and  ber  it  in  the  derkest  hous 

Bitwixe  this  and  the  mount  Caukasous, 

And  let  men  shit^e  the  dores,  and  go  thenne, 

Yit  wol  the  fuyr  as  fair  and  lighte  brenne 

As  twenty  thousand  men  might  it  biholde ; 

His  office  naturel  ay  wol  it  holde, 

Up  peril  on  my  lif,  til  that  it  dye. 

Her  may  ye  se  wel,  how  that  genterye  290 

Is  nought  annexid  to  possessioun, 

Sithins  folk  ne  doon  her  operaeioun 

Alway,  as  doth  the  fuyr,  lo,  in  his  kynde 

For  God  it  wot,  men  may  ful  often  fynde 

A  lordes  sone  do  schame  and  vilonye. 

And  he  that  wol  have  pris  of  his  gentrie, 

For  he  was  boren  of  a  gentil  hous, 

And  had  his  eldres  noble  and  vertuous, 

And  nyl  himselve  doo  no  gentil  dedis, 

Ne  folw  his  gentil  aunceter,  that  deed  is,  ^^^ 

He  is  nought  gentil,  be  he  duk  or  erl ; 

For  vileyn  synful  deedes  maketh  a  cherl, 

For  gentilnesse  nys  but  renome 

Of  thin  auncestres,  for  her  heigh  bounte, 

Which  is  a  straunge  thing  to  thy  persone ; 

Thy  gentilesce  cometh  fro  God  alloone. 

Than  comth  oure  verray  gentilesse  of  grace, 

It  was  no  thing  biquethe  us  with  oure  place. 

Thinketh  how  nobil,  as  saith  Valerius, 

Was  thilke  Tullius  Hostilius,  310 

That  out  of  povert  ros  to  high  noblesse. 

Redith  Senek,  and  redith  eek  Boece, 

Ther  schuln  ye  se  expresse,  that  no  dred  is, 

That  he  is  gentil  that  doth  gentil  dedis. 

And  therfor,  lieve  housbond,  I  conclude, 

VOL.    II.  R 

Al  were  it  that  myn  auncetres  wer  rude, 

Yit  may  the  highe  God,  and  so  hope  I, 

Graunte  me  grace  to  lyve  vertuously ; 

Than  am  I  gentil,  whan  that  I  bygynne 

To  lyve  vertuously,  and  weyven  synne.  320 

And  ther  as  ye  of  povert  me  repreve, 

The  heighe  God,  on  whom  that  we  bilieve, 

In  wilful  povert  ches  to  lede  his  lif ; 

And  certes,  every  man,  mayden,  or  wyf. 

May  understonde  that  Jhesus,  heven  king, 

Ne  wolde  not  chese  a  vicious  lyvyng. 

Glad  povert  is  an  honest  thing  certayn ; 

This  wol  Senek  and  other  clerkes  sayn. 

Who  that  holt  him  payd  of  his  povert, 

I  hold  him  riche,  al  had  he  nought  a  schert.      330 

He  that  coveitith  is  a  pore  wight, 

For  he  wold  have  that  is  not  in  his  might. 

But  he  that  nought  hath,  ne  coveyteth  nought  to 

have, 
Is  riche,  although  ye  hold  him  but  a  knave ; 
Verray  povert  is  synne  proprely. 

*  Juvenal  saith  of  povert  merily, 
The  pore  man  whan  he  goth  by  the  waye 
Bifore  the  theves  he  m.ay  synge  and  playe. 
Povert  is  hatel  goody  and,  as  I  gesse, 
A  ful  gret  brynger  out  of  busynesse  ;  340 

A  gret  amender  eek  of  sapiens 
To  him  that  takith  it  in  paciens. 
Povert  is  this,  although  it  seme  elenge, 
Possessioun  that  no  wight  wil  chalenge. 
Povert,  ful  often,  whan  a  man  is  lowe, 
Makith  him  his  God  and  eek  himself  to  knowe. 
Povert  a  spectacle  is,  as  thinkith  me. 

Thurgh  which  he  may  his  verray  frendes  se ; 
And  therfor,  sir,  syth  that  I  yow  nought  greve, 
Of  my  povert  no  more  ye  me  repreve.  350 

'  Now,  sir,  of  elde  ye  repreve  me ; 
And  certes,  sir,  though  noon  auctorite 
Were  in  no  book,  ye  gentils  of  honour 
Sayn  that  men  schuld  an  old  wight  doon  favour, 
And  clepe  him  fader,  for  your  gentilesse ; 
And  auctours  I  schal  fynden,  as  I  gesse. 

*  Now  ther  that  ye  sayn  I  am  foul  and  old, 
Than  drede  you  nought  to  ben  a  cokewold. 
For  filthe  and  elde,  al-so  mot  I  the, 
Ben  grete  wardeyns  upon  chastite.  360 

But  natheles,  sith  I  knowe  your  delyt, 
I  schal  fulfille  youre  worldly  appetyt. 
Chese,  now,'  quod  sche,  'oon  of  these  thinges  tweye, 
To  have  me  foul  and  old  til  that  I  deye, 
And  be  to  yow  a  trewe  and  humble  wyf, 
And  never  yow  displease  in  al  my  lyf ; 
Or  elles  ye  wol  have  me  yong  and  fair, 
And  take  your  aventure  of  the  repair 
That  schal  be  to  your  hous  bycause  of  me. 
Or  in  som  other  place  it  may  wel  be.  370 

Now  chese  yoursclven  whethir  that  yow  liketh.' 
This  knight  avysith  him,  and  sore  sikith. 
But  atte  last  he  sayd  in  this  manere : 

'  My  lady  and  my  love,  and  wyf  so  decre, 
I  putte  me  in  your  wyse  governaunce, 
Chesith  yourself  which  may  be  most  pleasaunce 
And  most  honour  to  yow  and  me  also, 
I  do  no  fors  the  whether  of  the  tuo, 
For  as  yow  likith,  it  suffisith  me.' 
*  Than  have  I  gete  of  yow  the  maystry,'  quod  sche, 

'  Sith  I  may  govern  and  chese  as  me  list  ?'        ssi 

<  Ye  eertis,  wyf,'  quod  he,  '  I  hold  it  best/ 

'  Kys  me/  quod  sche,  '  we  ben  no  lenger  wrothe, 

For,  by  my  trouthe,  I  wol  be  to  yow  bothe, 

That  is  to  saye,  ye,  bothe  fair  and  good. 

I  pray  to  God  that  I  mot  sterve  wood ; 

But  I  be  to  yow  al-so  good  and  trewe 

As  ever  was  wyf,  siththen  the  world  was  newe  ; 

And  but  I  be  to  morow  as  fair  to  seen 

As  eny  lady,  emperesse,  or  queen,  390 

That  is  bitwixe  thest  and  eek  the  west, 

Doth  by  my  lyf  right  even  as  you  lest. 

Cast  up  the  cortyns,  and  look  what  this  is.' 

And  whan  the  knyght  saugh  verrayly  al  this. 
That  sche  so  fair  was,  and  so  yong  therto, 
For  joye  he  hent  hir  in  his  armes  tuo ; 
His  herte  bathid  in  a  bath  of  blisse, 
A  thousand  tyme  on  rowe  he  gan  hir  kisse. 
And  sche  obeyed  him  in  every  thing 
That  mighte  doon  him  pleisauns  or  likyng.         400 
And  thus  thay  lyve  unto  her  lyves  end 
In  parfyt  joye ;  and  Jhesu  Crist  us  sende 
Housbondes  meke,  yonge,  and  freissche  on  bedde. 
And  grace  to  overbyde  hem  that  we  wedde. 
And  eek  I  pray  to  Jhesus  schort  her  lyves, 
That  wil  nought  be  governed  after  her  wyves. 
And  old  and  angry  nygardes  of  despense, 
God  send  hem  sone  verray  pestilence  ! 

HIS  worthy  lymytour,  this  noble  Frere, 
He  made  alway  a  mawer  lourynge  cheere 
Upon  the  Sompnour,  but  for  honeste 
No  vileyns  worde  yit  to  him  spak  he. 
But  atte  last  he  sayd  unto  the  wyf, 
*  Dame,'  quod  he,  '  God  yive  yow  good  lyf ! 
Ye  han  her  touchid,  al-so  mot  I  the, 
In  scole  matier  gret  difficulte. 
Ye  han  sayd  mochel  thing  right  wel,  I  say ; 
But  dame,  right  as  we  ryden  by  the  way,  lo 

Us  needeth  nought  but  for  to  speke  of  game. 
And  lete  auctorites,  in  Goddes  name, 
To  preching  and  to  scoles  of  clergie. 
But  if  it  like  to  this  companye, 
I  wil  yow  of  a  sompnour  telle  a  game ; 
Parde,  ye  may  wel  knowe  by  the  name, 
That  of  a  sompnour  may  no  good  be  sayd  ; 
I  pray  that  noon  of  yow  be  evel  apayd ; 
A  sompnour  is  a  renner  up  and  doun 
With  maundementz  for  fornicacioun,  20 

And  is  y-bete  at  every  touncs  eende.' 

Our  oste  spak,  '  A  !  sir,  ye  scholde  been  heende 
And  curteys,  as  a  man  of  your  estaat, 
In  company  we  wol  have  no  debaat ; 
Telleth  your  tale,  and  let  the  Sompnour  be.* 
*  Nay,'  quoth  the  Sompnour,  *  let  him  saye  to  me 
What  so  him  list ;  whan  it  cometh  to  my  lot, 
By  God !  I  schal  him  quyten  every  grot. 

I  schal  him  telle  which  a  gret  honour 

Is  to  ben  a  fals  flateryng  lymytour. 

And  his  ofRs  I  schal  him  telle  i-wis.' 

Our  host  answerde,  '  Fees,  no  more  of  this/ 

And  after  this  he  sayd  unto  the  Frere, 

^  Telleth  forth  your  tale,  my  leve  maister  deere.' 

;HILOM  there  was  dwellyng  in  my  countre 
An  erchedeken,  a  man  of  gret  degre, 
That  boldely  did  execucioun, 
In  punyschyng  of  fornicacioun, 
Of  wicchecraft,  and  eek  of  bauderye, 
Of  diifamacioun,  and  avoutrie, 
Of  chirche-reves,  and  of  testamentes, 
Of  contractes,  and  of  lak  of  sacraments, 
And  eek  of  many  another  maner  cryme, 
Which  needith  not  to  reherse  at  this  tyme ;         lo 
Of  usur,  and  of  symony  also ; 
But  certes  lecchours  did  he  grettest  woo ; 
Thay  schulde  synge,  if  that  they  were  hent ; 
And  smale  tythers  thay  were  fouly  schent. 
If  eny  persoun  wold  upon  hem  pleyne, 
Ther  might  astert  him  no  pecunial  peyne. 
For  smale  tythes  and  for  smal  ofFrynge, 
He  made  the  poeple  pitously  to  synge. 
For  er  the  bisschop  caught  hem  in  his  hook, 
They  weren  in  the  archedeknes  book :  20 

And  hadde  thurgh  his  jurediccioun 

Power  to  have  of  hem  correccioun. 

He  had  a  sompnour  redy  to  his  hond, 

A  slyer  boy  was  noon  in  Engelond ; 

Ful  prively  he  had  his  espiaile, 

That  taughte  him  wher  he  might  avayle. 

He  couthe  spare  of  lecchours  oon  or  tiio, 

To  techen  him  to  four  and  twenty  mo. 

For  though  this  sompnour  wood  were  as  an  hare, 

To  telle  his  harlotry  I  wol  not  spare ;  so 

For  we  ben  out  of  here  correccioun, 

They  have  of  us  no  jurediccioun, 

Ne  never  schul  to  terme  of  alle  her  lyves. 

*  Peter !  so  been  the  wommen  of  the  styves.* 

Quod  this  Sompnour,  '  i-put  out  of  oure  cures.' 

'  Pees !  with  meschaunce  and  with  mesaventures,' 

Thus  sayd  our  host,  ^  and  let  him  telle  his  tale. 

Now  telleth  forth,  although  the  Sompnour  gale, 

Ne  spareth  nought,  myn  owne  maister  deere.' 

This  false  theef,  the  sompnour,  quoth  the  frere, 
Had  alway  bawdes  redy  to  his  hond,  4i 

As  eny  hauk  to  lure  in  Engelond, 
That  told  him  al  the  secre  that  they  knewe. 
For  here  acqueintaunce  was  not  come  of  newe ; 
Thay  were  his  approwours  prively. 
He  took  himself  a  gret  profyt  therby ; 
His  maister  knew  nat  alway  what  he  wan. 
Withoute  maundcment,  a  lewed  man 
He  .couthe  sompne,  up  peyne  of  Cristes  curs, 
And  thay  were  glad  to  fille  wel  his  purs,  so 

And  make  him  grete  fcatis  atte  nale. 
And  right  as  Judas  hadde  purses  smale 
And  was  a  theef,  right  such  a  thoef  was  he, 
His  maister  huMe  not  half  his  duetd ; 

He  was  (if  I  sehal  yive  him  his  laude) 
A  theef,  a  sompnour,  and  eek  a  baude. 
And  he  hadde  wenches  at  his  retenue, 
That  whethir  that  sir  Robert  or  sir  Hughe, 
Or  Jak,  or  Rauf,  or  who-so  that  it  were, 
That  lay  by  hem,  thay  told  it  in  his  eere.  60 

Thus  was  the  wenche  and  he  of  oon  assent. 
And  he  wolde  feeche  a  feyned  maundement, 
And  sompne  hem  to  chapitre  bothe  tuo, 
And  pyle  the  man,  and  let  the  wenche  go. 
Than  wold  he  sayn,  *  I  schal,  frend,  for  thy  sake, 
Don  strike  the  out  of  oure  lettres  blake ; 
The  thar  no  more  as  in  this  cas  travayle ; 
I  am  thy  frend  ther  I  the  may  avayle.' 
Certeynly  he  knew  of  bribours  mo 
Than  possible  is  to  telle  in  yeres  tuo ;  70 

For  in  this  world  nys  dogge  for  the  bowe. 
That  can  an  hurt  deer  from  an  hoi  y-knowe, 
Bet  than  this  sompnour  knew  a  leccheour, 
Or  avoutier,  or  ellis  a  paramour ; 
And  for  that  was  the  fruyt  of  al  his  rent, 
Therfore,  theron  he  set  al  his  entent. 
And  so  bifel,  that  oones  on  a  day 
This  sompnour,  ever  wayting  on  his  pray, 
Rod  forth  to  sompne  a  widow,  an  old  ribibe, 
Feynyng  a  cause,  for  he  wolde  han  a  bribe.         so 
And  happede  that  he  say  bifore  him  rjde 
A  gay  yeman  under  a  forest  syde ; 
A  bow  he  bar,  and  arwes  bright  and  kene, 
He  had  upon  a  courtepy  of  grene. 
An  hat  upon  his  heed,  with  frenges  blake. 
'  Sir,'  quod  this  sompnour, '  heyl  and  wel  overtake ! ' 
*  Welcome,'  quod  he,  '  and  every  good  felawe  ; 

Whider  ridestow  under  this  grene  schawe? ' 

Sayde  this  yiman,  '  Wiltow  fer  to  day  ? ' 

This  sompnour  answerd,  and  sayde,  '  Nay  90 

Her  faste  by/  quod  he,  '  is  myn  entent 

To  ryden,  for  to  reysen  up  a  rent 

That  longith  to  my  lordes  duete.' 

*  Artow  than  a  bayely  ? '  '  Fe,'  quod  he. 
He  durste  not  for  verray  filth  and  schame 
Sayn  that  he  was  a  sompnour,  for  the  name. 

^Depar  dieux ! '  quod  the  yeman, '  lieve  brother, 
Thou  art  a  bayly  and  I  am  another. 
I  am  unknowen,  as  in  this  centre ; 
Of  thin  acqueintance  I  wol  praye  the,  100 

And  eek  of  brotherheed,  if  it  yow  lest. 
I  have  gold  and  silver  in  my  chest ; 
If  that  the  happe  come  into  oure  schire, 
Al  schal  be  thin,  right  as  thou  wolt  desire.' 

*  Gi^aunt  mercy, ^  quod  this  sompnour, '  by  my  faith!' 
Everich  in  otheres  bond  his  trouthe  laith. 

For  to  be  sworne  bretheren  til  thay  deyen. 
In  daliaunce  forth  thay  ride  and  pleyen. 

This  sompnour,  which  that  was  as  ful  of  jangles. 
As  ful  of  venym  ben  these  wery angles,  110 

And  ever  enquering  upon  every  thing, 

*  Brother,'  quod  he,  '  wher  now  is  your  dwellyng, 
Another  day  if  that  I  schulde  yow  seeche  ? ' 
This  yiman  him  answered  in  softe  speche  : 

'  Brother,'  quod  he,  '  fer  in  the  north  centre 
Wheras  I  hope  somtyme  I  schal  the  se. 
Er  we  depart  I  schal  the  so  wel  wisse, 
That  of  myn  hous  ne  schaltow  never  misse.' 

*  Now,  brother,'  quod  this  sompnour,  *  I  yow  pray, 
Teche  me,  whil  that  wo  ryden  by  the  way,         120 

8yn  that  ye  ben  a  baily  as  am  I, 

Som  subtilte  as  tel  me  faithfully  120 

In  myn  office  how  that  I  may  wynne. 

And  spare  not  for  conseiens  or  for  synne, 

But,  as  my  brother,  tel  me  how  do  ye.' 

*  Now,  by  my  trouthe,  brothir  myn,'  sayd  he, 
'  As  I  schal  telle  the  a  faithful  tale. 

My  wages  ben  ful  streyt  and  eek  ful  smale ; 

My  lord  to  me  is  hard  and  daungerous, 

And  myn  office  is  ful  laborous  ;  iso 

And  therfor  by  extorciouns  I  lyve, 

Forsoth  I  take  al  that  men  wil  me  yive, 

Algate  by  sleighte  or  by  violence 

Fro  yer  to  yer  I  wynne  my  despence ; 

I  can  no  better  telle  faithfully.' 

*  Now  certes,'  quod  this  sompnour,  '  so  fare  I ; 
I  spare  not  to  take,  God  it  woot, 

But-if  it  be  to  hevy  or  to  hoot. 

What  I  may  gete  in  counseil  prively. 

No  more  conseiens  of  that  have  I.  140 

Nere  myn  extorcions,  I  mighte  not  l}^en, 

Ne  of  such  japes  I  wil  not  be  schriven. 

Stomak  ne  conscience  know  I  noon ; 

I  schrew  thes  schrifte-fadres  every choon. 

Wei  be  we  met,  by  God  and  by  seint  Jame ! 

But,  leve  brother,  telle  me  thy  name,' 

Quod  this  sompnour.     In  this  mene-while 

This  yeman  gan  a  litel  for  to  smyle. 

*  Brothir,'  quod  he,  '  woltow  that  I  the  telle  ? 

I  am  a  feend,  my  dwellyng  is  in  heUe,  loO 

And  her  I  ryde  about  my  purchasyng. 

To  wite  wher  men  wol  yive  me  eny  thing. 

My  purchas  is  theffect  of  al  my  rent. 

Loke  how  thou  ridest  for  the  same  entent 
To  Wynne  good,  thou  rekkist  never  how, 
Right  so  fare  I,  for  ryde  I  wolde  now 
Unto  the  worldes  ende  for  a  pray.' 

'A ! '  quod  the  sompnour, '  benedicite, wha,t  ve  say  ? 
I  wende  ye  were  a  yeman  trewely. 
Ye  han  a  mannes  schap  as  wel  as  I,  i^o 

Have  ye  a  figure  than  determinate 
In  helle,  ther  ye  ben  in  your  estate  ? ' 
*  Nay,  certeynly,'  quod  he,  '  ther  have  we  non, 
But  whan  us  likith  we  can  take  us  on. 
Or  ellis  make  yow  seme  that  we  ben  schape 
Som  tyme  like  a  man,  or  like  an  ape ; 
Or  lik  an  aungel  can  I  ryde  or  go ; 
It  is  no  wonder  thing  though  it  be  so 
A  lousy  jogelour  can  decyve  the. 
And,  parfay,  yit  can  I  more  craft  than  he.'         no 

'Why,'  quod  this  sompnour,  'ryde  ye  than  or  goon 
In  sondry  wyse,  and  nought  alway  in  oon  ? ' 
'  For,'  quod  he,  '  we  wol  us  in  such  forme  make. 
As  most  abil  is  oure  pray  to  take.' 
'  What  makith  yow  to  have  al  this  labour  ?' 
'  Ful  many  a  cause,  lieve  sir  sompnour,' 
Sayde  this  feend.     '  But  al  thing  hath  a  tyme  ; 
The  day  is  schort,  and  it  is  passed  prime. 
And  yit  ne  wan  I  nothing  in  this  day; 
I  wol  entent  to  wynnyng,  if  I  may,  iso 

And  not  entende  oure  thinges  to  declare ; 
For,  brother  myn,  thy  wit  is  al  to  bare 
To  understond,  although  I  told  hem  the. 
For  but  thou  axid  whi  laboure  we ; 
For  som  tyme  we  ben  Goddis  instrumentos 
And  menes  to  don  his  comaundementes, 

Whan  that  him  list,  upon  his  creatures, 

In  divers  act  and  in  divers  figures. 

Withouten  him  we  have  no  might  certeyn, 

If  that  him  liste  stonde  ther  ageyn.  190 

And  som  tyme  at  our  prayer  have  we  leeve, 

Only  the  body,  and  not  the  soule  greve ; 

Witnes  on  Jope,  whom  we  dide  ful  wo. 

And  som  tyme  have  we  might  of  bothe  tuo. 

This  is  to  say  of  body  and  soule  eeke. 

And  som  tyme  be  we  suffred  for  to  seeke 

bpon  a  man,  and  doon  his  soule  unrest 

And  not  his  body,  and  al  is  for  the  best. 

Whan  he  withstondith  oure  temptacioun, 

It  is  a  cause  of  his  savacioun,  200 

Al  be  it  so  it  was  nought  oure  entente 

He  schulde  be  sauf,  but  that  we  wold  him  hente. 

And  som  tyme  we  ben  servaunt  unto  man, 

As  to  therchebisschop  seynt  Dunstan, 

And  to  thapostolis,  servaunt  was  I.* 

'  Yit  tel  me,'  quod  the  sompnour,  '  faithfully. 
Make  ye  yow  newe  bodies  alway 
Of  elementz  ?'     The  fend  answerde,  '  Nay ; 
Som  tyme  we  feyne,  and  som  tyme  we  ryse 
With  dede  bodies,  in  ful  wonder  wyse,  210 

And  speke  renably,  and  as  fair  and  wel 
As  to  the  Phitonissa  dede  Samuel ; 
And  yit  wol  somme  say,  it  was  not  he. 
I  do  no  fors  of  your  divinite. 
But  oon  thing  warne  I  the,  I  wol  not  jape. 
Thou  wilt  algates  wite  how  we  ben  schape : 
Thou  schalt  herafter-ward,  my  brother  deere. 
Com,  wher  the  nedith  nothing  for  to  leere. 
For  thou  schalt  by  thin  oughn  experience 

Conne  in  a  chayer  reden  of  this  sentence  220 

Bet  than  Virgile,  whils  he  was  on  lyve, 

Or  Daunt  also.     Now  let  us  ryde  blyve, 

For  I  wol  holde  company  with  the, 

Til  it  be  so  that  thou  forsake  me.' 

'  Nay,'  quod  the  sompnour, '  that  schal  nought  betyde. 

I  am  a  yiman  that  knowen  is  ful  wyde ; 

My  trouthe  wol  I  holde,  as  in  this  caas. 

For  though  thou  be  the  devyl  Sathanas, 

My  trouthe  wol  I  holde  to  the,  my  brother. 

As  I  am  swore,  and  ech  of  us  to  other,  230 

For  to  be  trewe  bretheren  in  this  caas ; 

For  bothe  we  goon  abouten  oure  purchas. 

Tak  thou  thi  part,  and  that  men  wil  the  yyven, 

And  I  schal  myn,  thus  may  we  bothe  lyven. 

And  if  eny  of  us  have  more  than  other. 

Let  him  be  trewe,  and  part  it  with  his  brother.' 

*  I  graunte,'  quod  the  devel,  '  by  my  fay  ! ' 
And  with  that  word  thay  riden  forth  her  way ; 
And  right  at  thentryng  of  a  townes  ende. 

To  which  this  sompnour  schope  him  for  to  wende, 
Thay  seigh  a  cart,  that  chargid  was  with  hay,   241 
Which  that  a  carter  drof  forth  in  his  way. 
Deep  was  the  way,  for  which  the  carte  stood ; 
This  carter  smoot,  and  cryde  as  he  wer  wood, 

*  Hayt,  brok ;  hayt,  scot ;  what  spare  ye  for  the 

stoones  ? 
The  fend,'  quod  he,  '  yow  fech  body  and  bones. 
As  ferforthly  as  ever  wer  ye  folid  ! 
So  moche  wo  as  I  have  with  yow  tholid ! 
The  devyl  have  al,  both  cart  and  hors  and  hay ! ' 
This  sompnour  sayde,  *  Her  schal  we  se  play.'  250 
And  nor  the  feend  he  drough,  as  nought  ne  wore, 

Fill  prively,  and  rouned  in  his  eere, 

*  Herke,  my  brother,  herke,  by  thi  faith ! 

Ne  herest  nought  thou  what  the  carter  saith  ? 

Hent  it  anoon,  for  he  hath  yiven  it  the, 

Bothe  hay  and  caples,  and  eek  his  cart,  parde !  * 

'  Nay,'  quod  the  devyl,  *  God  wot,  never  a  del. 
It  is  nought  his  entente,  trustith  wel, 
Ask  it  thiself,  if  thou  not  trowist  me. 
Or  ellis  stint  a  while  and  thou  schalt  se/  2(:o 

This  carter  thakketh  his  hors  upon  the  croupe. 
And  thay  bygonne  to  drawen  and  to  stowpe. 

*  Hayt  now,'  quod  he,  *  ther  Jhesu  Crist  yow  blesse. 
And  al  his  hondwerk,  bothe  more  and  lesse  !    ■ 
That  was  wel  twight,  myn  oughne  lyard  boy, 

I  pray  God  save  thy  body  and  seint  Loy ! 
Now  is  my  cart  out  of  the  sloo  parde  ! ' 

*  Lo  !  brother,'  quod  the  feend,  *  what  told  I  the  ? 
Her  may  ye  seen,  myn  owne  deere  brother. 

The  carter  spak  oon  thing,  and  thought  another.  270 
Let  us  go  forth  abouten  our  viage ; 
Hier  wynne  I  nothing  upon  cariage.' 

Whan  that  thay  comen  somwhat  out  of  toune. 
This  sompnour  to  his  brothir  gan  to  roune ; 

*  Brothir,'  quod  he,  '  her  wonyth  an  old  rebekke. 
That  had  almost  as  lief  to  leese  hir  necke, 

As  for  to  yive  a  peny  of  hir  good. 

I  wol  han  twelf  pens  though  that  sche  go  wood, 

Or  I  wol  somone  hir  to  oure  office ; 

And  yit,  God  wot,  I  know  of  hir  no  vice.  28u 

But  for  thou  canst  not,  as  in  this  contre, 

Wynne  thy  cost,  tak  her  ensample  of  me.' 

This  sompnour  clapped  at  the  widowes  gate ; 

'  Com  out,'  quod  he,  '  thou  olde  viritrate ; 

I  trowe  thou  hast  som  frere  or  prest  with  the/ 

'  Who  clappith  ther  ?'  sayde  this  widow, '  benedicite 

God  save  yow,  sir  !  what  is  your  swete  wille  ?' 

'  I  have,'  quod  he,  '  a  somonaunce  of  a  bille, 

Up  payne  of  cursyng,  loke  that  thou  be 

To  morwe  biforn  our  erchedeknes  kne,  290 

To  answers  to  the  court  of  certeyn  thinges/ 

'  Now,'  quod  sche, '  Jhesu  Crist,  and  king  of  kinges, 

So  wisly  helpe  me,  as  I  ne  may. 

I  have  ben  seek,  and  that  ful  many  a  day. 

I  may  not  goon  so  fer ;'  quod  sche,  '  ne  ryde, 

But  I  be  deed,  so  prikith  it  in  my  syde. 

May  I  nat  aske  a  lybel,  sir  sompnour. 

And  answer  ther  by  my  procuratour 

To  suche  thing  as  men  wol  oppose  me  ?' 

'  Yis,'  quod  this  sompnour,  '  pay  anoon,  let  se,  soo 

Twelf  pens  to  me,  and  I  the  wil  acquite. 

I  schal  no  profyt  have  therby  but  lite  ; 

My  mayster  hath  the  profyt  and  not  I. 

Com  of,  and  let  me  ryden  hastily ; 

Yif  me  my  twelf  pens,  I  may  no  longer  tarye.' 

*  Twelf  pens  ?'  quod  sche,  '  now  lady  seinte  Marye 
So  wisly  help  me  out  of  care  and  synne. 

This  wyde  world  though  that  I  schulde  wynne, 
Ne  have  I  not  twelf  pens  withinne  myn  hold. 
Ye  knowen  wel  that  I  am  pore  and  old ;  310 

Kithe  youre  almes  on  mo  pore  wrecche.' 

*  Nay  than,'  quod  he,  '  the  foule  fend  me  fecche ! 
If  I  thexcuse,  though  thou  schal t  be  spilt.' 

*  Alias  !'  quod  sche,  '  God  wot,  I  have  no  gilt.' 

'  Pay  mo,'  quod  he,  *  or  by  the  swete  soint  Anne 
As  I  wol  bore  away  thy  newe  panne 
For  dette,  which  thou  owest  me  of  old, 

Whan  that  thou  madest  thin  housbond  cokewold, 
I  payd  at  hom  for  thy  cor.reccioun.' 

*  Thou  lixt,'  quod  sche,  '  by  my  savacioun,  320 
Ne  was  I  never  er  now,  wydow  ne  wyf, 
Somound  unto  your  court  in  al  my  lyf ; 

Ne  never  I  was  but  of  my  body  trewe. 
Unto  the  devel  rough  and  blak  of  hiewe 
Yive  I  thy  body  and  the  panne  also  ! ' 
And  whan  the  devyl  herd  hir  curse  so 
Upon  hir  knees,  he  sayd  in  this  manere : 

*  Now,  Mabely,  myn  owne  modir  deere, 
Is  this  your  wil  in  ernest  that  ye  seye  ? ' 

*  The  devel,'  quod  sche,  '  fecche  him  er  he  deye, 
And  panne  and  al,  but  he  wol  him  repente  ! '      331 

*  Nay,  olde  stot,  that  is  not  myn  entente,' 
Quod  this  sompnour,  '  for  to  repente  me 
For  eny  thing  that  I  have  had  of  the ; 

I  wold  I  had  thy  smok  and  every  cloth/ 

*  Now  brothir,'  quod  the  devyl,  '  be  not  wroth  ; 
Thy  body  and  this  panne  is  myn  by  right. 
Thou  schalt  with  me  to  helle  yit  to  night, 
Wher  thou  schalt  knowen  of  our  privete 

More  than  a  maister  of  divinite.'  sid 

And  with  that  word  the  foule  fend  him  hente ; 
Body  and  soule,  he  with  the  devyl  wente, 
Wher  as  the  sompnours  han  her  heritage ; 
And  God  that  maked  after  his  ymage 
Mankynde,  save  and  gyde  us  alle  and  some. 
And  leene  this  sompnour  good  man  to  bycome. 

'  Lordyngs,  I  couth  han  told  yow,'  quod  the  frere, 
'  Had  I  had  leysir  for  this  sompnour  here. 
After  the  text  of  Crist,  and  Powel,  and  Jon, 
And  of  o^ire  other  doctours  many  oon,  35c 

Such  peynes  that  our  herte  might  agrise, 

Al  be  it  so,  no  tonge  may  devyse, 

Thou  that  I  might  a  thousand  wjnter  telle, 

The  peyn  of  thilke  cursed  hous  of  helle. 

But  for  to  kepe  us  from  that  cursed  place, 

Wakith,  and  prayeth  Jhesu  for  his  grace. 

So  kepe  us  fro  the  temptour  Sathanas. 

Herknith  this  word,  beth  war  as  in  this  cas. 

The  lyoun  syt  in  his  awayt  alway 

To  slen  the  innocent,  if  that  he  may.  360 

Disposith  youre  hertes  to  withstonde 

The  fend,  that  wolde  make  yow  thral  and  bonde ; 

He  may  not  tempte  yow  over  your  might, 

For  Crist  wol  be  your  champioun  and  knight ; 

And  prayeth,  that  oure  Sompnour  him  repente 

Of  his  mysdede,  er  that  the  fend  him  hente.' 

THE  SOMPNOURES  PROLOGE. 

HIS  Sompnour  in  his  styrop  up  he  stood, 
Upon  the  Frere  his  herte  was  so  wood, 
That  lyk  an  aspen  leef  he  quok  for  ire. 
*  Lordyngs,'  quod  he,  '  but  oon  thing  I 
desire ; 
I  yow  biseke,  that  of  your  curtesye, 
Syn  ye  han  herd  this  false  Frere  lye, 
As  suffrith  me  I  may  my  tale  telle. 
This  Frere  bosteth  that  he  knowith  helle. 
And,  God  it  wot,  that  is  litil  wonder, 
Freres  and  feendes  been  but  litel  asonder.  lo 

For,  pardy,  ye  han  often  tyme  herd  telle, 
How  that  a  frere  ravyscht  was  to  helle 
In  spirit  ones  by  a  visioun. 
And  as  an  aungel  lad  him  up  and  doun, 
To  schewen  him  the  peynes  that  ther  were, 
In  al  the  place  saugh  he  not  a  frere. 
Of  other  folk  he  saugh  y-nowe  in  wo. 
Unto  this  aungel  spak  this  frere  tho : 
"  Now,  sire,"  quod  he,  "  han  freres  such  a  grace. 
That  noon  of  hem  schal  comen  in  this  place  ?  "    20 
"  Yis,"  quod  this  aungil,  "  many  a  mylioun." 
And  unto  Sathanas  he  lad  him  doun. 
"  And  now  hath  Sathanas,"  saith  he,  "  a  tayl 
Broder  than  of  a  carrik  is  the  sayl." 
"  Hold  up  thy  tayl,  thou  Sathanas,"  quod  he, 
"  Schew  forth  thyn  ars,  and  let  the  frere  se 
Wher  is  the  nest  of  freres  in  this  place." 

And  er  than  half  a  forlong  way  of  space, 

Right  so  as  bees  swarmen  out  of  an  hyve, 

Out  of  the  develes  ers  thay  gonne  dryve,  30 

Twenty  thousand  freres  on  a  route, 

And  thorughout  helle  swarmed  al  aboute, 

And  comen  ayeine,  as  fast  as  thay  maye  goon, 

And  in  his  ers  thay  crepen  everichoon. 

He  clappid  his  tayl  agayn,  and  lay  ful  stille. 

This  frere,  whan  he  loked  had  his  fille 

Upon  the  torment  of  this  sory  place, 

His  spirit  God  restored  of  his  grace 

Unto  his  body  agayn,  and  he  awook ; 

But  natheles  for  fere  yit  he  quook,  40 

So  was  the  develes  ers  yit  in  his  mynde. 

That  is  his  heritage  of  verray  kynde. 

God  save  yow  alle,  save  this  cursed  Frere ; 

My  prolong  wol  I  ende  in  this  manere/ 

ORDYNGS,  ther  is  in  Engelond,  I  gesse, 
A  mersschly  lond  called  Holdernesse, 
In  which  ther  went  a  lymytour  aboute 
To  preche,  and  eek  to  begge,  it  is  no 
doubte. 
And  so  bifel  it  on  a  day  this  frere 
HadcZe  preched  at  a  chirch  in  his  manere. 
And  specially  aboven  every  thing 
Excited  he  the  poepul  in  his  preching 
To  trentals,  and  to  yive  for  Goddis  sake. 

Wherunth  men  mighten  holy  houses  make,  lo 

Ther  as  dmne  servys  is  honoured, 
Nought  ther  as  it  is  wasted  and  devoured ; 
Neither  it  needeth  not  for  to  be  yive, 
As  to  possessioneres,  that  mow  lyve. 
Thanked  be  God,  in  wele  and  abundaunce. 

*  Trentals,'  sayd  he,  '  deljvereth  fro  penaunce 
Her  frendes  soules,  as  wel  eld  as  yonge, 

Ye,  whanne  that  thay  hastily  ben  songe. 

Nought  for  to  hold  a  prest  jolif  and  gay. 

He  syngith  not  but  oon  masse  in  a  day.  20 

Delyverith  out  aiion,'  quod  he,  '  the  soules. 

Ful  hard  it  is,  with  fleischhok  or  with  oules 

To  ben  y-clawed,  or  brend,  or  i-bake ; 

Now  speed  yow  hastily  for  Cristes  sake.' 

And  whan  this  frere  hadde  sayd  al  his  entente, 
With  qui  cum  patre,  forth  his  way  he  wente. 
Whan  folk  in  chirch  had  yive  him  what  hem  leste, 
He  went  his  way,  no  lenger  wold  he  reste, 
With  scrip  and  pyked  staf,  y-touked  hye ; 
In  every  hous  he  gan  to  pore  and  prye,  so 

And  beggyde  mele  or  chese,  or  ellis  corn. 
His  felaw  had  a  staf  typped  with  horn, 
A  payr  of  tablis  al  of  yvory, 
And  a  poyntel  y-polischt  fetisly, 
And  wroot  the  names  alway  as  he  stood 
Of  alle  folk  that  yaf  him  eny  good, 
Ascaunce  that  he  wolde  for  hem  preye. 

*  Yif  us  a  busshel  whet,  or  malt,  or  reye, 
A  Goddes  kichil,  or  a  trip  of  chese. 

Or  elles  what  yow  list,  we  may  not  chese ;  40 

A  Goddes  halpeny,  or  a  masse  peny ; 

Or  yif  us  of  youre  braune,  if  ye  have  eny, 

X  dagoun  of  your  blanket,  leeve  dame, 

Oure  suster  deer, — lo !  her  I  write  your  name — 

Bacoun  or  beef,  or  such  thing  as  we  fynde.' 

A  stourdy  harlot  ay  went  hem  byhynde, 

That  was  her  hostis  man,  and  bar  a  sak, 

And  what  men  yaf  hem,  layd  it  on  his  bak. 

And  whan  that  he  was  out  atte  dore,  anoon 

He  planed  out  the  names  every choon,  50 

That  he  biforn  hadde  writen  in  his  tablis ; 

He  served  hem  vnth  nyfles  and  with  fablis. 

*  Nay,  ther  thou  lixt,  thou  Sompnour,'  sayde  the 
Frere. 

*  Pees,'  quod  our  host,  '  for  Cristes  moder  deere, 
Tel  forth  thy  tale,  and  spare  it  not  at  al.' 

*  So  thrive  I,'  quod  the  Sompnour,  *  so  I  schal !' 

So  long  he  wente  hous  by  hous,  til  he 
Cam  til  an  hous,  ther  he  was  wont  to  be 
Refresshid  mor  than  in  an  hundrid  placis. 
Syk  lay  the  housbond  man,  whos  that  the  place  is,  60 
Bedred  upon  a  couche  lowe  he  lay. 

*  Deus  hie,'  quod  he,  *  0  Thomas,  frend,  good  day !' 
Sayde  this  frere  al  curteysly  and  softe. 

'  0  Thomas,  God  yeld  it  yow,  ful  ofte 
Have  I  upon  this  bench  i-fare  ful  wel, 
Her  have  I  eten  many  a  mery  mel.' 
And  fro  the  bench  he  drof  away  the  cat, 
And  layd  adoun  his  potent  and  his  hat. 
And  eek  his  scrip,  and  set  him  soft  adoun ; 
His  felaw  was  go  walkid  in  the  toun  70 

Forth  with  his  knave,  into  the  ostelrye, 
Wher  as  he  schop  him  thilke  night  to  lye. 
*  0  deere  maistcr,'  quod  the  seeke  man, 
'  How  have  ye  fare  siththe  March  bygan  ? 

I  saygh  yow  nought  this  fourtenight  or  more/ 

*  God  wot/  quod  he,  ^  labord  have  I  ful  sore ; 
And  specially  for  thy  salvacioun 

Have  I  sayd  many  a  precious  orisoun, 

And  for  myn  other  frendes,  God  hem  blesse. 

I  have  to  day  ben  at  your  chirche  at  messe,        so 

And  sayd  a  sermoun  after  my  simple  wit, 

Nought  al  after  the  text  of  holy  wryt. 

For  it  is  hard  for  yow,  as  I  suppose. 

And  therfor  wil  I  teche  yow  ay  the  glose. 

Glosyng  is  a  ful  glorious  thing  certayn. 

For  letter  sleth,  so  as  we  clerkes  sayn. 

Ther  have  I  taught  hem  to  be  chariteable. 

And  spend  her  good  ther  it  is  reasonable ; 

And  there  I  seigh  our  dame,  wher  is  she  ?' 

*  Yond  in  the  yerd  I  trowe  that  sche  be,'  9o 
Sayde  this  man,  '  and  sche  wil  come  anoon.' 

*  Ey,  mayster,  welcome  be  ye,  by  seint  Johan  ! ' 
Sayde  this  wyf,  '  how  fare  ye  hertily  ?' 

The  frere  ariseth  up  ful  curteysly. 
And  her  embracith  in  his  armes  narwe. 
And  kist  hir  swete,  and  chirkith  as  a  sparwe 
With  his  lippes :  '  Dame,'  quod  he,  '  right  wel, 
As  he  that  is  your  servaunt  everydel. 
Thankyd  be  God,  that  yow  yaf  soule  and  lif, 
Yit  saugh  I  not  this  day  so  fair  a  wyf  loo 

In  al  the  chirche,  God  so  save  me.' 

^  Ye,  God  amend  defautes,  sir,'  quod  sche, 

*  Algates  welcome  be  ye,  by  my  fay.' 

*  Graunt  mercy,  dame ;  this  have  I  found  alway. 
But  of  your  grete  goodnes,  by  youre  leve, 

I  wolde  pray  yow  that  ye  yow  not  greeve, 
I  wil  with  Thomas  speke  a  litel  throwe ; 

These  curates  ben  ful  negligent  and  slowe 

To  grope  tendurly  a  conscience. 

In  schrift  and  preching  is  my  diligence,  no 

And  study  in  Petres  wordes  and  in  Poules, 

I  walk  and  fissche  Cristen  mennes  soules. 

To  yelde  Jhesu  Crist  his  propre  rent ; 

To  spreden  his  word  is  al  myn  entent.* 

*  Now,  by  your  leve,  o  deere  sir/  quod  sche, 

*  Chyd  him  right  wel  for  seinte  Trinite. 
He  is  as  angry  as  a  pissemyre, 

Though  that  he  have  al  that  he  can  desire, 
Though  I  him  wrye  on  night,  and  make  him  warm, 
And  over  him  lay  my  leg  other  myn  arm,  120 

He  groneth  lik  our  boor,  that  lith  in  sty. 
Othir  disport  of  him  right  noon  have  I, 
I  may  please  him  in  no  manor  eaas.' 

*  0  Thomas,  jeo  vous  dy,  Thomas,  Thomas, 
This  makth  the  feend,  this  moste  ben  amendid. 
Ire  is  a  thing  that  highe  God  defendid. 

And  therof  wold  I  speke  a  word  or  tuo.' 

*  Now,  maister,'  quod  the  wyf,  '  er  that  I  go, 
What  wil  ye  dine  ?  I  will  go  theraboute.' 

*  Now,  dame,'  quod  he,  'jeo  vousdy  saunz  doute,  130 
Have  I  not  of  a  capoun  but  the  lyvere, 

And  of  your  softe  brede  but  a  schivere, 

And  after  that  a  rostyd  pigges  heed, 

(But  that  I  wolde  for  me  no  best  were  deed) 

Than  had  I  with  yow  homly  suffisaunce. 

I  am  a  man  of  litel  sustinaunce. 

My  spirit  hath  his  fostryng  on  the  Bible. 

The  body  is  ay  so  redy  and  so  penyble 

To  wake,  that  my  stomak  is  destroyed. 

1  pray  yow,  dame,  that  ye  be  not  anoyed,  ho 

For  I  so  frendly  yow  my  counseil  schewe ; 
By  God !  I  nolde  not  telle  it  but  a  fewe/ 

*  Now,  sir,'  quod  sche,  '  but  o  word  er  I  go. 
My  child  is  deed  withinne  thise  wykes  tuo, 
Soon  after  that  ye  went  out  of  this  toun.' 

*  His  deth  saugh  I  by  revelacioun,' 
Sayde  this  frere,  *  at  hoom  in  oure  dortour. 
I  dar  wel  sayn,  er  that  half  an  hour 
After  his  deth,  I  seigh  him  born  to  blisse 

In  myn  avysioun,  so  God  me  wisse.  150 

So  did  our  sextein,  and  our  fermerere, 

That  han  ben  trewe  freres  many  a  yere ; 

Thay  may  now,  God  be  thanked  of  his  lone, 

Maken  her  jubile,  and  walk  alloone. 

But  up  I  roos,  and  al  our  covent  eeke. 

With  many  a  teere  trilling  on  my  cheeke, 

Te  Deum  was  our  song,  and  nothing  ellis, 

Withouten  noys  or  clateryng  of  bellis. 

Save  that  to  Crist  I  sayd  an  orisoun, 

Thankyng  him  of  my  revelacioun.  i6o 

For,  sire  and  dame,  trustith  me  right  wel, 

Our  orisouns  ben  more  effectuel. 

And  more  we  se  of  Goddis  secre  thinges, 

Than  borel  folk,  although  that  thay  ben  kinges. 

We  lyve  in  povert  and  in  abstinence, 

And  borel  folk  in  riches  and  dispence 

Of  mete  and  drink,  and  in  her  ful  delyt. 

We  han  this  worldes  lust  al  in  despyt. 

Lazar  and  Dives  lyveden  diversely. 

And  divers  guerdoun  hadde  thay  thereby.  170 

Who-so  wol  praye,  he  muste  faste,  and  be  clene. 

And  fatte  his  soule,  and  make  his  body  lene. 

We  faren,  as  saith  thapostil ;  cloth  and  foode 

Sufficeth  us,  though  that  thay  ben  not  goode. 

The  clennes  and  the  fastyng  of  us  freres 

Makith  that  Crist  acceptith  oure  prayeres. 

Lo,  Moyses  fourty  dayes  and  fourty  night 

Fasted,  er  that  the  highe  God  of  might 

Spak  with  him  in  the  mount  of  Synay ; 

With  empty  wombe  fastyng  many  a  day,  180 

Receyved  he  the  la  we,  that  was  writen 

With  Goddis  fynger ;  and  El%  wel  ye  witerif 

In  mount  Oreb,  or  he  had  any  speche 

With  highe  God,  that  is  oure  lyves  leche, 

He  fastid,  and  was  in  contemplacioun. 

Aron,  that  hadc?e  the  temple  in  governacioun, 

And  eek  the  other  prestes  everychoon. 

Into  the  temple  whan  thay  schulden  goon 

To  preye  for  the  poeple,  and  doon  servise, 

Thay  nolden  drinken  in  no  manor  wise  190 

No  drynke,  which  that  dronke  might  hem  make, 

But  ther  in  abstinence  prey  and  wake. 

Lest  that  they  diden ;  tak  heed  what  I  saye — 

But  thay  ben  sobre  that  for  the  pepul  praye — 

War  that  I  say — no  mor ;  for  it  suffisith. 

Oure  Lord  Jhesu,  as  oure  lore  devysith, 

Yaf  us  ensampil  of  fastyng  and  prayeres ; 

Therfore  we  mendivantz,  we  sely  freres, 

Ben  wedded  to  povert  and  to  continence. 

To  charite,  humblesse,  and  abstinence,  200 

To  persecucioun  for  rightwisnesse. 

To  wepyng,  misericord,  and  clennesse. 

And  therfor  may  ye  seen  that  oure  prayeres 

(I  speko  of  us,  we  mendoaunts,  we  freres) 

Ben  to  the  hihe  God  more  acceptable 

Than  youres,  with  your  festis  at  your  table. 

Fro  Paradis  first,  if  I  schal  not  lye, 

Was  man  out  chaced  for  his  glotonye. 

And  chast  was  man  in  Paradis  certeyn. 

But  now  herk,  Thomas,  what  I  schal  the  seyn^  210 

I  ne  have  no  tixt  of  it,  as  I  suppose, 

But  I  schal  fynd  it  in  a  maner  glose ; 

That  specially  our  swete  Lord  Jhesus 

Spak  this  by  freres,  whan  he  sayde  thus, 

Blessed  be  thay  that  pover  in  spirit  ben. 

And  so  forth  in  the  gospel  ye  maye  seen. 

Whether  it  be  likir  oure  professioun. 

Or  heris  that  swymmen  in  possessioun. 

Fy  on  her  pomp,  and  on  her  glotenye, 

And  on  her  lewydnesse  !  I  hem  defye.  220 

Me  thinkith  thay  ben  lik  Jovj^nian, 

Fat  as  a  whal,  and  walken  as  a  swan ; 

Al  vinolent  as  hotel- in  the  spence. 

Her  prayer  is  of  ful  gret  reverence  ; 

Whan  thay  for  soules  sayn  the  Psalm  of  David, 

Lo,  boef  thay  say.  Cor  meum  eructavit. 

Who  folwith  Cristes  gospel  and  his  lore 

But  we,  that  humble  ben,  and  chast,  and  pore, 

Workers  of  Goddes  word,  not  auditours  ? 

Therfor  right  as  an  hauk  upon  a  sours  230 

Upspringeth  into  thaer,  right  so  prayeres 

Of  charitabil  and  chaste  busy  freres 

Maken  our  sours  to  Goddis  eeres  tuo. 

Thomas,  Thomas,  so  mote  I  ryde  or  go, 

And  by  that  Lord  that  clepid  is  seint  Ive, 

Ner  thou  oure  brother,  schuldestow  never  thrive. 

In  oure  chapitre  pray  we  day  and  night 

To  Crist,  that  he  the  sende  hele  and  might 

Thy  body  for  to  welden  hastily.' 

'  God  wot/  quod  he,  '  therof  nought  feele  I,  240 
As  help  me  Crist,  as  I  in  fewe  yeeres 
Have  spendid  upon  many  diveris  freres 
Ful  many  a  pound,  yet  fare  I  never  the  bet ; 
Certeyn  my  good  have  I  almost  byset. 
Farwel  my  gold,  for  it  is  almost  ago.' 
The  frere  answerd,  '  0  Thomas,  dostow  so  ? 
What  needith  yow  dyverse  freres  seche  ? 
What  needith  him  that  hath  a  parfyt  leehe 
To  sechen  othir  leches  in  the  toun  ? 
Youre  inconstanee  is  youre  confusioun.  250 

Holde  ye  than  me,  or  elles  oure  covent, 
To  praye  for  yow  insufficient  ? 
Thomas,  that  jape  is  not  worth  a  myte  ; 
Youre  malady  is  for  we  have  to  lite. 
A  !  yive  that  covent  half  a  quarter  otes ; 
A  !  yive  that  covent  four  and  twenty  grotes ; 
A !  yive  that  frere  a  peny,  and  let  him  go ; 
Nay,  nay,  Thomas,  it  may  nought  be  so. 
What  is  a  ferthing  worth  depart  in  tuelve  ? 
Lo,  ech  thing  that  is  ooned  in  himselve  200 

Is  more  strong  than  whan  it  is  to-skatrid. 
Thomas,  of  me  thou  schalt  not  ben  y-flatrid, 
Thow  woldist  have  our  labour  al  for  nought. 
The  hihe  God,  that  al  this  world  hath  wrought 
Saith,  that  a  workman  is  worthy  his  hyre. 
Thomas,  nought  of  your  tresor  I  desire 
As  for  myself,  but  for  that  oure  covent 
To  praye  for  yow  is  ay  so  diligent ; 
And  for  to  buylden  Cristes  holy  chirche. 
Thomas,  if  ye  wil  lerne  for  to  wirche,  270 

Of  buyldyng  up  0/  chirches  may  ye  fynde 
If  it  be  good,  in  Thomas  lyf  of  Ynde. 

Ye  lye  her  ful  of  anger  and  of  ire, 
With  which  the  devel  set  your  hert  on  fuyre, 
.And  chyden  her  the  holy  innocent 
Your  wyf,  that  is  so  meke  and  pacient. 
And  therfor  trow  me,  Thomas,  if  thou  list, 
Ne  stryve  nought  with  thy  wyf,  as  for  thi  best 
And  ber  this  word  away  now  by  thy  faith, 
Touchinge  such  thing,  lo,  the  wise  man  saith,    280 
Withinne  thin  hous  be  thou  no  lyoun ; 
To  thy  subjects  do  noon  oppressioun ; 
Ne  make  thyn  acqueyntis  fro  the  fle. 
And  yit,  Thomas,  eftsons  I  charge  the, 
Be  war  for  ire  that  in  thy  bosom  slepith. 
War  for  the  serpent,  that  so  slely  crepith 
Under  the  gras,  and  styngith  prively ; 
Be  war,  my  sone,  and  werk  paciently. 
For  twenty  thousend  men  han  lost  her  lyves 
For  stryvyng  with  her  lemmans  and  her  wyves.  290 
Now  syns  ye  han  so  holy  and  meeke  a  wif, 
What  nedith  yow,  Thomas,  to  make  strif  ? 
Ther  nys,  i-wis,  no  serpent  so  cruel. 
When  men  trede  on  his  tail,  ne  half  so  fel, 
As  womman  is,  when  sche  hath  caught  an  ire  ; 
Vengeans  is  thanne  al  that  thay  desire. 
Schortly  may  no  man,  by  rym  and  vers, 
Tellen  her  thoughtes,  thay  ben  so  dyvers. 
Ire  is  a  mine,  oon  the  grete  of  sevene, 
Abhominable  to  the  God  of  hevene,  soo 

And  to  himself  it  is  destruccioun. 
This  every  lewed  vicory  or  parsoun 
Can  say,  how  ire  engendrith  homicide ; 
Ire  is  in  soth  executour  of  pride. 
I  couthe  of  ire  seyn  so  moche  sorwe, 

My  tale  schulde  laste  til  to  morwe. 

Ire  is  the  grate  of  sjnne,  as  saith  the  wise, 

To  fle  therfro  ech  man  schuld  him  devyse. 

And  therfor  pray  I  God  bothe  day  and  night, 

An  irons  man  God  send  him  litil  might.  3io 

It  is  greet  harm,  and  also  great  pite, 

To  set  an  irons  man  in  high  degre. 

*  Whilom  ther  was  an  irons  potestate, 
As  seith  Senek,  that  duryng  his  estaat 
Upon  a  day  out  riden  knightes  tuo ; 
And,  as  fortune  wolde  right  as  it  were  so, 
That  oon  of  hem  cam  home,  that  other  nought. 
A  noon  the  knight  bifore  the  juge  is  brought, 
That  sayde  thus.  Thou  hast  thy  felaw  slayn. 
For  which  I  deme  the  to  deth  certayn  320 

And  to  anothir  knight  comaundid  he. 
Go,  lede  him  to  the  deth,  I  charge  the. 
And  happed,  as  thay  wente  by  the  weye 
Toward  the  place  ther  he  schulde  deye. 
The  knight  com,  which  men  wend  hadde  be  deed. 
Than  thoughten  thay  it  were  the  beste  reed 
To  lede  hem  bothe  to  the  juge  agayn. 
Thay  sayden,  Lord,  the  knight  hath  not  slayn 
His  felaw  ;  lo,  heer  he  stent  hool  on  lyve. 
Ye  schal  be  deed,  quod  he,  so  mote  I  thrive !     330 
That  is  to  sayn,  bothe  oon,  tuo,  and  thre. 
And  to  the  firste  knyght  right  thus  spak  he ; 
I  deme  the,  thou  most  algate  be  deed. 
Than  thoughte  thay  it  were  the  beste  redo. 
To  lede  him  forth  into  a  fair  mede. 
And,  quod  the  juge,  also  thou  most  lose  thin  heed, 
For  thou  art  cause  why  thy  felaw  deyth. 
And  to  the  thriddo  felaw  thus  he  seith ; 

Thou  hast  nought  doon  that  I  comaundid  the. 

And  thus  let  don  sle  hem  alle  thre.  340 

Irons  Cambises  was  eek  dronkelewe, 

And  ay  delited  him  to  ben  a  schrewe ; 

And  so  bifel,  a  lord  of  his  meigne, 

That  loved  vertues,  and  eek  moralite, 

Sayd  on  a  day  bitwix  hem  tuo  right  thus, 

A  lord  is  lost,  if  he  be  vicious ; 

An  irons  man  is  lik  a  frentik  best, 

In  which  ther  is  of  wisdom  noon  arrest ; 

And  dronkenes  is  eek  a  foul  record 

Of  any  man,  and  namly  of  a  lord.  550 

Ther  is  ful  many  an  eyghe  and  many  an  eere 

Awaytand  on  a  lord,  and  he  not  where. 

For  Goddes  love,  drynk  more  attemperelly : 

Wyn  makith  man  to  lese  wrecchedly 

His  mynde,  and  eek  his  lymes  everichoon. 

The  revers  schaltow  seen  quod  he,  anoon, 

And  prove  it  by  thin  owne  experience, 

That  wyn  ne  doth  to  folk  non  such  offence. 

Ther  is  no  won  byreveth  me  my  wi^At 

Of  bond,  of  foot,  ne  of  myn  eyghe  sight.  360 

And  for  despyt  he  dronke  moche  more 

An  hundrid  part  than  he  hadde  doon  byfore ; 

And  right  anoon,  this  irons  cursid  wrecche 

Let  this  knightes  sone  anoon  biforn  him  fecche, 

Comaundyng  hem  thay  schulde  biforn  him  stonde ; 

And  sodeinly  he  took  his  bowe  on  honde, 

And  up  the  strong  he  puUede  to  his  eere. 

And  with  an  arwe  he  slough  the  child  right  there. 

Now  whethir  have  I  a  sikur  bond  or  noon  ? 

Quod  he,  Is  al  my  mynde  and  might  agoon  ?      370 

Hath  wyn  byrevvd  me  myn  eye  sight  ? 

What  sohuld  I  telle  the  answer  of  the  knight  ? 

His  sone  was  slayn,  ther  is  no  more  to  saje. 

Be  war  therfor  with  lordes  how  ye  playe, 

Syngith  Placebo,  and  I  schal  if  I  can. 

But-if  it  be  unto  a  pore  man  ; 

To  a  pore  man  men  schuld  his  vices  telle. 

But  not  to  a  lord,  they  he  schulde  go  to  helle. 

Lo,  irons  Cirus  thilke  Percien, 

How  he  destruyede  the  ry\'er  of  Gysen,  sso 

For  that  an  hors  of  his  was  dreynt  therinne, 

Whan  that  he  wente  Babiloyne  to  Wynne : 

He  made  that  the  ryver  was  so  smal, 

That  wommen  mighte  wade  it  overal. 

Lo,  what  sayde  he,  that  so  wel  teche  can  ? 

Ne  be  no  felaw  to  an  irons  man, 

Ne  with  no  wood  man  walke  by  the  waye, 

Lest  the  repent.     I  wel  no  longer  saye. 

Now,  Thomas,  leve  brother,  leve  thin  ire, 

Thow  schalt  me  fynde  as  just  as  is  a  squire ;      390 

Thyn  anger  doth  the  al  to  sore  smerte, 

Hald  not  the  develes  knyf  ay  at  thyn  herte. 

But  schewe  to  me  al  thy  confessioun.' 

'  Nay,'  quod  this  syke  man,  '  by  seynt  Symoun, 
I  have  ben  schriven  this  day  of  my  curate : 
I  have  him  told  holly  al  myn  estate. 
Nedith  no  more  to  speken  of  it,  saith  he, 
But  if  me  list  of  mjm  humilite.' 

'  Yif  me  than  of  thy  good  to  make  our  eloyster,' 
Quod  he,  '  for  many  a  muscle  and  many  an  oyster 
Hath  ben  oure  foode,  our  eloyster  to  arreyse,     401 
Whan  other  men  han  ben  ful  wel  at  ej^se  ; 
And  yit,  God  wot,  unnethe  the  foundement 
Parformed  is,  no  of  oure  pavyment 

Is  nought  a  tyle  yit  withinne  our  wones ; 

By  God,  we  owe  yit  fourty  pound  for  stones. 

Now  help,  Thomas,  for  him  that  harewed  helle, 

Or  elles  moote  we  oure  bookee  selle ; 

And  yif  yow  lakke  oure  predicacioun, 

Thanne  goth  the  world  al  to  destruccioun.  4io 

For  who-so  wold  us  fro  the  world  byreve, 

So  God  me  save,  Thomas,  by  youre  leve. 

He  wolde  byreve  out  of  this  world  the  sonne. 

For  who  can  teche  and  werken  as  we  conne  ? 

And  this  is  not  of  litel  tyme,'  quod  he, 

*  But  siththen  Elye  was  her,  or  Elisee, 
Han  freres  ben,  fynde  I  of  record. 

In  charite,  i-thanked  be  oure  Lord. 

Now,  Thomas,  help  for  seynte  Charite.' 

Adoun  he  sette  him  anoon  on  his  kne.  420 

This  sike  man  wex  wel  neigh  wood  for  ire. 
He  wolde  that  the  frere  had  ben  on  fuyre 
With  his  fals  dissimulacioun. 

*  Such  thing  as  is  in  my  possessioun,' 

Quod  he,  '  that  may  I  yeve  yow  and  noon  other ; 
Ye  sayn  me  thus,  how  that  I  am  your  brother.' 

*  Ye  certes,'  quod  the  frere,  *  trusteth  wel ; 
I  took  our  dame  the  letter,  under  our  sel.' 

*  Now  wel,'  quod  he,  '  and  somewhat  schal  I  yive 
Unto  your  holy  convent  whils  that  I  lyve ;  430 
And  in  thyn  bond  thou  schalt  it  have  anoon, 

On  this  condicioun,  and  other  noon. 
That  thou  depart  it  so,  my  deere  brother, 
That  every  frere  have  as  moche  as  other, 
Thys  schaltow  swere  on  thy  professioun, 
Withouten  fraude  or  cavillacioun.' 

*  I  swere  it,'  quod  this  frere,  '  upon  my  faith.' 

And  therwith  his  bond  in  his  he  laith ; 

*  Lo  her  myn  hond,  in  me  schal  be  no  lak.' 

*  Now  thanne,  put  thyn  hond  doun  at  my  bak/     440 
Sayde  this  man,  '  and  grop  wel  byhynde, 
Bynethe  my  buttok,  there  schaltow  fynde 

A  thing,  that  I  have  hud  in  privete.' 
'  A  !  thought  this  frere,  '  that  schal  go  with  me.' 
And  doun  his  hond  he  launchede  to  the  clifte, 
In  hope  for  to  fynde  ther  a  yifte. 

And  whan  this  syke  man  felte  this  frere 
Aboute  his  tuel  grope  ther  and  heere, 
Amyd  his  hond  he  leet  the  freere  a  fart ; 
Ther  is  no  capul  drawyng  in  a  cart  450 

That  might  have  let  a  fart  of  such  a  soun. 
The  frere  upstart,  as  doth  a  wood  lyoun : 
'  A !  false  cherl,'  quod  he,  '  for  Goddes  bones  ! 
This  hastow  in  despit  don  for  the  noones ; 
Thou  schalt  abye  this  fart,  if  that  I  may/ 

His  meyne,  which  that  herd  of  this  affray, 
Com  lepand  in,  and  chased  out  the  frere. 
And  forth  he  goth  with  a  foul  angry  cheere, 
And  fat  his  felaw,  there  as  lay  his  stoor ; 
He  lokid  as  it  were  a  wylde  boor,  4eo 

And  grynte  with  his  teeth,  so  was  he  wroth. 
A  stordy  paas  doun  to  the  court  he  goth, 
Wher  as  ther  wonyd  a  man  of  gret  honour, 
To  whom  that  he  was  alway  confessour ; 
This  worthy  man  was  lord  of  that  village. 
This  frere  com,  as  he  were  in  a  rage, 
Wher  that  this  lord  sat  etyng  at  his  bord: 
Unnethe  might<?  the  frere  speke  a  word, 
Til  atte  last  he  sayde,  '  God  yow  so  !* 
This  lord  gan  loke,  and  sayde,  Benedicite  !  no 

VOL.  II.  T 

What,  frere  Johan  !  what  raaner  world  is  this  ? 
I  se  right  wel  that  som  thing  is  amys  ; 
Ye  loke  as  though  the  woode  were  ful  of  thevys. 
Sit  doun  anoon,  and  tel  me  -what  your  gref  is, 
And  it  sehal  ben  amendit,  if  that  I  may/ 

*  I  have,'  quod  he,  *  had  a  despit  to  day, 
God  yelde  yow,  adoun  in  youre  vilage. 
That  in  this  world  is  noon  so  pore  a  page, 
That  he  nold  have  abhominacioun 
Of  that  I  have  receyved  in  youre  toun ;  480 

And  yet  ne  grevith  me  no  thing  so  sore. 
As  that  this  elde  cherl,  with  lokkes  hore. 
Blasphemed  hath  our  holy  covent  eeke.' 
^  Now,  maister,'  quod  this  lord,  '  I  yow  biseke.' 

*  No  maister,  sir,'  quod  he,  '  but  servitour, 
Though  I  have  had  in  seole  such  honour. 
God  likith  not  that  Raby  men  us  calle. 
Neither  in  market,  neyther  in  your  large  hallo.' 
'  No  fors,'  quod  he,  *  tellith  me  al  your  greef.' 
This  frere  sayde,  '  Sire,  an  odious  meschief        i'jo 
This  day  bytid  is  to  myn  ordre  and  to  me, 

And  so  par  consequens  to  ech  degre 
Of  holy  chirche,  God  amend  it  soone  !' 

*  Sir,'  quod  the  lord,  '  ye  wot  what  is  to  doone ; 
Distempre  yow  nought,  ye  ben  my  confessour, 
Ye  ben  the  salt  of  therthe,  and  savyour  : 

For  Goddes  love,  youre  pacience  ye  holde ; 
Tel  me  your  greef.'     And  he  anoon  him  tolde 
As  ye  han  herd  bifore,  ye  wot  wel  what. 

The  lady  of  that  hous  ay  stille  sat,  500 

Til  sche  had  herd  what  the  frere  sayde. 
'  Ey  Goddes  moodir  !'  quod  she,  '  blisful  mayde  ! 
Is  ther  ought  elles  ?  tel  me  faithfully.' 

*  Madame/  quod  he,  '  how  thynke  yow  therby  ? ' 

*  How  that  me  thynkith  ?'  quod  sche ;  *  so  God  me 

speede ! 
I  say,  a  cherl  hath  doon  a  eherles  deede. 
What  schuld  I  say  ?  God  let  him  never  the ! 
His  syke  heed  is  full  of  vanyte. 
I  hold  him  in  a  maner  frenesye.' 

*  Madame,'  quod  he,  '  I-wis  I  schal  not  lye,        sio 
But  I  in  othir  wise  may  be  a  wreke, 

I  schal  defame  him  overal  wher  I  speke ; 
The  false  blasfememour,  that  chargide  me 
To  parten  that  wil  not  departed  be. 
To  every  man  y-liche,  with  meschaimce  ! ' 

The  lord  sat  stille,  as  he  were  in  a  traunce, 
And  in  his  hert  he  rollid  up  and  doun, 

*  How  hadJe  this  cherl  ymaginacioun 

To  schewe  such  a  probleme  to  the  frere  ? 

Never  erst  er  now  herd  I  of  such  matiere ;         520 

I  trowe  the  devel  put  it  in  his  mynde. 

In  arsmetrik  schqj  ther  no  man  fynde 

Biforn  this  day  of  such  a  questioun. 

Who  schulde  make  a  demonstracioun. 

That  every  man  schuld  have  alyk  his  part 

As  of  a  soun  or  savour  of  a  fart  ? 

0  nyce  proude  cherl,  I  schrew  his  face ! 

Lo,  sires,'  quod  the  lord,  with  harde  grace, 

*  Who  ever  herdo  of  such  a  thing  er  now  ? 

To  every  man  y-like  ?  tel  me  how.  S30 

It  is  impossible,  it  may  not  be. 

Ey,  nyee  cherl,  God  let  him  never  the ! 

The  romblyng  of  a  fart,  and  every  soun, 

Nis  but  of  aier  reverberacioun, 

And  ever  it  wastith  lyte  and  lyt  away ; 

Ther  nys  no  man  can  deme,  by  my  fay, 

If  that  it  were  departed  equally. 

What,  lo,  my  cherl,  what,  lo,  how  schrewedly 

Unto  my  confessour  to  day  he  spak ! 

I  hold  him  certeinly  demoniak.  540 

Now  etith  your  mete,  and  let  the  cherl  go  play, 

Let  him  go  honge  himself  on  devel  way  !' 

Now  stood  the  lordes  squier  at  the  bord. 
That  carf  his  mete,  and  herde  word  by  word 
Of  al  this  thing,  which  that  I  of  have  sayd. 
'  My  lord,'  quod  he,  '  be  ye  nought  evel  payd, 
I  couthe  telle  for  a  gowne-cloth 
To  yow,  sir  frere,  so  that  ye  be  not  wroth. 
How  that  this  fart  even  departed  schulde  be 
Among  your  covent,  if  I  comaunded  be.  550 

'  Tel,'  quod  the  lord,  '  and  thou  schalt  have  anoon 
A  goune- cloth,  by  God,  and  by  Seint  Johan  ! ' 
*  My  lord,'  quod  he,  '  whan  that  the  wedir  is  fair, 
Withoute  wynd,  or  pertourbyng  of  ayr, 
Let  bring  a  carte  whel  her  into  Jhis  haUe, 
But  loke  that  it  have  his  spokes  alle ; 
Tweir  spokes  hath  a  cart  whel  comunly ; 
And  bring  me  twelve  freres,  wit  ye  why  ? 
For  threttene  is  a  covent  as  I  gesse ; 
Your  noble  confessour,  her  God  him  blesse,        660 
Schal  parfourn  up  the  nombre  of  this  covent. 
Thanne  schal  they  knele  doun  by  oon  assent. 
And  to  every  spokes  ende  in  this  manere 
Ful  sadly  lay  his  nose  schal  ech  a  frere ; 
Your  noble  confessour  ther,  God  him  save, 
Schal  hold  his  nose  upright  under  the  nave. 
Than  schal  this  churl,  with  bely  stif  and  tought 
As  eny  tabor,  hider  ben  y-brought ; 

And  sette  him  on  the  whele  of  this  cart 

Upon  the  nave,  and  make  him  lete  a  fart,  570 

And  ye  schiil  seen,  up  peril  of  my  lif, 

By  verray  proef  that  is  demonstratif, 

That  equally  the  soun  of  it  wol  wende. 

And  eek  the  stynk,  unto  the  spokes  ende ; 

Save  that  this  worthy  man,  your  confessour, 

(Byeause  he  is  a  man  of  gret  honour) 

Schal  have  the  firste  fruyt,  as  resoun  is. 

The  noble  usage  of  freres  is  this, 

The  worthy  men  of  hem  first  schal  be  served. 

And  certeynly  he  hath  it  wel  deserved ;  sso 

He  hath  to  day  taught  us  so  mochil  good. 

With  preching  in  the  pulpit  ther  he  stood, 

That  I  may  vouchesauf,  I  say  for  me. 

He  hadde  the  firste  smel  of  fartes  thre ; 

And  so  wold  al  his  covent  hardily, 

He  berith  him  so  fair  and  holily.' 

The  lord,  the  lady,  and  ech  man,  sauf  the  frere, 
Saydc  that  Jankyn  spak  in  this  matiere 
As  wel  as  Euclide,  or  elles  Phtolome. 
Touchand  the  cherl,  thay  sayde  that  subtilte      590 
And  high  wyt  made  him  speken  as  he  spak ; 
He  nas  no  fool,  ne  no  demoniak. 
And  Jankyn  hath  i-wonne  a  newe  goune ; 
My  tale  is  don,  we  ben  almost  at  toune. 

THE  CLERK  OF  OXENFORDES  PROLOGE. 

|IR  Clerk  of  Oxenford/  our  hoste  sayde, 
*  Ye  ryde  as  stille  and  coy  as  doth  a 
mayde, 
Were  newe  spoused,  si ttyng  at  the  bord; 
This  day  ne  herd  I  of  your  mouth  a  word. 
I  trowe  ye  study  aboute  som  sophime ; 
But  Salomon  saith,  every  thing  hath  tyme. 
For  Goddis  sake  !  as  beth  of  better  cheere, 
It  is  no  tyme  for  to  stodye  hiere. 
Tel  us  som  mery  tale,  by  your  fay; 
For  what  man  is  entred  unto  play,  lo 

He  moot  nedes  unto  that  play  assente. 
But  prechith  not,  as  freres  don  in  Lente, 
To  make  us  for  our  olde  synnes  wepe, 
Ne  that  thy  tale  make  us  for  to  slepe. 
Tel  us  som  mery  thing  of  adventures. 
Youre  termes,  your  colours,  and  your  figures, 
Keep  hem  in  stoor,  til  so  be  that  ye  endite 
High  style,  as  whan  that  men  to  kynges  write. 
Spekith  so  playn  at  this  tyme,  we  yow  praye, 
That  we  may  understonde  that  ye  saye.'  20 

This  worthy  Clerk  benignely  answerde ; 
*  Sir  host,'  quod  he,  '  I  am  under  your  yerde, 
Ye  have  of  us  as  now  the  governaunce, 
And  therfor  wol  I  do  yow  obeissaunce, 
As  fer  as  resoun  askith  hardily. 
I  wil  yow  telle  a  tale,  which  that  I 
Lerned  at  Padowe  of  a  worthy  clerk. 

As  provyd  by  his  wordes  and  his  werk. 

He  is  now  deed,  and  nayled  in  his  chest, 

Now  God  yive  his  soule  wel  good  rest !  30 

Fraunces  Petrark,  the  laureat  poete, 

Highte  this  clerk,  whos  rethorique  swete 

Enlumynd  al  Ytail  of  poetrie. 

As  Linian  did  of  philosophic, 

Or  lawue,  or  other  art  particulere ; 

But  deth,  that  wol  not  suffre  us  duellen  heere. 

But  as  it  were  a  twyncling  of  an  ye. 

Hem  bothe  hath  slayn,  and  alle  schul  we  dye. 

But  forth  to  telle  of  this  worthy  man. 

That  taughte  me  this  tale,  as  I  first  bigan,  40 

1  say  that  he  first  with  heigh  stile  enditith 

(Er  he  the  body  of  his  tale  writith) 

A  proheme,  in  the  which  descrivith  he 

Piemounde,  and  of  Saluces  the  centre. 

And  spekith  of  Appenyne  the  huUes  hye. 

That  ben  the  boundes  of  al  west  Lombardyc ; 

And  of  mount  Vesulus  in  special, 

Wher  as  the  Poo  out  of  a  welle  smal 

Takith  his  firste  springyng  and  his  sours, 

That  est-ward  ay  encresceth  in  his  cours  50 

To  Emyl-ward,  to  Ferare,  and  to  Venise, 

The  which  a  long  thing  were  to  devyse. 

And  trewely,  as  to  my  juggement, 

Me  thinketh  it  a  thing  impertinent, 

Save  that  he  wolde  conveyen  his  matlere  ; 

But  this  is  the  tale  which  that  ye  schuln  heere.' 

THE   CLERKES  TALE. 

'HER  is  at  the  west  ende  of  Ytaile, 
Doun  at  the  root  of  Vesulus  the  colde, 
A  lusty  playn,  abundaunt  of  vitaile, 
Wher  many  a  tour  and  toun  thou  maist 
by  hold  e, 
That  foundid  were  in  tyme  of  fadres  olde. 
And  many  anothir  delitable  sight, 
And  Saluces  this  noble  contray  hight. 

A  marquys  whilom  duellid  in  that  lond, 
As  were  his  worthy  eldris  him  bifore, 
And  obeisaunt  ay  redy  to  his  bond,  lo 

Were  alle  his  liegis,  bothe  lesse  and  more. 
Thus  in  delyt  he  lyveth  and  hath  don  yore, 
Biloved  and  drad,  thurgh  favour  of  fortune, 
Bothe  of  his  lordes  and  of  his  comune. 

Therwith  he  was,  as  to  speke  of  lynage, 
The  gentileste  born  of  Lumbardye, 
A  fair  persone,  and  strong,  and  yong  of  age. 
And  ful  of  honour  and  of  eurtesie ; 
Discret  y-nough  his  contre  for  to  gye, 
Savynge  in  som  thing  he  was  to  blame ;  l'o 

And  Wautier  was  this  yonge  lordes  name. 

I  blame  him  thus,  that  he  considerede  nought 
In  tyme  comyng  what  mighte  bityde, 
But  on  his  lust  present  was  al  his  thought. 
As  for  to  hauke  and  hunte  on  every  syde ; 
Wei  neigh  al  othir  cures  let  he  slyde, 
And  eek  he  nolde  (that  was  the  worst  of  alle) 

Wedde  no  wyf  for  no  thing  that  mighte  bifaUe. 

Only  that  poynt  his  poeple  bar  so  sore, 
That  flokmel  on  a  day  to  him  thay  wente,  so 

And  oon  of  hem,  that  wisest  was  of  lore, 
(Or  elles  that  the  lord  wolde  best  assente 
That  he  schiild  telle  him  what  his  poeple  ment^, 
Or  ellis  coiithe  he  schewe  wel  such  matiere) 
He  to  the  marquys  sayd  as  ye  schuln  hiere. 

'  0  noble  marquys,  youre  humanite. 
Assureth  us  and  yiveth  us  hardynesse, 
As  ofte  as  tyme  is  of  necessite, 
That  we  to  yow  may  telle  oure  hevynesse ; 
Acceptith,  lord,  now  of  your  gentilesse,  40 

That  we  with  pitous  hert  unto  yow  playne. 
And  let  your  eeris  not  my  vois  disdeyne. 

*  And  have  I  nought  to  doon  in  this  matere 
More  than  another  man  hath  in  this  place, 
Yit  for  as  moche  as  ye,  my  lord  so  deere, 
Han  alway  schewed  me  favour  and  grace, 
I  dar  the  better  ask  of  yow  a  space 
Of  audience,  to  schewen  oure  request, 
And  ye,  my  lord,  to  doon  right  as  yow  lest. 

'  For  certes,  lord,  so  wel  us  likith  yow  so 

And  al  your  werk,  and  ever  han  doon,  that  we 
Ne  couthen  not  ourselve  devysen  how 
We  mighte  lyve  more  in  felicite ; 
Save  oon  thing,  lord,  if  that  your  wille  be, 
That  for  to  be  weddid  man  yow  list 
Than  were  your  pepcl  in  sovereign  hertes  rest. 

'  Bowith  your  neck  undir  that  blisful  yok 
Of  sovereignete,  nought  of  servise, 
Which  that  men  clepe  spousail  or  wedlok ; 
And  thenkith,  lord,  among  your  thoughtcs  wise,    eo 

How  that  our  dayes  passe  in  sondry  wyse ; 
For  though  we  slepe,  or  wake,  or  rome,  or  ryde^ 
•Ay  fleth  the  tyme,  it  wil  no  man  abyde. 

*  And  though  your  grene  youthe  floure  as  yit, 
In  crepith  age  alway  as  stille  as  stoon, 

And  deth  manasith  every  age,  and  smyt 

In  ech  estat,  for  ther  ascapith  noon. 

And  as  certeyn,  as  we  knowe  everychon 

That  we  schuln  deye,  as  uncerteyn  we  alle 

Ben  of  that  day  that  deth  schal  on  us  falle.         70 

"  Aeceptith  thanne  of  us  the  trewe  entente, 
That  never  yit  refuside  youre  hest, 
And  we  wil,  lord,  if  that  ye  wil  assents, 
Chese  yow  a  wyf,  in  schort  tyme  atte  lest, 
Born  of  the  gentilest  and  the  heighest 
Of  al  this  lond,  so  that  it  oughte  seme 
Honour  to  God  and  yow,  as  we  can  deme. 

*  Deliver  us  out  of  al  this  busy  drede 
And  tak  a  wyf,  for  hihe  Goddes  sake. 

For  if  it  so  bifel,  as  God  forbede,  so 

That  thurgh  your  deth  your  lignage  schuld  aslake. 
And  that  a  straunge  successour  schulde  take 
Your  heritage,  0  !  wo  were  us  on  lyve  ! 
Wherfor  we  praye  yow  hastily  to  wyve.' 

Her  meeke  prayer  and  her  pitous  chere 
Made  the  marquys  for  to  han  pite. 
'  Ye  wolde,'  quod  he,  '  myn  owne  poeple  deere, 
To  that  I  never  erst  thought  constreigne  me. 
I  me  rejoysid  of  my  liberte. 
That  selden  tyme  is  founde  in  mariage ;  90 

Ther  I  was  fre,  I  mot  ben  in  servage. 

'  But  natheles  I  se  of  you  the  trewe  entente, 
And  trust  upon  your  witt,  and  have  doon  ay  ; 

Wherfor  of  my  fre  wil  I  wil  assente 

To  wedde  me,  as  soon  as  ever  I  may. 

But  ther  as  ye  have  profred  me  to  day  * 

To  chese  me  a  wyf,  I  wol  relese 

That  choys,  and  pray  yow  of  that  profre  cesse. 

*  For  God  it  woot,  that  childer  ofte  been 
Unlik  her  worthy  eldris  hem  bifore  ;  loo 
Bounte  cometh  al  of  God,  nought  of  the  streen 
Of  which  thay  ben  engendrid  and  i-bore. 

I  trust  in  Goddis  bounte,  and  therfore 
My  mariage,  and  myn  estat  and  rest, 
I  him  by  take,  he  may  doon  as  him  lest. 

*  Let  me  aloon  in  chesyng  of  my  wif. 
That  charge  upon  my  bak  I  wil  endure. 
But  I  yow  pray,  and  charge  upon  your  lyf, 
That  what  wyf  that  I  take,  ye  me  assure 

To  worschippe  whil  that  hir  lif  may  endure,       no 
In  word  and  werk,  bothe  heer  and  every  where. 
As  sche  an  emperoures  doughter  were. 

'  And  forthermor  thus  schul  ye  swere,  that  ye 
Ayeins  my  chois  schuln  never  grucche  ne  stryve, 
For  sins  I  schal  forgo  my  liberte 
At  your  request,  as  ever  mot  I  thrive, 
Ther  as  myn  hert  is  set,  ther  wil  I  wyve. 
And  but  ye  wil  assent  in  such  manere, 
I  pray  yow  spek  no  more  of  this  matiere.' 

With  hertly  wil  thay  sworen  and  assentyn     120 
To  al  this  thing,  ther  sayde  no  wight  nay. 
Bysechyng  him  of  grace,  er  that  thay  wentyn. 
That  he  wolt/e  graunten  hem  a  certeyn  day 
Of  his  spousail,  as  soone  as  ever  he  may ; 
For  yit  alway  the  peple  som  what  dredde 
Lest  that  the  marquys  wolde  no  wyf  wedde. 

He  graunted  hem  a  day,  such  as  him  leste, 
On  which  he  wolde  be  weddid  sicurly ; 
•And  sayd  he  dede  al  this  at  her  requeste. 
And  thay  with  humble  hert  ful  buxomly,  i30 

Knelyng  upon  her  knees  ful  reverently, 
Him  thanken  alle,  and  thus  thay  have  an  ende 
Of  her  en  tent,  and  hom  ayein  they  wende. 

And  herupon  he  to  his  oiRceris 
Comaundith  for  the  feste  to  purveye. 
And  to  his  prive  knightes  and  squyeres 
Suche  charge  yaf  as  him  list  on  hem  leye : 
And  thay  to  his  comaundement  obeye. 
And  ech  of  hem  doth  his  diligence 
To  doon  unto  the  feste  reverence.  i40 


PARS  SECUNDA. 


5  OUGHT  fer  fro  thilke  palys  honurable, 
%  Wher  as  this  marquys  schop  his  manage. 


Ther  stood  a  throp,  of  sighte  delitable. 
In  which  that  pore  folk  of  that  vilage 

Hadden  her  bestes  and  her  herburgage. 

And  after  her  labour  took  her  sustienaunce, 

After  the  erthe  yaf  hem  abundaunce. 
Among  this  pore  folk  there  duelt  a  man. 

Which  that  was  holden  porest  of  hem  alle ; 

But  heighe  God  som  tyme  sende  can  lo 

His  grace  unto  a  litel  oxe  stalle. 

Janicula  men  of  that  throop  him  calle. 

A  doughter  had  he,  fair  y-nough  to  sight. 

And  Grisildes  this  yonge  mayden  hight. 

But  for  to  speke  of  hir  vertuous  beaute, 
Than  was  sche  oon  the  fayrest  under  the  sonne ; 
For  porely  i-fostered  up  was  sche, 
No  licorous  lust  was  in  hir  body  ronne ; 
Wei  ofter  of  the  welle  than  of  the  tonne 
She  dronk,  and  for  sche  wolde  vertu  please,         20 
Sche  knew  wel  labour,  but  noon  ydel  ease. 

But  though  this  mayden  tender  were  of  age. 
Yet  in  the  brest  of  her  virginite 
Ther  was  enclosed  rype  and  sad  corrage ; 
And  in  gret  reverence  and  charite 
Hir  olde  pore  fader  fostered  sche  ; 
A  fewe  schcep  spynnyng  on  the  feld  sche  kepte, 
Sche  nolde  not  ben  ydel  til  sche  slepte. 

And  when  sche  horn-ward  com.  sche  wolde  brynge 
Wortis  or  other  herbis  tymes  ofte,  30 

The  which  sche  schred  and  seth  for  her  lyvjTigf?, 
And  made  hir  bed  ful  hard,  and  nothing  softe. 
And  ay  sche  kept  hir  fadres  lif  on  lofte, 
With  every  obeissance  and  diligence. 
That  child  may  do  to  fadres  reverence. 

Upon  Grisildes,  the  pore  creature, 
Ful  ofte  sithes  this  marquys  set  is  ye, 
As  he  on  huntyng  rood  par  aventure. 
And  whan  it  fel  he  mighte  hir  espye. 
He  not  with  wantoun  lokyng  of  folye  40 

His  eyghen  cast  upon  hir,  but  in  sad  wyse 
Upon  hir  cheer  he  wold  him  oft  aviso, 

Comendyng  in  his  hert  hir  wommanhcde, 
And  eek  hir  vertu,  passyng  any  other  wight 
Of  so  yong  age,  as  wel  in  cheer  as  dede. 
Yov  though  the  poeple  have  no  grot  insight 
In  vertu,  he  considercth  ariglit 

Hir  bounte,  and  desposede  that  he  wolde 
Wedde  hir  oonly,  if  ever  he  wedde  scholde. 

The  day  of  weddyng  cam,  but  no  wight  can     50 
Telle  what  womman  it  schulde  be ; 
For  which  mervayle  wondrith  many  a  man, 
And  sayden,  whan  they  were  in  privite, 
*  Wol  nought  our  lord  yit  leve  his  vanite  ? 
Wol  he  not  wedde  ?  alias  the  while  ! 
Why  wol  he  thus  himself  and  us  bigyle  ? 

But  natheles  this  marquys  hath  doon  make 
Of  gemmes,  set  in  gold  and  in  asure, 
Broches  and  rynges,  for  Grisildes  sake, 
And  of  hir  clothing  took  he  the  mesure,  60 

By  a  mayde  y-lik  to  hir  of  stature, 
And  eek  of  other  ornamentes  alle 
That  unto  such  a  weddyng  schulde  falle. 

The  tyme  of  undern  of  the  same  day 
Approchith,  that  this  weddyng  schulde  be, 
And  al  the  palys  put  was  in  array, 
Bothe  halle  an^  chambur,  y-lik  here  degre. 
Houses  of  office  stuffid  with  plente ; 
Ther  maystow  se  of  deyntevous  vitayle, 
That  may  be  founde,  as  fer  as  lastith  Itaile.         70 

This  real  marquys,  really  arrayd, 
Lordes  and  ladyes  in  this  compaignye. 
The  which  unto  the  feste  were  prayed. 
And  of  his  retenu  the  bachelerie. 
With  many  a  soun  of  sondry  melodye. 
Unto  the  vilage,  of  which  I  tolde, 
In  this  array  the  right  way  han  they  holde. 

Grysild  of  this  (God  wot)  ful  innocent. 
That  for  hir  schapen  was  al  this  array, 
To  fecche  water  at  a  welle  is  went,  so 


THE  CLERKES   TALE.  287 

And  Cometh  horn  as  soone  as  ever  sche  may, 
For  wel  sche  had  herd  saye,  that  ilke  day 
The  marquys  schulde  wedde,  and,  if  sche  mighte, 
Sche  wold  have  seyen  somwhat  of  that  sighte. 

Sche  sayd,  '  I  wol  with  other  maydenes  stonde, 
That  ben  my  felawes,  in  oure  dore,  and  see 
The  marquys6sse,  and  therfore  wol  I  fonde 
To  don  at  horn,  as  soone  as  it  may  be, 
The  labour  which  that  longeth  unto  me. 
And  thanne  may  I  at  leysir  hir  byholde,  9o 

And  sche  the  way  into  the  castel  holde/ 

And  as  sche -wold  over  the  threisshfold  goon, 
The  marquys  cam  and  gan  hir  for  to  calle. 
And  sche  set  doun  her  water-pot  anoon 
Bi  sides  the  threischfold  of  this  oxe  stall  e, 
And  doun  upon  hir  knees  sche  gan  to  falle, 
And  with  sad  countenaunce  sche  knelith  stille, 
Til  sche  had  herd  what  was  the  lordes  wille. 

This  thoughtful  marquys  spak  unto  this  mayde 
Ful  soberly,  and  sayd  in  this  manere :  loo 

*  Wher  is  your  fader,  Grisildes  ? '  he  sayde. 
And  sche  with  reverence  and  humble  cheere 
Answer de,  '  Lord,  he  is  al  redy  heere.* 

And  in  sche  goth  withouten  lenger  let. 
And  to  the  marquys  sche  hir  fader  fet. 

He  by  the  bond  than  takith  this  olde  man. 
And  sayde  thus,  whan  he  him  had  on  syde : 

*  Janicula,  I  neither  may  ne  can 
Lenger  the  plesauns  of  myn  herte  hyde ; 

If  that  ye  vouchesauf,  what  so  betyde,  no 

Thy  doughter  wil  -  take  er  that  I  wende 
As  for  my  wyf,  unto  hir  lyves  ende. 
*  Thow  lovest  me,  I  wot  it  wel  certeyn. 

And  art  my  faithful  liege-man  i-bore, 
And  al  that  likith  me,  I  dar  wel  sayn, 
It  likith  the,  and  specially  therfore 
Tel  me  that  poynt,  as  ye  have  herd  bifore, 
If  that  thow  wolt  unto  that  purpos  drawe, 
To  take  me  as  for  thy  sone-in-lawe.' 

The  sodeyn  caas  the  man  astoneyde  tho,         120 
That  reed  he  wax,  abaischt,  and  al  quakyng 
He  stood,  unnethe  sayd  he  wordes  mo, 
But  oonly  this :  '  Lord,'  quod  he,  '  my  willyng 
Is  as  ye  wol,  ayenst  youre  likyng 
I  wol  no  thing,  ye  be  my  lord  so  deere ; 
Right  as  yow  list,  governith  this  matiere.' 

*  Yit  wol  I,'  quod  this  markys  softely, 
*  That  in  thy  chambre,  I  and  thou  and  sche 
Have  a  coUaeioun,  and  woatow  why  ? 
For  I  wol  aske  if  that  it  hir  wille  be  120 

To  be  my  wyf,  and  reule  hir  after  me ; 
And  al  this  schal  be  doon  in  thy  presence, 
I  wol  nought  speke  out  of  thyn  audience.' 

And  in  the  chamber,  whil  thay  were  aboute 
Her  tretys,  which  as  ye  schul  after  hiere. 
The  poeple  cam  unto  the  hous  withoute, 
And  wondrid  hem,  in  how  honest  manere 
And  tendurly  sche  kept  hir  fader  deere ; 
But  outerly  Grisildes  wonder  mighte, 
For  never  erst  ne  saugh  sche  such  a  sighte.        I'la 

No  wonder  is  though  that  sche  were  astoned, 
To  seen  so  gret  a  gest  come  into  that  place ; 
Sche  never  was  to  suche  gestes  woned, 
For  which  sche  lokede  with  ful  pale  face. 
But  schortly  this  matiere  forth  to  chace, 
These  arn  the  wordes  that  the  marquys  sayde 

To  this  benigne,  verray,  faithful  mayde. 

'  Grisyld/  he  sayde,  '  ye  schul  wel  understonde, 
It  liketh  to  your  fader  and  to  me, 
That  I  yow  wedde,  and  eek  it  may  so  stonde,     iso 
As  I  suppose  ye  wile  that  it  so  be ; 
But  these  demaundes  aske  I  first,'  quod  he, 

*  That  sith  it  schal  be  doon  in  hasty  wyse, 
Wol  ye  assent,  or  elles  yow  avyse  ? 

*  I  say  this,  be  ye  redy  with  good  herte 
To  al  my  lust,  and  that  I  frely  may 
As  me  best  liste  do  yow  laughe  or  smerte. 
And  never  ye  to  gruch  it,  night  ne  day ; 
And  eek  whan  I  say  ye,  ye  say  not  nay, 
Neyther  by  word,  ne  frownyng  countenaunce  ?  160 
Swer  this,  and  here  swer  I  our  alliaunce.' 

Wondryng  upon  this  word,  quakyng  for  drede, 
Sche  sayde :  '  Lord,  undigne  and  unworthy 
I  am  to  thilk  honour  that  ye  me  bede ; 
But  as  ye  wile  your  self,  right  so  wol  I ; 
And  here  I  swere,  that  never  wityngly 
In  werk,  ne  thought,  I  nyl  now  disobeye 
For  to  be  deed,  though  me  were  loth  to  deye.' 

'  This  is  ynough,  Grisilde  myn,'  quod  he. 
And  forth  goth  he  with  a  ful  sobre  chere,  170 

Out  at  the  dore,  and  after  that  cam  sche, 
And  to  the  pepul  he  sayd  in  this  manere : 

*  This  is  my  wyf,'  quod  he,  '  that  stondith  heere. 
Honoureth  hir,  and  loveth  hir,  I  yow  praye, 
Who  so  me  loveth  ;  ther  is  no  more  to  saye.' 

And  for  that  no  thing  of  hir  olde  gere 
Sche  schulde  brynge  unto  his  hous,  he  bad 
That  wommen  schulde  despoilcn  hir  right  there, 
Of  which  these  ladyes  were  nought  ful  glad 

VOL.  II.  u 

To  handle  hir  clothes  wherin  sche  was  clad ;      iso 
Tut  natheles  this  mayde  bright  of  hew 
Fro  foot  to  heed  thay  schredde  han  al  ncwe. 

Hir  heeres  han  thay  kempt,  that  lay  untressed 
Ful  rudely,  and  with  hire  fyngres  smale 
A  coroun  on  hir  heed  thay  han  i- dressed. 
And  set  hir  ful  of  nowches  gret  and  smale. 
Of  hir  array  what  schuld  I  make  a  tale  ? 
Unnethe  the  poeple  hir  knew  for  hir  fairnesse. 
Whan  sche  translated  was  in  such  richesse. 

This  marquis  hath  hir  spoused  with  a  rjmg .  i9o 
Brought  for  the  same  cause,  and  than  hir  sette 
Upon  an  hors  snow-whyt,  and  wel  amblyng. 
And  to  his  palys,  er  he  longer  lette, 
(With  joyful  poeple,  that  hir  ladde  and  mette) 
Conveyed  hire,  and  thus  the  day  they  spende 
In  revel,  til  the  sonne  gan  descende. 

And  schortly  forth  this  tale  for  to  chace, 
I  say,  that  to  this  newe  marquisesse 
God  hath  such  favour  sent  hir  of  his  grace. 
That  it  ne  semyde  not  by  liklynesse  200 

That  sche  was  born  and  fed  in  rudenesse, 
As  in  a  cote,  or  in  an  oxe  stalle, 
But  norischt  in  an  emperoures  halle. 

To  every  wight  sche  waxen  is  so  deere 
And  worschipful,  that  folk  ther  sche  was  born. 
And  from  hir  burthe  knew  hir  yer  by  yere, 
Unnethe  trowede  thay,  but  dorst  han  sworn, 
That  to  Janicle,  of  which  I  spak  biforn, 
Sche  doughter  were,  for  as  by  conjecture 
Hem  thoughts  sche  was  another  creature.  210 

For  though  that  ever  vertuous  was  sche, 
Sche  was  encresed  in  such  excellence 


THE  CLERKES  TALE.  291 

Of  thewes  goode,  i-set  in  high  bounte, 
And  so  discret,  and  fair  of  eloquence, 
So  benigne,  and  so  digne  of  reverence, 
And  couthe  so  the  poeples  hert  embrace. 
That  ech  hir  loveth  that  lokith  in  hir  face. 

Nought  oonly  of  Saluce  in  the  toun 
Puplissched  was  the  bounte  of  hir  name, 
But  eek  b3'side  in  many  a  regioun,  220 

If  oon  sayde  wel,  another  sayd^  the  same. 
So  sprad  of  hire  heigh  bounte  the  fame, 
That  men  and  wommen,  as  wel  yong  as  olde, 
Gon  to  Saluce  upon  hir  to  byholde. 

This  Walter  louly,  nay  but  really, 
Weddid  with  fortunat  honestete. 
In  Goddes  pees  lyveth  ful  esily 
At  home,  and  outward  grace  ynough  hath  he ; 
And  for  he  saugh  that  under  low  degre 
Was  ofte  vertu  y-hid,  the  poeple  him  helde        230 
A  prudent  man,  and  that  is  seen  ful  selde. 

Nought  oonly  this  Grisildes  thurgh  hir  witte 
Couthe  al  the  feet  of  wifly  homhpiesse, 
But  eek  whan  that  the  tyme  required  it, 
The  comun  profyt  couthe  sche  redresse ; 
Ther  nas  discord,  rancour,  ne  hevynesse 
In  al  that  lond,  that  sche  ne  couthe  appese. 
And  wisly  bryng  hem  alio  in  rest  and  ese. 

Though  that  hir  housbond  absent  were  anoon, 
If  gentilmen,  or  other  of  hir  centre,  210 

Were  wroth,  sche  wolde  brynge  hem  at  oon, 
So  wyse  and  rypo  wordes  hadde  sche. 
And  juggement  of  so  gret  equite. 
That  sche  from  heven  sent  was,  as  men  wcnde, 
Poeple  to  save,  and  every  wrong  to  amende. 

Nought  longe  tyme  after  that  this  Grisilde 
Was  wedded,  sche  a  doughter  hath  i-bore ; 
Al  had  hir  lever  han  had  a  knave  childe, 
Glad  was  this  marquis  and  the  folk  therfore, 
For  though  a  mayden  child  come  al  byfore,        250 
Sche  may  unto  a  knave  child  atteigne 
By  liklihed,  and  sche  nys  not  bareigne. 


INCIPIT  TERTIA  PARS. 

HER  fel,  as  fallith  many  tymes  mo, 
Whan  that  this  child  hath  souked  but 

a  throwe, 
This  marquys  in  his  herte  longith  so 
Tempte  his  wyf,  hir  sadnesse  for  to  knowe. 
That  he  ne  might  out  of  his  herte  throwe 
This  mervaylous  desir  his  wyf  tassaye ; 
Nedeles,  God  wot,  he  thought  hir  to  affraye. 

He  had  assayed  hir  ynough  bifore. 
And  fond  hir  ever  good,  what  needith  it 
Hire  to  tempte,  and  alway  more  and  more  ?         10 
Though  som  men  prayse  it  for  a  subtil  wit, 
But  as  for  me,  I  say  that  evel  it  sit 
Tassay  a  wyf  whan  that  it  is  no  neede, 
And  putte  hir  in  anguysch  and  in  dreede. 

For  which  this  marquis  wrought  in  this  man  ere; 
He  com  aloone  a-night  ther  as  sche  lay 
With  Sterne  face,  and  with  ful  trouble  cheere, 
And  sayde  thus,  '  Grislid,'  quod  he,  '  that  day 
That  I  yow  took  out  of  your  pore  array. 
And  putte  yow  in  estat  of  heigh  noblesse,  20 

Ye  have  not  that  forgeten,  as  I  gesse. 
'  I  say,  Grisild,  this  present  dignite 
In  which  that  I  have  put  yow,  as  I  trowe, 
Makith  yow  not  forjetful  for  to  be 
That  I  yow  took  in  pore  estat  ful  lowe, 
For  eny  wele  ye  moot  your  solve  knowe. 
Tak  heed  of  every  word  that  I  yow  saye, 
Ther  is  no  wight  that  herith  it  but  we  twaye. 
'  Ye  wot  your  self  how  that  ye  comen  heere 
Into  this  hous,  it  is  nought  long  ago ;  30 

And  though  to  me  that  ye  be  leef  and  deere, 
Unto  my  gentils  ye  be  no  thing  so. 
Thay  seyn,  to  hem  it  is  gret  schame  and  wo 
For  to  ben  subject  and  ben  in  servage 
To  the,  that  born  art  of  a  smal  village. 

^  And  namely  syn  thy  doughter  was  i-bore. 
These  wordes  han  thay  spoken  douteles. 
But  I  desire,  as  I  have  doon  byfore, 
To  lyve  my  lif  with  hem  in  rest  and  pees ; 
I  may  not  in  this  caas  be  reccheles ;  40 

I  moot  do  with  thy  doughter  for  the  bestfi, 
Not  as  I  wolde,  but  as  my  pepul  leste. 

*  And  yit,  God  wot,  this  is  ful  loth  to  me. 
But  natheles  withoute  youre  witynge 
Wol  I  not  doon ;  but  this  wold  I,'  quod  he, 
'  That  ye  to  me  assent  as  in  this  thing. 
Schew  now  your  paciens  in  your  wirching. 
That  thou  me  hightcst  and  swor  in  yon  village. 
That  day  that  maked  was  oure  mariage.' 

Whan  sche  had  herd  al  this  sche  nought  ameevj'd 
Neyther  in  word,  in  cheer,  or  countenaunce,       51 
(For,  as  it  semede,  sche  was  nought  agreeved) ; 
She  saydo,  *  Lord,  al  lith  in  your  plesaunce ; 

My  child  and  I,  with  hertly  obeisaunce, 
Ben  youres  al,  and  ye  may  8ave  or  spille 
Your  oughne  thing ;  werkith  after  your  wille. 
'  Ther  may  no  thing,  so  God  my  soule  save, 
Liken  to  yow,  that  may  displesen  me  ; 
Ne  I  desire  no  thing  for  to  have, 
Ne  drede  for  to  lese,  save  oonly  ye.  60 

This  wil  is  in  myn  hert,  and  ay  schal  be, 
No  length  of  tyme  or  deth  may  this  deface, 
Ne  chaunge  my  corrage  to  other  place.' 

Glad  was  this  marquis  of  hir  answeryng. 
But  yit  he  feyned  as  he  were  not  so. 
Al  dreery  was  his  cheer  and  his  lokyng, 
Whan  that  he  schold  out  of  the  chambre  go. 

Soon  after  this,  a  forlong  way  or  tuo, 

He  prively  hath  told  al  his  entente 

Unto  a  man,  and  unto  his  wyf  him  sente.  70 

A  maner  sergeant  was  this  prive  man, 

The  which  that  faithful  oft  he  founden  hadde 

In  thinges  grete,  and  eek  such  folk  wel  can 

Don  execucioun  in  thinges  badde ; 

The  lord  knew  wel  that  he  him  loved  and  dradde. 

And  whan  this  sergeant  wist  his  lordes  wille. 

Into  the  chamber  he  stalked  him  ful  stille. 
'  Madame,'  he  sayde,  '  ye  moste  foryive  it  me. 

Though  I  do  thing  to  which  I  am  constreynit ; 

Ye  ben  so  wys,  that  ful  wel  knowe  ye,  so 

That  lordes  hestes  mowe  not  ben  i-feynit. 

Thay  mowe  wel  biwayl  it  or  compleyn  it ; 

But  men  moot  neede  unto  her  lust  obeye. 

And  so  wol  I,  there  is  no  more  to  seye. 
'  This  child  I  am  comaundid  for  to  take.' 

And  spak  no  more,  but  out  the  child  he  hente 

Dispitously,  and  gan  a  chiere  make, 

As  though  he  wold  han  slayn  it,  er  he  wente. 

Grisild  moot  al  suffer  and  al  consente ; 

And  as  a  lamb  sche  sitteth  meeke  and  stille,       90 

And  let  this  cruel  sergeant  doon  his  wille. 

Suspecious  was  the  defame  of  this  man, 
Suspect  his  face,  suspect  his  word  also, 
Suspect  the  tyme  in  which  he  this  bigan. 
Alias  !  hir  doughter,  that  she  lovede  so, 
Sche  wende  he  wold  han  slayen  it  right  tho ; 
But  natheles  sche  neyther  weep  ne  sikede, 
Conformyng  hir  to  that  the  marquis  likede. 

But  atte  laste  speke  sche  bigan. 
And  mekely  sche  to  the  sergeant  preyde,  lOO 

So  as  he  was  a  worthy  gentilman, 
That  she  moste  kisse  hir  child,  er  that  it  deyde. 
And  on  hir  arm  this  litel  child  sche  leyde, 
With  ful  sad  face,  and  gan  the  child  to  blesse, 
And  lullyd  it,  and  after  gan  it  kesse. 

And  thus  sche  sayd  in  hir  benigne  vois : 
*  Farwel,  my  child,  I  schal  the  never  see ; 
But  sith  I  the  have  marked  with  the  croys. 
Of  thilke  fader  blessed  mot  thou  be. 
That  for  us  deyde  upon  a  cros  of  tre ;  uo 

Thy  soule,  litel  child,  I  him  bytake. 
For  this  night  schaltow  deyen  for  my  sake.' 

I  trowe  that  to  a  norice  in  this  caas 
It  hadde  ben  hard  this  rewthe  for  to  see ; 
Wei  might  a  moder  than  have  cryed  alias, 
But  natheles  so  sad  stedefast  was  sche. 
That  she  endured  al  adversite, 
And  to  the  sergeant  mekely  sche  sayde, 
'  Have  her  agayn  your  litel  yonge  mayde. 

*  Goth  now,'  quod  sche,  'and  doth  my  lordes  heste; 
But  0  thing  wil  I  praye  yow  of  your  grace,         121 
That  but  my  lord  forbede  yow  atte  leste, 
Burieth  this  litel  body  in  som  place, 
That  bestes  ne  no  briddes  it  to-race/ 
But  he  no  word  wil  to  the  purpos  saye, 
But  took  the  child  and  went  upon  his  waye. 

This  sergeant  com  unto  this  lord  agayn, 
And  of  Grisildes  wordes  and  hir  cheere 
He  tolde  poynt  for  poynt,  in  schort  and  playn, 
And  him  presentith  with  his  doughter  deere.     130 
Somwhat  this  lord  hath  rewthe  in  his  nianere. 
But  natheles  his  purpos  huld  he  stille, 
As  lordes  doon,  whan  thay  woln  have  her  wille ; 

And  bad  the  sergeaunt  that  he  prively 
Scholde  this  childe  softe  wynde  and  wrappe, 
With  alle  circumstaunces  tendurly. 
And  cary  it  in  a  cofre,  or  in  his  lappe  ; 
Upon  peyne  his  heed  of  for  to  swappe 
That  no  man  schulde  knowe  of  this  entente, 
Ne  whens  he  com,  ne  whider  that  he  wente;      I40 

But  at  Boloyne,  to  his  suster  deere. 
That  thilke  tyme  of  Panik  was  countesse, 
He  schuld  it  take,  and  sche  we  hir  this  matiere, 
Byseching  her  to  doon  hir  busynesse 
This  child  to  fostre  in  alle  gentilesse, 
And  whos  child  that  it  was  he  bad  hir  hyde 
From  every  wight,  for  ought  that  mighte  bytyde. 

The  sergeant  goth,  and  hath  fulfild  this  thing. 
But  to  this  marquys  now  retourne  we ; 
For  now  goth  he  ful  fast  ymaginyng,  150 

If  by  his  wj^es  cher  he  mighte  se. 
Or  by  hir  word  apparceyve,  that  sche 

Were  chaunged,  but  he  hir  never  couthe  fynde, 
But  ever  in  oon  y-like  sad  and  kynde. 

As  glad,  as  humble,  as  busy  in  servise 
And  eek  in  love,  as  sche  was  wont  to  be, 
Was  sche  to  him,  in  every  maner  wyse ; 
Ne  of  hir  doughter  nought  o  word  spak  sche  ; 
Non  accident  for  noon  adversite 
Was  seyn  in  hir,  ne  never  hir  doughter  name     i60 
Ne  nempnyd  sche,  in  ernest  ne  in  game. 


INCIPIT  QUARTA  PARS. 

N  this  estaat  ther  passed  ben  foure  yer 
Er  sche  with  childe  was,  but,  as  God 

wolde, 
A  knave  child  sche  bar  by  this  Waltier, 
Ful  gracious,  and  fair  for  to  biholde  ; 
And  whan  that  folk  it  to  his  fader  tolde. 
Nought  only  he,  but  al  his  centre,  merye 
Was  for  this  child,  and  God  thay  thank  and  herie. 

When  it  was  tuo  yer  old,  and  fro  the  brest 
Departed  fro  his  noris,  upon  a  day 
This  markys  caughte  yit  another  lest  lo 

To  tempt  his  wif  yit  after,  if  he  may. 
0  !   needles  was  sche  tempted  in  assay ; 
But  weddid  men  ne  knowen  no  mcsure, 
Whan  that  thay  fynde  a  pacient  creature. 

^  Wyf,'  quod  this  marquys,  *  ye  han  herd  er  this 
My  peple  sekly  berith  oure  mariage. 
And  namly  syn  my  sone  y-boren  is. 
Now  is  it  wors  than  ever  in  al  our  age ; 
The  murmur  sleth  myn  hert  and  my  corrage, 

For  to  myn  eeris  cometh  the  vois  so  smerte,        20 
That  it  wel  neigh  destroyed  hath  myn  herte. 

'  Now  saye  thay  thus,  Whan  Wauter  is  agoon, 
Than  schal  the  blood  of  Janicula  succede, 
And  ben  our  lord,  for  other  have  we  noon. 
Suche  wordes  saith  my  poeple,  out  of  drede. 
Wel  ought  I  of  such  murmur  taken  heede. 
For  certeynly  I  drede  such  sentence, 
Though  thay  not  pleynly  speke  in  myn  audience. 

'  I  wolde  lyve  in  pees,  if  that  I  mighte ; 
Wherfor  I  am  disposid  outrely,  ijo 

As  I  his  suster  servede  by  nighte, 
Right  so  thynk  I  to  serve  him  prively. 
This  warn  I  you,  that  ye  not  sodeinly 
Out  of  your  self  for  no  woo  schuld  outraye  : 
Beth  pacient,  and  therof  I  yow  praye.' 

'  I  have,'  quod  sche,  '  sayd  thus  and  ever  schal, 
I  wol  no  thing,  ne  nil  no  thing  certayn. 
But  as  yow  list ;  nought  greveth  me  at  al, 
Though  that  my  doughter  and  my  sone  be  slajTi 
At  your  comaundement ;  this  is  to  sayne,  40 

I  have  not  had  no  part  of  children  twayne, 
But  first  syknes,  and  after  wo  and  payne. 

'  Ye  ben  oure  lord,  doth  with  your  owne  thing 
Right  as  yow  list,  axith  no  red  of  me  ; 
For  as  I  left  at  hom  al  my  clothing, 
Whan  I  first  com  to  yow,  right  so,'  quod  sche, 
'  Left  I  my  wille  and  my  liberte, 
And  took  your  clothing ;  wherfor  I  yow  preye. 
Doth  youre  plesaunce,  I  wil  youre  lust  obeye. 

*  And  certes,  if  I  hadde  prescience  50 

Your  wil  to  knowe,  er  ye  youre  lust  me  tolde, 
I  wold  it  doon  withoute  negligence. 

But  now  I  wot  your  lust,  and  what  ye  wolde, 
Al  your  plesaunce  ferm  and  stable  I  holde, 
For  wist  I  that  my  deth  wolde  doon  yow  ease, 
Right  gladly  wold  I  deye,  yow  to  please 

'  Deth  may  make  no  comparisoun 
Unto  your  love/     And  whan  this  marquys  say 
The  Constance  of  his  wyf,  he  cast  adoun 
His  eyghen  tuo,  and  wondrith  that  sche  may       6o 
In  pacience  sufFre  al  this  array; 
And  forth  he  goth  with  drery  countenaunce, 
But  to  his  hert  it  was  ful  gret  plesaunce. 

This  ugly  sergeaunt  in  the  same  wise 
That  he  hir  doughter  fette,  right  so  he. 
Or  worse,  if  men  worse  can  devyse. 
Hath  hent  hir  sone,  that  ful  was  of  beaute. 
And  ever  in  oon  so  pacient  was  sche, 
That  sche  no  cheere  made  of  hevynesse, 
But  kist  hir  sone,  and  after  gan  him  blesse.         70 

Save  this  sche  prayed  him,  if  that  he  mighte. 
Her  litel  sone  he  wold  in  eorthe  grave. 
His  tendre  lymes,  delicate  to  sight, 
From  foules  and  from  bestes  him  to  save. 
But  sche  noon  answer  of  him  mighte  have. 
He  went  his  way,  as  him  no  thing  ne  rought^. 
But  to  Boloyne  he  tenderly  it  broughte. 

This  marquis  wondreth  ever  the  lenger  the  more 
Upon  hir  pacience,  and  if  that  he 
No  hadde  sothly  knowen  therbifore,  so 

That  parfytly  hir  children  lovede  sche. 
He  wold  have  wend  that  of  some  subtilte 
And  of  malice,  or  of  cruel  corrage. 
That  sche  hadde  sufFred  this  with  sad  visage. 

But  wel  he  knew,  that,  next  himself,  certayn 

Sche  loved  hir  children  best  in  every  wise. 

But  now  of  wommen  wold  I  aske  fayn, 

If  these  assayes  mighten  not  suffice  ? 

What  couthe  a  stourdy  housebonde  more  devyse 

To  prove  hir  wyfhode  and  her  stedefastnesse,      90 

And  he  contynuyng  ever  in  stourdynesse  ? 

But  ther  ben  folk  of  such  condicioun, 
That,  whan  thay  have  a  certeyn  purpos  take, 
Thay  can  nought  stynt  of  her  entencioun. 
But,  right  as  thay  were  bounden  to  a  stake, 
Thay  wil  not  of  her  firste  purpos  slake  ; 
Right  so  this  marquys  fullich  hath  purposed 
To  tempt  his  wyf,  as  he  was  first  disposed. 

He  wayteth,  if  by  word  or  countenaunce 
That  sche  to  him  was  chaunged  of  corage.  100 

But  never  couthe  he  fynde  variaunce, 
Sche  was  ay  oon  in  hert  and  in  visage ; 
And  ay  the  ferther  that  sche  was  in  age, 
The  more  trewe,  if  that  it  were  possible, 
Sche  was  to  him,  and  more  penyble. 

For  which  it  semyde  this,  that  of  hem  tuo 
Ther  nas  but  00  wil ;  for  as  Walter  leste, 
The  same  plesaunce  was  hir  lust  also  ; 
And,  God  be  thanked,  al  fel  for  the  beste. 
Sche  schewede  wel,  for  no  worldly  unrest  '        110 
A  wyf,  as  of  hir  self,  no  thing  ne  scholde 
Wylne  in  effect,  but  as  hir  housbond  wolde. 

The  sclaunder  of  Walter  ofte  and  wyde  spradde. 
That  of  a  cruel  hert  he  wikkedly. 
For  he  a  pore  womman  weddid  hadde. 
Hath  morthrid  bothe  his  children  prively; 
Such  murmur  was  among  hem  comimly. 
No  wonder  is ;  for  to  the  peples  eere 

Ther  com  no  word,  but  that  thay  mortherid  were. 

For  which,  wher  as  his  peple  therbyfore         120 
Radde  loved  him  wel,  the  sclaunder  of  his  dififame 
Made  hem  that  thay  him  hatede  therfore ; 
To  ben  a  mordrer  is  an  hateful  name. 
But  natheles,  for  ernest  or  for  game. 
He  of  his  cruel  purpos  nolde  stente. 
To  tempt  his  wy^f  was  set  al  his  entente. 

Whan  that  his  doughter  twelf  yer  was  of  age, 
He  to  the  court  of  Rome,  in  suche  wise 
Enformed  of  his  wille,  sent  his  message, 
Comaundyng  hem,  such  buUes  to  devyse,  iso 

As  to  his  cruel  purpos  may  suffise. 
How  that  the  pope,  as  for  his  peples  reste. 
Bad  him  to  wedde  another,  if  him  leste. 

I  say,  he  bad,  thay  schulde  countrefete 
The  popes  bulles,  makyng  mencioun 
That  he  hath  leve  his  firste  wyf  to  lete. 
As  by  the  popes  dispensacioun, 
To  stynte  rancour  and  discencioun 
Bitwix  his  peple  and  him ;  thus  sayde  the  bulla, 
The  which  thay  han  publisshid  atte  fuUe.  i40 

The  rude  poepel,  as  it  no  wonder  is, 
Wende  ful  wel  that  it  hadde  be  right  so. 
But  whan  these  tydynges  come  to  Grisildis, 
I  deeme  that  hir  herte  was  ful  wo ; 
But  sche  y-like  sad  for  evermo 
Disposid  was,  this  humble  creature, 
Thadversite  of  fortun  al  tendure ; 

Abydyng  ever  his  lust  and  his  plesaunce, 
To  whom  that  sche  was  yivc,  hert  and  al, 
As  to  hir  verray  worldly  suffisaunce.  150 

But  schortly  if  I  this  story  telle  schal. 

This  marquys  writen  hath  in  special 

A  letter,  in  which  he  schewith  his  entente. 

And  secrely  he  to  Boloyne  it  sente. 

To  therl  of  Panyk,  which  that  hadde  tho 
Weddid  his  siister,  prayd  he  specially 
To  brynge  horn  ayein  his  children  tuo 
In  honurable  estaat  al  openly. 
But  oon  thing  he  him  prayde  outerly, 
Tiiat  he  to  no  wight,  though  men  wold  enquere, 
Schulde  not  tellen  whos  children  thay  were,       lei 

But  saye  the  mayde  schuld  i-weddid  be 
Unto  the  markys  of  Saluce  anoon. 
And  as  this  eorl  was  prayd,  so  dede  he, 
For  at  day  set,  he  on  his  way  is  goon 
Toward  Saluce,  and  lordes  many  oon 
In  riche  array,  this  mayden  for  to  guyde, 
Hir  yonge  brother  rydyng  by  hir  syde. 

Arrayed  was  toward  hir  mariage 
This  freisshe  may  al  ful  of  gemmes  clere  ;  170 

Hir  brother,  which  that  seven  yer  was  of  ag-e, 
Arrayed  eek  ful  freissh  in  his  manere ; 
And  thus  in  gret  noblesse  and  with  glad  chere 
Toward  Saluces  schapyng  her  journay, 
Fro  day  to  day  thay  ryden  in  her  way. 


INCIPIT  PARS  QUINTA. 

MONG  al  this,  after  his  wikked  usage, 
This  marquis  yit  his  wif  to  tempte  more 
To  the  uttrest  proof  of  hir  corrage, 
Fully  to  han  experiens  and  lore. 
If  that  sche  were  as  stedefast  as  byfore, 

He  on  a  day  in  open  audience 

Ful  boj^stously  hath  sayd  hir  this  sentence. 

*  Certes,  Grisildes,  I  had  y-nough  plesaunce 
To  have  yow  to  my  wif,  for  your  goodnesse, 
And  for  youre  trouthe,  and  for  your  obeissaunce. 
Nought  for  your  lignage,  ne  for  your  richesse;    i) 
But  now  know  I  in  verray  sothfastnesse, 

That  in  gret  lordschip,  if  I  wel  avyse, 
Ther  is  gret  servitude  in  sondry  wyse ; 

I  may  not  do,  as  every  ploughman  may; 
My  poeple  me  constreignith  for  to  take 
Another  wyf,  and  crien  day  by  day ; 
And  eek  the  pope,  rancour  for  to  slake, 
Consentith  it,  that  dar  I  undertake ; 
And  trewely,  thus  moche  I  wol  yow  saye,  20 

My  newe  wif  is  comyng  by  the  waye. 

*  Be  strong  of  hert,  and  voyde  anoon  hir  place, 
And  thilke  dower  that  ye  broughten  me 

Tak  it  agayn,  I  graunt  it  of  my  grace. 
Retourneth  to  your  fadres  hous,'  quod  he, 
'  No  man  may  alway  have  prosperite. 
With  even  hert  I  rede  yow  endure 
The  strok  of  fortune  or  of  adventure.' 

And  sche  agayn  answerd  in  pacience : 
*  My  lord/  quod  sche,  ^  I  wot,  and  wist  alway,     30 
How  that  bitwixe  your  magnificence 
And  my  poverte  no  wight  can  ne  may 
Make  comparisoun,  it  is  no  nay ; 
I  ne  held  me  neuer  digne  in  no  manere 
To  ben  your  wyf,  ne  yit  your  chamberere. 

*  And  in  this  hous,  ther  yo  me  lady  made, 
(The  highe  God  take  I  for  my  witnesso. 
And  al-so  wisly  he  my  soulc  glade) 

I  never  huld  me  lady  ne  maistresse, 
But  humble  servaunt  to  your  worthinesse,  40 

And  ever  schal,  whil  that  my  lyf  may  dure, 
Aboven  every  worldly  creature. 

^  That  ye  so  longe  of  your  benignite 
Han  holden  me  in  honour  and  nobleye, 
Wher  as  I  was  not  worthy  for  to  be, 
That  thonk  I  God  and  yow,  to  whom  I  preye 
For-yeld  it  yow,  ther  is  no  more  to  seye. 
Unto  my  fader  gladly  wil  I  wende, 
And  with  him  duelle  unto  my  lyves  ende. 

'  Ther  I  was  fostred  as  a  child  ful  smal,  50 

Til  I  be  deed  my  lyf  ther  wil  I  lede, 
A  widow  clene  in  body,  hert,  and  al ; 
For  sith  I  yaf  to  yow  my  maydenhede. 
And  am  your  trewe  wyf,  it  is  no  drede, 
God  schilde  such  a  lordes  wyf  to  take 
Another  man  to  housbond  or  to  make. 

'  And  of  your  newe  wif,  God  of  his  grace 
So  graunte  yow  wele  and  prosperite ; 
For  I  wol  gladly  yelden  hir  my  place. 
In  which  that  I  was  blisful  wont  to  be.  60 

For  sith  it  liketh  yow,  my  lord,'  quod  sche, 
*  That  whilom  were  al  myn  hertes  reste, 
That  I  schal  gon,  I  wil  go  whan  yow  leste. 

^  But  ther  as  ye  profre  me  such  dowayre 
As  I  ferst  brought,  it  is  wel  in  my  mynde. 
It  were  my  wrecchid  clothes,  no  thing  faire, 
.  The  whiche  to  me  were  hard  now  for  to  fynde. 
0  goode  God  !  how  gentil  and  how  kynde 
Ye  semede  by  your  speche  and  your  visage. 
That  day  that  maked  was  our  mariage !  7o 

'  But  soth  is  sayd,  algate  I  fynd  it  trewe, 

For  in  effect  it  proved  is  on  me, 

Love  is  nought  old  as  whan  that  it  is  newe. 

But  certes,  lord,  for  noon  adversite 

To  deyen  in  the  caas,  it  sehal  not  be 

That  ever  in  word  or  werk  I  schal  repente 

That  I  yow  yaf  myn  hert  in  hoi  entente. 

'  My  lord,  ye  wot  that  in  my  fadres  place 
Ye  dede  me  strippe  out  of  my  pore  wede, 
And  richely  me  cladden  of  your  grace ;  so 

To  yow  brought  I  nought  elles  out  of  drede, 
But  faith,  and  nakednesse,  and  maydenhede ; 
And  her  agayn  my  clothyng  I  restore. 
And  eek  my  weddyng  ryng  for  evermore. 

*  The  remenant  of  your  jewels  redy  be 
Within  your  chambur  dore  dar  I  saufly  sayn. 
Naked  out  of  my  fadres  hous,'  quod  sche, 

'  I  com,  and  naked  moot  I  torne  agayn. 

Al  your  pleisauns  wold  I  fulfille  fayn ; 

But  yit  I  hope  it  be  not  youre  entente,  90 

That  I  smocles  out  of  your  paleys  wente. 

*  Ye  couthe  not  doon  so  dishonest  a  thing. 
That  thilke  wombe,  in  which  your  children  leye, 
Schulde  byforn  the  poeple,  in  my  walkyng. 

Be  seye  al  bare :  wherfore  I  yow  praye 
Let  me  not  lik  a  worm  go  by  the  waye ; 
Remembre  yow,  myn  oughne  lord  so  deere, 
I  was  your  wyf,  though  I  unworthy  were. 

'  Wherfor,  in  guerdoun  of  my  maydenhede, 
Which  that  I  brought  and  nought  agayn  I  bere,  100 
As  vouchethsauf  as  yeve  me  to  my  mecde 
But  such  a  smok  as  I  was  wont  to  wore. 
That  I  therwith  may  wryo  the  wombe  of  hero 
That  was  your  wif ;  and  here  take  I  my  leve 

VOL.    II.  X 

Of  yow,  myn  oughne  lord,  lest  I  yow  greve/ 

*  The  smok,'  quod  lie,  *  that  thou  hast  on  thy  bak, 
Let  it  be  stille,  and  ber  it  forth  with  the/ 
But  wel  unnethes  thilke  word  he  spak, 
But  went  his  way  for  routhe  and  for  pite. 
Byforn  the  folk  hirselven  strippith  sche,  no 

And  in  hir  smok,  with  heed  and  foot  al  bare, 
Toward  hir  fader  house  forth  is  sche  fare. 

The  folk  hir  folwen  wepyng  in  hir  weye, 
And  fortune  ay.  thay  cursen  as  thay  goon ; 
But  sche  fro  wepyng  kept  hir  eyen  dreye, 
Ne  in  this  tyme  word  ne  spak  sche  noon. 
Hir  fader,  that  this  tyding  herd  anoon, 
Cursede  the  day  and  tyme,  that  nature 
Schoop  him  to  ben  a  lyves  creature. 

For  oute  of  doute  this  olde  pore  man  120 

Was  ever  in  suspect  of  hir  mariage ; 
For  ever  he  deemede,  sith  that  it  bigan, 
That  whan  the  lord  fulfilled  had  his-corrage, 
Him  wolde  thinke  that  it  were  disparage 
To  his  estate.  So  lowe  for  to  lighte. 
And  voyden  hire  as  sone  as  ever  he  mighte. 

Agayns  his  doughter  hastily  goth  he ; 
For  he  by  noyse  of  folk  knew  hir  comyng ; 
And  with  hir  olde  cote,  as  it  might  be, 
He  covered  hir  ful  sorwfully  wepynge ;  i3o 

But  on  hir  body  might  he  it  nought  bringe, 
For  rude  was  the  cloth,  and  mor  of  age 
By  dayes  fele  than  at  hir  mariage. 

Thus  with  hir  fader  for  a  certeyn  space 
Dwellith  this  flour  of  wifly  pacience, 
That  neyther  by  her  wordes  ne  by  hir  face, 
Byforn  the  folk,  nor  eek  in  her  absence, 

Ne  schewed  sche  that  hir  was  doon  offence, 

Ne  of  liir  highe  astaat  no  remembraunce 

Ne  hadde  sche,  as  by  hir  countenaunce.  140 

No  wonder  is,  for  in  hir  gret  estate 
Hir  gost  was  ever  in  playn  humilite ; 
Ne  tender  mouth,  noon  herte  delicate, 
Ne  pompe,  ne  semblant  of  realte ; 
But  fill  of  pacient  benignite, 
Discrete,  and  prideles,  ay  honurable, 
And  to  hir  hoiisbond  ever  meke  and  stable. 

Men  speke  of  Job,  and  most  for  his  humblesse, 
As  clerkes,  whan  hem  lust,  can  wel  endite, 
Namely  of  men,  but  as  in  sothfastnesse,  150 

Though  clerkes  prayse  M^ommen  but  a  lite, 
There  can  no  man  in  humblesse  him  acquyte 
As  wommen  can,  ne  can  be  half  so  trewe 
As  wommen  ben,  but  it  be  falle  of  newe. 


PARS  SEXTA. 

I RO  Boloyne  is  this  erl  of  Panik  y-come. 
Of  which  the  fame  up-sprong  to  more 

and  lasse. 
And  to  "the  poeples  eeres  alle  and  some 
Was  couth  eek,  that  a  newe  marquisesse 
He  with  him  brought,  in  such  pomp  and  richesse. 
That  never  was  ther  seyn  with  mannes  ye 
So  noble  array  in  al  West  Lombardye. 

The  marquys,  which  that  schoop  and  knew  al 
this. 

Er  this  erl  was  come,  sent  his  message 

After  thilke  cely  pore  Grisildis ;  lo 

And  sche  with  humble  hert  and  glad  visage, 

Not  with  so  swollen  hert  in  hir  corrage, 

Cam  at  his  host,  and  on  hir  knees  hir  sette, 

And  reverently  and  wyfly  sche  him  grette, 

'  Grisild/  quod  he,  *  my  wil  is  outrely. 
This,  mayden,  that  schal  weddid  be  to  me, 
Receyved  be  to  morwe  as  really 
As  it  possible  is  in  myn  hous  to  be ; 
And  eek  that  every  wight  in  his  degre 
Have  his  estaat  in  sittyng  and  servyse,  20 

In  high  plesaunce,  as  I  can  devyse. 

*  I  have  no  womman  suffisant  certeyne 
The  chambres  for  tarray  in  ordinance 
After  my  lust,  and  therfor  wold  I  feyne, 
That  thin  were  al  such  manor  governaunce ; 
Thow  knowest  eek  of  al  my  plesaunce ; 
Though  thyn  array  be  badde,  and  ille  byseye, 
Dq  thou  thy  dever  atte  leste  weye.' 

'  Nought  oonly,  lord,  that  I  am  glad,'  quod  sche, 
*  To  don  your  lust,  but  I  desire  also  30 

Yow  for  to  serve  and  plese  in  my  degre, 
Withoute  feyntyng,  and  schal  evermo ; 
Ne  never  for  no  wele,  ne  for  no  wo, 
Ne  schal  the  gost  withinne  myn  herte  stente 
To  love  yow  best  with  al  my  trewe  entente.' 

And  with  that  word  sche  gan  the  hous  to  dighte, 
And  tables  for  to  sette,  and  beddes  make. 
And  peyned  hir  to  doon  al  that  sche  mighte, 
Preying  the  chamberers  for  Goddes  sake 
To  hasten  hem,  and  faste  swepe  and  schake,        40 
And  sche  the  moste  servisable  of  alle 


THE   CLERKES   TALE.  309 

Hath  every  chamber  arrayed,  and  his  halle. 

Abouten  undern  gan  this  lord  alighte, 
That  with  him  broughte  these  noble  children  tweye; 
For  which  the  peple  ran  to  se  that  sighte 
Of  her  array,  so  richely  biseye. 
And  than  at  erst  amonges  hem  thay  seye, 
That  Walter  was  no  fool,  though  that  him  leste 
To  chaunge  his  wyf ;  for  it  was  for  the  beste. 

For  sche  is  fairer,  as  thay  demon  alle,  50 

Than  is  Grisild,  and  more  tender  of  age, 
And  fairer  fruyt  bitwen  hem  schulde  falle, 
And  more  plesaunt  for  hir  high  lynage, 
Hir  brother  eek  so  fair  was  of  visage. 
That  hem  to  seen  the  peple  hath  caught  plesaunce, 
Comending  now  the  marquys  governaunce. 

0  stormy  poeple,  unsad  and  ever  untrewe, 
And  undiscret,  and  chaunging  as  a  fane, 
Delytyng  ever  in  rombel  that  is  newe, 
For  lik  the  moone  ay  waxe  ye  and  wane ;       ^     co 
Ay  ful  of  elappyng,  dere  y-nough  a  jane, 
Youre  doom  is  fals,  your  constaunce  yvel  previth, 
A  ful  gret  fool  is  he  that  on  j'^ow  leevith. 

Thus  sayde  saad  folke  in  that  citee, 
Whan  that  the  poeple  gased  up  and  doun ; 
For  thay  were  glad  right  for  the  novelte, 
To  have  a  newe  lady  of  her  toun. 
No  more  of  this  now  make  I  mencioun, 
But  to  Grisildes  agayn  wol  I  me  dresse, 
And  telle  hir  Constance,  and  hir  busynesse.  70 

Ful  busy  was  Grisild  in  every  thing, 
That  to  the  feste  was  appertincnt ; 
Right  nought  was  sche  abaissht  of  hir  clothing, 
Though  it  were  ruydo,  and  som  del  eek  to-rent, 

But  with  glad  cheer  to  the  yate  is  sche  went, 
With  other  folk,  to  griete  the  marquisesse. 
And  after  that  doth  forth  hir  busynesse. 

With  so  glad  chier  his  gestes  sche  receyveth. 
And  so  connyngly  everich  in  his  degre. 
That  no  defaute  no  man  aparceyveth,  so 

But  ay  thay  wondren  what  sche  mighte  be. 
That  in  so  pover  array  was  for  to  se. 
And  couthe  such  honour  and  reverence, 
And  worthily  thay  prayse  hir  prudence. 

In  al  this  mene- while  sche  ne  stente 
This  mayde  and  eek  hir  brother  to  comende 
With  al  hir  hert  in  ful  buxom  entente, 
So  wel,  that  no  man  couthe  hir  pris  amende ; 
But  atte  last  whan  that  these  lordes  wende 
To  sitte  doun  to  mete,  he  gan  to  ealle  *  90 

Grisild,  as  sche  was  busy  in  his  halle. 

'  Grisyld,'  quod  he,  as  it  were  in  his  play, 
'  How  likith  the  my  wif  and  hir  beaute  ?' 
*  Right  wel,  my  lord,'  quod  sche,  *  for  in  good  fay, 
A  fairer  saugh  I  never  noon  than  sche. 
I  pray  to  God  yive  hir  prosperite ; 
And  so  hope  I,  that  he  wol  to  yow  sende 
Plesaunce  ynough  unto  your  lyves  ende. 

*  On  thing  warn  I  yow  and  biseke  also. 
That  ye  ne  prike  with  no  tormentynge  loo 

This  tendre  mayden,  as  ye  have  do  mo ; 
For  sche  is  fostrid  in  hir  norischinge 
More  tendrely,  and  to  my  supposynge 
Sche  couthe  not  adversite  endure. 
As  couthe  a  pore  fostrid  creature.' 

And  whan  this  Walter  saugh  hir  pacience, 
Hir  glade  cheer,  and  no  malice  at  al, 

And  he  so  oft  hadde  doon  to  hir  offence, 
And  sche  ay  sad  and  constant  as  a  wal, 
Continuyng  ever  hir  innocence  overal,  no 

This  sturdy  marquys  gan  his  herte  dresse 
To  rewen  upon  hir  wyfiy  stedefastnesse. 

*  This  is  ynough,  Grisilde  myn/  quod  he, 
*  Be  now  no  more  agast,  ne  yvel  apayed. 

I  have  thy  faith  and  thy  benignite. 
As  wel  as  ever  womman  was,  assayed 
In  gret  estate,  and  propreliche  arrayed  ; 
Now  knowe  I,  dere  wyf,  thy  stedefastnesse ; 
And  hir  in  armes  took,  and  gan  hir  kesse. 

And  sche  for  wonder  took  of  it  no  keepe  ;       120 
Sche  herde  not  what  thing  he  to  hir  sayde, 
Sche  ferd  as  sche  hadde  stert  out  of  a  sleepe. 
Til  sche  out  of  hir  masidnesse  abrayde. 
'  Grisild,'  quod  he,  '  by  God  that  for  us  deyde.. 
Thou  art  my  wyf,  ne  noon  other  I  have, 
Ne  never  had,  as  God  my  soule  save. 

'  This  is  my  doughter,  which  thou  hast  supposed 
To  be  my  wif ;  that  other  faithfully 
Schal  be  myn  heir,  as  I  have  ay  purposed ; 
Thow  bar  hem  in  thy  body  trewely.  130 

At  Boloyne  have  I  kept  him  prively ; 
Tak  hem  agayn,  for  now  maistow  not  seye, 
That  thou  hast  lorn  noon  of  thy  children  tweye, 

*  And  folk,  that  other  weyes  han  seyd  of  me, 
I  warn  hem  wel,  that  I  have  doon  this  deede 
For  no  malice,  ne  for  no  cruclte, 

But  for  tassaye  in  the  thy  wommanhede; 

And  not  to  slen  my  children,  (God  forbede !) 

But  for  to  kepc  hem  prively  and  stille, 

Til  I  thy  purpos  knowe  and  al  thy  wil.'  uo 

Whan  sche  this  herd,  aswone  doun  sche  fallith 
For  pitous  joy,  and  after  her  swownyng 
Sche  bothe  hir  yonge  children  to  hir  callith, 
And  in  hir  armes  pitously  wepyng 
Embraseth  hem,  and  tenderly  kissyng, 
Ful  lik  a  moder  with  hir  salte  teris 
Sche  bathic?e  bothe  hir  visage  and  hir  eeris. 

0,  such  a  pitous  thing  it  was  to  see 
Her  swownyng,  and  hir  humble  vois  to  heere ! 

*  Graunt  mercy,  lord,  God  thank  it  yow,'  quod  sche, 

*  That  ye  han  saved  me  my  childern  deere.  i5i 
Now  rek  I  never  to  be  deed  right  here, 

Sith  I  stond  in  your  love  and  in  your  grace, 
No  fors  of  deth,  ne  whan  my  spirit  pace. 

*  0  tender  deere  yonge  children  myne, 
Youre  woful  moder  wende  stedefastly, 
That  cruel  houndes  or  som  foul  vermyne 
Had  eten  yow ;  but  God  of  his  mercy, 

...  7our  benigne  fader  tenderly 
Hath  doon  yow  kepe.'     And  in  that  same  stounde 
Al  sodeinly  sche  swapped  doun  to  grounde.        lei 

And  in  hir  swough  so  sadly  holdith  sche 
Hir  children  tuo,  whan  sche  gan  hem  tembrace 
That  with  gret  sleight  and  gret  diflSculte 
The  children  from  her  arm  they  gonne  arace. 
0  !  many  a  teer  on  many  a  pitous  face 
Doun  ran  of  hem  that  stooden  hir  bisyde, 
Unnethe  aboute  hir  mighte  thay  abyde. 

Waltier  hir  gladith,  and  hir  sorwe  slakith, 
Sche  rysith  up  abaisshed  from  hir  traunce,         170 
And  every  wight  hir  joy  and  feste  makith. 
Til  sche  hath  caught  agayn  hir  continaunce. 
Wauter  hir  doth  so  faithfully  plesaunce, 

That  it  was  dajmte  for  to  see  the  cheere 
Bitwix  hem  tuo,  now  thay  be  met  in  feere. 

These  ladys,  whan  that  thay  her  tyme  saye, 
Han  taken  hir,  and  into  chambre  goon, 
And  strippen  hir  out  of  hir  rude  arrays, 
And  in  a  cloth  of  gold  that  brighte  schon, 
With  a  coroun  of  many  a  riche  stoon  180 

Upon  hir  heed,  thay  into  halle  hir  brought^ ; 
And  ther  sche  was  honoured  as  hir  oughte. 

Thus  hath  this  pitous  day  a  blisful  ende; 
For  every  man  and  womman  doth  his  might 
This  day  in  mirth  and  revel  to  despende. 
Til  on  the  welken  schon  the  sterres  brighte ; 
For  more  solempne  in  every  mannes  sights 
This  feste  was,  and  gretter  of  costage, 
Than  was  the  revel  of  hir  mariage. 

Ful  many  a  yer  in  heigh  prosperite  190 

Lyven  these  tuo  in  concord  and  in  rest, 
And  richeliche  his  doughter  maried  he 
Unto  a  lord,  on  of  the  worthiest 
Of  al  Ytaile,  and  thanne  in  pees  and  rest 
His  wyves  fader  in  his  court  he  kepith, 
Til  that  the  soule  out  of  his  body  crepith. 

His  sone  succedith  in  his  heritage. 
In  rest  and  pees,  after  his  fader  day ; 
And  fortunat  was  eek  in  mariage, 
Al  put  he  not  his  wyf  in  gret  assay.  200 

This  world  is  not  so  strong,  it  is  no  nay, 
As  it  hath  ben  in  olde  tymes  yore, 
And  herknithj  what  this  auctor  saith  therfore. 

This  story  is  sayd,  nat  for  that  wyves  scholde 
Folwe  Grisild,  as  in  humilite. 
For  it  were  importable,  though  they  wolde ; 


314  THE   CANTERBURY   TALES. 

But  for  that  every  wight  in  his  degre 

Schulde  be  constant  in  adversite. 

As  was  Grisild,  therfore  Petrark  writeth 

This  story,  which  with  high  stile  he  enditeth.    210 

For  sith  a  womman  was  so  pacient 
Unto  a  mortal  man,  wel  more  us  oughte 
Receyven  al  in  gre  that  God  us  sente. 
For  grete  skilis  he  prove^/i  that  he  wroughte. 
But  he  ne  temptith  no  man  that  he  boughte, 
As  saith  seint  Jame,  if  ye  his  pistil  rede ; 
He  provith  folk  al  day,  it  is  no  drede ;    • 

And  sufFrith  us,  as  for  our  exercise. 
With  scharpe  scourges  of  adversite 
Ful  ofte  to  be  bete  in  sondry  wise  ;  220 

Nought  for  to  knowe  oure  wille,  for  certes  he, 
Er  we  were  born,  knew  al  our  frelte ; 
And  for  oure  best  is  al  his  governaunce ; 
Leet  us  thanne  lyve  in  vertuous  sufTraunce. 

But  00  word,  lordes,  herkneth  er  I  go  : 
It  were  ful  hard  to  fynde  now  a  dayes 
As  Grisildes  in  al  a  toun  thre  or  tuo ; 
For  if  that  thay  were  put  to  such  assayes. 
The  gold  of  hem  hath  now  so  badde  alayes 
With  bras,  that  though  the  coyn  be  fair  at  ye, 
It  wolde  rather  brest  in  tuo  than  plye.  231 

For  which  heer,  for  the  wyves  love  of  Bathe, — 
Whos  lyf  and  alle  of  hir  secte  God  meyntene 
In  high  maistry,  and  elles  were  it  scathe, — 
I  wil  with  lusty  herte  freisch  and  grene, 
Saye  yow  a  song  to  glade  yow,  I  wene ; 
And  lat  us  stynt  of  ernestful  matiere. 
Herknith  my  song,  that  saith  in  this  manere. 

[RISILD  is  deed,  and  eek  hir  paeience, 
And  bothe  at  oones  buried  in  Itayle ; 
For  whiche  I  crye  in  open  audience, 
No  weddid  man  so  hardy  be  to  assayle 
His  wyves  paeience,  in  hope  to  fynde 
Grisildes,  for  in  certeyn  he  schal  fayle.  • 

0  noble  wj^es,  ful  of  heigh  prudence. 
Let  noon  humilite  your  tonges  nayle ; 
Ne  lat  no  clerk  have  cause  or  diligence 
To  write  of  yow  a  story  of  such  mervayle,  lo 

As  of  Grisildes,  pacieni  and  kynde. 
Lest  Chichivache  yow  swolwe  in  hir  entraile. 

Folwith  ecco,  that  holdith  no  silence, 
But  ever  answereth  at  the  countretayle ; 
Beth  nought  bydaffed  for  your  innocence. 
But  scharply  tak  on  yow  the  governayle ; 
Empryntith  wel  this  lessoun  on  your  raynde, 
For  comun  profyt,  sith  it  may  avayle. 

Ye  archewj'ves,  stondith  at  defens, 
Syn  ye  ben  strong,  as  is  a  greet  chamayle,  20 

Ne  suffre  not  that  men  yow  don  oifens. 
And  sclendre  wives,  felle  as  in  batayle, 
Beth  egre  as  is  a  tyger  yond  in  Inde ; 
Ay  clappith  as  a  mylle,  I  yow  counsailc. 

Ne  drede  hem  not,  do  hem  no  reverence, 
For  though  thin  housbond  armed  be  in  mayle, 
The  arwes  of  thy  crabbid  eloquence 
Schal  perse  his  brest,  and  eek  his  adventayle : 
In  gelousy  I  redo  eek  thou  him  bynde, 

And  thou  schalt  make  him  couche  as  doth  a  quayle. 
If  thou  be  fair,  ther  folk  ben  in  presence         3i 
Schew  thou  thy  visage  and  thin  apparaile ; 
If  thou  be  foul,  be  fre  of  thy  despense, 
To  gete  the  frendes  do  ay  thy  travayle ; 
Be  ay  of  chier  as  light  as  lef  on  lynde, 
And  let  hem  care  and  wepe,  and  wryng  and  wayle. 

;EPYNG  and  wailyng,  care  and  other 

sorwe 
I  knowe  jnough,  bothe  on  even  and  on 

morwe ; 

Quod  the  Marchaund,  '  and  so  doon  other  mo, 
That  weddid  ben ;  I  trowe  that  it  be  so, 
For  wel  I  woot  it  fareth  so  with  me. 
I  have  a  wyf,  the  worste  that  may  be, 
For  though  the  feend  to  hir  y-coupled  were, 
Sche  wold  him  overmacche  I  dar  wel  swere. 
What  schuld  I  yow  reherse  in  special 
Hir  high  malice  ?  sche  is  a  schrewe  at  al.  lo 

Ther  is  a  long  and  a  large  difference 
Betwix  Grisildes  grete  pacience. 
And  of  my  wyf  the  passyng  cruelte. 
Were  I  unbounden,  al-so  mot  I  the, 
I  wolde  never  eft  come  in  the  snare. 
We  weddid  men  lyve  in  sorwe  and  care, 
Assay  it  who-so  wil,  and  he  schal  fynde 
That  I  say  soth,  by  seint  Thomas  of  Inde, 
As  for  the  more  part,  I  say  not  alle  ; 
God  schilde  that  it  scholde  so  byfalle.  20 

A !  good  sir  host,  I  have  y-weddid  be 
Thise  monethes  tuo,  and  more  not,  parde ; 
And  yit  I  trowe  that  he,  that  al  his  lyve 
Wyfles  hath  ben,  though  that  men  wold  him  rive 
Unto  the  hert,  ne  couthe  in  no  manere 
Tellen  so  moche  sorwe,  as  I  now  heere 

Couthe  telle  of  my  wyfes  cursednesse.' 

*Noz^?/  quod  our  ost,  *Marchaunt,  so  God  yow 
blesse ! 
Sin  ye  so  moche  knowen  of  that  art, 
Ful  hertily  tellith  us  a  part.'  30 

*  Gladly,'  quod  he,  ^  lut  of  myn  oughne  sore 
For  sory  hert  I  telle  may  na  more.' 

;HILOM  ther  was  dwelljoig  in  Lombardy 
A  worthy  knight,  that  born  was  of 

Pavy, 
In  which  he  lyved  in  gret  prosperite ; 
And  fourty  yer  a  wifles  man  was  he, 
And  folwed  ay  his  bodily  delyt 
On  wommen,  ther  as  was  his  appetyt. 
As  doon  these  fooles  that  ben  seeulere. 
And  whan  that  he  was  passed  sixty  yere, 
Were  it  for  holyness  or  for  dotage, 
I  can  not  say,  but  such  a  gret  corrage  10 

Hadde  this  knight  to  ben  a  weddid  man, 
That  day  and  night  he  doth  al  that  he  can 
Taspye  wher  that  he  mighte  weddid  be ; 
Praying  our  Lord  to  graunte  him,  that  he 
Might  oones  knowen  of  that  blisful  lif 
That  is  bitwix  an  housbond  and  his  wyf, 
And  for  to  lyve  under  that  holy  bond 
With  which  God  first  man  to  womman  bond. 

*  Noon  other  lif,'  sayd  he,  *  is  worth  a  bene ; 

For  wedlok  is  so  holy  and  so  clone,  20 

That  in  this  world  it  is  a  paradis.' 

Thus  sayde  this  olde  knight,  that  was  so  wys. 

And  certeinly,  as  soth  as  God  is  king. 

To  take  a  wyf  is  a  glorious  thing. 

And  namely  whan  a  man  is  old  and  hoor, 

Than  is  a  wyf  the  fruyt  of  his  tresor ; 

Than  schuld  he  take  a  yong  wif  and  a  fair, 

On  which  he  might  engendre  him  an  hair. 

And  lede  his  lyf  in  mirthe  and  solace, 

Wheras  these  bachileres  synge  alias,  30 

Whan  that  thay  fynde  eny  adversite 

In  love,  which  is  but  childes  vanite. 

And  trewely  it  sit  wel  to  be  so. 

That  bachilers  have  ofte  peyne  and  wo  ; 

On  brutil  ground  thay  bulde,  and  brutelnesse 

Thay  fynde,  whan  thay  wene  sikernesse ; 

Thay  lyve  but  as  a  brid  other  as  a  best. 

In  liberte  and  under  noon  arrest ; 

Ther  as  a  weddid  man,  in  his  estate, 

Lyvith  his  lif  blisful  and  ordinate,  40 

Under  the  yok  of  mariage  i-bounde, 

Wel  may  his  herte  in  joye  and  blisse  abounde ; 

For  who  can  be  so  buxom  as  a  wyf? 

Who  is  so  trewe  and  eek  so  ententyf 

To  kepe  him,  seek  and  hool,  as  is  his  make  ? 

For  wele  or  woo  sche  wol  him  not  forsake. 

Sche  is  not  wery  him  to  love  and  serve, 

Theigh  that  he  lay  bedred  til  that  he  sterve. 

And  yet  som  clerkes  scyn  it  is  not  so. 

Of  whiche  Thcofrast  is  oon  of  tho.  so 

What  fors  though  Thcofraste  listo  lye  ? 

Ne  take  no  wif,  quod  he,  for  housbondrye, 

As  for  to  spare  in  houshold  thy  dispense  ; 

A  trewe  servaunt  doth  more  diligence 

Thy  good  to  kepe,  than  thin  oughne  wif, 

For  sche  wol  clayme  half  part  in  al  hir  life. 

And  if  that  thou  be  seek,  so  God  me  save, 

Thyne  verray  frendes  or  a  trewe  knave 

Wol  kepe  the  bet  than  sche  that  waytith  ay 

After  thy  good,  and  hath  doon  many  a  day.         60 

And  if  that  thou  take  a  wif,  be  war 

Of  oon  peril,  which  declare  I  ne  dar. 

This  entent,  and  an  hundrid  sithe  wors, 
Writith  this  man,  ther  God  his  bones  curs. 
But  take  no  keep  of  al  such  vanite ; 
Deffy  Theofrast,  and  herkne  me. 
A  w)^f  is  Goddes  yifte  verray ly  ; 
Al  other  maner  yiftes  hardily. 
As  landes,  rentes,  pasture,  or  comune. 
Or  other  moeblis,  ben  yiftes  of  fortune,  70 

That  passen  as  a  schadow  on  a  wal. 
But  dred  not,  if  I  playnly  telle  schal, 
A  wyf  wil  last  and  in  thin  hous  endure, 
Wei  longer  than  the  lust  peradventure. 
Mariage  is  a  ful  gret  sacrament ; 
He  which  hath  no  wif  I  hold  him  schent ; 
He  lyveth  helples,  and  is  al  desolate 
(I  speke  of  folk  in  seculer  estate). 
And  herken  why,  I  say  not  this  for  nought, 
That  womman  is  for  mannes  help  i-wrought.       so 
The  heighe  God,  whan  he  had  Adam  maked, 
And  saugh  him  al  aloone  body  naked, 
God  of  his  grete  goodnes  sayde  thanne. 
Let  us  now  make  an  helpe  to  this  manne 

Lyk  to  himself;  and  than  he  made  Eve. 

Her  may  ye  see,  and  here  may  ye  preve, 

That  wyf  is  mannes  help  and  his  comfort, 

His  paradis  terrestre  and  his  desport. 

So  buxom  and  so  vertuous  is  sche, 

Thay  mosten  neede  lyve  in  unite ;  90 

0  fleisch  thay  ben,  and  on  blood,  as  I  gesse, 

Have  but  oon  hert  in  wele  and  in  distresse. 

A  wyf  ?  a  !  seinte  Mary,  benedicite, 
How  might  a  man  have  eny  adversite 
That  hath  a  wyf?  certes  I  can  not  saye. 
The  joye  that  is  betwixen  hem  twaye. 
Ther  may  no  tonge  telle  or  herte  thinkd. 
If  he  be  pore,  sche  helpith  him  to  swynke ; 
Sche  kepith  his  good,  and  wastith  never  a  del ;    99 
And  al  that  her  housbond  list,  sche  likith  it  wel ; 
Sche  saith  nought  oones  nay,  whan  he  saith  ye ; 
Do  this,  saith  he ;  al  redy,  sir,  saith  sche. 

0  blisful  ordre,  0  wedlok  precious ! 
Thou  art  so  mery,  and  eek  so  vertuous, 
A^d  so  comendid,  and  approved  eek. 
That  every  man  that  holt  him  worth  a  leek. 
Upon  his  bare  knees  ought  al  his  lyf 
Thanken  his  God,  that  him  hath  sent  a  wif. 
Or  praye  to  God  oon  him  for  to  sonde 
To  be  with  him  unto  his  lyves  ende.  110 

For  than  his  lyf  is  set  in  sikernesse; 
He  may  not  be  deceyved,  as  I  gesse, 
So  that  he  worche  after  his  wyfes  red ; 
Than  may  bo  boldcly  here  up  his  heed, 
Thay  ben  so  trewe,  and  also  so  wyso, 
For  whiche,  if  thou  wolt  do  as  the  wyso. 
Do  ahvMy  so,  as  womman  wol  the  rede. 

VOL.  II.  Y 

Lo  how  that  Jacob,  as  the  clerkes  rede, 
By  good  eounseil  of  his  moder  Rebecke, 
Band  the  kydes  skyn  aboute  his  nekke  ;  120 

For  M^hich  his  fader  benesoun  he  wan. 
Lo  Judith,  as  the  story  telle  can. 
By  wys  eounseil  sche  Goddes  poepel  kepte. 
And  slough  him  Oliphernus  whil  he  slepte. 
Lo  Abygaille,  by  good  eounseil  how  sche 
Sa\7-d  hir  housbond  Nabal,  whan  that  he 
Schold  han  ben  slayn.     And  loke,  Hester  also 
By  good  eounseil  delivered  out  of  wo 
The  poeple  of  God,  and  made  him  Mardoche 
Of  Assuere  enhaunsed  for  to  be.  130 

Ther  nys  no  thing  in  gre  superlatif 
(As  saith  Senec)  above  an  humble  wyf. 
Suffre  thy  wyves  tonge,  as  Catoun  byt. 
She  schal  comaunde,  and  thou  schalt  suffre  it, 
And  yit  sche  wil  obeye  of  curtesye. 

A  wif  is  keper  of  thin  housbondrye : 
Wei  may  the  sike  man  wayle  and  wepe, 
Ther  as  ther  is  no  wyf  the  hous  to  kepe.  ^u 

I  warne  the,  if  wisly  thou  wilt  wirche, 
Love  wel  thy  wyf,  as  Crist  loveth  his  chirche ;     ho 
If  thou  lovest  thiself,  thou  lovest  thy  wyf. 
No  man  hatith  his  fleissch,  but  in  his  lif 
He  fostrith  it,  and  therfore  warne  I  the 
Cherissh  thy  wyf,  or  thou  schalt  never  the. 
Housbond  and  wif,  what  so  men  jape  or  pleye. 
Of  worldly  folk  holden  the  righte  weye ; 
Thay  ben  so  knyt,  ther  may  noon  harm  bytyde, 
And  nam  cliche  upon  the  wyves  syde. 
For  which  this  January,  of  which  I  tolde. 
Considered  hath  inwith  his  dayes  olde  150 

The  lusty  lif,  the  vertuous  quiete, 

That  is  in  mariage  honey-swete. 

And  for  his  frendes  on  a  day  he  sente 

To  tellen  hem  thefFect  of  his  entente. 

With  face  sad,  he  hath  hem  this  tale  told ; 

He  sayde,  *  Frendes,  I  am  hoor  and  old, 

And  almost  (God  woot)  at  my  pittes  brinke, 

Upon  my  soule  som-what  most  I  thynke. 

I  have  my  body  folily  dispendid, 

Blessed  be  God  that  it  schal  be  amendid ;  i60 

For  I  wil  be  certeyn  a  weddid  man, 

And  that  anoon  in  al  the  hast  I  can, 

Unto  som  mayde,  fair  and  tender  of  age. 

I  pray  yow  helpith  for  my  mariage 

Al  sodejTily,  for  I  wil  not  abyde ; 

And  I  wil  fonde  tespien  on  my  syde, 

To  whom  I  may  be  weddid  hastily. 

But  for  als  moche  as  ye  ben  mo  than  I, 

Ye  schul  rather  such  a  thing  aspien 

Than  I,  and  wher  me  lust  best  to  allien.  no 

But  00  thing  warne  I  yow,  my  frendes  deere, 

I  wol  noon  old  wyf  have  in  no  manere ; 

Sche  schal  not  passe  sixtene  yer  certayn. 

Old  fleisch  and  young fleisch,  that  wold  I  have  ful  fayn. 

Bet  is/  quod  he,  *  a  pyk  than  a  pikerel, 

And  bet  than  olde  boef  is  the  tendre  vel. 

I  wil  no  womman  twenty  yer  of  age, 

It  nys  but  bene-straw  and  gret  forage. 

And  eek  these  olde  wydewes  (God  it  woot) 

Thay  can  so  moche  craft  of  Wades  boot,  i80 

So  moche  broken  harm  whan  that  hem  list, 

That  with  hem  schuld  I  never  lyven  in  rest. 

For  sondry  scolis  maken  subtil  clerkes ; 

Womman  of  many  a  scole  half  a  clerk  is. 

But  certejn,  a  yong  thing  may  men  gye, 

Right  as  men  may  warm  wax  with  hondes  plye. 

Wherfor  I  say  yow  plenerly  in  a  clause, 

I  wil  noon  old  wyf  han  right  for  that  cause. 

For  if  so  were  I  hadde  so  meschaunce, 

That  I  in  hir  ne  couthe  have  no  plesaunce,         190 

Then  schuld  I  lede  my  lyf  in  advoutrie, 

And  go  streight  to  the  devel  whan  I  dye. 

Ne  children  schuld  I  noon  upon  hir  geten ; 

Yet  were  me  lever  houndes  hadde  me  eten, 

Than  that  myn  heritage  schulde  falle 

In  straunge  hond ;  and  thus  I  telle  yow  alle. 

I  doute  not,  I  wot  the  cause  why 

Men  scholde  wedde ;  and  forthermor  woot  I, 

Ther  spekith  many  man  of  mariage. 

That  wot  nomore  of  it  than  wot  my  page  200 

For  whiche  causes  man  schulde  take  a  Avyf. 

If  he  ne  may  not  chast  be  by  his  lif, 

Take  him  a  wif  with  gret  devocioun, 

Bycause  of  lawful  procreacioun 

Of  children,  to  thonour  of  God  above. 

And  not  oonly  for  paramour  and  for  love; 

And  for  thay  schulde  leccherye  esehiewe. 

And  yeld  oure  dettes  whan  that  it  is  due ;' 

Or  for  that  ilk  man  schulde  helpen  other 

In  meschief,  as  a  suster  schal  to  the  brother,      210 

And  lyve  in  chastite  ful  hevenly. 

But,  sires,  by  your  leve,  that  am  not  I, 

For  God  be  thanked,  I  dar  make  avaunt, 

I  fele  my  lemys  stark  and  suffisaunt 

To  doon  al  that  a  man  bilongeth  unto  ; 

I  wot  my  solve  best  what  I  may  do. 

*  Though  I  be  hoor,  I  fare  as  doth  a  tree, 
That  blossemith  er  that  the  fruyt  i-waxe  be, 
A  blossemy  tre  is  neither  drye  ne  deed ; 
I  fele  me  no-wher  hoor  but  on  myn  heed.  220 

Myn  herte  and  alle  my  lymes  ben  as  greene, 
As  laurer  thurgh  the  yeer  is  for  to  seene. 
And  synnes  ye  han  herd  al  myn  entente, 
I  pray  yow  to  my  wille  that  ye  assente.' 

Diverse  men  diversly  him  tolde 
Of  mariage  many  ensamples  olde  ; 
Some  blamed  it,  some  praised  it  certayn ; 
But  atte  laste,  sehortly  for  to  sayn, 
(As  alday  fallith  altercacioun, 
Bitwixe  frendes  in  despitesoun)  230 

Ther  fel  a  strif  bitwen  his  bretheren  tuo, 
Of  which  that  oon  was  clepid  Placebo, 
Justinus  sothly  cleped  was  that  other. 
Placebo  sayde  :   *  0  January,  brother, 
Ful  litel  need  hadcZe  ye,  my  lord  so  deere, 
Counseil  to  axe  of  eny  that  is  heere ; 
But  that  ye  ben  so  ful  of  sapience, 
That  yow  no  likith  for  your  heigh  prudence 
To  wayve  fro  the  word  of  Salamon. 
This  word,  said  he,  unto  us  everychoon  :  240 

Werk  al  thing  by  counsail,  thus  sayd  he. 
And  thanne  schaltow  nought  repente  the. 
But  though  that  Salamon  speke  such  a  word, 
Myn  owne  deere  brother  and  my  lord. 
So  wisly  God  bring  my  soule  at  eso  and  rest, 
I  holde  your  oughne  counseil  is  the  best. 
For,  brother  myn,  of  me  tak  this  motif, 
I  have  now  ben  a  court-man  al  my  lyf, 
And  God  wot,  though  that  I  unworthy  be. 

I  have  standen  in  ful  gret  degre  250 

Abouten  lordes  in  ful  high  estat ; 

Yit  had  I  never  with  noon  of  hem  debaat, 

I  never  hem  eontraried  trewely. 

I  wot  wel  that  my  lord  can  more  tlian  I ; 

What  that  he  saith,  I  hold  it  ferm  and  stable, 

I  say  the  same,  or  elles  thing  semblable. 

A  ful  gret  fool  is  eny  counselour, 

That  servith  any  lord  of  high  honour, 

That  dar  presume,  or  oones  thenken  it, 

That  his  counseil  schulde  passe  his  lordes  wit.    260 

Nay,  lordes  ben  no  fooles  by  my  fay. 

Ye  have  your  self  y-spoken  heer  to  day 

So  heigh  sentens,  so  holly,  and  so  wel, 

That  I  consente,  and  eonferme  every  del 

Your  wordes  alle,  and  youre  oppinioun. 

By  God  ther  is  no  man  in  al  this  toun 

Ne  in  Ytaile,  couthe  better  have  sayd ; 

Crist*  holdith  him  of  this  ful  wel  apayd. 

And  trewely  it  is  an  heigh  corrage 

Of  any  man  that  stowpen  is  in  age,  270 

To  take  a  yong  wyf,  by  my  fader  kyn ; 

Your  herte  hongith  on  a  joly  pyn. 

Doth  now  in  this  matier  right  as  yow  leste, 

For  fynally  I  hold  it  for  the  beste.' 

Justinus,  that  ay  stille  sat  and  herde. 

Right  in  this  wise  he  to  Placebo  answerde. 

*  Now,  brother  myn,  be  pacient  I  yow  pray, 

Syns  ye  have  sayd,  and  herknith  what  I  say : 

Senek  amonges  other  wordes  wyse 

Saith,  that  a  man  aught  him  wel  avyse,  280 

To  whom  he  yiveth  his  lend  or  his  catel. 

And  syns  I  aught  avyse  me  right  wel. 

To  whom  T  yive  my  good  away  fro  me, 

Wei  more  I  aught  avised  for  to  be 

To  whom  I  yive  my  body ;  for  alwey 

I  warn  yow  wel  it  is  no  childes  pley 

To  take  a  wyf  withoute  avisement. 

Men  most  enquere  (this  is  myn  assent) 

Wher  sche  be  wys,  or  sobre,  or  dronkelewe, 

Or  proud,  or  eny  other  way  a  schrewe,  290 

A  chyder,  or  a  wastour  of  thy  good. 

Or  riche  or  pore,  or  elles  man  is  wood. 

Al  be  it  so,  that  no  man  fynde  schal 

Noon  in  this  world,  that  trottith  hool  in  al, 

Neyther  man,  ne  best,  such  as  men  can  devyse. 

But  natheles  it  aught  y-nough  suffise 

With  any  wyf,  if  so  were  that  sche  hadde 

Mo  goode  thewes  than  hir  vices  badde  ; 

And  al  this  askith  leyser  to  enquere. 

For  God  woot,  I  have  weped  many  a  tere  soo 

Ful  prively,  syns  I  have  had  a  wyf. 

Prayse  who  so  wil  a  weddid  mannes  lif, 

Certes  I  fynd  in  it  but  cost,  and  care, 

And  observaunce  of  alle  blisses  bare. 

And  yit,  God  woot,  myn  neighebours  aboute, 

And  namely  of  wommen  many  a  route, 

Sayn  that  I  have  the  moste  stedefast  wyf, 

And  eek  the  meekest  oon  that  berith  lyf ; 

But  I  woot  best,  wher  wryngith  me  my  scho. 

Ye  maye  for  me  right  as  yow  liste  do.  sio 

Avysith  yow,  ye  ben  a  man  of  age, 

How  that  ye  entren  into  mariago ; 

And  namly  with  a  yong  wif  and  a  fair. 

By  Him  that  made  water,  corthe,  and  air, 

The  yongest  man,  that  is  in  al  this  route, 

Is  busy  ynough  to  bring  it  wel  aboute 

To  have  his  wif  alloone,  trustith  me  ; 

Ye  schul  not  please  hir  fully  yeres  thre, 

This  is  to  saye,  to  doon  hir  ful  plesaunce. 

A  wyf  axith  ful  many  an  observaunce.  S20 

I  pray  yow  that  ye  be  not  evel  apayd/ 

*  Wel,'  quod  this  January,  '  and  hastow  sayd  ? 
Straw  for  thy  Senec,  and  for  thy  proverbis ! 

I  counte  nought  a  panyer  ful  of  herbes 
Of  scole  termes  ;  wiser  men  than  thow, 
As  I  have  sayd,  assenten  her  right  now 
Unto  my  purpose :  Placebo,  what  say  ye  f 

*  I  say  it  is  a  cursed  man,'  quod  he, 
'  That  lettith  matrimoigne  sicurly.' 

And  with  that  word  thay  rysen  up  sodeinly,      sso 

And  ben  assented  fully,  that  he  scholde 

Be  weddid  whan  him  lust,  and  wher  he  wolde. 

The  fantasy  and  the  curious  busynesse  . 
Fro  day  to  day  gan  in  the  soule  impresse 
Of  January  aboute  his  mariage. 
Many  a  fair  schap,  and  many  a  fair  visage, 
Ther  passith  thorugh  his  herte  night  by  night. 
As  who  so  took  a  mirrour  polissched  bright, 
And  set  it  in  a  comun  market  place, 
Than  schuld  he  se  many  a  figure  pace  340 

By  his  mirour ;  and  in  the  same  wise 
Gan  January  in  his  thought  devyse 
Of  maydens,  which  that  dwellid  him  bisyde  ; 
He  wiste  not  where  that  he  might  abyde. 
For  though  that  oon  have  beaute  in  hir  face, 
Another  stant  so  in  the  poeples  grace 
For  hir  sadness  and  hir  benignite, 
That  of  the  poeple  grettest  vois  h&th  sche  ; 

And  som  were  riche  and  hadde  badde  name. 

But  natheles,  bitwix  ernest  and  game,  350 

He  atte  last  appoynted  him  anoon, 

And  let  al  other  fro  his  herte  goon, 

And  ches  hir  of  his  oughne  auetorite, 

For  love  is  blynd  al  day,  and  may  not  se. 

And  whan  he  was  into  the  bedde  brought, 

He  purtrayed  in  his  hert  and  in  his  thought 

Hir  freische  beaute,  and  hir  age  tendre, 

Hir  myddel  smal,  hir  armes  long  and  sclendre, 

Hir  wise  governaunce,  hir  gentilesse, 

Hir  wommanly  beryng,  and  hir  sadnesse.  360 

And  whan  that  he  on  hir  was  condescendid, 
Him  thought  his  choismighte  nought  ben  amendid: 
For  whan  that  he  himself  concludid  hadde, 
Him  thought  ech  other  mannes  ivitte  so  badde. 
That  impossible  it  were  to  repplie 
Agayn  his  choys  :  this  was  his  fantasie. 
His  frendes  sent  he  to,  at  his  instaunce, 
And  prayed  hem  to  doon  him  that  plesaunce, 
That  hastily  thay  wolde  to  him  come ; 
He  wold  abrigge  her  labour  alle  and  some.         370 
Nedith  no  more  for  him  to  gon  ne  ryde. 
He  was  appoynted  ther  he  wold  abyde. 
Placebo  cam,  and  eek  his  frendes  soone. 
And  althirfirst  he  bad  hem  alle  a  boone. 
That  noon  of  hem  noon  argumentis  make 
Agayn  the  purpos  which  that  he  hadde  take ; 
Which  purpos  was  plesaunt  to  God,  sayd  he, 
And  verray  ground  of  his  prosperite. 

He  saydc,  ther  was  a  mayden  in  the  toun, 
Which  that  of  beauto  hadde  gret  renoun,  380 

Al  were  it  so,  sche  were  of  smal  degre. 

Suffisith  him  hir  youthe  and  hir  beaute ; 

Which  mayde,  he  sayd,  he  wold  have  to  his  wyf, 

To  lede  in  ease  and  holinesse  his  lyf ; 

And  thankede  God,  that  he  might  have  hir  al, 

That  no  wight  with  his  blisse  parten  schal ; 

And  preyed  hem  to  laboure  in  this  neede, 

And  sehapen  that  he  faile  not  to  speede. 

For  than  he  sayd,  his  spirit  was  at  ease ; 

*  Than  is,'  quod  he,  '  no  thing  may  me  displease, 

Save  oon  thing  prikkith  in  my  conscience,  39i 

The  which  I  wil  reherse  in  your  presence. 

I  have  herd  sayd,'  quod  he,  '  ful  yore  ago, 

Ther  may  no  man  have  parfyt  blisses  tuo, 

This  is  to  say,  in  erthe  and  eek  in  hevene. 

For  though  he  kepe  him  fro  the  synnes  sevene, 

And  eek  from  ylk  a  braunche  of  thilke  tre, 

Yit  is  ther  so  parfyt  felicite 

And  so  gret  ease  and  lust  in  manage, 

That  ever  I  am  agast  now  in  myn  age,  400 

That  I  schal  lede  now  so  mery  a  lyf. 

So  delicat,  withoute  wo  and  stryf. 

That  I  schal  have  myn  heven  in  erthe  heere. 

For  sith  that  verrey  heven  is  bought  so  deere 

With  tribulacioun  and  gret  penaunce. 

How  schuld  I  thanne,  that  live  in  such  plesaunce 

As  alle  wedded  men  doon  with  her  wyves, 

Come  to  blisse  ther  Crist  eterne  on  lyve  is  ? 

This  is  my  drede,  and  ye,  my  bretheren  tweye, 

Assoilith  me  this  questioun,  I  yow  preye.'  4i0 

Justinus,  which  that  hated  his  folye, 
Answerd  anoon  right  in  his  japerie ; 
And  for  he  wold  his  longe  tale  abrigge, 
He  wolde  noon  auctorite  alegge. 

But  sayde,  '  Sir,  so  ther  be  noon  obstacle 

Other  than  this,  God  of  his  high  miracle, 

And  of  his  mercy  may  so  for  yow  wirche, 

That  er  ye  have  your  rightes  of  holy  chirche 

Ye  may  repente  of  weddid  mannes  lyf. 

In  which  ye  sayn  ther  is  no  wo  ne  stryf ;  420 

And  ellis  God  forbede,  but  he  sente 

A  weddid  man  grace  him  to  repente 

Wei  ofte,  rather  than  a  sengle  man. 

And  therfor,  sire,  the  beste  reed  I  can, 

Dispaire  yow  nought,  but  have  in  youre  memorie, 

Peradventure  she  may  be  your  purgatorie ; 

Sche  may  be  Goddes  mene  and  Goddes  whippe ; 

Than  schal  your  soule  up  to  heven  skippe 

Swyfter  than  doth  an  arwe  out  of  a  bowe. 

I  hope  to  God  herafter  ye  shuln  knowe,  430 

That  ther  nys  noon  so  gret  felicite 

In  mariage,  ne  nevermor  schal  be. 

That  you  schal  lette  of  your  savacioun, 

So  that  ye  use,  as  skile  is  and  resoun, 

The  lustes  of  your  wyf  attemperely. 

And  that  ye  please  hir  not  to  amorously ; 

And  that  ye  kepe  yow  eek  from  other  synne. 

My  tale  is  doon,  for  my  witt  is  thynne. 

Beth  not  agast  hereof,  my  brother  deere, 

But  let  us  waden  out  of  this  matiere.  440 

The  wif  of  Bathe,  if  ye  han  understonde, 

Of  mariage,  which  ye  han  now  in  honde, 

Declared  hath  ful  wel  in  litel  space  ; 

Fareth  now  wel,  God  have  yow  in  his  grace.' 

And  with  that  word  this  Justinus  and  his  brother 
Han  tak  her  love,  and  ech  of  hem  of  other. 
And  whan  they  saughe  that  it  moste  needis  be, 

Thay  wroughten  so  by  sleight  and  wys  trete, 
That  sche  this  mayden,  which  that  Mayus  highte, 
As  hastily  as  ever  that  sche  mighte,  450 

Schal  weddid  be  unto  this  Januarie. 
I  trow  it  were  to  longe  yow  to  tarie, 
If  I  yow  tolde  of  every  scrit  and  bond, 
By  which  that  sche  was  feoffed  in  his  lond ; 
Or  for  to  herken  of  hir  riche  array. 
But  finally  y-comen  is  that  day, 
That  to  the  chirche  bothe  ben  thay  went, 
For  to  receyve  the  holy  sacrement. 
Forth  comth  the  preost,  with  stoole  about  his  necke, 
And  bad  hir  be  lik  Sarra  and  Rebecke  460 

In  wisdom  and  in  trouth  of  mariage ; 
And  sayd  his  orisouns,  as  is  usage, 
And  crouched  hem,  and  bad  God  schuld  hem  blesse 
And  made  al  secur  ynowgh  with  holinesse. 
Thus  ben  thay  weddid  with  solempnite ; 
And  atte  fest  sittith  he  and  sche 
With  othir  worthy  folk  upon  the  deys. 
Al  ful  of  joy  and  blis  is  that  paleys, 
And  ful  of  instrumentz,  and  of  vitaile, 
The  moste  deintevous  of  al  Ytaile.  470 

Biforn  hem  stood  such  instruments  of  soun, 
That  Orpheus,  ne  of  Thebes  Amphioun, 
Ne  maden  never  such  a  melodye. 
At  every  cours  ther  cam  loud  menstralcye, 
That  never  tromped  Joab  for  to  heere, 
Ne  he  Theodomas  yit  half  so  cleere 
At  Thebes,  whan  the  cite  was  in  doute. 
Bachus  the  wyn  hem  schenchith  al  aboute, 
And  Venus  laughith  upon  every  wight, 
(For  January  was  by  come  hir  knight,  48o 

And  wolde  bothe  assayen  his  corrage 

In  liberte  and  eek  in  mariage) 

And  with  hir  fuyrbrond  in  hir  bond  aboiite 

Daunceth  bifore  the  bryde  and  al  the  route. 

And  certeynly  I  dar  right  wel  saye  this, . 

Iraeneus,  that  god  of  weddyng  is, 

Seigh  never  his  lif  so  mery  a  weddid  man. 

Holde  thy  pees,  thow  poete  Marcian, 

That  writest  us  that  ilke  weddyng  merye 

Of  hir  Philologie  and  him  Mercurie,  490 

And  of  the  songes  that  the  Muses  songe ; 

To  smal  is  bothe  thy  penne  and  eek  thy  tonge 

For  to  descrive  of  this  mariage. 

Whan  tender  youthe  hath  weddid  stoupyng  age, 

Ther  is  such  mirthe  that  it  may  not  be  write ; 

Assaieth  it  your  self,  than  may  ye  wyte 

If  that  I  lye  or  noon  in  this  mateere. 

Mayus,  that  sit  with  so  benigne  a  cheere, 

Hir  to  bihold  it  semede  fayerye ; 

Queen  Esther  lokede  never  with  such  an  ye        soo 

On  Assuere,  so  meke  a  look  hath  sche ; 

I  may  not  yow  devyse  al  hir  beaute ; 

But  thus  moche  of  hir  beaute  telle  I  may, 

That  sche  was  lyk  the  brighte  morw  of  May, 

Fulfild  of  alle  beaute  and  plesaunce. 

This  January  is  ravyscht  in  a  traunce, 
At  every  tyme  he  lokith  in  hir  face, 
But  in  his  hert  he  gan  hir  to  manace, 
That  ho  that  night  in  armes  wold  hir  streyne 
Harder  than  ever  Paris  did  Eleyne.  610 

But  natheles  yit  had  he  gret  pit^ 
That  thilke  night  offenden  hir  most  he, 
And  thought :  *  Alas  !  0  tendro  creature. 

Now  wolde  God  ye  mighte  wel  endure 
Al  my  corrage,  it  is  so  scharp  and  keene ; 
I  am  agast  ye  schu]  it  not  susteene. 
For  God  forbede,  that  I  dede  al  my  might. 
Now  wolde  God  that  it  were  woxe  night, 
And  that  the  night  wolde  stonden  everrao. 
I  wolde  that  al  this  poeple  were  ago.'  520 

And  fynally  he  doth  al  his  labour, 
As  he  best  mighte,  savyng  his  honour, 
To  hast  hem  from  the  mete  in  subtil  wise. 
The  tyme  cam  that  resoun  was  to  ryse, 
And  after  that  men  dannce,  and  drjnke  faste. 
And  spices  al  about  the  hous  thay  caste, 
And  ful  of  joy  and  blis  is  every  man, 
Al  but  a  squier,  that  hight  Damyan, 
Which  karf  to-for  the  knight  ful  many  a  day  ; 
He  was  so  ravyssht  on  his  lady  May,  530 

That  for  the  verray  pejne  he  was  nigh  wood  : 
Almost  he  swelt  and  swowned  as  he  stood ; 
So  sore  hath  Venus  hurt  him  with  hir  brond, 
As  that  sche  bar  it  daunsyng  in  hir  bond. 
And  to  his  bed  he  went  him  hastily ; 
No  more  of  him  as  at  this  tyme  telle  I ; 
But  ther  I  lete  him  now  his  wo  compleyne, 
Til  freisshe  May  wol  rewen  on  his  peyne. 
0  perilous  fuyr,  that  in  the  bed-straw  bredith  ! 
0  famuler  fo,  that  his  service  bedith  !  540 

0  servaunt  traitour,  false  homly  hewe, 
Lyk  to  the  nedder  sleighe  in  bosom  untrewe, 
God  schild  us  alle  from  your  acqueintance ! 
0  January,  dronken  in  plesaunce 
Of  mariage,  se  how  thy  Damyan, 
Thyn  oughne  squier  and  thy  borne  man, 

Entendith  for  to  do  the  vilonye ; 

God  graunte  the  thin  homly  fo  espye. 

For  in  this  world  nys  worse  pestilence 

Than  homly  foo,  alday  in  thy  presence.  sso 

Parfoiirmed  hath  the  sonne  his  ark  diourne, 
No  lenger  may  the  body  of  him  sojourne 
On  thorisonte,  as  in  that  latitude ; 
Night  with  his  mantel,  that  is  derk  and  rude, 
Gan  oversprede  themesperie  aboute ; 
For  which  departed  is  the  lusti  route 
Fro  January,  with  thank  on  every  side. 
Hoom  to  her  houses  lustily  thay  ryde, 
Wher  as  they  doon  her  thinges,  as  hem  leste, 
And  whan  they  seigh  her  tyme  thay  goon  to  reste. 
Soone  after  that  this  hasty  Januarie  66i 

Wolde  go  to  bed,  he  wolde  no  lenger  tarie. 
He  drinkith  ypocras,  clarre,  and  vernage 
Of  spices  bote,  to  encrese  his  corrage ; 
And  many  a  letuary  had  he  ful  fyn, 
Such  as  the  cursed  monk  daun  Constantin 
Hath  writen  in  his  book  de  Coitu ; 
To  ete  hem  alle  he  wolde  no  thing  eschieu.' 
And  to  his  prive  frendes  thus  sayd  he : 
*  For  Goddes  love,  as  soon  as  it  may  be,  570 

Let  voyden  al  this  hous  in  curteys  wise.' 
And  thay  ban  doon  right  as  he  wolde  devyse. 
Men  drinken,  and  the  travers  drawe  anoon ; 
The  bruyd  was 'brought  abedde  as  stille  as  stoon  ; 
And  whan  the  bed  was  with  the  prcst  i-blessid, 
Out  of  the  chambre  hath  every  wight  him  dressed, 
And  January  hath  fast  in  armes  take 
His  freisshe  May,  his  puradys,  his  make. 
He  luUith  hir,  he  kissith  hir  ful  ofte ; 

With  thikke  bristlis  on  his  herd  unsofte,  £8o 

Lik  to  the  skyn  of  houndfisch,  scharp  as  brere, 

(For  he  was  schave  al  newe  in  his  manere) 

He  rubbith  hir  about  hir  tendre  face, 

And  sayde  thus :  '  Alias  !  I  mot  trespace 

To  yow,  my  spouse,  and  yow  gretly  offende. 

Or  tyme  come  that  I  wol  doun  descende ; 

But  natheles  considerith  this,'  quod  he, 

*  Ther  nys  no  werkmen,  whatsoever  he  be, 

That  may  bothe  werke  wel  and  hastily ; 

This  wol  be  doon  at  leysir  parfitly.  590 

It  is  no  fors  how  longe  that  we  pleye ; 

In  trewe  wedlock  coupled  be  we  tweye ; 

And  blessed  be  the  yok  that  we  ben  inne, 

For  in  our  actes  we  mowe  do  no  synne. 

A  man  may  do  no  synne  with  his  wif, 

Ne  hurt  himselven  with  his  oughne  knyf : 

For  we  ban  leve  to  play  us  by  the  lawe.' 

Thus  laborith  he,  til  that  the  day  gan  dawe. 
And  than  he  takith  a  sop  in  fyn  clarre, 
And  upright  in  his  bed  than  sittith  he.  eoo 

And  after  that  he  song  ful  lowd  and  clere, 
And  kissed  his  wyf,  and  made  wantoun  cheere. 
He  was  al  coltissch,  ful  of  ragerye, 
And  ful  of  jargoun,  as  a  flekked  pye. 
The  slakke  skyn  about  his  nekke  schaJceth, 
Whil  that  he  song,  so  chaunteth  he  and  craketh. 
But  God  wot  what  that  May  thought  in  hir  hert, 
Whan  sche  him  saugh  up  sittyng  in  his  schert. 
In  his  night-cappe,  and  with  his  nekke  lene ; 
Sche  praysith  nought  his  pleying  worth  a  bene. 
Than  sayd  he  thus :  '  My  reste  wol  I  take  eii 

Now  day  is  come,  I  may  no  lenger  wake/ 

And  doun  he  layd  his  heed  and  sleep  til  prime. 

And  afterward,  whan  that  he  saugh  his  tyme, 

Up  riseth  January,  but  freissche  May 

Holdith  hir  chamber  unto  the  fourthe  day, 

As  usage  is  of  wyves  for  the  best. 

For  every  labour  som  tyme  moot  have  rest, 

Or  elles  longe  may  he  not  endure ; 

This  is  to  saye,  no  lys^es  creature,  620 

Be  it  of  fissch,  or  brid,  or  best,  or  man. 

Now  wol  I  speke  of  woful  Damyan, 
That  languysshefA  for  love,  as  ye  schuln  here  ; 
Therefore  I  speke  to  him  in  this  manere. 
I  say,  '  0  sely  Damyan,  alias  ! 
Answere  to  my  demaunde,  as  in  this  caas, 
How  schaltow  to  thy  lady,  freissche  May, 
Telle  thy  woo  ?     Sche  wol  alway  sayc  nay ; 
Eek  if  thou  speke,  sche  wol  thy  woo  bywreye ; 
God  be  thin  help,  I  can  no  better  seye.'  63o 

This  seke  Damyan  in  Venus  fuyr 
So  brennith,  that  he  deyeth  for  desir  ; 
For  which  he  put  his  lyf  in  aventure. 
No  lenger  might  he  in  this  wo  endure, 
But  prively  a  penner  gan  he  borwe. 
And  in  a  letter  wrot  he  al  his  sorwe. 
In  maner  of  a  compleynt  or  of  a  lay. 
Unto  his  faire  freissche  lady  May. 
And  in  a  purs  of  silk,  heng  on  his  schert, 
He  hath  it  put,  and  layd  it  at  his  hert.  64o 

The  moone  that  a<  noon  was  thilke  day 
That  January  hadcZe  weddid  freissche  May 
In  tuo  of  Taure,  was  into  Cancre  gliden  ; 
So  long  hath  Mayus  in  hir  chambre  abidon, 
As  custom  is  unto  these  nobles  aUe. 

VOL.  II.  z 

A  bryde  schal  not  eten  in  the  halle, 

Til  dayes  foure  or  thre  dayes  atte  lest 

I-passed  ben,  than  let  hir  go  to  the  fest. 

The  fourthe  day  complet  fro  noon  to  noon, 

Whan  that  the  heighe  masse  was  i-doon,  650 

In  halle  sitte  this  January  and  May, 

As  freissch  as  is  the  brighte  someres  day. 

And  so  bifelle,  that  this  goode  man 

Remembrid  him  upon  this  Damyan, 

And  sayde,  '  Seinte  Mary  !  how  may  this  be, 

That  Damyan  entendith  not  to  me  ? 

Is  he  ay  seek  ?  or  how  may  this  bityde  ? ' 

His  squiers,  which  that  stoode  ther  bisyde, 

Exeusid  him,  bycause  of  his  syknesse, 

Which  letted  him  to  doon  his  busynesse ;  eeo 

Noon  other  cause  mighte  make  him  tarie. 

*  That  me  for-thinketh,'  quod  this  Januarie ; 

*  He  is  a  gentil  squyer,  by  my  trouthe, 

If  that  he  deyde,  it  were  harm  and  routhe. 

He  is  as  wys,  discret,  and  eek  secre, 

As  any  man  I  wot  of  his  degre. 

And  therto  manerly  and  servysable, 

And  for  to  be  a  thrifty  man  right  able. 

But  after  mete,  as  soon  as  ever  I  may, 

I  wol  myself  visit  him,  and  eek  May,  670 

To  doon  him  al  the  confort  that  I  can.' 

And  for  that  word  him  blessed  every  man, 

That  of  his  bounte  and  his  gentilesse 

He  wolde  so  comfort  in  his  seekenesse 

His  squyer,  for  it  was  a  gentil  deede. 

'  Dame,'  quod  this  January,  '  tak  good  heede, 

At  after-mete,  ye  with  your  wommen  alle, 

(Whan  ye  han  ben  in  chambre  out  of  this  halle) 

That  alle  ye  goo  to  se  this  Damyan ; 

Doth  him  desport,  he  is  a  gentil  man,  680 

And  tellith  him  that  I  wil  him  visite, 

Have  I  no  thing  but  rested  me  a  lyte ; 

And  spedith  yow  faste,  for  I  wol  abyde 

Til  that  ye  slope  faste  by  my  syde.' 

And  with  that  word  he  gan  unto  him  calle 

A  squier,  that  was  marchal  of  his  halle, 

And  told  him  certeyn  thinges  what  he  wolde. 

This  freissche  May  hath  streight  hir  wey  i-holde 
With  alle  hir  wommen  unto  Damyan. 
Doun  by  his  beddes  syde  sat  sche  than,  69o 

Comfortyng  him  as  goodly  as  sche  may. 

This  Damyan,  whan  that  his  tyme  he  say, 
In  seere  wise,  his  purs,  and  eek  his  bille. 
In  which  that  he  i-writen  had  his  wille. 
Hath  put  into  hir  bond  withouten  more. 
Save  that  he  siketh  wonder  deepe  and  sore. 
And  softely  to  hir  right  thus  sayd  he ; 
'  Mercy,  and  that  ye  not  discover  me ; 
For  I  am  deed,  if  that  this  thing  he  kud.^ 
This  purs  hath  sche  inwith.  Mr  bosom  hud,  700 

And  went  hir  way ;  ye  gete  no  more  of  me ; 
But  unto  January  comen  is  sche, 
That  on  his  beddes  syde  sit  ful  softe. 
He  takith  hir,  and  kissith  hir  ful  ofte ; 
And  layd  him  doun  to  slope,  and  that  anoon. 
Sche  feyned  hir  as  that  sche  moste  goon 
Ther  as  ye  woot  that  every  wight  moot  neede ; 
And  whan  sche  of  this  bille  hatli  taken  heede, 
Sche  rente  it  al  to  cloutes  atte  laste. 
And  into  the  privy  softely  it  caste.  710 

Who  studieth  now  but  faire  freissche  May  ? 

Adoun  by  olde  January  sche  lay, 

That  slepith,  til  that  the  coughe  hath  him  awaked  ; 

Anoon  he  prayde  stripen  hir  al  naked, 

He  wold  of  hir,  he  sayd,  have  som  plesaunce ; 

Hir  clothis  dede  him,  he  sayde,  som  grevaunce. 

And  sche  obeieth,  be  hir  lief  or  loth. 

But  lest  that  precious  folk  be  with  me  wroth, 

How  that  he  wroughte  I  dar  not  telle, 

Or  whethir  it  semed  him  paradys  or  helle ;         720 

But  here  I  lete  hem  werken  in  her  wise 

Til  evensong  rong,  and  than  thay  most  arise. 

Whethir  it  be  by  desteny  or  adventure. 
Were  it  by  influence,  or  by  nature. 
Or  by  constellacioun,  that  in  such  estate 
The  heven  stood  that  tyme  fortunate. 
As  for  to  putte  a  hille  of  Venus  werkis 
(For  alle  thing  hath  tyme,  as  seyn  these  clerkis) 
To  eny  womman  for  to  gete  hir  love, 
I  can  not  saye ;  but  grete  God  above,  730 

That  knowith  that  noon  acte  is  causeles. 
He  deme^A  of  al,  for  I  wil  holde  my  pees. 
But  soth  is  this,  how  that  this  freisshe  May 
Hath  take  such  impressioun  that  day. 
Of  pite  on  this  sike  Damyan, 
That  from  hir  herte  sche  ne  dryve  can 
The  remembraunce  for  to  doon  him  ease. 
*  Certeyn,'  thought  sche,  '  whom  that  this  thing 

displease 
I  rekke  not,  for  her  I  him  assure, 
To  love  him  best  of  eny  creature,  740 

Though  he  no  more  hadde  than  his  scherte.' 
Lo,  pite  renneth  soone  in  gentil  herte. 
Heer  may  ye  see,  how  excellent  fraunchise 

In  womman  is  whan  thay  narow  hem  avyse. 

Som  tyraunt  is,  as  ther  ben  many  oon, 

That  hath  an  hert  as  hard  as  is  a  stoon. 

Which  wold  han  lete  sterven  in  the  place 

Wei  rather  than  han  graunted  him  her  grace ; 

And  hem  rejoysen  in  her  cruel  pride, 

And  rekken  nought  to  ben  an  homicide.  760 

This  gentil  May,  fulfillid  of  pite, 
Right  of  hir  bond  a  letter  makede  sche, 
In  which  sche  grauntith  him  hir  verray  grace ; 
Ther  lakkide  nought  but  oonly  day  and  place, 
Wher  that  sche  might  unto  his  lust  suffise ; 
For  it  schal  be  right  as  he  wol  devyse. 
And  whan  sche  saugh  hir  tyme  upon  a  day 
To  visite  this  Damyan  goth  May, 
And  subtilly  this  lettre  doun  sche  thruste 
Under  his  pylow,  rede  it  if  him  luste.  760 

Sche  takith  him  by  the  bond,  and  hard  him  twiste 
So  secrely,  that  no  wight  of  it  wiste, 
And  bad  him  be  al  hool,  and  forth  sche  wente 
To  January,  whan  that  he  for  hir  sente. 
Up  ryseth  Damyan  the  nexte  morwe, 
Al  passed  was  his  siknes  and  his  sorwe. 
He  kembith  him,  he  pruneth  him  and  pyketh. 
He  doth  al  that  unto  his  lady  likith ; 
And  eek  to  January  he  goth  as  lowe 
As  ever  did  a  dogge  for  the  bowe.  770 

He  is  so  plesaunt  unto  every  man, 
(For  craft  is  al,  who  so  that  do  it  can) 
That  every  wight  is  faj^n  to  speke  him  good ; 
And  fully  in  his  ladys  grace  he  stood. 
Thus  lete  I  Damyan  about  his  neede. 
And  in  my  tale  forth  I  wol  procede. 

Some  clerkes  holden  that  felicite 
Stant  in  delit,  and  therfor  certeyn  he 
This  noble  January,  with  al  his  might 
In  honest  wise  as  longith  to  a  knight,  780 

Schop  him  to  lyve  ful  deliciously. 
His  housyng,  his  array,  as  honestly 
To  his  degre  was  maked  as  a  kynges, 
Amonges  other  of  his  honest  thinges 
He  Aade  a  gardyn  walled  al  with  stoon, 
So  fair  a  gardyn  wot  I  nowher  noon. 
For  out  of  doute  I  verrely  suppose, 
That  he  that  wroot  the  Romauns  of  the  Rose, 
Ne  couthe  of  hit  the  beaute  wel  devyse ; 
Ne  Priapus  ne  mighte  not  wel  suffice,  790 

Though  he  be  god  of  gardyns,  for  to  telle 
The  beaute  of  the  gardyn,  and  the  welle, 
That  stood  under  a  laurer  alway  greene. 
Ful  ofte  tyme  he  Pluto  and  his  queene 
Proserpina,  and  al  the  fayerie, 
Desporten  hem  and  maken  melodye 
Aboute  that  welle,  and  daunced,  as  men  tolde. 
This  noble  knight,  this  January  the  olde, 
Such  deynte  hath  in  it  to  walk  and  pleye. 
That  he  wolde  no  wight  suffre  here  the  keye,     8oo 
Save  he  himself,  for  of  the  smale  wyket 
He  bar  alway  of  silver  a  smal  cliket, 
With  which  whan  that  him  list  he  it  unschette. 
And  whan  he  wolde  pay  his  wyf  hir  dette 
In  somer  sesoun,  thider  wold  he  go, 
And  May  his  wyf,  and  no  wight  but  thay  tuo  ; 
And  thinges  which  that  weren  not  doon  in  bedde, 
He  in  the  gardyn  parformed  hem  and  spedde. 
And  in  this  wise  many  a  mery  day 


THE   MARCHAUNDES   TALE.  343 

Lyvede  this  January  and  freische  May ;  sio 

But  worldly  joye  may  not  alway  endure 
To  January,  ne  to  no  creature. 

0  sodeyn  hap  !  o  thou  fortune  unstable  ! 
Lyk  to  the  scorpioun  so  desce}'Table, 
That  flaterist  with  thin  heed  whan  thou  wilt 

stjnge ; 
Thy  tayl  is  deth,  thurgh  thin  envenymynge. 
0  britel  joye  !  o  sweete  venym  queynte  ! 
0  monster,  that  so  subtily  canst  peynte 
Thyn  yiftes,  under  hiew  of  stedfastnesse. 
That  thou  desceyvest  bothe  more  and  lesse  !       820 
Why  hastow  January  thus  deceyved, 
That  haddist  him  for  thy  fuUe  frend  receyved  ? 
And  now  thou  hast  byreft  him  bothe  his  yen, 
For  sorw  of  which  desireth  he  to  dyen. 
Alias  !  this  noble  January  fre, 
Amyd  his  lust  and  his  prosperite 
Is  woxe  blynd,  and  that  al  sodeynly. 
He  wepith  and  he  weyleth  pitously ; 
And  therwithal,  the  fuyr  of  jalousye 
(Lest  that  his  wif  schulde  falle  in  som  folye)      830 
So  brent  his  herte  that  he  wolde  fayn 
That  som  man  bothe  hir  and  him  hadde  slayn ; 
For  neythcr  after  his  deth,  nor  in  his  lyf, 
Ne  wold  he  that  sche  were  love  ne  wyf. 
But  ever  lyve  as  wydow  in  clothes  blake. 
Soul  as  the  turtil  that  lost  hath  hir  make. 
But  atte  last,  after  a  moneth  or  tweye, 
His  sorwe  gan  aswage,  soth  to  seye. 
For  whan  he  wist  it  may  noon  other  be, 
He  paciently  took  his  adversite ;  840 

Save  out  of  doute  he  may  not  forgoon. 

That  he  nas  jalous  evermore  in  oon ; 

Which  jalousie  it  was  so  outrageous, 

That  neyther  in  halle,  ne  in  noon  other  hous, 

Ne  in  noon  other  place  never  the  mo 

He  nolde  sufFre  hir  to  ryde  or  go, 

But-if  that  he  hadde  hond  on  hir  alway. 

For  which  ful  ofte  wepeth  friesche  May, 

That  loveth  Damyan  so  benignely, 

That  sche  moot  outher  deyen  sodeinly,  850 

Or  elles  sche  moot  han  him  as  hir  leste ; 

She  waytith  whan  hir  herte  wolde  breste. 

Upon  that  other  syde  Damyan 

Bicomen  is  the  sorwfuUeste  man 

That  ever  was,  for  neyther  night  ne  day 

Ne  might  he  speke  a  word  to  fressche  May, 

As  to  his  purpos,  of  no  such  matiere, 

But-if  that  January  most  it  heere, 

That  had  an  hond  upon  hir  evermo. 

But  natheles,  by  writyng  to  and  fro,  sco 

And  prive  signes,  wist  he  what  sche  mente. 

And  sche  knew  eek  the  fyn  of  his  entente. 

0  January,  what  might  it  the  availe, 
If  thou  might  see  as  fer  as  schippes  saile  ? 
For  as  good  is  blynd  deceyved  be. 
As  to  be  deceyved  whan  a  man  may  see. 
Lo,  Argus,  which  that  had  an  hundred  eyen. 
For  al  that  ever  he  couthe  poure  or  prien. 
Yet  was  he  blent,  as,  God  wot,  so  ben  moo. 
That  weneth  wisly  that  it  be  nought  so  ;  870 

Passe  over  is  an  ease,  I  say  no  more. 
This  freissche  May,  that  I  spak  of  so  yore. 
In  warm  wex  hath  emprynted  the  cliket, 
That  January  bar  of  the  smale  wiket. 

With  which  into  his  gardyn  ofte  he  went^, 

And  Damyan  that  knew  al  hir  entente 

The  cliket  eounterfeted  prively  ; 

Ther  nys  no  more  to  saye,  but  hastily 

Som  wonder  by  this  cliket  schal  betyde, 

Which  ye  schal  heeren,  if  ye  wol  abyde.  880 

0  noble  Ovyde,  wel  soth  saistow,  God  woot, 
What  sleight  is  it  though  it  be  long  and  hoot, 
That  he  nyl  fynd  it  out  in  som  manere  ? 
By  Piramus  and  Thesbe  may  men  leere ; 
Though  they  were  kept  ful  longe  streyt  overal, 
Thay  ben  accorded,  rownyng  thurgh  a  wal, 
Ther  no  wight  couthe  han  found  out  swich  a  sleight. 
For  now  to  purpos  ;  er  that  dayes  eyght 
Were  passid  of  the  moneth  of  Juyl,  bifille 
That  January  hath  caught  so  gret  a  wille,  8  90 

Thorugh  eggyng  of  his  wyf,  him  for  to  pleye 
In  his  gardyn,  and  no  wight  but  they  tweye, 
That  in  a  morwe  unto  this  May  saith  he : 
'  Rys  up,  my  wif,  my  love,  my  lady  fre  ; 
The  turtlis  vois  is  herd,  my  douve  swete ; 
The  wynter  is  goon,  with  his  raynes  wete. 
Come  forth  now  with  thin  eyghen  columbine. 
How  fairer  ben  thy  brestes  than  is  the  wyne. 
The  gardyn  is  enclosed  al  aboute : 
Com  forth,  my  swete  spouse,  out  of  doute,  900 

Thou  hast  me  wounded  in  mjm  hert,  o  wyf; 
No  spot  in  the  knew  I  in  al  my  lif. 
Com  forth,  and  let  us  take  oure  desport, 
I  ches  the  for  my  wyf  and  my  comfort.' 
Such  olde  lowed  wordcs  used  he. 
On  Damyan  a  signe  made  scho, 
That  he  schulde  go  biforn  with  his  cliket. 

This  Damyan  than  hath  opened  the  wiket, 

And  in  he  stert,  and  that  in  such  manere, 

That  no  wight  it  mighte  see  nor  heere,  9io 

And  stille  he  seet  under  a  bussch.     Anoon 

This  January,  as  blynd  as  is  a  stoon, 

With  Mayus  in  his  hond,  and  no  wight  mo, 

Into  his  freische  gardyn  is  ago, 

And  clappide  to  the  wiket  sodeinly. 

'  Now,  wyf,'  quod  he,  '  her  nys  but  ye  and  I, 

Thou  art  the  creature  that  I  best  love ; 

For  by  that  Lord  that  sit  in  heven  above. 

Lever  ich  hadc?e  to  dyen  on  a  knyf. 

Than  the  offende,  deere  trewe  wyf.  920 

For  Goddes  sake,  thenk  how  I  the  chees, 

Nought  for  no  coveytise  douteles. 

But  oonly  for  the  love  I  hadde  to  the. 

And  though  that  I  be  old  and  may  not  se, 

Beeth  trewe  to  me,  and  I  wol  telle  yow  why ; 

Thre  thinges,  certes,  schul  ye  wynne  therby ; 

First,  love  of  Crist,  and  to  your  self  honour, 

And  al  myn  heritage,  toun  and  tour. 

I  yive  it  yow,  makith  chartres  as  yow  leste  ; 

This  schal  ben  doon  to  morw  er  sonne  reste       930 

So  wisly  God  my  soule  bringe  in  blisse ! 

I  pray  yow  first  in  covenaunt  ye  me  kisse. 

And  though  that  I  be  jalous,  wyt  me  nought. 

Ye  ben  so  deep  emprinted  in  my  thought. 

That  whan  that  I  considre  your  beaute, 

And  therwithal  the  unlikly  eelde  of  me, 

I  may  nought,  certes,  though  I  schulde  dye, 

Forbere  to  ben  out  of  your  companye 

For  verray  love ;  this  is  withouten  doute 

Now  kisse  me,  wyf,  and  let  us  rome  aboute.'     940 

This  freissche  May,  whan  sche  his  wordes  herde, 

Benignely  to  January  answerde, 

But  first  and  forward  sche  bigan  to  wepe : 

*  I  have/  quod  sche,  '  a  soule  for  to  kepe 

As  wel  as  ye,  and  also  myn  honour. 

And  of  my  wif  hod  thilke  tendre  flour, 

Which  that  I  have  ensured  in  your  hond, 

Whan  that  the  prest  to  yow  my  body  bond ; 

Wherfor  I  wil  answer  in  this  manere. 

With  the  leve  of  yow,  myn  owen  lord,  so  deere.  950 

I  pray  to  God  that  never  dawe  the  day. 

That  I  ne  sterve,  as  foule  as  womman  may, 

If  ever  I  do  unto  my  kyn  that  schame, 

Or  elles  I  empaire  so  my  name. 

That  I  be  fals  ;  and  if  I  do  that  lak, 

Doth  strepe  me,  and  put  me  in  a  sak. 

And  in  the  nexte  ryver  do  me  drenche ; 

I  am  a  gentil  womman,  and  no  wenche. 

Why  speke  ye  thus  ?  but  men  ben  ever  untrewe, 

And  wommen  han  reproef  of  yow  ever  newe.     960 

Ye  have  noon  other  contenaunce,  I  leve, 

But  speke  to  us  of  untrust  and  repreve/ 

And  with  that  word  sche  saugh  wher  Damyan 

Sat  in  the  buissh,  and  coughen  sche  bigan ; 

And  with  hir  fyngres  signes  made  sche, 

That  Damyan  schulde  clymb  upon  a  tre, 

That  charged  was  with  fruyt,  and  up  he  wente ; 

For  verrayly  he  knew  al  hir  entente, 

And  every  signe  that  sche  couthe  make, 

Wel  bet  than  January  hir  oughne  make.  970 

For  in  a  letter  sche  huMe  told  him  al 

Of  this  maticr,  how  ho  worcho  schal. 

And  thus  I  lete  him  sitte  in  the  piric, 

And  January  and  May  romynge  mirye. 

Bright  was  the  day,  and  bliew  the  firmament ; 
Phebus  hath  of  gold  his  stremes  doun  i-sent 
To  gladen  every  flour  with  his  warmnesse ; 
He  was  that  tyme  in  Gemines,  as  I  gesse, 
But  litel  fro  his  declinacioun 
Of  Cawker,  Joves  exaltacioun.  980 

And  so  bifel  that  brighte  morwen  tyde, 
That  in  that  gardyn,  in  the  ferther  syde, 
Pluto,  that  is  the  kyng  of  fayerye, 
And  many  a  lady  in  his  compaignie 
Folwyng  his  wif,  the  queene  Preserpina, 
Whiche  that  he  ravysched  out  of  Cecilia, 
Whil  that  sche  gadrede  floures  in  the  mede, 
(In  Claudian  ye  maye  the  story  rede, 
How  in  his  grisly  carte  he  hir  fette) ; 
This  king  of  fayry  than  adoun  him  sette  990 

Upon  a  bench  of  turves  freissh  and  greene, 
And  right  anoon  thus  sayd  he  to  his  queene  : 

*  My  wyf,'  quod  he, '  ther  may  no  wight  saye  nay, 
Thexperiens  so  preveth  every  day. 
The  tresoun  which  that  womman  doth  to  man , 
Ten  hundrid  thousand  [stories]  tellen  I  can 
Notable  of  your  untrouth  and  brutelnesse. 
0  Salamon,  wys  and  richest  of  richesse, 
Fulfild  of  sapiens,  and  of  worldly  glorie, 
Ful  worthy  ben  thy  wordes  to  memorie  1000 

To  every  wight,  that  wit  and  resoun  can. 
Thus  praysith  he  yit  the  bounte  of  man ; 
Among  a  thousand  men  yit  fond  I  oon, 
But  of  wommen  alle  found  I  never  noon. 
Thus  saith  the  king,  thatknoweth  your  wikkednesse, 
That  Jhesus,  films  Sirac,  as  I  gesse, 

Ne  spekith  of  yow  but  selde  reverence. 

A  wild  fuyr  and  corrupt  pestilence 

So  falle  upon  your  bodies  yit  to  night ! 

Ne  see  ye  not  this  honurable  knight?  loio 

Bycause,  alias !  that  he  is  blynd  and  old, 

His  o^vne  man  schal  make  him  cokewold ; 

Loo,  wher  he  sitt,  the  lecchour,  in  the  tre ! 

Now  wol  I  graunten,  of  my  majeste, 

Unto  this  olde  blinde  worthy  knight, 

That  he  schal  have  ayein  his  eyghen  sight, 

Whan  that  his  wyf  wol  do  him  vilonye ; 

Than  schal  he  knowe  al  her  harlotrye, 

Bothe  in  reproef  of  her  and  other  rao.' 

'  Ye  schal  ?'  quod  Preserpine,  '  and  wol  ye  so?  1020 

Now  by  my  modres  Ceres  soule  I  swere. 

That  I  schal  yive  hir  suffisaunt  answere, 

And  alle  wommen  after  for  hir  sake ; 

That  though  thay  be  in  any  gult  i-take, 

With  face  bold  thay  schul  hemself  excuse. 

And  here  hem  doun  that  wolde  hem  accuse. 

For  lak  of  answer,  noon  of  hem  schal  dyen. 

Al  had  a  man  seyn  a  thing  with  bothe  his  yen, 

Yit  schul  we  wymmen  visage  it  hardily, 

And  wepe,  and  swere,  and  chide  subtilly,  1030 

So  that  ye  men  schul  ben  as  lowed  as  gees ; 

What  rekkith  me  of  your  auctoritees  ? 

I  wot  wel  that  this  Jew,  this  Salamon, 

Fond  of  us  wommen  fooles  many  oon  ; 

But  though  he  ne  fond  no  good  womman, 

Yit  hath  ther  founde  many  another  man 

Wommen  ful  trewe,  ful  good,  and  vertuous ; 

Witnesse  on  hem  that  dwelle  in  Cristes  hous. 

With  martirdom  thay  proved  her  constaunce. 

The  Romayn  gestes  eek  make  remembraunce    1040 

Of  many  a  verray  trewe  wyf  also. 

But,  sire,  be  nought  wrath,  al  be  it  so, 

Though  that  he  sayd  he  fond  no  good  womman, 

I  pray  yow  tak  the  sentens  of  the  man ; 

He  mente  thus,  that  in  sovereign  bounte 

Nis  noon  but  God,  that  sit  in  Trinite. 

Ey,  for  verrey  God  that  nys  but  oon, 

What  make  ye  so  moche  of  Salamon  ? 

What  though  he  made  a  temple,  Goddes  hous  ? 

What  though  he  were  riche  and  glorious  ?         1050 

So  made  he  eek  a  temple  of  fals  godis. 

How  might  he  do  a  thing  that  more  forbod^  is  ? 

Parde,  als  fair  as  ye  his  name  emplastre, 

He  was  a  lecchour  and  an  ydolastre. 

And  in  his  eelde  he  verray  God  forsook ; 

And  if  that  God  ne  ha,dde  (as  saith  the  book) 

I-spared  him  for  his  fadres  sake,  he  scholde 

Have  lest  his  regno  rather  than  he  wolde. 

I  sette  right  nought  of  the  vilonye, 

That  ye  of  wommen  write,  a  boterflie  ;  1060 

I  am  a  womman,  needes  most  I  speke, 

Or  elles  swelle  tyl  myn  herte  breke. 

For  syn  he  sayde  that  we  ben  jangleresses. 

As  ever  hool  I  moote  brouke  my  tresses, 

I  schal  not  spare  for  no  curtesye 

To  speke  him  harm,  that  wold  us  vilonye.' 

*  Dame,'  quod  this  Pluto,  ^  be  no  lenger  wroth, 
I  yive  it  up :  but  sith  I  swere  myn  oth, 

.That  I  wil  graunte  him  his  sight  agein. 
My  word  schal  stonde,  I  warne  yow  certeyn ;    1070 
I  am  a  kyng,  it  sit  me  nought  to  lye.' 

*  And  I,  quod  sche,  '  am  queen  of  faierie. 

Hir  answer  schal  sche  have,  I  undertake ; 
Let  us  no  mo  wordes  herof  make. 
Forsoth  I  wol  no  lenger  yow  contrarie.' 
Now  let  us  turne  agayn  to  Januarye, 
That  in  this  gardyn  with  this  faire  May 
Syngeth,  ful  merier  than  the  papinjay, 

*  Yow  love  I  best,  and  schal,  and  other  noon.' 

So  long  about  the  aleys  is  he  goon,  loso 

Til  he  was  come  agaynes  thilke  pirie, 

Wher  as  this  Damyan  sittith  ful  mirye 

On  heigh,  among  the  freische  leevys  greene. 

This  freissche  May,  that  is  so  bright  and  scheene, 

Gan  for  to  syke,  and  sayd,  ^  Alias  my  syde  ! 

Now,  sir,'  quod  sche,  '  for  aught  that  may  bityde, 

I  most  han  of  the  peres  that  I  see. 

Or  I  moot  dye,  so  sore  longith  me 

To  eten  of  the  smale  peris  greene ; 

Help  for  hir  love  that  is  of  heven  queene  !         1090 

I  telle  yow  wel  a  womman  in  my  plyt 

May  have  to  fruyt  so  gret  an  appetyt 

That  sche  may  deyen,  but  sche  it  have.' 

'  Alias  ! '  quod  he,  *  that  I  nad  heer  a  knave 

That  couthe  climbe,  alias  !  alias  ! '  quod  he, 

'  For  I  am  blynd.'    '  Ye,  sire,  no  fors,'  quod  sche ; 

*  But  wolde  ye  vouchesauf,  for  Goddes  sake, 
The  piry  inwith  your  armes  for  to  take, 
(For  wel  I  woot  that  ye  mystruste  me) 

Than  schold  I  clymbe  wel  y-nough,'  quod  sche, 

*  So  I  my  foot  mighte  set  upon  your  bak.'  iioi 

*  Certes,'  quod  he,  '  theron  schal  be  no  lak, 
Might  I  yow  helpe  with  myn  horte  blood.' 
He  stoupith  doun,  and  on  his  bak  sche  stood, 
And  caught  hir  by  a  twist,  and  up  sche  goth. 

(Ladys,  I  pray  yow  that  ye  be  not  wroth, 
I  can  not  glose,  I  am  a  rude  man:) 
And  sodeinly  anoon  this  Damyan 
Gan  puUen  up  the  smok,  and  in  he  throng. 

And  whan  that  Pluto  saugh  this  grete  wrong, 
To  January  he  yaf  his  sight  agayn,  iiu 

Ne  was  ther  never  man  of  thing  so  fayn ; 
But  on  his  wyf  his  thought  was  evermo. 
Up  to  the  tree  he  kest  his  eyghen  tuo, 
And  seigh  that  Damyan  his  wyf  hadde  dressid 
In  which  manor  it  may  not  ben  expressid, 
But-if  I  wolde  speke  uncurteisly. 
And  up  he  yaf  a  roryng  and  a  cry. 
As  doth  the  moder  whan  the  child  schal  dye  ; 

*  Out !  help  !  alias  !  harrow !'  he  gan  to  crie ;  1120 

*  0  stronge  lady  stoure,  what  dos  thow  ? ' 

And  sche  answerith :  *  Sire,  what  eylith  yow  ? 
Have  paciens  and  resoun  in  your  mynde, 
I  have  yow  holpen  on  bothe  your  eyen  blynde. 
Up  peril  of  my  soule,  I  schal  not  lyen, 
As  me  was  taught  to  hele  with  your  yen, 
Was  nothing  bet  for  to  make  yow  see. 
Than  stroggle  with  a  man  upon  a  tree ; 
God  woot,  I  dede  it  in  ful  good  entente.' 
'  Stroggle  !'  quod  he,  *ye,  algat  in  it  wente.      11.30 
God  yive  yow  bothe  on  schames  deth  to  dyen  ! 
He  swyvede  the ;  I  saugh  it  with  myn  yen ; 
And'  elles  be  I  honged  by  the  hals/ 
'  Than  is,'  quod  sche  '  my  medicine  fals. 
For  certeynly,  if  that  ye  mighten  see, 
Ye  wolde  not  saye  tho  wordes  unto  me. 
Ye  han  som  glymsyng,  and  no  parfyt  sighte. 
*  I  se,'  quod  he,  *  as  wel  as  ever  I  mighte. 

(Thankid  be  God)  with  bothe  myn  yen  tuo, 

And  by  my  trouth  me  thought  he  did  the  so.'  luo 

^  Ye  mase,  mase,  goode  sir,'  quod  sche ; 

'  This  thank  have  I  for  I  have  maad  yow  see ; 

Alias ! '  quod  sche,  '  that  ever  I  was  so  kynde/ 

*  Now,  dame,'  quod  he, '  let  al  passe  out  of  mynde ; 
Com  doun,  my  leef,  and  if  I  have  myssayd, 

God  help  me  so,  as  I  am  evel  appayd. 
But  by  my  fader  soule,  I  wende  have  seyn, 
How  that  this  Damyan  hadtZe  by  the  leyn. 
And  that  thy  smok  hadt/e  layn  upon  thy  breste.' 

*  Ye,  sire,'  quod  sche, '  ye  may  wene  as  yow  leste ; 
But,  sire,  a  man  that  wakith  out  of  his  slep,  ii5i 
He  may  not  sodeynly  wel  take  keep 

Upon  a  thing,  ne  seen  it  parfytly. 

Til  that  he  be  adawed  verrayly. 

Right  so  a  man,  that  long  liath  blynd  i-be. 

He  may  not  sodeynly  so  wel  i-se. 

First  whan  the  sight  is  newe  com  en  agayn, 

As  he  that  hath  a  day  or  tuo  i-sayn. 

Til  that  your  sight  y-stablid  be  a  while, 

Ther  may  ful  many  a  sighte  yow  bigile.  iieo 

Beth  war,  I  pray  yow,  for,  by  heven  king, 

Ful  many  man  wenith  for  to  se  a  thing 

And  it  is  al  another  than  it  semeth ; 

He  that  mysconceyveth  he  mysdemcth.' 

And  with  that  word  sche  leepdoun  fro  the  tre. 
This  January  who  is  glad  but  he  ? 
He  kissith  hir,  and  clippith  hir  ful  ofte, 
And  on  hir  wombe  he  strokith  hir  ful  softe; 
And  to  his  paleys  hom  he  hath  hir  lad. 
Now,  goode  men,  I  pray  yow  to  be  glad.  1170 

Thus  endith  her  my  tale  of  Januaryc, 
God  blesso  us,  and  his  moder  seinto  Marie  I 

TOL.  II.  A  A 

THE  SQUYERES  PROLOGE. 

)Y  !  Goddes  mercy !'  sayd  our  Hoste  tho, 
'  Now  such  a  wyf  I  pray  God  keep 

me  fro. 
Lo,  whiche  sleightes  and  subtilitees 
In  wommen  ben  ;  for  ay  as  busy  as  bees 
Ben  thay  us  seely  men  for  to  desceyve, 
And  from  a  soth  ever  wol  thay  weyve. 
By  this  Marchaundes  tale  it  proveth  wel. 
But  douteles,  as  trewe  as  eny  Steele 
I  have  a  wyf,  though  that  sche  pore  be ; 
But  of  hir  tonge  a  labbyng  schrewe  is  sche ;         lo 
And  yit  sche  hath  an  heep  of  vices  mo. 
Therof  no  fors ;  let  alle  such  thinges  go. 
But  wite  ye  what  ?  in  counseil  be  it  seyd, 
Me  rewith  sore  I  am  unto  hir  teyd ; 
And  if  I  scholde  reken  every  vice, 
Which  that  sche  hath,  i-wis  I  were  to  nyce ; 
And  cause  why,  it  schulde  reported  be 
And  told  to  hir  of  som  of  this  meyne, 
(Of  whom  it  needith  not  for  to  declare, 
Syn  wommen  connen  oute  such  chaffare) ;  20 

And  eek  my  witte  sufSsith  nought  therto 
To  tellen  al ;  wherfor  my  tale  is  do.' 

'  Sir  Squier,  com  forth,  if  that  your  wille  be, 
And  say  us  a  tale  of  love,  for  certes  ye 
Connen  theron  as  moche  as  ony  man.' 

'  Nay,  sire,'  quod  he  ;  '  but  I  wil  say  as  I  can 
With  herty  wil,  for  I  wil  not  rebelle 

Against  your  wille  ;  a  tale  wil  I  telle, 

Have  me  excused  if  that  I  speke  amys ; 

My  wil  is  good;  and  thereto  my  tale  is  this.* 


THE  SQUYERES  TALE. 

iT  Sarray,  in  the  lond  of  Tartary, 
Ther  dwelled    a    kyng  that  werryede 

Russy, 
Thurgh  which   ther   deyede  many  a 

doughty  man  ; 
This  nobil  kyng  was  cleped  Cambynskan, 
Which  in  his  tyme  was  of  so  gret  renoun, 
That  ther  nas  nowher  in  no  regioun 
So  excellent  a  lord  in  alle  thing ; 
Him  lakkede  nought  that  longede  to  a  kyng. 
As  of  the  secte  of  which  that  he  was  born, 
He  kept  his  lawe  to  which  that  he  was  sworn  ;   lo 
And  therto  he  was  hardy,  wys,  and  riche, 
And  pitous  and  just,  and  alway  yliche, 
Soth  of  his  word,  benign  and  honurable ; 
Of  his  corage  as  eny  centre  stable  ; 
Yong,  freisch,  and  strong,  in  armes  desirous. 
As  eny  bachiler  of  al  his  hous. 
A  fair  person  he  was,  and  fortunat. 
And  kepte  so  wel  his  real  astat. 
That  ther  was  nowher  such  a  ryal  man. 
This  noble  kyng,  this  Tartre,  this  Cambynskan,  20 
Hadde  tuo  sones  by  Elcheta  his  wyf, 
Of  which  the  eldest  highte  Algarsyf, 
That  other  was  i-cleped  Camballo. 

A  doughter  hadde  this  worthi  king  also, 

That  yongest  was,  and  highte  Canace ; 

But  for  to  telle  yow  al  hir  beaute, 

It  lith  not  on  my  tonge,  ne  my  eonnyng, 

I  dar  nought  undertake  so  heigh  a  thing ; 

Myn  Englissh  eek  is  insufficient, 

It  moste  be  a  rethor  excellent  30 

That  couth  his  colours  longyng  for  that  art. 

If  he  schold  hir  discrj-ve  in  eny  part ; 

I  am  non  such,  I  mot  speke  as  I  can. 

And  so  bifel  it,  that  this  Cambynskan 
Hath  twenty  wynter  born  his  dyademe ; 
As  he  was  wont  fro  yer  to  yer,  I  deme. 
He  leet  the  fest  of  his  nativite 
Don  cryen,  thurghout  Sarray  his  cite. 
The  last  Idus  of  March,  after  the  yeer. 
Phebus  the  sonne  ful  joly  was  and  cleer,  40 

For  he  was  neigh  his  exaltacioun 
In  Mar^ez  face,  and  in  his  mansioun 
In  Aries,  the  colerik,  the  hote  signe. 
Ful  lusty  was  the  wedir  and  benigne, 
For  which  the  foules  ayein  the  sonne  scheene, 
What  for  the  sesoun  and  for  the  yonge  greene, 
Ful  lowde  song  in  here  affecciouns ; 
Hem  semed  have  geten  hem  protecciouns 
Ayens  the  swerd  of  wynter  kene  and  cold. 
This  Cambynskan,  of  which  I  have  yow  told,       50 
In  royal  vesture,  sittyng  on  his  deys 
With  dyadem,  ful  heigh  in  his  paleys. 
And  held  his  fest  solempne  and  so  riche. 
That  in  this  worlde  7ie  was  there  noon  it  liche. 
Of  which  if  I  schal  tellen  al  tharray. 
Than  wold  it  occupie  a  someres  day ; 

And  eek  it  needith  nought  for  to  devyse 
At  every  cours  the  ordre  and  the  servyse. 
I  wol  nat  tellen  of  her  straunge  sewes, 
Ne  of  her  swannes,  ne  here  heroun-sewes. 
Ek  in  that  lond,  as  tellen  knightes  olde, 
Ther  is  som  mete  that  is  ful  deynte  holde, 
That  in  this  lond  men  recch  of  it  but  smal ; 
Ther  is  no  man  it  may  reporten  al. 
I  wol  not  tarien  you,  for  it  is  pryme, 
And  for  it  is  no  fruyt,  but  los  of  tyme, 
Unto  my  purpos  I  wol  have  my  recours. 
That  so  bifelle  after  the  thridde  cours, 
Whil  that  the  kyng  sit  thus  in  his  nobleye, 
Herkyng  his  mynstrales  her  thinges  pleye 
Byforn  him  atte  boord  deliciously, 
In  atte  halle  dore  al  sodeynly 
Ther  com  a  knight  upon  a  steed  of  bras, 
And  in  his  bond  a  brod  myroar  of  glas ; 
Upon  his  thomb  he  had  of  gold  a  ryng, 
And  by  his  side  a  naked  swerd  hangyng : 
And  up  he  rideth  to  the  heyghe  bord. 
In  al  the  halle  ne  was  ther  spoke  a  word, 
For  mervayl  of  this  knight ;  him  to  byholde 
Ful  besily  they  wayten  yong  and  olde. 

This  straunge  knight  that  cam  thus  sodeynly, 
Al  armed  sauf  his  heed  ful  richely, 
Salued  the  kyng  and  queen,  and  lordes  alle 
By  ordre,  as  they  seten  into  halle, 
With  so  heigh  reverens  and  observaunce, 
As  wel  in  speche  as  in  contynaunce. 
Than  Gaweyn  with  his  olde  curtesye, 
They  he  were  come  ayein  out  of  fayrye, 
Ne  couthe  him  nought  amende  with  no  word. 


80 


70 

And  after  this,  biforn  the  highe  bord  90 

He  with  a  manly  vois  sayd  his  message. 

After  the  forme  used  in  his  langage, 

Withouten  vice  of  sillabil  or  letter. 

And  for  his  tale  schulde  seme  the  better, 

Accordaunt  to  his  wordes  was  his  cheere. 

As  techeth  art  of  speche  hem  that  it  leere. 

Al  be  it  that  I  can  nat  sowne  his  style, 

Ne  can  nat  clymben  over  so  heigh  a  style, 

Yit  say  I  this,  as  to  comim  entente. 

Thus  moche  amounteth  al  that  ever  he  mente,    lOO 

If  it  so  be  that  I  have  it  in  mynde. 

He  sayde :  '  The  kyng  of  Arraby  and  Yynde, 
My  liege  lord,  on  this  solempne  day 
Saluteth  you  as  he  best  can  or  may ; 
He  sendeth  you,  in  honour  of  your  feste, 
By  me,  that  am  redy,  at  al  his  heste, 
This  steede  of  bras,  that  esily  and  wel 
Can  in  the  space  of  o  day  naturel, 
(This  is  to  say,  in  four  and  twenty  houres) 
Wher-so  yow  lust,  in  droughthe  or  in  schoures,  no 
Beren  your  body  into  every  place, 
To  which  your  herte  wilneth  for  to  pace, 
Withouten  wem  of  you,  thurgh  foul  and  fair. 
Or  if  you  lust  to  flee  as  heigh  in  thair 
As  doth  an  egle,  whan  him  list  to  sore. 
This  same  steede  schal  here  you  evermore 
Withoute  harm,  til  ye  be  ther  yow  leste, 
(Though  that  ye  slepen  on  his  bak  or  reste). 
And  torne  ayein,  with  wry  thing  of  a  pyn. 
He  that  it  wrought  cowthe/wZ  many  a  gyn;       120 
He  waytede  many  a  constellacioun, 
Er  he  hadcZe  do  this  operacioun, 

And  knew  fiil  many  a  seal  and  many  a  bond. 

*  This  mirour  eek,  that  I  have  in  myn  hond, 
Hath  such  a  mighte,  that  men  may  in  it  seo 
When  ther  schal  falle  eny  adversite 

Unto  your  regne,  or  to  yourself  also, 

And  openly,  who  is  your  frend  or  fo. 

And  over  al  this,  if  eny  lady  bright 

Hath  set  hir  hert  on  eny  manor  wight,  i30 

If  he  be  fals,  sche  schal  his  tresoun  see. 

Hi?  newe  love,  and  his  subtilite. 

So  openly,  that  ther  schal  nothing  hyde. 

Wh^rfor  ayeins  this  lusty  somer  tyde 

Thi£  mirour  and  this  ryng,  that  ye  may  see, 

He  lath  send  to  my  lady  Canacee, 

Youi  excellente  doughter  that  is  heere. 

*  Ihe  vertu  of  this  ryng,  if  ye  wol  heere, 
Is  this,  that  who-so  lust  it  for  to  were 

Upon  hir  thomb,  or  in  hir  purs  to  here,  140 

Ther  h  no  foul  that  fleeth  under  the  heven, 
^hat  s^he  ne  schal  understonden  his  steven. 
And  kiow  his  menyng  openly  and  pleyn, 
And  arswer  him  in  his  langage  ayeyn  ; 
And  e\ery  gras  that  groweth  upon  roote 
Sche  schal  eek  knowe,  to  whom  it  wol  do  boote, 
Al  be  his  woundes  never  so  deep  and  wyde. 

'  This  naked  swerd,  that  hangeth  by  my  side, 
Sich  vertu  hath,  that  what  man  that  it  smyte, 
Tlurghout  his  armur  it  wol  kerve  and  byte,       i50 
W3re  it  as  thikke  as  is  a  braunched  ook ; 
Aid  what  man  is  i-wounded  with  the  strook 
Sdial  never  be  hool,  til  that  you  lust  of  grace 
T(  strok  him  with  the  plat  in  thilke  place 
Tier  he  is  hurt ;  this  is  as  moche  to  seyn, 

Ye  moote  with  the  platte  swerd  ayein 
Stroke  him  in  the  wound,  and  it  wol  close. 
This  is  the  verray  soth  withouten  glose, 
It  failleth  nought,  whil  it  is  in  your  hold/* 

And  whan  this  knight  thus  hadde  his  tale  told, 
He  rit  out  of  the  halle,  and  doun  he  light.         lei 
His  steede,  which  that  schon  as  sonne  bright, 
Stant  in  the  court  as  stille  as  eny  stoon. 
This  knight  is  to  his  chambre  lad  anoon, 
And  is  unarmed,  and  to  mete  i-sett. 
This  presentz  ben  ful  richely  i-fett. 
This  is  to  sayn,  the  swerd  and  the  myrrour, 
And  born  anon  unto  the  highe  tour, 
With  certein  officers  ordeynd  therfore ; 
And  unto  Canace  the  ryng  is  bore  170 

Solempnely,  ther  sche  syt  atte  table ; 
But  sikerly,  withouten  eny  fable, 
The  hors  of  bras,  that  may  nat  be  remewed, 
It  stant,  as  it  were  to  the  ground  i-glewed ; 
Ther  may  no  man  out  of  the  place  it  dryve 
For  noon  engyn  of  wyndas  or  polyve  ; 
And  cause  why,  for  they  can  nought  the  ciaft, 
And  therfor  in  the  place  thei  have  it  laft, 
Til  that  the  knight  hath  taught  hem  the  manere 
To  voyden  him,  as  ye  schul  after  heere.  I80 

Greet  was  the  pres  that  swarmede  to  and  fro 
To  gauren  on  this  hors  that  stondeth  so ; 
For  it  so  hike  was,  and  so  brod  and  long, 
So  wel  proporcioned  to  be  strong, 
Right  as  it  were  a  steed  of  Lumbardye ; 
Therto  so  horsly,  and  so  quyk  of  ye. 
As  it  a  gentil  Poyleys  courser  were ; 
For  certes,  fro  his  tayl  unto  his  eere 

Nature  ne  art  ne  couthe  him  nought  amende 

In  no  degre,  as  al  the  poepel  wende.  190 

But  evermore  her  moste  wonder  was, 

How  that  it  couthe  goon,  and  was  of  bras ; 

It  was  of  fayry,  as  the  poeple  semede. 

Diverse  peple  diversly  they  demede ; 

As  many  hedes,  as  many  wittes  been. 

They  murmured,  as  doth  a  swarm  of  been, 

And  made  skiles  after  her  fantasies, 

Rehersyng  of  the  olde  poetries. 

And  seyden  it  was  i-like  the  Pegase, 

The  hors  that  hadde  wynges  for  to  fle ;  200 

Or  elles  it  was  the  Grekissch  hors  Synon, 

That  broughte  Troye  to  destruccioun. 

As  men  may  in  the  olde  gestes  rede. 

*  Myn  hert,'  quod  oon,  '  is  evermore  in  drede, 

I  trow  som  men  of  armes  ben  therinne. 

That  schapen  hem  this  cite  for  to  wynne ; 

It  wore  right  good  that  al  such  thing  were  knowe.' 

Another  rownede  to  his  felaw  lowe. 

And  sayde :  *  It  lyth,  for  it  is  rather  lik 

An  apparence  maad  by  som  magik,  210 

As  jogelours  pleyen  at  this  festes  grete.' 

Of  sondry  thoughtes  thus  they  jangle  and  trete. 

As  lewed  peple  demeth  comunly 

Of  thinges  that  ben  maad  more  subtily 

Than  they  can  in  her  lewednes  comprehende, 

They  deemen  gladly  to  the  baddcr  ende. 

And  som  of  hem  wondred  on  the  mirrour, 

That  born  was  up  into  the  maister  tour. 

How  men  might  in  hit  suche  thinges  se. 

Another  answerd,  and  sayd,  it  mighte  wel  be      220 

Naturelly  by  composiciouns 

Of  angels,  and  of  heigh  reflexiouns ; 

And  sayde  that  in  Rome  was  such  oon. 

They  speeke  of  Mhazen  and  Vitilyon, 

And  Aristotle,  that  writen  in  her  Ij'^ves 

Of  queynte  myrrours  and  prospectyves, 

As  knowen  they  that  han  her  bokes  herd. 

And  other  folk  have  wondred  on  the  swerd, 

That  wolde  passe  thorughout  every  thing ; 

And  fel  in  speehe  of  Thelophus  the  kyng,  230 

And  of  Achilles  for  his  queynte  spere, 

For  he  couthe  with  hit  bothe  hole  and  dere, 

Right  in  such  wyse  as  men  maye  with  the  swerd, 

Of  which  right  now  ye  have  your-selven  herd. 

They  speken  of  sondry  hardyng  of  metal, 

And  speken  of  medicines  therwithal. 

And  how  and  whan  it  schulde  harded  be, 

Which  is  unknowe  algat  unto  me. 

Tho  speeken  they  of  Canacees  ryng, 

And  seyden  alle,  that  such  a  wonder  thing         240 

Of  craft  of  rynges  herd  they  never  noon, 

Sauf  that  he  Moyses  and  kyng  Salamon 

HadcZm  a  name  of  connyng  in  such  art. 

Thus  seyen  the  peple,  and  drawen  hem  apart. 

But  natheles  som  seiden  that  it  was 

Wonder  thing  to  make  of  feme  aisschen  glas, 

And  yit  is  glas  nought  like  aisschen  of  feme, 

But  for  they  han  i-knowen  it  so  feme ; 

Therfor  cesseth  her  janglyng  and  her  wonder. 

And  sore  wondrede  som  of  cause  of  thonder,      250 

On  ebbe  and  flood,  on  gossomer,  and  on  myst, 

And  on  alle  thing,  til  that  the  cause  is  wist. 

Thus  janglen  they,  and  demon  and  devyse, 

Til  that  the  kyng  gan  fro  his  bord  arise. 

Phebus  hath  laft  the  angel  merydyonal, 
And  yit  aseendyng  was  a  best  roial, 
The  gentil  Lyoun,  with  his  AMryan, 
Whan  that  this  gentil  kyng,  this  Cambynskan, 
Ros  fro  his  bord,  ther  as  he  sat  ful  hye ; 
Biforn  him  goth  ful  lowde  menstralcye,  260 

Til  he  cam  to  his  chambre  of  parementz, 
Ther  as  ther  were  divers  instrumentz, 
That  is  y-like  an  heven  for  to  heere. 

Now  dauncen  lusty  Venus  children  deere ; 
For  in  the  fissch  her  lady  sat  ful  heyghe, 
And  loketh  on  hem  with  a  frendly  eyghe. 
This  noble  kyng  is  set  upon  his  trone ; 
This  straunge  knight  is  fet  to  him  ful  sone, 
And  in  the  daunce  he  gan  with  Canace. 
Her  is  the  revel  and  the  jolyte,  270 

That  is  not  able  a  dul  man  to  devyse ; 
He  most  have  knowe  love  and  his  servise. 
And  ben  a  festly  man,  as  freisch  as  May, 
That  schulde  you  devyse  such  array. 
Who  couthe  telle  you  the  forme  of  daunce 
So  uncouth,  and  such  a  freisch  countinaunce, 
Such  subtil  lokyng  of  dissimilynges. 
For  drede  of  jalous  folk  apparcey vynges  ? 
No  man  but  Launcolet,  and  ho  is  deed. 
Therfore  I  passe  over  al  this  lustyheed,  28O 

I  say  no  more,  but  in  this  jolynesse 
I  lete  hem,  til  men  to  soper  hem  dresse. 
The  styward  byt  the  spices  for  to  hye 
And  eek  the  wyn,  in  al  this  melodye ; 
Thes  usschers  and  thes  squyers  ben  agon, 
The  spices  and  the  wyn  is  come  anoon ; 
They  eet  and  drank,  and  whan  this  had  an  ende, 

Unto  the  temple,  as  resoun  was,  they  wende ; 

The  servise  doon,  they  soupen  al  by  day. 

What  needeth  you  to  rehersen  her  array  ?  290 

Ech  man  wot  wel,  that  a  kynges  feste 

Hath  plente,  to  the  lest  and  to  the  meste, 

And  deyntees  mo  than  ben  in  my  knowyng. 

And  after  souper  goth  this  noble  kyng 

To  see  this  hors  of  bras,  with  al  his  route 

Of  lordes  and  of  ladyes  him  aboute. 

Swich  wondryng  was  ther  on  this  hors  of  bras. 

That  Bethen  this  grete  siege  of  Troye  was, 

Ther  as  men  wondred  on  an  hors  also, 

Ne  was  ther  such  a  wondryng  as  was  tho.  300 

But  fynally  the  kyng  askede  the  knight 

The  vertu  of  this  courser,  and  the  might. 

And  prayd  him  tellen  of  his  governaunce. 

The  hors  anoon  gan  for  to  trippe  and  daunce, 

Whan  that  the  knight  leyd  hand  upon  his  rayne, 

And  sayde,  *  Sir,  ther  is  nomore  to  sayne. 

But  whan  j'on  lust  to  ryde  any  where, 

Ye  moote  trille  a  pyn  that  stant  in  his  ere, 

Which  I  schal  telle  you  bitwen  us  two, 

Ye  moste  nempne  him  to  what  place  also,  310 

Or  what  countre  you  luste  for  to  ryde. 

And  whan  ye  come  ther  you  lust  abyde. 

Bid  him  descende,  and  trille  another  pynne, 

(For  therin  lith  thefect  of  al  the  gynne) 

And  he  wol  doun  descend  and  do  your  wille. 

And  in  that  place  he  wol  abyde  stille ; 

Though  al  the  world  hadde  the  contrary  swore, 

He  schal  nat  thennes  be  i-throwe  ne  bore. 

Or  if  you  lust  to  bid  him  thennes  goon, 

Trille  this  pyn,  and  he  wol  vanyssh  anoon  320 

Out  of  the  sight  of  every  manor  wight, 

And  come  ayein,  be  it  by  day  or  night, 

Whan  that  you  lust  to  clepen  him  ayayn 

In  such  a  gyse,  as  I  schal  yow  sayn 

Bitwixe  you  and  me,  and  therfor  soone, 

Byd  whan  you  hist,  ther  nys  nomor  to  donne.' 

En  formed  when  the  kyng  was  of  the  knight. 

And  hadde  eonceyved  in  his  wit  aright 

The  manor  and  the  forme  of  al  this  thing, 

Ful  glad  and  blith,  this  noble  doughty  kjng        S30 

Repeyryng  to  his  revel,  as  biforn. 

The  bridel  is  unto  the  tour  i-born. 

And  kept  among  his  jewels  leef  and  deere ; 

The  hors  vanyscht,  I  not  in  what  manere, 

Out  of  her  sight,  ye  get  nomore  of  me ; 

But  thus  I  lete  him  in  his  jolite 

This  Cambinskan  his  lordes  festeynge. 

Til  wel  neigh  the  day  bigan  to  sprynge. 


INCIPIT  SECUNDA  PARS. 

,  HE  norice  of  digestioun,  the  sleep, 
Gan  to  h(?m  wynk,  and  bad  of  him 

take  keep, 
That  mirthe  and  labour  wol  have  his 
reste ; 
And  with  a  galpyng  mouth  he  hem  alio  keste. 
And  sayde,  that  it  was  tyme  to  lye  doun, 
For  blood  was  in  his  dominacioun : 
'  Cherischeth  blode,  natures /rewc^,'  quod  he. 

They  thankyn  him  galpyng,  by  two  and  thre 
And  every  wight  gan  drawe  him  to  his  rest, 
As  sleep  hem  bad,  they  took  it  for  the  best. 
Here  dremes  schul  not  now  be  told  for  me ; 
Ful  were  here  heedes  of  fumosite. 
That  causeth  drem,  of  which  ther  is  no  charge. 
They  slepen  til  that  it  was  prime  large, 
The  moste  part,  but  it  were  Canace  ; 
Sche  was  ful  mesurable,  as  wommen  be. 
For  of  hir  fader  hadde  sche  take  hir  leve 
To  go  to  reste,  soon  after  it  was  eve ; 
Hir  luste  not  appalled  for  to  be, 
Ne  on  the  morwe  unfestly  for  to  se ; 
And  kept  hir  firste  sleep,  and  then  awook. 
For  such  a  joye  sche  in  hire  herte  took, 
Bothe  of  hir  queynte  ryng,  and  hir  myrrour. 
That  twenty  tyme  chaunged  hire  colour  ; 
And  in  hire  sleep,  right  for  impressioun 
Of  hir  myrrour,  sche  had  a  visioun. 
Wherfor,  er  that  the  sonne  up  gan  glyde, 
Sche  cleped  upon  her  maistresse  beside, 
And  sayde,  that  hire  luste  for  to  ryse. 
These  olde  wommen,  that  ben  gladly  wise. 
As  is  here  maystresse,  answered  her  anoon, 
And  sayde,  •  Madame,  whider  wold  ye  goon 
Thus  erly  ?  for  folk  ben  alle  in  reste.' 
*  I  wil,'  quod  sche,  '  aryse,  for  me  leste 
No  longer  for  to  slepe,  and  walke  aboute.' 
Her  maistres  clepeth  wommen  a  gret  route, 
And  up  they  risen,  a  ten  other  a  twelve. 
Up  ryseth  fresshe  Canace  hir  selve. 
As  rody  and  bright,  as  is  the  yonge  sonne 
That  in  the  ram  is  ten  degrees  i-ronne ; 

Non  heigher  was  he,  whan  sche  redy  was ; 
And  forth  sche  walked  esily  a  pas, 
Arayed  after  the  lusty  sesoim  soote 
Lightly  for  to  play,  and  walke  on  foote, 
Nought  but  with  fyve  or  six  of  hir  meyne ; 
And  in  a  trench  fer  in  the  park  goth  sche. 
The  vapour,  which  that  of  the  erthe  glod, 
Maketh  the  sonne  seme  rody  and  brood; 
But  natheles,  it  was  so  fair  a  sight. 
That  it  made  alle  here  hertes  for  to  light, 
What  for  the  sesoun,  what  for  the  mornynge, 
And  for  the  foules  that  sche  herde  synge. 
For  right  anoon  sche  wiste  what  they  mente 
Right  by  here  song,  and  knew  al  here  entente. 

The  knotte,  why  that  every  tale  is  told, 
If  that  it  be  taryed  til  lust  be  cold 
Of  hem  that  han  hit  after  herkned  yore, 
The  savour  passeth  ever  lenger  the  more, 
For  fulsomnes  of  the  prolixite  ; 
And  by  this  same  resoun  thinketh  me 
I  schulde  to  the  knotte  condescende. 
And  make  of  hir  walkynge  sone  an  ende. 
Amyddes  a  tree  for-druyc,  as  whit  as  chalk, 
As  Canace  was  pleyyng  in  hir  walk. 
There  sat  a  faukoun  over  hir  heed  ful  hye, 
That  with  a  pitous  vois  bigan  to  crye, 
That  al  the  woode  resowncd  of  hire  cry, 
I-beten  hadde  sche  hirself  so  pitously 
With  bothe  hir  wynges,  til  the  rcede  blood 
Ran  endelong  the  tree,  ther  as  sche  stood. 
And  ever  in  oon  sclie  cried  and  schryghte. 
And  with  hir  bek  hir  selvcn  so  sche  pighte, 
That  ther  nys  tigre  non  ne  cruel  beste, 

That  dwelleth  eyther  in  wood,  or  in  foreste, 

That  nold  han  wept,  if  that  wepen  he  cowde, 

For  sorw  of  hir,  sche  schright  alway  so  lowde. 

For  ther  nas  never  yit  no  man  on  lyve, 

If  that  he  couthe  a  faukoun  wele  discrive, 

That  herd  of  such  another  of  fairnesse 

As  wel  of  plumage,  as  of  gentillesse  so 

Of  schap,  of  al  that  might  i-rekened  be. 

A  faukoun  peregryn  than  semede  sche 

Of  fremde  lond ;  "and  ever  as  sche  stood, 

Sche  swownede  now  and  now  for  lak  of  blood, 

Til  wel  neigh  is  sche  fallen  fro  the  tre. 

This  faire  kynges  doughter,  Canace, 

That  on  hir  fynger  bar  the  queynte  ryng, 

Thurgh  which  sche  understood  wel  every  thing 

That  eny  foul  may  in  his  lydne  sayn, 

And  couthe  answer  him  in  his  lydne  agayn,         90 

Hath  understonde  what  this  faukoun  seyde. 

And  wel  neigh  for  rewthe  almost  sche  deyde. 

And  to  the  tree  sche  goth  ful  hastily, 

And  on  this  faukoun  loketh  pitously. 

And  held  hir  lappe  abrod,  for  wel  sche  wiste 

The  faukoun  moste  falle  fro  the  twiste. 

Whan  that  it  swownede  next,  for  lak  of  blood. 

A  long  while  to  wayten  hir  sche  stood. 

Til  atte  last  sche  spak  in  this  manere 

Unto  the  hauk,  as  ye  schul  after  heere.  100 

'  What  is  the  cause,  if  it  be  for  to  telle, 

That  ye  ben  in  that  furyalle  peyne  of  helle?' 

Quod  Canace  unto  this  hauk  above ; 

*  Is  this  for  sorwe  of  deth,  or  elles  love  ? 

For  as  I  trowe,  this  ben  causes  tuo 

That  causen  most  a  gentil  herte  wo. 

Of  other  harm  it  needeth  nought  to  speke, 

For  ye  your  self  upon  your  self  awreke ; 

Which  preveth  wel,  that  either  ire  or  drede 

Mote  ben  enehesoun  of  your  cruel  dede,  no 

Sith  that  I  see  noon  other  wight  you  chace. 

For  love  of  God,  so  doth  your  solve  grace. 

Or  what  maye  ben  your  helpe  ?  for  west  nor  este 

Ne  saugh  I  never  er  now  no  bryd  ne  beste, 

That  ferde  with  him-self  so  pitously. 

Ye  sle  me  with  your  sorwe  so  verrily, 

I  have  of  you  so  gret  corapassioun. 

For  Goddes  love,  com  fro  the  tree  adoun  ; 

And  as  I  am  a  kynges  doughter  trewe. 

If  that  I  verrayly  the  cause  knewe  120 

Of  your  disese,  if  it  lay  in  my  might, 

I  wold  amenden  it,  or  that  it  wer  nyght, 

Als  wisly  help  me  grete  God  of  kynde. 

And  herbes  schal  I  right  y-nowe  ?/-fynde. 

To  helen  with  your  hurtes  hastyly.' 

Tho  schrighte  this  faukoun  more  pitously 

Than  ever  sche  did,  and  fil  to  ground  anoon. 

And  lay  aswowne,  deed  as  eny  stoon. 

Til  Canace  hath  in  hir  lap  y-take, 

Unto  that  tyme  sche  gan  of  swowne  awake ;       130 

And  after  that  sche  gan  of  swown  abrejde. 

Right  in  hir  haukes  lydne  thus  sche  sayde. 

*  That  pite  renneth  sone  in  gentil  herte 

(Felyng  his  similitude  in  peynes  smerte) 

Is  proved  alday,  as  men  may  see, 

As  wel  by  work  as  by  auctorite ; 

For  gentil  herte  kepeth  gentillesse. 

I  see  wel,  that  ye  have  on  my  distresse 

Compassioun,  my  faire  Canace, 

VOL.  TI.  B  B 

Of  verray  wommanly  benignite,  i40 

That  nature  in  your  principles  hath  set. 
But  for  noon  hope  for  to  fare  the  bet, 
But  for  to  obeye  unto  your  herte  fre, 
And  for  to  make  othere  war  by  me, 
As  by  the  whelp  chastised  is  the  lyoun ; 
And  for  that  cause  and  that  conclusioun. 
Whiles  that  I  have  a  leyser  and  a  space, 
Myn  harm  I  wil  confessen  er  I  pace.' 
And  whil  sche  ever  of  hir  sorwe  tolde, 
That  other  wept,  as  sche  to  water  wolde,  iso 

Til  that  the  faucoun  bad  hir  to  be  stille. 
And  with  a  sighhe  thus  sche  sayd  hir  tille. 
'  Ther  I  was  hred,  (alias  that  ilke  day  !) 
And  fostred  in  a  roch  of  marble  gray 
So  tendrely,  that  nothing  eylede  me, 
I  ne  wiste  not  what  was  adversite. 
Til  I  couthe  flee  ful  heigh  under  the  sky. 
Tho  dwelled  a  tercelet  me  faste  by. 
That  semede  welle  of  alle  gentillesse ; 
Al  were  he  ful  of  tresoun  and  falsnesse,  i60 

It  was  i-wrapped  under  humble  cheere, 
And  under  heewe  of  trouthe  in  such  manere. 
Under  plesaunce,  and  under  besy  peyne, 
That  no  wight  wende  that  he  couthe  feyne, 
So  deep  in  greyn  he  deyed  his  colours. 
Right  as  a  serpent  hut  him  under  floures 
Til  he  may  see  his  tyme  for  to  byte : 
Right  so  this  god  of  loves  ypocrite 
Doth  so  his  sermonys  and  his  observaunce, 
Under  subtil  colour  and  aqueyntaunce,  170 

That  sowneth  unto  gentilesse  of  love. 
As  in  a  tombe  is  al  the  faire  above. 

And  under  is  the  corps,  whiche  that  ye  wot ; 

Such  was  this  ipocrite,  bothe  cold  and  hot, 

And  in  this  wise  he  served  his  entente, 

That,  sauf  the  feend,  noon  wiste  what  he  mente. 

Til  he  so  long  hadde  weped  and  compleyned, 

And  many  a  yeer  his  service  to  me  feyned. 

Til  that  myn  hert,  to  pitous  and  to  nyce, 

Al  innocent  of  his  croueZ  malice,  180 

For-fered  of  his  deth,  as  thoughte  me. 

Upon  his  othes  and  his  sewerte, 

Graunted  him  love,  on  this  condicioun, 

That  evermo  myn  honour  and  my  renoun 

Were  saved,  both  pryvy  and  apert ; 

This  is  to  sayn,  that,  after  his  desert, 

I  yaf  him  al  myn  hert  and  al  my  thought, 

(God  woot,  and  he,  that  other  weye  nought) 

And  took  his  hert  in  chaunge  of  myn  for  ay. 

But  soth  is  sayd,  go  sithens  many  a  day,  loo 

A  trew  wight  and  a  theef  thenketh  nought  oon. 

And  when  he  saugh  the  thyng  so  fer  i-goon. 

That  I  hadde  graunted  him  fully  my  love. 

In  such  a  wyse  as  I  have  sayd  above. 

And  yeven  him  my  trewe  hert  as  fre 

As  he  swor  that  he  yaf  his  herte  to  me, 

Anon  this  tigre,  ful  of  doublenesse, 

Fil  on  his  knees  with  so  gret  devoutcnesse, 

With  so  high  reverence,  as  by  his  chere, 

So  lyk  a  gentil  lover  of  manere,  200 

So  ravysched,  as  it  semede,  for  joye, 

That  never  Jason,  ne  Parys  of  Troye, 

Jason  ?  certes,  ne  noon  other  man, 

Sith  Lameth  was,  that  althcrfirst  bygan 

To  loven  two,  as  writen  folk  biforn, 

Ne  never  sith  the  firste  man  was  born, 

Ne  couth  e  man  by  twenty  thousand  part 

Contrefete  the  sophemes  of  his  art ; 

Ne  were  worthy  to  unbokel  his  galoche, 

Ther  doublenes  of  feynyng  schold  approche,       210 

Ne  so  couthe  thankyn  a  wight,  as  he  dide  me. 

His  maner  was  an  heven  for  to  see 

To  eny  womman,  were  sehe  never  so  wys ; 

So  peynteth  he  and  kembeth  poynt  devys, 

As  wel  his  wordes,  as  his  continaunce. 

And  I  so  loved  him  for  his  obeisaunce, 

And  for  the  trouthe  I  demed  in  his  herte, 

That  if  so  were  that  eny  thing  him  smerte, 

Al  were  it  never  so  litel,  and  I  it  wiste, 

Me  thought  I  felte  deth  at  myn  hert  twiste.        220 

And  schortly,  so  ferforth  this  thing  is  went, 

That  my  wil  was  his  willes  instrument ; 

This  is  to  saye,  my  wille  obeied  his  wille 

In  alle  thing,  as  fer  as  resoun  fille, 

Kepyng  the  boundes  of  my  worschip  ever ; 

Ne  never  had  I  thing  so  leef,  ne  lever. 

As  him,  God  woot,  ne  never  sehal  nomo. 

This  laste  longer  than  a  yeer  or  two. 

That  I  supposed  of  him  nought  but  good. 

But  fynally,  atte  laste  thus  it  stood,  230 

That  fortune  wolde  that  he  moste  twynne 

Out  of  the  place  which  that  I  was  inne. 

Wher  me  was  wo,  it  is  no  questioun ; 

I  can  nat  make  of  it  descripcioun. 

For  0  thing  dar  I  telle  boldely, 

I  know  what  is  the  peyne  of  deth,  therby, 

Which  harm  I  felt,  for  he  ne  mighte  byleve. 

So  on  a  day  of  me  he  took  his  leve, 


THE   SQUYERES  TALE. 


373 


So  sorwful  eek,  that  I  wenJe  verrayly, 

That  he  hadde  feled  als  moche  harme  as  I,  240 

Whan  that  I  herd  him  speke,  and  saugh  his  hewe. 

But  natheles,  I  thought  he  was  so  trewe, 

And  eek  that  he  schulde  repeire  ayeyn 

Withinne  a  litel  while,  soth  to  seyn, 

And  resoun  wold  eek  that  he  moste  go 

For  his  honour,  as  oft  it  happeth  so. 

Than  I  made  vertu  of  necessite. 

And  took  it  wel,  sethens  that  it  moste  be. 

As  I  best  might,  I  hid  fro  hiiji  my  sorwe. 

And  took  him  by  the  hand,  seint  Johan  to  borwe, 

And  sayde  thus :  *  Lo,  I  am  youres  al,  251 

Beth  such  as  I  have  be  to  you  and  schal.' 

What  he  answerd,  it  needeth  nat  to  reherse : 

Who  can  say  bet  than  he,  who  can  do  werse  ? 

Whan  he  hath  al  wel  sayd,  than  hath  he  doon. 

Thcrfor  bihoveth  him  a  ful  long  spoon, 

That  schal  etc  with  a  feend ;  thus  herd  I  say. 

So  atte  last  he  moste  forth  his  way, 

And  forth  he  fleeth,  til  he  cam  ther  him  leste. 

Whan  it  cam  him  to  purpos  for  to  reste,  260 

I  trow  he  hadde  thilke  text  in  mynde. 

That  alle  thing  repeyryng  to  his  kynde 

Gladeth  himself ;  thus  seyn  men,  as  I  gesse ; 

Men  loven  of  kynde  newefangilnesse, 

As  briddes  doon,  that  men  in  cages  fcede. 

For  theigh  thou  night  and  day  take  of  hem  heede. 

And  straw  her  cage  faire  and  soft  as  silk, 

And  yeve  hem  sugre,  hony,  breed,  and  mylk, 

Yet  right  anoon  as  that  his  dore  is  uppe, 

Hb  with  his  feet  wil  sporno  doun  his  cuppe,       270 

*  And  to  the  woode  ho  wole,  and  wormos  ete ; 

So  newefangel  ben  thei  of  here  mete, 

And  loven  none  leveres  of  propre  kinde ; 

No  gentilesse  of  blood  ne  may  hem  bynde. 

So  ferde  this  tercelet,  alias  the  day  ! 

Though  he  were  gentil  born,  and  fressche,  and  gay, 

And  goodly  for  to  seen,  and  humble,  and  fre, 

He  saugh  upon  a  tyme  a  kyte  flee. 

And  sodeinly  he  loved  thys  kyte  so, 

That  al  his  love  is  clone  fro  me  go ;  sso 

And  hath  his  trouthe  falsed  in  this  wyse. 

Thus  hathe  the  kite  my  love  in  hire  servise, 

And  I  am  lorn  withoute  remedye.' 

And  with  that  word  this  faukon  gan  to  crye, 

And  swouned  eft  in  Canacees  barm. 

Gret  was  the  sorwe  for  the  haukes  harm, 

That  Canacee  and  alle  hire  wommen  maade ; 

They  nyste  how  they  mighte  the  fawkon  glade. 

But  Canacee  home  bereth  hire  in  hire  lappe. 

And  softely  in  piastres  gan  hire  wrappe,  290 

Ther  as  sche  with  hir  beek  hath  hurt  hir  selve. 

Now  kan  not  Canace  hot  herbes  delve 

Out  of  the  grounde,  and  maken  salves  newe 

Of  herbes  preciouses  and  fyn  of  hewe. 

To  helen  with  the  hauk ;  fro  day  to  nyght 

Sche  doth  hir  besynesse,  and  al  hire  myght. 

And  by  hire  beddes-heed  sche  made  a  muwe, 

And  covered  it  with  veluettes  bluwe, 

In  signe  of  trouthe  that  is  in  wommen  scene ; 

And  al  withoute  the  muwe  is  peynted  greene,    300 

In  which  were  peynted  alle  these  false  fowles. 

As  ben  this  tydifs,  tercelettes,  and  owles ; 

And  pyes,  on  hem  for  to  crye  and  chyde. 

Right  for  6?espyte  were  peynted  hem  bysyde. 

Thus  leet  I  Canacee  hire  hawk  keeping. 
I  wil  nomore  as  nowe  speken  of  hire  ryng, 
Til  it  come  eft  to  purpos  for  to  seyn, 
How  that  this  faukon  gat  hire  love  ageyn 
Repentaunt,  as  the  storie  telleth  us, 
By  mediacioun  of  Camballus  3io 

The  kinges  sone,  of  which  that  I  yow  tolde ; 
But  hennesforth  I  wol  my  proces  holde 
To  speke  of  aventures,  and  of  batailles, 
That  yet  was  never  herde  so  gret  mervailles. 
First  wil  I  telle  yow  of  Kambynskan, 
That  in  his  tyme  many  a  cite  wan  ; 
And  after  wol  I  speke  of  Algarsif, 
How  that  he  wan  Theodora  to  his  wyf. 
For  whan  ful  ofte  in  grete  peril  he  was, 
Ne  hadde  he  ben  holpen  by  the  hors  of  bras.     320 
And  after  wol  I  speken  of  Camballo, 
That  faught  in  listes  with  the  bretheren  tuo 
For  Canacee,  er  that  he  might  hir  wynne, 
f      And  ther  I  lefte  I  wol  ageyn  bygynne. 
t     Apollo  whirleth  up  his  char  so  hye 
^T  Til  that  the  God  Mercurius  hous  the  slye. 

^HE  «  *  9|C  9|C  * 

P 

